
Pentru femeile mele din STEM!1: 
Katie, Caitie, Hatun și Mar. 
Per aspera ad aspera’. 


I-po-te-ză (substantiv) 

O presupunere sau o propunere de explicaţie 
făcută pe baza unor dovezi limitate, ca punct de 
plecare pentru investigaţii ulterioare. 


Exemplu: Pe baza informaţiilor disponibile și a datelor 
culese până acum, ipoteza mea este că îmi va fi cu atât mai 
bine cu cât voi sta mai departe de dragoste. 


Prolog 


Cinstit vorbind, Olive era puţin indecisă în privința 
chestiei ăsteia cu doctoratul. Nu pentru că nu i-ar fi plăcut 
știința, (îi plăcea. /ubea știința. Știința era ceea cei plăcea 
cel mai mult). Și nu din cauza mormanelor de semne de 
întrebare. Era perfect conștientă de faptul că a te angaja la 
un program de lucru optzeci de ore săptămânal, pentru ani 
întregi, într-un loc de muncă prost plătit și neapreciat, ar fi 
putut să nu fie cel mai bun lucru pentru sănătatea ei 
mintală. Acele nopți petrecute trudind în fața unui arzător 
Bensen, pentru a descoperi o fărâmă trivială de informaţie 
științifică, s-ar fi putut să nu fie cheia fericirii. Era 
conștientă că a-și devota mintea și trupul studiilor 
academice, cu pauze numai ocazionale în care să fure niște 
covrigi lăsaţi la întâmplare pe o tarabă, s-ar fi putut să nu 
fie alegerea cea mai înțeleaptă. 


1 STEM - Știință, tehnologie, inginerie și matematică - este un 
termen larg, folosit pentru a grupa împreună aceste discipline 
academice 

 Parafrază la expresia latină „Per aspera ad astra“, care se traduce 
„Pe căi anevoioase, către stele“, aici „Pe căi anevoioase, către 
necazuri”. 


Era conștientă, și totuși nimic din toate astea nu o 
îngrijora. Sau poate că da, numai puţin, într-o mică măsură, 
gestionabilă. Altceva era ceea ce o reţinea din a se dedica 
celui mai cunoscut și înfiorător cerc al infernului (respectiv, 
doctoratul). A reţinut-o, adică, până când a fost invitată la 
un interviu pentru un loc în departamentul de biologie al 
Universităţii Stanford și a apărut Tipul. 

Tipul, al cărui nume nu l-a aflat, de fapt, niciodată. 

Tipul pe care l-a întâlnit după ce s-a împleticit orbește în 
prima toaletă pe care a întâlnit-o. 

Tipul care a întrebat-o: 

— Din pură curiozitate, există un motiv anume pentru 
care plângi în toaleta mea? 

Olive a chiţăit. A încercat să deschidă ochii printre 
lacrimi, dar abia a reușit, întreg câmpul ei vizual era 
încețoșat. Singurul lucru pe care îl vedea era un contur 
apos - al unei persoane înalte, cu părul închis la culoare, 
îmbrăcată în negru și... da. Cam asta era tot. 

— Eu... aici este toaleta femeilor? s-a bâlbâit ea. 

O pauză. Tăcere. Și apoi: 

— Nu. 

Avea vocea groasă. Așa de groasă. Foarte groasă. De 
VIS. 

— Ești sigur? 

— Da. 

— Serios? 

— Sincer să fiu, este toaleta laboratorului meu. 

Ei bine. Asta era. 

— Îmi pare rău. Ai nevoie... 

A făcut un gest către cabine, sau către locul în care 
credea că erau cabinele. Ochii o înțepau, chiar și când îi 
ținea închiși, drept pentru care a trebuit să-i strângă pentru 
a amorţi senzaţia. A încercat să-și șteargă obrajii cu 
mâneca, dar materialul rochiei ei petrecute era subțire și 
ieftin, nici pe departe la fel de absorbant ca bumbacul 
adevărat. A, dintre bucuriile sărăciei. 

— Am nevoie doar să arunc reactivul ăsta la chiuvetă, a 
spus el, dar Olive nu l-a auzit miscându-se. Poate din cauză 


că stătea în dreptul chiuvetei. Sau poate că el credea că 
Olive era o ciudată și contempla gândul de a asmuţi poliția 
campusului asupra ei. Asta ar fi fost ceva ce ar fi curmat 
rapid și brutal visurile ei legate de doctorat, nu-i așa? Nu 
folosim încăperea asta ca toaletă, ci numai ca să aruncăm 
resturile și echipamentul de curăţare. 

— O, îmi pare rău. M-am gândit... 

În mod greșit. Se gândise în mod greșit, după cum îi era 
obiceiul și blestemul. 

— Ești în ordine? 

Trebuie că era foarte înalt. Vocea i se auzea ca și cum ar 
fi venit de la trei metri deasupra ei. 

— Sigur. De ce întrebi? 

— Pentru că plângi. În toaleta mea. 

— O, nu plâng. Adică, într-un fel, dar sunt numai lacrimi, 
știi? 

— Nu știu. 

Ea a oftat, sprijinindu-se de peretele acoperit de faianţă. 

— E din cauza lentilelor mele de contact. 

Au expirat cu mult timp în urmă și, oricum, de la bun 
început nu au fost așa de bune. Mi-au stricat ochii. Le-am 
scos, dar... A scuturat din umeri. Spera că în direcţia lui. 
Durează o vreme până își revin ochii. 

— Ţi-ai pus lentile de contact expirate? 

Părea jignit la modul personal. 

— Doar puţin expirate. 

— Ce înseamnă „puţin“? 

— Nu știu. Câţiva ani? 

— Poftim? 

A pronunţat consoanele clar și accentuat. Plăcut. 

— Numai doi, cred. 

— Numai doi ani? 

— Este în ordine. Termenele de garanţie sunt pentru cei 
slabi. 

Un sunet ascuţit - un fel de pufnit. 

— Termenele de garanţie sunt ca să nu te găsesc 
plângând în baia mea. 

În afara cazului în care gagiul ăsta era domnul Stanford 


însuși, chiar ar fi trebuit 5 7 

să înceteze a mai numi această baie „a lui“. 

— Este în regulă. A dat din mână. Ar fi dat ochii peste 
cap, dacă nu ar fi usturat-o atât de tare. Arsura durează de 
obicei numai câteva minute. 

— Vrei să spui că ai făcut asta și altă dată? 

Olive s-a încruntat. 

— Ce să fi făcut? 

— Să îţi pui lentile expirate. 

— Bineînţeles. Nu sunt ieftine. 

— Nici ochii nu sunt. 

Hmm. Bine punctat. 

— Hei, ne-am cunoscut? Poate aseară, la cina de 
recrutare cu potenţialii doctoranzi? 

— Nu. 

— Nu erai aici? 

— Nu e tocmai locul în care mă desfășor eu. 

— Dar mâncarea gratis? 

— Nu merită să faci conversaţie pentru asta. 

Poate ţinea regim, pentru că ce fel de doctorand ar fi 
putut să spună asta? lar Olive era sigură că era doctorand - 
tonul arogant, condescendent, îl trăda în mod clar. Toţi 
doctoranzii erau așa: considerau că erau mai buni decât 
restul lumii pentru că aveau privilegiul dubios de a omori 
musculițe în numele științei, pentru nouăzeci de cenți pe 
oră. În iadul sumbru, întunecat, al lumii academice, 
masteranzii erau creaturile cele mai joase, ca atare 
trebuiau să se convingă singuri că erau cei mai buni. Olive 
nu era vreun psiholog clinician, dar părea un mecanism de 
apărare ca la carte. 

— Ai interviu pentru un loc în program? a întrebat el. 

— Aha. Pentru grupul de la biologie de anul viitor. 
Doamne, îi ardeau ochii. Dar tu? a întrebat ea, apăsându-se 
cu palmele peste ochi. 

— Eu? 

— De cât timp ești aici? 

— Aici? Pauză. Șase ani. Mai mult sau mai puţin. 

— O. Termini, deci, în curând? 


— Eu... 

l-a remarcat ezitarea și s-a simţit imediat vinovată. 

— Stai, nu trebuie să-mi spui. Prima regulă a 
masteranzilor - nu întreba despre calendarul disertaţiilor 
altor studenti. 

O secundă. Apoi încă una. 

— Exact. 

— Îmi pare rău. Îşi dorea să-l fi putut vedea. 
Interacțiunile sociale erau și așa destul de dificile; ultimul 
lucru de care avea nevoie, erau mai puţine indicii după care 
să se ghideze. N-am vrut să te bat la cap ca părinţii tăi de 
Ziua Recunoștinței. 

El a râs lejer. 

— Nici nu ai avea cum. 

— O. A zâmbit. Ai părinţi enervanţi? 

— Și Zile ale Recunoștinței chiar mai enervante. 

— Asta ați primit voi, americanii, fiindcă ați ieșit din 
Commonwealth. A ridicat mâna în ceea ce spera că era 
aproximativ direcţia în care se afla el. Apropo, eu sunt 
Olive1. Ca planta. 

S-a întrebat dacă se prezentase canalului de scurgere, 
când l-a auzit apropiindu-se de ea. Palma care i-a apucat 
mâna era uscată, călduţă și atât de mare, încât i-ar fi putut 
cuprinde tot pumnul. Totul în legătură cu el trebuia să fie 
uriaș. Greutatea, degetele, vocea. 

Nu era cu totul neplăcut. 

— Nu ești americancă? a întrebat el. 

— Canadiancă. Ascultă, dacă se întâmplă să vorbești cu 
cineva din comisia de admiteri, te deranjează să nu 
menţionezi incidentul meu cu lentilele? Ar putea să mă facă 
să par un candidat mai puţin strălucit. 

— Crezi? a întrebat el pe un ton egal. 

S-ar fi holbat la el dacă ar fi putut. Deși poate că se 
descurca oricum destul de bine, pentru că el a râs - numai 
un pufăit, dar Olive l-a detectat. Și într-un fel i-a plăcut. 

l-a dat drumul mâinii, iar Olive și-a dat seama că se 
agăţase de el. Hopa! 

— Plănuiesti să te înscrii? a întrebat el. 


Ea a scuturat din umeri. 

— S-ar putea să nu mi se ofere șansa. Dar cu profesoara 
cu care avusese interviul, Aslan, se înțelesese foarte bine. 
Olive se bâlbâise și bălmăjise mai puţin decât în mod 
obișnuit. În plus, scorurile ei GRE2 și media generală a 
anilor erau aproape perfecte. 

— Atunci, plănuiești să te înscrii dacă primești o ofertă? 

Ar fi fost proastă să n-o facă. Era vorba de Stanford, la 
urma urmei - unul dintre cele mai bune programe de 
biologie. Sau cel puţin asta era ceea ce-și spusese Olive 
pentru a ascunde adevă-rul înfricoșător. 

Care era că, cinstit vorbind, se simţea 7 7? 

Puțin nehotărâtă în legătură cu toată chestia asta cu 
doctoratul. 

— Eu... poate. Trebuie să spun, linia de demarcaţie între 
o opțiune excelentă pentru carieră și o greșeală decisivă 
devine tot mai tulbure. 

— Pari să înclini spre greșeală. Suna ca și cum ar fi 
zâmbit. 

— Nu. Ei bine... Eu doar... 

— Tu, doar? 

Și-a mușcat buza. 

— Dacă nu sunt suficient de bună? a izbucnit ea. 

De ce, Doamne, îi împărtășea cele mai profunde temeri 
ale micii ei inimi secretoase acestui tip oarecare pe care îl 
întâlnise în baie? Și oricum, care era rostul? De fiecare dată 
când își exprimase îndoielile în fața prietenilor și a 
cunoștințelor, toţi îi oferiseră în mod automat aceleași 
încurajări răsuflate și inutile. O să fie bine. Poţi s-o faci. Am 
încredere în tine. Tipul ăsta cu siguranţă avea să facă 
același lucru. 

Uite că vine. 

Chiar acum, în orice clipă... 

— De ce vrei s-o faci? 

— Aă? Să fac... ce? 

— Să-ţi iei doctoratul. Care e motivul tău? 

Olive și-a dres glasul. 

— Am avut întotdeauna iscoditoare și școala doctorală 


este mediul cel mai potrivit pentru a o promova. O să-mi 
ofere abilități importante... 

El a pufnit. 

Ea s-a încruntat. 

— Ce? 

— Nu vreau textul pe care l-ai găsit într-un manual de 
pregătire pentru interviuri. De ce vrei tu un doctorat? 

— E adevărat, a insistat ea, puţin mai puţin convinsă. 
Vreau să-mi ascut abilităţile de cercetare... 

— Cumva din cauză că nu știi ce altceva să faci? 

— Nu. 

— Pentru că nu ai obţinut un post în industrie? 

— Nu. Nici măcar nu am aplicat pentru un asemenea 
post. 

— Aha. 

S-a mișcat, o siluetă masivă, estompată, pășind alături 
de ea ca să toarne ceva în chiuvetă. Olive a simţit un iz de 
eugenol, detergent de rufe și piele curată de bărbat. O 
combinaţie ciudat de plăcută. 

— Am nevoie de mai multă libertate decât poate oferi 
industria. 

— Nu vei avea prea multă libertate în mediul academic. 
Vocea lui venea de undeva mai de aproape, ca și cum nu s- 
ar fi retras încă. Va trebuie să găsești finanţări pentru 
munca ta prin burse de cercetare ridicol de competitive. Ai 
câștiga mai bine într-un job de la nouă la cinci, care ţi-ar 
permite să ai un sfârșit de săptămână liber. 

Olive s-a încruntat. 

— Vrei să mă faci să refuz oferta? Este un fel de 
campanie îndreptată împotriva celor care poartă lentile de 
contact expirate? 

— Nt. Îl auzea zâmbind. O să îmi iau libertatea de a 
crede că ăsta a fost numai un incident izolat. 

— Le port tot timpul și aproape niciodată... 

— Dintr-un șir lung de incidente, bineînţeles. A oftat. 
Uite cum stă treaba: n-am nici cea mai vagă idee dacă ești 
suficient de bună, dar nu asta este întrebarea pe care ar 
trebui să ţi-o pui. În mediul academic sunt mulţi bani pentru 


satisfacţii foarte puţine. Ceea ce contează este dacă 
motivul din care vrei tu să fii într-un mediu academic este 
suficient de bun. Deci, de ce un doctorat, Olive? 

S-a gândit la asta și s-a tot gândit și s-a gândit puţin. 
Apoi a vorbit cu multă atentie. 

— Am o temă. O temă specifică legată de cercetare. 
Ceva ce vreau să aflu. Asta e. Poftim. Asta era răspunsul. 
Ceva ce mi-e teamă că nu va descoperi nimeni dacă nu o 
fac eu. 

— O temă? 

A simţit aerul mișcându-se și și-a dat seama că acum 
tipul se sprijinea de chiuvetă. 

— Da. | s-a uscat gura. Ceva ce este important pentru 
mine. Și... nu am încredere s-o facă altcineva. Pentru că nu 
a făcut-o până acum. Pentru că... 

„Pentru că s-a întâmplat ceva rău. Pentru că vreau să 
fac ce ţine de mine, pentru ca asta să nu se mai întâmple." 

Gânduri destul de apăsătoare ca să le ai în prezența 
unui străin, în întunericul din spatele pleoapelor închise. 
Așa că le-a întredeschis; vederea îi era în continuare 
tulbure, dar senzaţia de arsură dispăruse în cea mai mare 
parte. Tipul se uita la ea. Cu margini neclare, poate, dar așa 
de prezent, așteptând răbdător ca ea să continue. 

— Este importantă pentru mine, a repetat ea. 
Cercetarea pe care vreau s-o fac. 

Olive avea douăzeci și trei de ani și era singură pe lume. 
Nu-și dorea weekenduri sau un salariu decent. Voia să se 
întoarcă în timp. Voia să fie mai puţin singură. Dar de 
vreme ce asta era imposibil, s-ar fi mulțumit cu a repara 
ceea ce putea fi reparat. 

El a dat din cap, dar nu a spus nimic în timp ce și-a 
îndreptat postura și a făcut câţiva pași către ușă. Plecând, 
în mod evident. 

— Este motivul meu suficient de bun pentru ca să mă 
înscriu la doctorat? a spus în urma lui, detestând cât de 
dornică de aprobare era, mai să fie în mijlocul unei crize 
existențiale. 

El s-a oprit și a privit-o. 


— Este cel mai bun. 

Zâmbea, s-a gândit Olive. Sau ceva de genul ăsta. 

— Succes la interviu, Olive. 

— Mulţumesc. 

Deja aproape că ieșise pe ușă. 

— Poate ne vedem anul viitor, a bălmăjit ea, roșind 
puţin. Dacă intru. Și dacă tu nu ai terminat. 

— Poate, l-a auzit spunând. 

In această notă, Tipul a plecat. Și Olive nu i-a aflat 
numele. Dar câteva săptămâni mai târziu, când 
departamentul de biologie al Universităţii Stanford i-a oferit 
o poziţie, a acceptat-o. Fără ezitare. 


Măslină 

Graduate Record Examination este un test standardizat 
care reprezintă o cerință pentru admiterea în majoritatea 
școlilor doctorale din SUA și Canada. 


Capitolul 1 


IPOTEZA: Confruntată cu alegerea între varianta A 
(o situaţie ușor incomodă) și varianta B (un 
dezastru colosal ce prezintă consecințe 
devastatoare), voi alege în mod inevitabil varianta 
B. 


Doi ani și unsprezece luni mai târziu 


În apărarea lui Olive, pe bărbat nu părea să-l deranjeze 
prea tare sărutul. 

l-a luat un moment să se adapteze - ceea ce era perfect 
de înțeles, având în vedere circumstanțele. A fost un minut 
stânjenitor, inconfortabil și oarecum dureros, în care Olive 
și-a lovit în același timp buzele de ale lui și s-a ridicat în 
vârfurile picioarelor cât de mult a putut pentru a-și menține 
gura la același nivel cu fata lui. Chiar trebuia să fie atât de 
înalt? Sărutul trebuie să fi arătat ca o lovitură cu capul 


stângace, iar ea era tot mai îngrijorată că nu avea să fie 
capabilă să-l ducă la bun sfârsit. Prietena ei, Anh, pe care 
Olive o observase apropiindu-se cu câteva secunde înainte, 
avea să arunce o singură privire la ei și să știe instantaneu 
că Olive și acest tip cu care se săruta nu aveau cum să fie 
doi oameni aflați la întâlnire. 

Apoi, acel moment chinuitor desfășurat cu încetinitorul 
s-a terminat și sărutul a devenit... diferit. Bărbatul a inspirat 
brusc și a înclinat puţin capul, făcând-o pe Olive să se simtă 
mai puţin ca o maimuţă ce se caţără într-un baobab, iar 
mâinile lui - care erau mari și se simțeau în mod plăcut 
călduțe în aerul condiţionat de pe hol - au cuprins-o de 
talie. Au alunecat în sus câţiva centimetri, înfășurându-se în 
jurul cutiei toracice, ţinând-o lângă el. Nu prea aproape și 
nici prea departe. 

La distanţa potrivită. 

Era mai degrabă un sărut pe fugă decât altceva, dar era 
destul de plăcut și, pentru câteva secunde, Olive a uitat un 
număr apreciabil de lucruri, inclusiv faptul că era lipită de 
un tip oarecare, de un necunoscut. Că abia dacă avusese 
timp să șoptească „Pot să te sărut, te rog?“, înainte de a-și 
lipi buzele de ale lui. Că ceea ce o determinase la început 
să joace toată scena era speranţa de a o păcăli pe Anh, 
prietena ei cea mai bună. 

Dar asta reușește un sărut bun: o face pe o fată să uite 
de sine pentru o vreme. Olive s-a trezit topindu-se lipită de 
piept lat, solid, care nu dădea niciun semn să cedeze. 
Mâinile i s-au plimbat de la un maxilar bine conturat spre 
un păr surprinzător de des și moale, iar apoi... apoi s-a 
auzit suspinând, ca și cum ar fi rămas deja fără suflare, iar 
acela a fost momentul în care revelaţia a lovit-o ca o 
cărămidă în cap... Nu. Nu. 

Nu. Nu. Nu. 

Nu ar fi trebuit să se simtă bine. Cu un tip oarecare, și 
așa mai departe. 

Olive a icnit și s-a împins de lângă el, căutând-o frenetic 
cu privirea pe Anh. Prietena ei nu se întrezărea nicăieri în 
sclipirea albăstruie a holului laboratoarelor de biologie la 


ora unsprezece seara. Ciudat. Olive era sigură că o 
observase cu numai câteva secunde mai devreme. 

Tipul cu sărutul, pe de altă parte, stătea chiar în faţa ei, 
cu buzele desfăcute, cu pieptul ridicat și cu o luminiţă 
ciudată sclipindu-i în ochi, moment în care a trăsnit-o 
enormitatea a ceea ce tocmai făcuse. Pe cine tocmai... 

să mă ia naiba. 

să. Mă. la. Naiba. 

Pentru că doctorul Adam Carlsen era un dobitoc notoriu. 

Acest lucru nu era remarcabil în sine, având în vedere 
că, în mediul academic, orice poziţie care se afla deasupra 
nivelului studentului absolvent (din păcate, nivelul lui Olive) 
necesita un anumit grad de nesimţire pentru a fi menţinută 
pentru o perioadă de timp, cu profesorii titulari situaţi în 
vârful piramidei nesimţirii. Doctorul Carlsen, totuși - era 
excepţional. Cel puţin dacă puteai să te iei după zvonuri. 

El era motivul pentru care colegul de cameră al lui Olive, 
Malcolm, fusese nevoit să renunțe complet la două proiecte 
de cercetare și era foarte probabil să sfârșească absolvind 
cu întârziere de un an; era cel din cauza căruia Jeremy 
vomitase, ca urmare a emoțiilor de dinainte de examenele 
de admitere; singurul vinovat pentru faptul că jumătate din 
studenţii din departament fuseseră forţaţi să-și amâne 
susținerea tezei. Joe, care obișnuise să facă parte din gașca 
lui Olive și care o ducea în fiecare joi seara la niște filme 
europene cu imagini neclare și subtitrări minuscule, fusese 
asistent cercetător în laboratorul lui Carlsen, dar se 
hotărâse să renunţe după șase luni, „din anumite motive“. 
Fusese, probabil, mai bine așa, având în vedere că 
asistenţilor care rămăseseră le tremurau în mod constant 
mâinile și deseori arătau de parcă n-ar mai fi dormit de un 
an întreg. 

Poate că doctorul Carlsen era un rock star al vieţii 
academice și un copil minune al biologiei, dar era, în același 
timp, rău și hipercritic, și era evident din felul în care 
vorbea, din atitudine, că se credea singurul om de știință 
de o calitate acceptabilă din departamentul de biologie de 
la Stanford. Din întreaga lume, probabil. Era, în mod sigur, 


un cretin capricios, antipatic și terifiant. 

Și Olive tocmai îl sărutase. 

Nu era sigură cât a durat tăcerea, ci numai de faptul că 
el a fost cel care a întrerupt-o. Stătea în fața lui Olive, 
ridicol de intimidant, cu ochi negri și păr și mai negru, 
privind în jos de la cine știe câţi centimetri peste 180 - 
trebuie să fi fost cu mai mult de cincisprezece centimetri 
mai înalt decât ea. S-a încruntat, expresie pe care Olive a 
recunoscut-o de când îl văzuse participând la seminarul 
departamental, o privire care de obicei preceda ridicarea 
mâinii pentru a sublinia câteva erori fatale percepute în 
opera vorbitorului. 

Adam Carlsen. Distrugătorul carierelor în cercetare, îl 
auzise Olive pe consilierul ei spunând. 

„Este în ordine. Este bine. Absolut bine.“ Avea să 
pretindă pur și simplu că nu se întâmplase nimic, să dea din 
cap în mod politicos și să plece tiptil de acolo. „Da, un plan 
beton.” 

— M-ai... M-ai sărutat cumva? 

Părea derutat și poate puţin cu răsuflarea tăiată. Avea 
buzele pline și groase și... Doamne. Sărutate. Pur și simplu 
nu exista nicio modalitate prin care Olive să reușească să 
nege ceea ce tocmai făcuse. 

Totuși, merita să încerce. 

— Nu. 

În mod surprinzător, a părut să funcţioneze. 

— A. Bine atunci. Carlsen a dat din cap și s-a întors cu 
spatele, arătând vag dezorientat. A făcut câțiva pași pe hol, 
a ajuns la fântână - poate locul spre care se îndrepta iniţial. 
Olive începuse să creadă că poate scăpase, când el s-a 
oprit și s-a întors cu faţa, având o expresie sceptică pe faţă. 
Ești sigură? 

La naiba. 

— Eu... Şi-a ascuns fața în palme. Nu e ceea ce pare. 

— Bine. Eu... bine, a repetat el încet. Avea vocea groasă 
și scăzută și părea că era pe cale de a se enerva. Ca și 
cum, poate, ar fi fost deja nervos. Ce se întâmplă aici? 

Pur și simplu nu avea cum să explice ceea ce se 


întâmplase. Orice om normal ar fi găsit că situaţia în care 
se afla Olive era ciudată, dar Adam Carlsen, care în mod 
evident considera empatia a fi un virus, și nu o trăsătură 
umană, nu ar fi putut niciodată să înțeleagă. Olive a dat 
drumul mâinilor pe lângă corp și a inspirat adânc. 

— E... ascultați, nu vreau să fiu prost crescută, dar chiar 
nu e treaba dumneavoastră. 

S-a uitat la ea pentru o clipă, apoi a dat din cap. 

— Da. Desigur. Probabil revenea la starea lui obișnuită, 
pentru că tonul își pierduse din surpriză și se întorsese la 
normal - sec. Laconic. O să mă întorc în biroul meu și o să 
lucrez la plângerea cu Titlul IX. 

Olive a expirat ușurată. 

— Da. Ar fi grozav, de vreme ce... staţi. La ce? 

El și-a înclinat capul. 

— Titlul IX este o lege federală care protejează 
împotriva comportamentului sexual neadecvat în rândurile 
personalului din mediul academic... 

— Știu ce este. 

— Înţeleg. Deci ai ales să nu ţii cont de ea în cunoștință 
de cauză. 

— Eu... Ce? Nu. Nu am făcut asta! 

El s-a scuturat. 

— Atunci, trebuie că mă înșel. Altcineva trebuie să mă fi 
hărțuit. 

— Hărţuit... nu v-am „hărţuit”. 

— Dar m-ai sărutat. 

— Dar nu cu adevărat. 

— Fără să te asiguri de consimţământul meu prealabil. 

— V-am întrebat dacă pot să vă sărut! 

— Și apoi ai acţionat fără să aștepți răspunsul meu. 

— Ce? Aţi spus da. 

— Poftim? 

Olive s-a încruntat. 

— Am întrebat dacă pot să vă sărut și aţi spus da. 

— Incorect. Ai întrebat dacă poţi să mă săruţi și eu am 
pufnit. 

— Sunt destul de sigură că v-am auzit spunând da. 


El a ridicat o sprânceană și, pentru un minut, Olive și-a 
permis să viseze cu ochii deschiși că strângea de gât pe 
cineva. Pe doctorul Carlsen. Pe ea însăși. Amândouă păreau 
variante grozave. 

— Ascultaţi, îmi pare sincer rău. A fost o situaţie ciudată. 
Nu putem pur și simplu să uităm că s-a întâmplat? 

A studiat-o mult timp cu o expresie serioasă pe faţa lui 
unghiulară și încă ceva ce Olive nu putea să descifreze, 
pentru că era prea ocupată să observe din nou cât de al 
naibii de înalt și de lat era. Pur și simplu masiv. Olive fusese 
întotdeauna subţire, aproape prea zveltă, dar fetele de un 
metru șaptezeci rareori se simt minione. 

Cel puţin până ajung lângă Adam Carlsen. Știuse că e 
înalt, desigur, de când îl văzuse prin departament sau 
mergând prin campus, de când împărţiseră același lift, dar 
nu interacţionaseră niciodată. Nu fuseseră niciodată așa 
aproape unul de altul. 

„Cu excepţia trecutului apropiat, Olive. Când aproape că 
ţi-ai băgat limba în...“ 

— Este vreo problemă? 

Părea aproape îngrijorat. 

— Ce? Nu. Nu e nicio problemă. 

— Pentru că, a continuat el calm, să săruți un străin la 
miezul nopţii într-un laborator de știință, ar putea fi un 
semn că ar fi. 

— Nu este. 

Carlsen a dat din cap, gânditor. 

— Foarte bine. Așteaptă-te la o scrisoare în următoarele 
câteva zile, atunci. 

A dat să treacă pe lângă ea, iar Olive s-a întors să ţipe 
după el. 

— Nici măcar nu m-aţi întrebat cum mă cheamă. 

— Sunt sigur că oricine ar putea afla, de vreme ce ţi-ai 
folosit legitimaţia ca să intri în zona laboratoarelor după 
terminarea programului. Îţi urez noapte bună. 

— Aşteptaţi! 

S-a aplecat în faţă și l-a oprit, apucându-l cu mâna de 
încheietură. El s-a oprit imediat, deși era evident că nu ar fi 


fost nevoie de niciun efort ca să se elibereze, și s-a uitat 
pătrunzător la locul în care degetele ei se încolăciseră peste 
pielea lui - chiar sub ceasul de mână care costase probabil 
cât jumătate din salariul ei pe un an. Sau cât tot salariul. 

Olive i-a dat drumul și a făcut un pas în spate. 

— Îmi cer scuze, nu am vrut să... 

— Sărutul. Explică. 

Olive și-a mușcat buza de jos. Chiar o băgase pe 
mânecă. Acum trebuia să-i spună. 

— Anh Pham. S-a uitat de jur-împrejur ca să se asigure 
că Anh într-adevăr plecase. Fata care trecea pe aici. Este 
studentă la doctorat în departamentul de biologie. 

Carlsen nu dădea niciun semn că ar fi știut cine era Anh. 

— Anh a... Olive și-a dat o șuviță de păr castaniu după 
ureche. Acesta era punctul în care povestea devenea 
jenantă. Complicată și ușor juvenilă. Mă vedeam cu tipul 
ăsta din departament, Jeremy Langley. Are părul roșcat și 
lucrează cu doctorul... în fine, am ieșit numai de două ori și 
pe urmă l-am dus la petrecerea de ziua de naștere a lui 
Anh, iar ei s-au înţeles foarte bine și... 

Olive a închis ochii. Ceea ce a fost, probabil, o idee 
proastă, pentru că acum vedea imaginea proiectată pe 
pleoape, felul în care prietena ei cea mai bună și partenerul 
ei se tachinaseră în sala de popice, ca și cum s-ar fi 
cunoscut de-o viaţă; temele inepuizabile de conversaţie, 
râsetele, iar apoi, la sfârșitul serii, Jeremy urmărind cu 
privirea fiecare mișcare a lui Anh. Devenise dureros de clar 
de cine era interesat. Olive a dat din mână și a 5 încercat 
să zâmbească. 

— Pe scurt, după ce Jeremy și cu mine am pus capăt 
poveștii, a invitat-o pe Anh în oraș. A refuzat din cauza... 
codului fetelor și toate alea, dar îmi dau seama că îl place 
cu adevărat. Îi e teamă să nu-mi rănească sentimentele și, 
indiferent de câte ori i-aș fi spus, nu m-a crezut. „Ca să nu 
mai spun că ieri am auzit-o confesându-i-se prietenului 
nostru, Malcolm, că i se pare că Jeremy e grozav, dar că nu 
ar putea niciodată să mă trădeze ieșind cu el și părea așa 
de  demoralizată. Dezamăgită și nesigură, fără nicio 


legătură cu Anh cea îndrăzneață și măreaţă cu care sunt 
obișnuită? Așa că am minţit-o și i-am spus că deja mă văd 
cu altcineva. Pentru că este una dintre prietenele mele cele 
mai apropiate și nu am mai văzut-o să-i placă de cineva așa 
de tare și aș vrea să aibă parte de lucrurile bune pe care le 
merită și sunt sigură că ar face același lucru pentru mine 
și... Olive și-a dat seama că bătea câmpii și că lui Carlsen 
nu ar fi putut să-i pese mai puţin. S-a oprit și a înghiţit, deși 
avea gura uscată. În seara asta... l-am spus că în seara 
asta am întâlnire impenetrabilă. 

— Dar nu am. Așa că am hotărât să vin la 9 serviciu și 
să lucrez la un experiment, dar a apărut și Anh. Nu ar fi 
trebuit să fie aici. Dar a fost. Și venea încoace. Și m-am 
panicat... Olive și-a trecut o mână peste față. Nu m-am 
gândit bine. 

Carlsen nu a spus nimic, dar se vedea în ochii lui că se 
gândea, în mod evident. 

— Aveam nevoie să creadă că sunt la o întâlnire. 

El a dat din cap. 

— Așa că ai sărutat prima persoană pe care ai văzut-o 
pe hol. Perfect logic. 

Olive s-a strâmbat. 

— Când spuneți așa, e clar că nu a fost unul dintre 
momentele mele cele mai bune. 

— Poate. 

— Dar nu a fost nici cel mai rău! Sunt destul de sigură 
că Anh ne-a văzut. Acum o să creadă că eram la o întâlnire 
cu dumneavoastră și să sperăm că se va simţi liberă să iasă 
cu Jeremy și... A dat din cap. 

Ascultati, îmi pare foarte, foarte rău pentru sărut. 

— Chiar așa? 

— Vă rog, nu mă reclamaţi. Chiar am crezut că v-am 
auzit spunând da. Credeţi-mă că nu am intenţionat... 

Dintr-odată, și-a dat seama pe de-a-ntregul de 
enormitatea a ceea ce tocmai făcuse. Tocmai sărutase un 
tip oarecare, un tip care se întâmpla să fie renumit ca fiind 
cel mai neplăcut membru al departamentului de biologie al 
facultăţii. Confundase un pufnit cu un consimțământ, 


practic îl atacase pe hol, iar acum el se zgâia la ea în acel 
fel ciudat, gânditor, atât de masiv de clar și de aproape de 
ea și... 

Rahat. 

Poate era din cauza orei târzii. Poate din cauză că băuse 
ultima cafea cu șaisprezece ore în urmă. Poate era din 
cauza felului condescendent în care o privea Adam Carlsen. 
Dintr-odată, întreaga situaţie a devenit prea mult pentru 
ea. _ 

— De fapt, aveţi perfectă dreptate. Imi pare foarte rău. 
Dacă simţiţi că ați fost în vreun fel hărțuit de mine, chiar ar 
trebui să depuneţi o plângere, pentru că așa e corect. Am 
făcut un lucru oribil, deși chiar nu am intenţionat... Nu că 
intenţiile mele ar avea vreo importanţă; este vorba mai 
mult despre felul în care dumneavoastră ați perceput... 

Rahat, rahat, rahat. 

— O să plec acum, bine? Mulţumesc și... îmi pare foarte, 
foarte rău. 

Olive s-a întors pe călcâie și a fugit pe hol. 

— Olive! l-a auzit strigând. Olive, așteaptă... 

Nu s-a oprit. A alergat în jos pe scările care duceau spre 
etajul unu, apoi afară din clădire, a traversat aleile slab 
iluminate ale campusului Stanford, trecând pe lângă o fată 
care-și plimba câinele și un grup de studenţi care râdeau în 
fata bibliotecii. A continuat până a ajuns în fața ușii 
apartamentului ei, oprindu-se numai ca să descuie, și a 
mers în linie dreaptă până la camera ei în speranţa de a-l 
evita pe colegul ei și pe oricine ar fi fost persoana pe care o 
adusese acasă în seara aceea. 

Abia când era deja prăbușită pe pat și se uita la 
luminițele fosforescente lipite pe tavan, și-a adus aminte că 
uitase să verifice starea șoriceilor de laborator. Și, de 
asemenea, că își lăsase laptopul pe băncuţă, hanoracul 
undeva în laborator și că uitase complet să se oprească la 
magazin și să cumpere cafeaua pe care îi promisese lui 
Malcolm că avea s-o aducă pentru dimineaţă. 

„Rahat. Ce zi dezastruoasă.” 

Nu s-a gândit însă deloc la faptul că doctorul Adam 


Carlsen - un dobitoc notoriu - o strigase pe nume. 


Capitolul 2 


IPOTEZĂ: Orice zvon despre viața mea amoroasă 
o să se răspândească cu o viteză direct 
proporţională cu dorinţa mea de a ţine acel zvon 
secret. 


Olive Smith era studentă în al treilea an la doctorat în 
unul dintre departamentele de biologie din ţară, unul care 
găzduia mai mult de o sută de absolvenți și ceea ce păreau 
a fi mai multe milioane de studenţi la specializare. Nu avea 
idee care era numărul exact al cadrelor didactice, dar, 
judecând după căsuţele poștale din camera copiatorului, ar 
fi spus că era destul de corect să presupui: prea mulți. Din 
acest motiv făcuse raţionamentul conform căruia, dacă nu 
avusese niciodată ghinionul de a interacţiona cu Adam 
Carlsen în cei doi ani anteriori Serii (trecuseră numai câteva 
zile de la incidentul cu sărutul, dar Olive deja știa că avea 
să numească cea mai recentă zi de vineri „Seara“ pentru 
tot restul vieții ei), era perfect posibil să termine doctoratul 
fără să i se mai încrucișeze vreodată cărările cu ale lui. De 
fapt, nu numai că era destul de sigură că Adam Carlsen nu 
avea idee cine era, dar că nici nu ar fi avut vreo dorinţă de 
a afla și că probabil deja uitase complet întâmplarea. 

In afara cazului, bineînțeles, în care se înșela cumplit și 
el chiar depusese o plângere cu Titlul IX. În acest caz, a 
presupus că avea să-l vadă din nou în momentul în care și- 
ar fi recunoscut vinovăția în fata Tribunalului Federal. 

Olive s-a gândit că ar fi putut să-și irosească timpul 
dându-se de ceasul morţii în ceea ce privește taxele legale 
sau ar fi putut să se concentreze pe chestiunile mai 
presante, cum ar fi fost cele aproximativ cinci sute de slide- 
uri pe care trebuia să le pregătească pentru ora de 
neurobiologie la care era programată să fie asistentă în 
semestrul din toamnă și care urma să înceapă în mai puţin 


de două săptămâni. Sau bileţelul pe care îl lăsase Malcolm 
dimineaţă, prin care o anunţa că văzuse un gândac care se 
ducea în goană să se ascundă sub bufet, deși apartamentul 
lor era deja plin de capcane. Sau cel mai crucial dintre 
toate: faptul că proiectul ei de cercetare ajunsese într-un 
punct critic și avea o nevoie disperată să găsească un 
laborator mai mare și semnificativ mai bogat în care să-și 
desfășoare experimentul. Altfel, ceea ce ar fi putut foarte 
bine să devină un studiu revoluţionar, relevant din punct de 
vedere clinic, avea toate șansele s-o sfârșească zăcând în 
niște vase Petri îngrămădite pe rafturile mai răcoroase ale 
frigiderului ei. 

Olive a deschis laptopul bătând-o gândul să caute pe 
Google „Organe fără de care poţi trăi“ și „Câţi bani pentru 
ele“, dar a fost deturnată de cele douăzeci de emailuri noi 
pe care le primise în timp ce fusese ocupată cu animalele 
de laborator. Erau aproape în exclusivitate de la reviste 
insistente, prinți nigerieni aspiranţi și o companie de sclipici 
la al cărei buletin informativ se abonase în urmă cu șase 
ani pentru a primi un ruj gratis. Olive le-a marcat repede ca 
citite,  nerăbdătoare să-şi îndrepte atenția către 
experimentele ei, când a observat că unul dintre mesaje 
era de fapt un răspuns la ceva ce trimisese ea. Un răspuns 
de la... Rahat. Rahat. 

A dat click pe el așa de apăsat, încât aproape și-a luxat 
degetul arătător. 

Azi, 3.15 p.m. 

DE LA: Tom-BentonQharvard.edu 

PENTRU: Olive-SmithOQstanford.edu 

SUBIECT: Proiect pentru depistarea cancerului 
pancreatic. 

Olive, 

Proiectul tău sună bine. Voi veni la Stanford în 
aproximativ două săptămâni. Ce-ar fi să stăm de vorbă 
atunci? 

Salutare, 

TB 

Tom Benton, doctor în biologie 


Profesor asociat 

Departamentul de Științe 

Universitatea Harvard 

Inima i-a sărit în piept. Apoi a luat-o la galop. Apoi a 
început să se târască. Apoi și-a simţit pulsul în pleoape, 
ceea ce nu avea cum să fie sănătos, dar... da. Da! Cineva 
mușcase. Aproape. Probabil? Poate. Sigur poate. Tom 
Benton spusese „bine”. Spusese că sună „bine”. Trebuia să 
fie un semn „bun”, nu? 

S-a încruntat, plimbând cursorul ca să recitească e- 
mailul pe care ea îl trimisese cu câteva săptămâni în urmă. 

7 iulie, 8.19 a.m. 

DE LA: Olive-SmithQstanford.edu 

PENTRU: Tom-BentonQharvard.edu 

SUBIECT: Proiect pentru depistarea cancerului 
pancreatic 

Domnule doctor Benton, 

Numele meu este Olive Smith și sunt studentă 
doctorandă la departamentul de biologie al Universităţii 
Stanford. Cercetarea mea se concentrează asupra 
cancerului pancreatic, în mod particular asupra detectării 
instrumentelor non-invazive și J accesibile care ar putea 
duce la tratamentul timpuriu și la îmbunătăţirea ratei de 
supraviețuire. Am lucrat cu markerii de sânge și am 
înregistrat rezultate promițătoare. (Puteţi citi despre 
activitatea mea preliminară în lucrarea revizuită jnter 
pares’? pe care am atașat-o. Am mai depus și niște rezultate 
nepublicate, mai recente, la conferința din acest an a 
Societății pentru Descoperiri în Biologie; aștept acceptarea, 
dar puteţi viziona rezumatul atașat.) Următorul pas ar fi să 
conduc niște studii suplimentare pentru a determina 
fezabilitatea echipamentului de testare. 

Din păcate, laboratorul meu actual (al doamnei 
profesoare Aysegul Aslan, care se pensionează în doi ani) 
nu dispune de finanţarea și echipamentul necesare care să- 
mi permită să-mi continui studiul. Doamna mă încurajează 
să găsesc un laborator mai mare de cercetare a cancerului, 


3 Evaluare colegială (în limba latină în original) (n. Red.) 


în care aș putea să-mi petrec următorul an academic 
pentru a-mi colecta datele necesare. Apoi, m-aș întoarce la 
Stanford pentru a analiza și redacta informaţiile. Sunt o 
mare admiratoare a lucrărilor pe care le-aţi publicat pe 
tema cancerului pancreatic și mă întrebam dacă, în acest 
context, ar putea exista posibilitatea de a-mi desfășura 
activitatea în laboratorul dumneavoastră de la Harvard. 

Sunt încântată să vorbesc mai în detaliu despre 
proiectul meu dacă sunteţi interesat. 

Cu stimă, 

Olive 

Olive Smith 

Studentă doctorandă 

Departamentul de Biologie, Universitatea 

Stanford 

Dacă Tom Benton, un cercetător extraordinar al 
cancerului, avea să vină la Stanford și să-i acorde lui Olive 
zece minute din timpul lui, ar fi putut să-l convingă s-o 
ajute în situația dificilă în care se afla cu cercetarea! 

Ei bine... poate. 

Olive era mult mai bună la cercetare în sine decât la a-i 
convinge pe alţii de importanta ei. Comunicarea științifică și 
orbitul în public erau, cu siguranţă, marile ei puncte slabe. 
Dar avea șansa de a-i arăta lui Benton cât de promițătoare 
erau rezultatele ei. Putea să enumere beneficiile clinice ale 
muncii ei și putea să explice de cât de puţin avea nevoie 
pentru a-și transforma proiectul într-un succes uriaș. 
Singurele lucruri de care avea nevoie erau un colț liniștit 
din laboratorul lui, două sute dintre șoriceii lui de laborator 
și acces nelimitat la microscopul lui electronic de douazeci 
de milioane de dolari. Benton nici măcar nu ar fi observat-o. 

Olive s-a îndreptat spre oficiu, redactând mental un 
discurs înflăcărat despre felul în care era dispusă să-i 
folosească dotările numai pe timpul nopții și să-și limiteze 
consumul de oxigen la mai puţin de cinci respiraţii pe 
minut. Și-a turnat o cană de cafea stătută și s-a întors, dând 
cu nasul de cineva care se încruntase în spatele ei. 

S-a speriat așa de tare, încât aproape s-a opărit. 


— Lisuse! Și-a apăsat mâna pe piept, a inspirat adânc și 
a strâns mai tare cana cu Scooby-Doo. Anh. M-ai speriat ca 
naiba. 

— Olive. 

Era un semn prost. Anh nu-i spunea niciodată Olive - 
niciodată, în afara cazului că o dojenea pentru că-și rodea 
unghiile până în carne sau pentru că mânca vitamine 
gumate în loc de cină. 

— Hei! Cum a fost... 

— Seara trecută. 

La naiba. 

— ... weekendul? 

— Doctorul Carlsen. 

La naiba. La naiba. La naiba. 

— Ce-i cu el? 

— V-am văzut împreună. 

— Ah. Serios? 

Surprinderea afișată de Olive a sunat dureros de 
artificial, chiar și pentru propriile urechi. Poate ar fi fost mai 
bine să se fi înscris la cursurile de teatru la liceu, în loc să 
joace orice sport era disponibil. 

— Da. Aici, în departament. 

— Aha. Tare. Hm, nu te-am văzut, că teas fi salutat. 

Anh s-a încruntat. 

— Ol. Eu te-am văzut. Te-am văzut cu Carlsen. Ştii că te- 
am văzut și știu că știi că te-am văzut, pentru că m-ai 
evitat. 

— Nu-i adevărat. 

Anh i-a aruncat una dintre extraordinarele ei priviri 
„termină cu rahaturile”. Era probabil cea pe care o folosea 
în calitate de președinte al senatului studenţilor, de șef al 
Asociaţiei Femeilor din Știință a Universităţii Stanford, de 
director al comunicării pentru Organizaţia oamenilor de 
știință B/POC*. Nu exista luptă pe care Anh să n-o câștige. 
Era fioroasă și invincibilă, iar Olive iubea asta la ea, dar nu 
acum. 


4 Acronim pentru „Black, Indigenous, and People of Color” - Negri, 
Indigeni și Oameni de Culoare (n. Red.) 


— Nu mi-ai răspuns la niciunul dintre mesajele pe care ţi 
le-am trimis în ultimele două zile. De obicei, ne trimitem 
mesaje în fiecare oră. 

Chiar așa făceau. De mai multe ori. Olive și-a trecut 
cana în mâna stângă, cu singurul scop de a mai câștiga 
niște timp. 

— Am fost... ocupată. 

— Ocupată? Sprânceana lui Anh s-a ridicat. Ocupată să-l 
săruţi pe Carlsen? 

— O. O, aia. Aia a fost numai... 

Anh a dat din cap, ca și cum ar fi încurajat-o să termine 
fraza. Când a devenit evident că Olive nu putea s-o facă, 
Anh a continuat pentru ea. 

— Ala a fost... fără supărare, dar ăla a fost cel mai 
ciudat sărut pe care l-am văzut vreodată. 

„Calmă. Rămâi calmă. Nu știe. Nu are cum să știe.“ 

— Mă îndoiesc, a replicat Olive firav. Gândește-te la 
sărutul ăla cu capul în jos al lui Spider-Man. Ala a fost mult 
mai ciudat decât... 

— Oh, ai spus că aveai o întâlnire seara trecută. Nu te 
vezi cu Carlsen, nu-i așa? sa schimonosit ea. 

Ar fi fost așa de ușor să se confeseze. De când 
începuseră doctoratul, Anh și Olive făcuseră grămezi de 
tâmpenii, împreună și de unele singure; momentul în care 
Olive s-a panicat și l-a sărutat pe Adam Carlsen ar fi putut 
să fie unul dintre ele, unul de care să râdă în timpul serilor 
lor săptămânale cu bere și bezele cu ciocolată. 

Sau nu. Exista o șansă ca, dacă Olive ar fi recunoscut că 
a minţit acum, Anh să nu mai aibă niciodată încredere în 
ea. Sau să nu mai iasă niciodată cu Jeremy. Și oricât i-ar fi 
venit lui Olive să vomite din cauza ideii că fostul ei iubit și 
prietena ei cea mai bună se întâlneau, ideea ca acea 
prietenă să nu fie fericită o făcea să vomite și mai mult. 

Situaţia era disperat de simplă: Olive era singură pe 
lume. Fuse-se singură de mult timp, încă din liceu. Se 
antrenase să nu facă mare caz de asta - era convinsă că 
mulţi oameni erau singuri pe lume și se găseau în situaţia 
de a trece nume și numere de telefon fictive în lista 


contactelor pentru situaţii de urgenţă. În timpul colegiului și 
al masteratului, concentrarea pe știință și cercetare fusese 
singurul mod de a gestiona situaţia și fusese perfect 
pregătită să-și petreacă restul vieţii ascunsă într-un 
laborator cu puţin mai mult decât o eprubetă și o mână de 
pipete în calitate de companioni credincioși, până când... 
Anh. 

Intr-un fel, fusese dragoste la prima vedere. Prima zi de 
doctorat. Ora de orientare. Olive a intrat în sala de 
conferințe, s-a uitat de jur-împrejur și s-a așezat îngrozită 
pe primul loc pe care l-a găsit liber. Era singura femeie din 
încăpere, practic singură într-o mare de bărbaţi albi care 
deja vorbeau despre bărci, oricare ar fi fost meciul care 
fusese la televizor în seara precedentă și despre cea mai 
bună rută de a ajunge cu mașina la o anumită destinaţie. 
„Am făcut o greșeală îngrozitoare”, se gândise ea. „Tipul 
din baie s-a înșelat. Nu ar fi trebuit să vin aici. Nu o să mă 
integrez niciodată.” 

Apoi, o fată cu părul negru cârlionţat și o față rotundă, 
drăguță, s-a așezat pe scaunul de lângă ea și a șoptit: 
„Cam la asta se reduce angajamentul la incluziune al 
programelor STEM, nu-i așa?” Acela a fost momentul în 
care totul s-a schimbat. 

Ar fi putut să fie numai aliate. În calitate de singure 
studente care nu erau bărbaţi albi get-beget: din an, ar fi 
putut găsi consolare împreună când ar fi fost nevoie de 
niște văicăreală și să se ignore în restul timpului. Olive avea 
mulți prieteni de genul ăsta - toţi, de fapt, cunoștințe de 
circumstanţă, la care se gândea cu drag, dar nu prea des. 
Anh fusese diferită de la început. Poate pentru că 
descoperiseră în scurt timp că le plăcea să-și petreacă 
serile de sâmbătă mâncând junk-food și în fața unei 
comedii romantice. Poate era din cauza felului în care 
insistase s-o târască pe Olive la fiecare întâlnire a grupului 
de suport din campus - „femei în STEM“ - și impresionase 


5 În text, „cis“, sintagmă folosită pentru a desemna o persoană a 
cărei identitate sexuală este aceeași cu sexul desemnat la naștere (n. 
Red.) 


pe toată lumea cu comentariile ei la obiect. Poate era din 
cauză că se deschisese fată de Olive și îi explicase cât de 
greu îi fusese să ajungă unde era. Fiindcă îi povestise 
despre felul în care fraţii ei mai mari făcuseră mișto de ea și 
o făcuseră tocilară pentru cât de mult îi plăcuse 
matematica de mică - la vârsta la care să fii tocilar nu era 
considerat a fi ceva cool. Pentru că îi povestise că, în ciuda 
notelor ei și a experienţei în cercetare, consilierul ei 
academic păruse sceptic când ea se hotărâse să urmeze o 
educaţie avansată în cercetarea STEM. 

Olive, al cărei drum către doctorat fusese greu, dar nici 
pe de-parte la fel de greu, a fost descumpănită. Apoi, 
furioasă. Apoi, căzută într-o admiraţie totală când a înţeles 
îndoiala de sine pe care Anh reușise s-o transforme în 
înverșunare pură. 

Și, dintr-un motiv inimaginabil, Anh părea s-o placă pe 
Olive la fel de mult. Când Olive nu reușise să-și întindă 
stipendia chiar până la sfârșitul lunii, Anh împărţise cu ea 
supa ramen instant. Când computerul lui Olive căzuse și ea 
nu avusese copii de siguranţă, Anh stătuse cu ea toată 
noaptea ca s-o ajute să rescrie lucrarea pentru 
cristalografie. Când Olive nu avusese unde să se ducă de 
sărbători, Anh își dusese prietena acasă, în Michigan, și își 
lăsase familia cea mare s-o copleșească cu mâncăruri 
delicioase și s-o învăluie cu vietnameza lor rapidă. Când 
Olive se simţise prea proastă pentru program și se gândise 
să renunţe, Anh o făcuse să se răzgândească. 

In ziua în care Olive a văzut-o pe Anh cum își dă ochii 
peste cap, s-a născut genul acela de prietenie care îţi 
schimbă viaţa, încet, încet au început să-l includă și pe 
Malcolm și au devenit un fel de trio, dar Anh... Anh era 
omul ei. Familia ei. Olive nici nu crezuse că un asemenea 
lucru ar fi fost posibil pentru cineva ca ea. 

Anh cerea rareori ceva pentru ea și, deși erau prietene 
de mai bine de doi ani, Olive nu o mai văzuse interesată să- 
și dea întâlnire cu cineva - până la Jeremy. Olive putea 
măcar să pretindă că fusese la întâlnire cu Carlsen pentru a 
se asigura de fericirea prietenei ei. 


Așa că s-a îmbărbătat, a zâmbit și a încercat să păstreze 
un ton rezonabil de egal în timp ce a întrebat: 

— Ce vrei să spui? 

— Vreau să spun că vorbim în fiecare minut din fiecare 
zi și nu l-ai menţionat niciodată pe Carlsen până acum. Se 
presupune că cea mai apropiată prietenă a mea se vede cu 
profesorul superstar al departamentului, iar eu nu am auzit 
nimic despre asta? îi cunoști reputaţia, da? Ce-i asta, un fel 
de glumă? Ai o tumoră pe creier? Am eu o tumoră pe 
creier? 

Asta se întâmpla de fiecare dată când Olive minţea: 
ajungea să spună și mai multe minciuni pentru a o acoperi 
pe prima, iar ea nu era deloc bună la asta, ceea ce însemna 
că fiecare minciună devenea mai proastă și mai 
neconvingătoare decât precedenta. Nu exista nicio 
modalitate de a o prosti pe Anh. Nu exista nicio modalitate 
de a prosti pe nimeni. Anh urma să se înfurie, apoi Jeremy 
urma să se înfurie și Malcolm de asemenea, iar Olive avea 
să se trezească complet singură. Inima frântă avea s-o facă 
să pice doctoratul. Avea să-și piardă viza și singura sursă 
de venit și să se întoarcă în Canada, unde ningea tot timpul 
și oamenii mâncau inimă de ren și... 

— Hei. 

Vocea, groasă și egală, venea de undeva din spatele lui 
Olive, dar ea nu a avut nevoie să se întoarcă pentru a ști că 
era a lui Carlsen. La fel cum nu a avut nevoie să se întoarcă 
pentru a ști că acea greutate călduţă care a echilibrat-o 
dintr-odată, presiunea fermă, dar abia sesizabilă, aplicată în 
centrul regiunii lombare era mâna lui Carlsen. Cam la cinci 
centimetri deasupra fundului. 

La naiba. 

Olive și-a sucit gâtul și s-a uitat în sus. Și mai sus. Și mai 
sus. Și încă puţin mai sus. Nu era o femeie scundă, dar el 
era mare. , 

— Ah. Aă. Salut. 

— E totul în ordine? 

A pus întrebarea privind-o în ochi, pe un ton scăzut, 
intim. Ca și cum ar fi fost singuri. Ca și cum Anh nu ar fi fost 


acolo. A vorbit într-un fel care ar fi trebuit s-o facă pe Olive 
să se simtă inconfortabil, dar nu a făcut-o. Dintr-un motiv 
inexplicabil, prezenţa lui în încăpere a calmat-o, deși, până 
cu o secundă în urmă, își ieșise din minţi. Poate două tipuri 
diferite de disconfort se anulau reciproc? Părea un subiect 
fascinant de cercetare. Care merita abordat. Poate Olive ar 
fi trebuit să renunţe la biologie și să meargă la psihologie. 
Poate ar fi trebuit să se retragă și să fugă să desfășoare o 
cercetare literară. Poate ar fi trebuit să moară pe loc pentru 
a evita necesitatea confruntării cu situaţia de rahat în care 
se băgase. 

— Da. Da. Totul e minunat. Anh și cu mine... vorbeam. 
Despre weekendurile noastre. 

Carlsen s-a uitat la Anh, ca și cum abia atunci și-ar fi dat 
seama că era în încăpere. l-a confirmat existenţa printr-una 
dintre mișcările scurte din cap pe care tipii le folosesc 
pentru a se saluta între ei. Mâna lui a alunecat mai jos pe 
șira spinării lui Olive în timp ce ochii lui Anh se căscau. 

— Mă bucur să te cunosc, Anh. Am auzit multe despre 
tine, a spus Carlsen, și Olive trebuia să admită că era bun la 
asta. 

Pentru că era sigură că, din unghiul lui Anh, arăta ca și 
cum Carlsen ar fi pipăit-o, dar în realitate... nu făcea asta. 
Olive abia dacă-i simţea mâna. 

Numai puţin, poate. Căldura și presiunea ușoară și... 

— Și eu mă bucur să vă cunosc. Anh părea trăsnită. Ca 
și cum ar fi fost pe punctul de a leșina. Hm, eram pe picior 
de plecare. Ol, o să-ţi scriu când... da. 

A ieșit din încăpere înainte ca Olive să apuce să 
răspundă. Ceea ce era bine, pentru că nu mai era nevoie ca 
Olive să inventeze alte minciuni. Dar și puţin mai puţin 
bine, fiindcă acum era singură cu Carlsen. Stând mult prea 
aproape unul de altul. Olive ar fi dat o sumă frumușică de 
bani ca să poată spune că ea fusese cea care pusese niște 
distanță între ei, dar adevărul jenant era că cel care se 
îndepărtase primul fusese Carlsen. Suficient cât să-i acorde 
spațiul necesar și mai mult de atât. 

— Este totul în ordine? a întrebat el din nou. 


Avea tonul blând în continuare. Nu așa cum te-ai fi 
așteptat de la el. 

— Da. Da, doar... Olive a dat din mână. Mulţumesc. 

— Cu plăcere. 

— Aţi auzit ce a spus? Despre vineri și... 

— Am auzit. Din cauza asta am... 

S-a uitat la ea și apoi la mâna lui - cea care îi încălzise 
spatele cu câteva clipe în urmă - și Olive a înțeles imediat. 

— Mulţumesc, a repetat ea. Pentru că Adam Carlsen 
poate că era un nesimţit notoriu, dar Olive se simţea al 
naibii de recunoscătoare în acest moment. De asemenea, 
nu am putut să nu observ că la ușa mea nu s-a prezentat în 
ultimele douăzeci și patru de ore niciun agent al Biroului 
Federal de Investigaţii ca să mă aresteze. 

— Serios? a întrebat Carlsen mirat, iar colțul gurii i-a 
tresărit, parcă. 

Olive a dat din cap. 

— Ceea ce mă face să cred că poate nu aţi depus 
plângerea. Deși aţi fi avut tot dreptul s-o faceți. Așa încât, 
vă mulţumesc. Pentru asta. ȘI... pentru că ați intervenit 
acum. M-aţi scos dintr-un mare rahat. 

Carlsen s-a uitat la ea pentru un moment lung, având 
brusc expresia de la seminar, când oamenii încurcau teoria 
cu ipoteza sau recunoșteau că folosiseră ștergerea în listă 
în loc de imputaţie. 

— Nu ar trebui să ai nevoie ca cineva să 

— Ei bine, nu e ca și cum v-aș fi rugat să faceți ceva. 
Urma să mă descurc de una... 

— Și nu ar trebui să fii obligată să minţi despre statusul 
relaţiei tale, a continuat el. Mai ales nu în așa fel încât cea 
mai bună prietenă a ta și iubitul tău să se poată vedea fără 
sentimente de vinovăţie. Nu așa funcționau relaţiile ultima 
oară când am verificat. 

O. Deci chiar ascultase când Olive îi vomitase povestea 
vieții ei. 

— Nu e așa. Ela ridicat o sprânceană, iar Olive a ridicat 
o mână ca să se apere. Jeremy nu era de fapt prietenul 
meu. Și Anh nu mi-a cerut nimic. Nu sunt o victimă, vreau 


doar... ca prietena mea să fie fericită. 

— Minţind-o, a adăugat el sec. 

— Ei bine, da, dar... Crede că noi doi ne vedem, a 
trântit-o Olive. 

Doamne, implicaţiile erau prea ridicole ca să poată fi 
suportate. 

— Nu asta era ideea? 

— Da. A dat din cap, apoi și-a amintit de cafeaua din 
mână și a luat o gură. Era călduţă. Conversaţia cu Anh nu 
avusese cum să dureze mai mult de cinci minute. Da, 
presupun că da. Apropo, sunt Olive Smith. Pentru cazul că 
sunteţi interesat în continuare de depunerea acelei 
plângeri. Sunt doctorand în laboratorul profesoarei Aslan... 

— Știu cine ești. 


— A, bine. 
Poate că, în cazul ăsta, verificase cine era. Olive a 
încercat să și-l imagineze frunzărind prin secţiunea 


studenţilor actuali pe website-ul departamentului. 
Secretara programului îi făcuse poză lui Olive în ziua a treia 
a anului academic, cu mult înainte ca ea să-și dea seama în 
ce se băgase. Făcuse eforturi să arate bine; își aranjase 
părul castaniu ondulat, folosise rimei pentru a scoate în 
evidenţă verdele ochilor, ba chiar încercase să-și ascundă 
pistruii cu niște fond de ten împrumutat. Asta era înainte 
să-și dea seama cât de nemilos și acerb putea fi mediul 
academic, înaintea senzaţiei de inadecvare, înainte de 
teama constantă că, deși era o cercetătoare bună, ar fi fost 
posibil să nu aibă succes niciodată la nivel academic. 
Zâmbise. Un zâmbet real, autentic. 

— Eu sunt Adam Carlsen. Sunt profesor de... 

Olive a izbucnit în râs. Apoi a regretat instantaneu când 
i-a observat expresia confuză, ca și cum ar fi crezut la 
modul serios că Olive nu știa cine este. Ca și cum nu ar fi 
fost conștient de faptul că era unul dintre cei mai 
proeminenţi savanţi din domeniu. Modestia nu era deloc 
genul lui Adam Carlsen. Olive și-a dres glasul. 

— Am înțeles. Hm, și eu știu cine sunteţi, doctore 
Carlsen. 


— Probabil că ar trebui să-mi spui Adam. 

— O. O, nu. Asta ar fi mult prea... Nu. Departamentul nu 
era așa. Studenţii nu li se adresau profesorilor pe numele 
mic. Naș putea... 

— Dacă se întâmplă ca Anh să fie prin zonă. 

— O. Da. Asta era altceva. Mulţumesc. Nu m-am gândit 
la asta. Și nici la altele, de fapt. În mod evident, creierul ei 
se oprise din funcţionare cu trei zile în urmă, când se 
hotărâse să-l sărute ca să-și salveze pielea. Dacă asta e în 
re... regulă pentru dumneavoastră. Mă duc acasă, pentru 
că toată treaba a fost destul de stresantă și... 

„Voiam să fac un experiment, dar am nevoie să stau pe 
canapea și să mă uit la American Ninja Warrior timp de 
patruzeci și cinci de minute, în timp ce mănânc Cool Ranch 
Doritos, care au un gust mult mai bun decât ţi-ai fi 
imaginat. 

Adam a dat din cap. 

— Te conduc la mașină. 

— Nu sunt atât de tulburată. 

— Pentru cazul în care Anh e în continuare prin zonă. 

— Aha. Mulţumesc, dar nu e nevoie. 

Olive trebuia să recunoască, era o ofertă generoasă. 
Chiar surprinzător de generoasă. Mai ales venind din partea 
lui Adam „Sunt Prea Bun Pentru Acest Departament” 
Carlsen. Olive știa că era un nemernic, așa că nu prea 
înțelegea de ce azi nu părea așa. Poate ar fi trebuit să dea 
vina pe propriul ei comportament oribil, care ar fi făcut pe 
oricine să arate bine prin comparaţie. 

Și-a dat seama că Adam nu voia să insiste, dar nu se 
putea abține. 

— M-aș simţi mai bine dacă m-ai lăsa să te conduc la 
mașină. 

— Nu am mașină. 

„Sunt un student doctorand care locuiește în Stanford, 
California. Câștig mai puţin de treizeci de mii de dolari pe 
an. Chiria îmi consumă două treimi din salariu. Port aceeași 
pereche de lentile de contact din luna mai și mă duc la 
fiecare seminar care oferă gustări ca să fac economie la 


banii pentru mâncarell, dar nu s-a deranjat să adauge 
asta. Nu avea idee cât de bătrân era Carlsen, dar nu se 
putea să fi trecut așa de mult timp de când fusese 
doctorand. 

— Ai venit cu autobuzul? 

— Merg cu bicicleta. Și bicicleta este chiar la intrarea în 
clădire. 

El a deschis gura, apoi a închis-o. Și apoi a deschis-o din 
nou. 

„Ai sărutat gura aceea, Olive. Și a fost un sărut bun.“ 

— Nu există piste de bicicletă pe aici. 

Ea a ridicat din umeri. 

— Îmi place să trăiesc periculos. Cu costuri reduse, voise 
să spună. Și am cască. S-a întors ca să așeze cana pe prima 
suprafață pe care a găsit-o. Avea s-o recupereze mai târziu. 
Sau nu, dacă ar fi furat-o cineva. Cui îi păsa? Oricum, o 
avea de la un doctorand care plecase din mediul academic 
pentru a deveni DJ. Pentru a doua oară în mai puţin deo 
săptămână, Carlsen îi salvase pielea. Pentru a doua oară, 
nu mai suporta să stea alături de el niciun minut în plus. 

— Ne vedem pe aici, bine? 

Pieptul lui Adam s-a ridicat când a inspirat profund. 

— Da, bine. 

Olive a ieșit din încăpere cât de repede a putut. 


* 


— Este o farsă? Trebuie să fie o farsă. 

Sunt la televiziunea naţională? Unde sunt camerele 
ascunse? Cum arăt? 

— Nu e o farsă. Nu sunt camere ascunse. Olive și-a 
aranjat breteaua rucsacului pe umăr și s-a dat într-o parte 
ca să evite să fie dărâmată de un student pe scuter 
electric. Dar acum că ai zis, arăţi foarte bine. Mai ales 
pentru ora șapte jumate dimineaţa. 

Anh nu a roșit, dar nu era nici departe. 

— Aseară mi-am făcut una dintre măștile alea pentru 
faţă pe care tu și Malcolm mi le-aţi luat de ziua mea. Cea 


care arată ca un panda. Și mi-am luat o cremă de protecție 
solară nouă care se presupune că-ţi dă puţină strălucire. Și 
mi-am dat cu rimei, a adăugat cu răsuflarea tăiată. 

Olive ar fi putut-o întreba de ce s-a dat peste cap să se 
aranjeze într-o zi oarecare de marți, dar știa deja răspunsul: 
laboratorul lui Jeremy și cel al lui Anh erau la același etaj și, 
deși departamentul de biologie era mare, întâlnirile 
întâmplătoare erau cu certitudine posibile. 

Și-a ascuns un zâmbet. Oricât de ciudată ar fi părut 
ideea prietenei celei mai bune care se vede cu un fost, 
Olive era bucuroasă că Anh începea să-și permită să-l ia pe 
Jeremy în considerare din punct de vedere romantic. Mai 
mult ca orice, era drăguţ să știe că umilirea la care se 
supusese cu Carlsen în marea Seară începea să dea roade. 
Asta, împreună cu emailul foarte promiţător al lui Tom 
Benton, a făcut-o pe Olive să creadă că situaţia s-ar fi 
putut, în sfârșit, îmbunătăţi. 

— Bine. Anh și-a mușcat buza de jos, profund 
concentrată. Deci, nu e o farsă. 

Ceea ce înseamnă că trebuie să existe altă explicație. 
Lasă-mă să o găsesc. 

— Nu ai ce explicaţie să găsești. Noi, pur și simplu... 

— O, Doamne, încerci să obţii cetățenia? 

Te deportează înapoi în Canada pentru că am împărțit 
parola de Netflix a lui Malcolm? Spune-le că nu am știut că 
este o infracţiune federală. Nu, stai, nu le spune nimic până 
nu găsim un avocat. Și Oh, mă mărit eu cu tine. Îţi fac rost 
de carte verde și nu va mai trebui să... 

— Anh. Olive a strâns-o mai tare de mână pe prietena ei 
ca s-o determine să tacă o secundă. Crede-mă, nu voi fi 
deportată. 

Doar am ieșit la o singură întâlnire cu Carlsen. 

Anh și-a schimonosit faţa și a tras-o pe Olive până lao 
băncuţă de la marginea aleii, forțând-o să se așeze. Olive s- 
a supus, spunându-și că, dacă situaţia ar fi stat invers, dacă 
ea ar fi prins-o pe Anh sărutându-l pe Adam Carlsen, 
probabil ar fi avut aceeași reacție. La naiba, probabil ar fi 
fost ocupată programând o evaluare psihiatrică completă 


pentru Anh. 

— Ascultă, a început Anh, îți aduci aminte primăvara 
trecută când ţi-am ţinut părul în timp ce tu vomitai violent 
cele două kilograme de cocktail de creveţi stricaţi pe care 
le mâncaseși la petrecerea de pensionare a doctorului 
Park? _ 

— O, da. Imi amintesc. Olive a înclinat capul, gânditoare. 
Ai mâncat mai mult decât mine, însă nu ţi s-a făcut rău. 

— Pentru că sunt făcută dintr-un material mai dur, dar 
lasă asta. Ideea e următoarea: sunt aici pentru tine și voi fi 
întotdeauna, indiferent ce s-ar întâmpla. Indiferent câte 
kilograme de creveţi stricaţi vei vomita, poţi să te bazezi pe 
mine. Noi două suntem o echipă. Și Malcolm, când nu e 
ocupat cu regulatul întregii populaţii a campusului. Așa că, 
în cazul în care Carlsen este o formă de viață extraterestră 
care plănuiește să preia conducerea asupra Pământului, 
ceea ce va duce în cele din urmă la înrobirea umanităţii de 
către niște stăpâni malefici care arată ca niște greieri, iar 
singurul mod de a-l opri este să te întâlnești cu el, poţi să- 
mi Spui și voi informa NASA. 

— Pentru numele lui Dumnezeu, a râs Olive, a fost 
numai o întâlnire! 

— Pur și simplu, nu înțeleg, s-a arătat Anh panicată. 

„Pentru că nu are niciun sens.“ 

— Știu, dar nu e nimic de înţeles. Este doar... Am avuto 
întâlnire. 

— Dar... de ce? Oh, ești frumoasă și deşteaptă și 
amuzantă și ai un gust excelent în alegerea șosetelor până 
la genunchi, deci, de ce ai vrea să te vezi cu Adam Carlsen? 

— Pentru că e... O costa ceva să articuleze cuvântul. 
Vai, ce o mai costa. Dar trebuia. E drăguţ, a încheiat Olive 
și s-a scărpinat la nas. 

— Drăguţ? 

Sprâncenele lui Anh s-au ridicat așa de mult, încât 
aproape s-au lipit de linia părului. 

„Ea chiar este foarte drăguță azi“, a reflectat Olive, 
plăcut impresionată. 

— Adam „Nesimţitul” Carlsen? 


— Ei bine, da. Este... Olive s-a uitat în jur, ca și cum ar fi 
putut primi ajutor de la stejari sau de la studenţii care se 
duceau spre cursurile de vară. Părând că nu se grăbește 
prea tare, a adăugat în mod jalnic: Este un nesimtit drăguţ, 
presupun. 

— Bine, deci ai trecut de la a te întâlni cu cineva așa 
mişto ca Jeremy la a ieși cu Adam Carlsen. 

Expresia lui Anh a devenit neîncrezătoare. Perfect. Asta 
era chiar deschiderea pe care o voia Olive: 

— Așa am făcut. Și am făcut asta bucuroasă, fiindcă nici 
nu mi-a plăcut prea mult de Jeremy. In sfârșit, un pic de 
adevăr în această conversaţie. Nu a fost așa de greu să 
merg mai departe, sincer. Motiv pentru care... te rog, Anh, 
eliberează-l de suferință. Merită asta și, mai mult decât 
orice, tu meriti asta. Pun pariu că e în campus azi. Ar trebui 
să-l inviţi să meargă cu tine la festivalul ăla de filme de 
groază, ca să nu trebuiască să vin eu și să dorm cu luminile 
aprinse în următoarele șase luni. 

De data asta, Anh a roșit de-a dreptul. Și-a privit 
mâinile, și-a scobit unghiile și apoi a început să se joace cu 
tivul pantalonilor ei scurţi înainte de a spune: 

— Nu știu. Poate. Adică, dacă chiar crezi că... Din 
buzunarul lui Anh s-a auzit sunetul unei alarme și s-a 
îndreptat să-și scoată telefonul. La naiba, am o prezentare 
despre diversitate la întâlnirea de mentorat STEM și apoi 
trebuie să prelev două probe. S-a ridicat în picioare și și-a 
luat rucsacul. Vrei să ne întâlnim pentru prânz? 

— Nu pot. Am o întâlnire TAG. Olive a zâmbit. Dar poate 
Jeremy e liber. 

Anh a dat ochii peste cap, în timp ce colţurile gurii i se 
ridicau. Asta a făcut-o pe Olive să fie mai mult decât 
fericită. Atât de fericită, încât nici măcar nu i-a arătat 
degetul când Anh s-a întors cu fața la ea și a întrebat: 

— Te șantajează? 

— Ha? 

— Carlsen. Te șantajează? A aflat că ești aberantă și faci 
pipi la duș? 


5 Teacher's Asistent, asistentul profesorului 


— În primul rând, este eficient din punct de vedere al 
timpului. Olive o privi încruntată. În al doilea rând, mi se 
pare ciudat de flatant faptul că tu îl crezi în stare pe Carlsen 
să se dea peste cap în halul ăsta ca să mă convingă să mă 
văd cu el. 

— Oricine ar face asta, Oh. Pentru că ești grozavă. Anh a 
făcut o grimasă înainte să adauge: Cu excepția situaţiei în 
care faci pipi la duș. 


Jeremy se purta ciudat. Ceea ce nu însemna mare lucru, 
de vreme ce el fusese întotdeauna puţin ciudat, iar faptul 
că se despărțise recent de Olive ca să-i dea întâlnire celei 
mai bune prietene a ei nu-l făcea mai puţin ciudat, dar azi 
părea chiar mai ciudat decât în mod obișnuit. A intrat în 
cafeneaua campusului la câteva ore după conversaţia lui 
Olive cu Anh și s-a zgâit la ea timp de două minute. Apoi 
trei. Apoi cinci. Nu îi acordase niciodată atâta atenţie lui 
Olive - da, nici măcar când ieșeau împreună. 

Când s-a ajuns la limita ridicolului, Olive și-a ridicat ochii 
din laptop și i-a făcut semn cu mâna. Jeremy a roșit, a luat 
cana de cafea de pe tejghea și și-a găsit o masă. Olive s-a 
întors la citirea e-mailului ei de două rânduri pentru a 
șaptesprezecea oară. 


Azi, 10.12 a.m. 

DE LA: Olive-SmithQstanford.edu 

PENTRU: Tom-BentonQharvard.edu 

SUBIECT: RE: Proiect pentru depistarea cancerului 
pancreatic 

Domnule doctor Benton, 

Mulţumesc pentru răspunsul dumneavoastră. Ar fi 
fantastic să stăm de vorbă faţă în faţă. În ce zi veţi fi la 
Stanford? 

Anuntaţi-mă când este cel mai convenabil pentru 
dumneavoastră să ne întâlnim. 

Cu stimă, Olive 


Nu mai mult de douăzeci de minute mai târziu, un 
student în anul patru, care lucrase cu doctorul Holden 
Rodrigues în farmacologie, a venit și s-a așezat lângă 
Jeremy. Imediat au început să șușotească și să arate către 
Olive. In oricare altă zi ar fi fost preocupată și puţin 
supărată, dar doctorul Benton îi răspunsese deja la email, 
ceea ce avea prioritate în fața oricărui alt lucru, până la 
urmă. 


Azi, 10.26 a.m. 

DE LA: Tom-BentonQharvard.edu 

PENTRU: Olive-SmithOstanford.edu 

SUBIECT: RE: Proiect pentru depistarea cancerului 
pancreatic 

Olive, 

Mi-am luat un an sabatic de la Harvard semestrul ăsta, 
așa că voi sta câteva zile. Mie și unui colaborator de la 
Stanford ne-a fost acordată o finanţare substanţială și 
urmează să ne întâlnim să discutăm detaliile. Ar fi în ordine 
să acționăm spontan, odată ce am ajuns acolo? 

Toate bune, 

TB 

Trimis de pe iphone 


Da! Avea câteva zile în care să-l convingă să îi preia 
proiectul, ceea ce era mult mai bine decât cele zece minute 
pe care le anticipase la început. Pumnul lui Olive s-a strâns, 
ceea ce i-a făcut pe Jeremy și pe prietenul lui s-o privească 
și mai ciudat. Oricum, care era treaba lor? Avea pastă de 
dinţi pe faţă, sau ceva de genul ăsta? Cui îi păsa? Urma să-l 
întâlnească pe Tom Benton și să-l convingă să-i accepte 
proiectul. „Cancer Pancreatic, sunt pe urmele tale.“ 

A rămas într-o stare de spirit excelentă încă două ore, 
după care a intrat la întâlnirea asistenţilor de la biologie și o 
tăcere bruscă s-a lăsat în încăpere. A fost ţintuită de 
aproximativ cincisprezece perechi de ochi - o întâmpinare 
diferită de cea cu care era obișnuită. 


— Ăă... bună? 

Două persoane i-au răspuns. Cei mai mulți și-au mutat 
privirile. Olive și-a spus că era numai în imaginaţia ei. 
Trebuia să fie nivelul scăzut al glicemiei. Sau ridicat. Una 
din două. 

— Bună, Olive. Cineva din anul șapte, care nu-i validase 
niciodată existenta, și-a mutat rucsacul și a eliberat un loc 
lângă el. Ce mai faci? 

— Bine. S-a așezat cu prudenţă, încercând să-și ascundă 
suspiciunea din ton. Hm, tu? 

— Grozav. 

Era ceva ciudat în zâmbetul lui. Ceva lasciv și fals. Olive 
lua în considerare să-i ceară socoteală pentru grimasă, 
când șeful asistenţilor a reușit să facă proiectorul să 
funcționeze și le-a cerut tuturor să fie atenti. 

Apoi, lucrurile au devenit chiar mai ciudate. Profesoara 
Aslan a trecut pe la laborator numai ca s-o întrebe pe Olive 
dacă voia să vorbească despre ceva; Chase, un doctorand 
din laboratorul ei, a lăsat-o că folosească prima aparatul 
PCR, deși în mod obișnuit îl acapara cum face un băiat de 
clasa a treia cu ultima bomboană de Halloween; managerul 
laboratorului i-a făcut cu ochiul în timp ce i-a înmânat un 
teanc de hârtii albe pentru imprimantă. Pe urmă s-a întâlnit 
cu Malcolm în toaleta comună, absolut din întâmplare, și 
dintr-odată totul a căpătat sens. 

— Parșivă ce ești, a șuierat el. Ochii lui negri erau 
aproape comic de îngustați. Ti-am scris toată ziua. 

— Ah. Olive a pus mâna pe buzunarul din spate al 
pantalonilor, apoi pe cel din faţă, încercând să-și 
amintească ultima dată când își văzuse telefonul. Cred că e 
posibil să-mi fi lăsat telefonul acasă. 

— Nu-mi vine să cred. 

— Ce să crezi? 

— Nu-mi vine să te cred. 

— Nu știu despre ce vorbești. 

— Am crezut că suntem prieteni. 

— Suntem. 

— Prieteni buni. 


— Suntem. Tu și Anh sunteţi cei mai buni prieteni ai mei. 
Ce... 

— In mod evident, asta nu e adevărat, dacă a trebuit să 
aud de la Stella, care a auzit de la Jess, care a auzit de la 
Jeremy, care a auzit de la Anh... 

— Ce a auzit? 

— ... care nici nu știu de la cine a auzit. Și eu am crezut 
că sun-tem prieteni. 

O senzație rece ca gheața s-a urcat pe șira spinării lui 
Olive. Putea fi... Nu, nu putea fi. 

— Să fi auzit ce? 

— Am terminat. Las gândacii să te mănânce. Şi-mi 
schimb parola de Netflix. 

O, nu. 

— Malcolm. Ce ai auzit? 

— Că te vezi cu Adam Carlsen. 


* 


Olive nu fusese niciodată în laboratorul lui Carlsen, dar 
știa unde este. Era cel mai mare și funcțional spaţiu de 
cercetare din tot departamentul, râvnit de toată lumea, și o 
sursă nesfârșită de resentimente îndreptate împotriva lui 
Carlsen. A trebuit să-și introducă legitimaţia o dată și încă o 
dată ca să intre (a dat ochii peste cap de fiecare dată). A 
doua ușă s-a deschis direct în spaţiul laboratorului, și, poate 
pentru că era înalt cât muntele Everest și avea umerii pe 
măsură de lăţi, Carlsen a fost primul lucru pe care l-a 
observat. Se uita la un Southern bloť stând lângă Alex, un 
doctorand care era cu un an înaintea lui Olive, dar s-a întors 
către ușă în clipa în care ea a intrat. 

Olive i-a zâmbit firav, mai ales din cauza ușurării simţite 
pentru că-l găsise. 

Totul avea să fie bine. Avea să-i povestească ce-i 
spusese Malcolm, iar el cu siguranţă avea să găsească 
situaţia inacceptabilă și s-o rezolve pentru amândoi, pentru 

că Olive nu-și putea petrece următorii trei ani înconjurată 
de oameni care credeau că ea se vede cu afurisitul de 
Adam Carlsen. 

Problema era că nu doar Adam observase. Erau mai 
mult de o duzină de mese în laborator și cel puţin zece 
oameni care lucrau la ele. Cei mai multi - toţi - se uitau la 
Olive. Probabil din cauză că majoritatea - toţi - auziseră că 
Olive se vedea cu șeful lor. 

La naiba. 

— Pot să vorbesc un minut cu dumneavoastră, doctor 
Carlsen? Raţional vorbind, Olive știa că laboratorul nu era 
mobilat în așa fel încât să faciliteze fenomenul de 
reverberaţie a sunetului. Cu toate astea, s-a simţit ca și 
cum cuvintele ei s-ar fi lovit de pereţi și s-ar fi repetat de 
câteva ori. 

Carlsen a dat din cap derutat și i-a înmânat Southern 
blot-ul lui Alex înainte de a porni în direcţia ei. Părea ori 
inconștient, ori nepăsător vizavi de faptul că aproximativ 
două treimi din membrii laboratorului se holbau la el. Restul 
păreau pe punctul de a avea un accident vascular cerebral. 

A condus-o pe Olive într-o sală de ședințe, chiar lângă 
sala principală a laboratorului, iar ea l-a urmat în tăcere, 
încercând să nu stăruie asupra faptului că un laborator plin 
de oameni care credeau că ea și Carison se vedeau îi 
văzuse intrând singuri într-o încăpere. 

Asta era un dezastru. Cel mai rău dezastru. 

— Toată lumea știe, a izbucnit ea imediat ce ușa s-a 
închis. 

El a studiat-o pentru o clipă, cu un aer nedumerit. 

— Ești bine? 

— Toată lumea știe. Despre noi. 

El și-a înclinat capul, încrucișându-și brațele peste piept. 
Abia trecuse o zi de la ultima lor conversaţie, dar aparent 
suficient pentru ca Olive să-i fi uitat... aspectul impunător. 
Sau orice ar fi fost lucrul care o făcea să se simtă mică și 
delicată de fiecare dată când el era prin preajmă. 

— Noi? 

— Noi. 


El a părut confuz, așa că Olive a elaborat. 

— Noi, că ne vedem. Nu că ne-am vedea, dar Anh, în 
mod evident, așa a înţeles și i-a spus... Și-a dat seama că 
vorbele se rostogoleau și s-a forţat să încetinească ritmul. 
Lui Jeremy. lar el le-a spus tuturor și toată lumea știe. Sau 
crede că știe, deși nu este absolut nimic de știut. După cum 
noi doi știm. 

Adam a procesat informaţia pentru o clipă, apoi a dat 
din cap încet. 

— lar când spui toată lumea...? 

— Vreau să spun toată lumea. A arătat în direcția 
laboratorului lui. Oamenii ăştia? 

Știu. Ceilalți doctoranzi? Ştiu. Cherie, secretara 
departamentului? Absolut că ştie. Bârfa din acest 
departament e cea mai rea. Și toți cred că mă văd cu 
profesorul. 

— Înţeleg, a spus el, părând ciudat de nederanjat de 
toată mizeria. Asta ar fi trebuit s-o calmeze pe Olive, dar nu 
a avut decât efectul de a-i amplifica panica. 

— Îmi pare rău că s-a întâmplat așa. Așa de rău. Este 
vina mea. Și-a trecut o mână peste față. Dar nu am crezut 
că... înţeleg de ce Anh i-a spus lui Jeremy - adică, întreg 
rostul acestei șarade a fost să-i aduc pe ăștia doi împreună 
- dar... de ce le-a spus Jeremy tuturor? 

Carlsen a scuturat din umeri. 

— De ce nu le-ar fi spus? 

— Ce vreți să spuneţi? s-a mirat Olive, uitându-se la el. 

— Un doctorand care se vede cu un profesor pare o 
informaţie interesantă pe care merită s-o împărtășești. 

— Nu este așa de interesantă. De ce i-ar interesa pe 
oameni așa ceva? a scuturat Olive din cap. 

Adam a ridicat o sprânceană: 

— Cineva mi-a spus la un moment dat că bârfa din 
departamentul ăsta este cea mai rea... 

— Bine, bine. Am înțeles aluzia. 

A inspirat adânc și a început să se plimbe prin încăpere, 
încercând să ignore felul în care o studia Carlsen, cât de 
relaxat părea cu braţele încrucișate, în timp ce se sprijinea 


de tabla sălii de ședințe. Nu ar fi trebuit să fie calm. Ar fi 
trebuit să fie revoltat. Era un nesimţit notoriu, cu reputaţie 
de arogant - ideea că oamenii credeau că se vede cu o 
oarecare ar fi trebuit să-l îngrozească. Povara faptului de a 
o lua razna nu ar fi trebuit să fie numai pe umerii ei. 

— Asta este... Trebuie să facem ceva, bineînţeles. 
Trebuie să le spunem oamenilor că povestea nu e 
adevărată și că e o invenţie. Doar că vor crede că sunt 
nebună și poate că și dumneavoastră sunteţi nebun, așa că 
trebuie să inventăm altă poveste. Da, bine, trebuie să le 
spunem oamenilor că nu mai suntem împreună... 

— Și ce o să facă Anh și cum îl cheamă? 

— Ha? 

Olive s-a oprit din plimbat înainte și înapoi. 

— Prietenii tăi nu se vor simţi prost să fie împreună dacă 
o să creadă că noi nu ne mai vedem? Sau că i-ai minţit? 

— Eu... poate. Poate, dar... 

Nu se gândise la asta. Era adevărat că Anh păruse 
fericită. Poate îl invitase deja pe Jeremy s-o însoţească la 
festivalul acela de film, posibil chiar după ce îi spusese 
despre ea și Carlsen, la naiba. Dar era exact ceea ce-și 
dorise Olive. 

— Ai de gând să-i spui adevărul? 

— Nu pot, a scos ea un sunet panicat. Nu acum. 
Doamne, de ce acceptase Olive să se vadă cu Jeremy? Nici 
măcar nu-i plăcea de el. Da, accentul irlandez și părul roșu 
erau drăguţe, dar nu meritau tot deranjul. Poate le putem 
spune oamenilor că eu m-am despărţit de dumneavoastră? 

— Este foarte flatant, a spus doctorul Carlsen pe un ton 
plat, iar Olive nu-și dădea seama cu adevărat dacă glumea. 

— Bine. Putem spune că dumneavoastră v-aţi despărțit 
de mine. 

— Pentru că asta pare credibil, a spus el pe un ton 
ironic, aproape în șoaptă. 

Nu era sigură că-l auzise bine și nu avea idee ce o fi vrut 
să spună, dar începea să fie foarte supărată. Bine, ea 
fusese cea care îl sărutase prima - Doamne, fI sărutase pe 
Adam Carlsen; asta era viaţa ei, astea erau alegerile ei - 


dar acţiunile lui din cafenea din ziua precedentă cu 
siguranţă că nu ajutaseră situaţia. Ar fi putut măcar să dea 
dovadă de puţină îngrijorare. Nu avea cum să nu-l 
deranjeze faptul că toată lumea credea că era atras de o 
fată oarecare, care avea un articol și jumătate publicat - 
da, lucrarea care îi fusese revizuită și pe care o depusese 
din nou cu trei săptămâni în urmă conta ca jumătate. 

— Dar dacă le spunem că este o despărțire de comun 
acord? 

El a dat din cap. 

— Sună bine. 

Olive a ridicat capul. 

— Serios? Grozav atunci! O să... 

— Am putea s-o rugăm pe Cherie să adauge știrea la 
buletinul informativ al departamentului. 

— Ce? 

— Sau crezi că un anunţ public făcut înainte de seminar 
ar fi mai potrivit? 

— Nu. Nu, este... 

— Poate ar trebui să rugăm departamentul IT să pună 
anunţul de pagina de start a universităţii. În felul ăsta 
oamenii ar ști... 

— Bine, bine. Am înțeles. 

S-a uitat la ea fără expresie pentru o clipă, iar când a 
vorbit, tonul lui era rezonabil într-un fel în care nu s-ar fi 
așteptat niciodată de la Adam „Nesimţitul” Carlsen. 

— Dacă ceea ce te deranjează este că oamenii vorbesc 
despre faptul că te vezi cu un profesor, mi-e teamă că răul 
e făcut. Să le spui că ne-am despărțit nu va schimba faptul 
că ei cred că am fost împreună. 

Lui Olive i-au căzut umerii. Ura faptul că avea dreptate. 

— Bine, atunci. Dacă aveţi vreo idee, despre cum să 
reparăm toată încurcătura asta, vă rog frumos, sunt 
deschisă... 

— Am putea să-i lăsăm să creadă asta în continuare. 

Pentru o clipă, a crezut că nu-l auzise bine. 

— C-ce? A 

— Poţi să-i lași să creadă în continuare că ne vedem. ți 


rezolvă problema cu prietena ta și cu nu-știu-cum-il- 
cheamă și nu ai multe de pierdut, de vreme ce se pare că, 
în ceea ce privește reputaţia - a rostit cuvântul „reputaţie“ 
dându-și puţin ochii peste cap, de parcă ideea de a-ţi păsa 
de părerile altora ar fi fost cel mai stupid lucru de la 
inventarea antibioticelor homeopate -, situaţia nu poate să 
se înrăutăţească pentru tine. 

Asta era... Dintre toate lucrurile... în viaţa ei, Olive 
niciodată nu mai... 

— Ce? a întrebat din nou, ezitant. 

— Pare o situaţie care ne-ar avantaja pe amândoi, a 
ridicat el din umeri. 

Nu era deloc așa pentru Olive. Ei i se părea o variantă în 
care toată lumea avea de pierdut, și încă destul de mult, și 
pe urmă ar fi pierdut din nou. Părea o nebunie. 

— Vreţi să spuneţi... pentru totdeauna? 

| s-a părut că vocea îi fusese plângăcioasă, dar putea fi 
numai efectul sângelui care îi pulsa în cap. 

— Asta pare excesiv. Poate până când prietenii tăi se 
despart? Sau până se mai stabilizează? Nu știu. Cum e mai 
bine, presupun. 

Vorbea serios. Nu glumea. 

— Nu sunteți... 

Olive nici măcar nu avea idee cum să pună întrebarea. 
Însurat, sau ceva? Trebuie să fi avut treizeci și puţin de ani. 
Avea un job fantastic; era înalt, cu păr negru, des și 
ondulat, în mod evident inteligent, atrăgător; era bine 
făcut. Da, era un dobitoc capricios, dar pe unele femei nu 
le-ar fi deranjat asta. Unor femei s-ar fi putut chiar să le 
placă. 

El s-a scuturat. 

— Pe soţia mea și pe gemeni nu o să-i deranjeze. 

„O, la naiba.“ 

Olive a simţit că o trece un val de căldură. S-a înroșit ca 
focul, iar apoi, aproape că a murit de rușine fiindcă, 
Doamne, îl forțase pe un bărbat însurat, pe un tată, s-o 
sărute. Acum, oamenii credeau că el avea o aventură. Soția 
lui probabil plângea în pernă. Copiii lui aveau să aibă niște 


probleme îngrozitoare determinate de relaţia cu tatăl lor și 
să devină criminali în serie. 

— O, Doamne, nu am... îmi pare așa de rău... 

— Glumeam. 

— Chiar nu am știut că... 

— Olive. Glumeam. Nu sunt însurat. Nu am copii. 

Olive a simţit un val de ușurare. Urmat de la fel de 
multă furie. 

— Doctore Carlsen, asta nu este ceva cu care ar trebui 
să glumiți... 

— Chiar trebuie să începi să-mi spui Adam. De vreme ce 
este știut că ne vedem de ceva vreme. 

Olive a expirat încet, ciupindu-se de nas. 

— Și ce ai putea... Ce beneficiu ai putea să ai din asta? 

— Din ce? 

— Din a pretinde că te vezi cu mine? De ce îţi pasă? Ce 
ai de câștigat? 

Doctor Carlsen - Adam - a deschis gura și, pentru o 
clipă, Olive a avut impresia că urma să spună ceva 
important. Dar apoi și-a mutat privirea și singurul lucru care 
sa auzit a fost: 

— Te-aș ajuta. A ezitat pentru o clipă. Și am motivele 
mele. 

Olive și-a îngustat ochii. 

— Ce motive? 

— Motive. 

— Dacă sunt penale, nu vreau să fiu implicată. 

El a zâmbit ușor. 

— Nu sunt. 

— Dacă nu-mi spui, nu voi avea de ales decât să 
presupun că este vorba despre o răpire. Sau incendiere. 
Sau delapidare. 

El a părut preocupat pentru o clipă, bătându-se cu 
degetele peste pieptul lui lat, care îi făcea cămașa să stea 
întinsă. 

— Dacă îţi spun, nu trebuie să se afle. 

— Cred că putem fi de acord că nimic din ceea ce s-a 
întâmplat în această încăpere nu trebuie să se afle. 


— Ai dreptate, a admis el. A făcut o pauză. A oftat. Și-a 
ros obrazul pe interior. A oftat din nou. Bine, a spus în cele 
din urmă, cu tonul unui om care știa că avea să regrete 
faptul că a vorbit din momentul în care avea să deschidă 
gura. Sunt considerat un risc de a pleca. 

— Risc de a pleca? Doamne, era un infractor eliberat 
condiționat. Un juriu format din colegii lui îl condamnase 
pentru crime împotriva doctoranzilor. Probabil lovise pe 
cineva în cap cu microscopul pentru că etichetase greșit 
niște eșantioane de peptide. Deci, este ceva penal. 

— Ce? Nu. Departamentul suspectează că-mi fac planuri 
să plec de la Stanford ca să mă duc la altă instituție. In mod 
normal, nu m-ar deranja, dar Stanford a hotărât să-mi 
înghețe fondurile de cercetare. 

— Ah. Nu era lucrul la care se gândise ea. 

Deloc. Pot s-o facă? 

— Da. Mă rog, până la o treime din ele. 

Raționamentul este că nu vor să finanțeze și să 
promoveze cariera cuiva care - cred ei - o să plece oricum. 

— Dar dacă este numai o treime... 

— Sunt milioane de dolari, a spus el pe un ton egal. Pe 
care i-am alocat pentru proiecte pe care mi-am plănuit să le 
termin în de-cursul anului viitor. Aici, la Stanford. Ceea ce 
înseamnă că voi avea nevoie de acele fonduri în curând. 

— Ah. Dacă stătea să se gândească, Olive auzise 
zvonuri despre faptul că ar fi fost recrutat de alte 
universităţi încă din primul ei an la Stanford. În urmă cu 
numai câteva luni, fuseseră chiar niște vorbe că s-ar fi 
putut să plece la NASA. De ce cred asta? Și de ce acum? 

— Din mai multe motive. Cel mai relevant este că, în 
urmă cu câteva săptămâni, mi-a fost acordată o finanţare - 
una chiar foarte consistentă - de care să beneficiez 
împreună cu un om de știință de la altă instituţie. Acea 
instituţie a încercat să mă recruteze în trecut, iar Stanford 
vede colaborarea ca pe un semn că aș plănui să accept. A 
ezitat înainte să continue. La modul general, mi s-a adus la 
cunoștință faptul că... impresia lor este că nu am făcut 
rădăcini fiindcă vreau să fiu liber să plec de la Stanford în 


orice clipă. 

— Rădăcini? 

— Cei mai mulți dintre doctoranzii mei vor termina într- 
un an. Nu am niciun membru al familiei în zonă. Nu tu soţie, 
nu tu copii. In acest moment, închiriez locuinţa - ar trebui 
să-mi cumpăr o casă numai ca să conving departamentul 
că sunt hotărât să stau, a spus el în mod evident iritat. 
Dacă aș fi într-o relaţie, chiar m-ar ajuta. 

Bine. Asta avea sens. Dar... 

— Te-ai gândit să-ţi faci cu adevărat o prietenă? 

Adam a ridicat din sprâncene. 

— Te-ai gândit să te duci cu adevărat la o întâlnire? 

— Touche. 

Olive a tăcut și l-a studiat pentru câteva clipe, 
permițându-i și lui să o studieze. Ciudat, cum obișnuise să-i 
fie frică de el. 

Acum era singura persoană din lume care știa despre 
cea mai mare porcărie pe care o făcuse vreodată și era 
greu să se simtă intimidată - chiar mai greu, după ce 
descoperise că Adam era genul de persoană care poate fi 
suficient de disperată încât să pretindă că se vede cu 
cineva ca să-și obţină fondurile de cercetare înapoi. Olive 
era sigură că ar fi făcut același lucru pentru oportunitatea 
de a termina studiul cancerului pancreatic, ceea ce-l făcea 
pe Adam ciudat de... asemănător cu ea. Și dacă era așa, 
putea să continue și să pretindă că se vede cu el, nu? 

Nu. Da. Nu. Ce? Era nebună și numai să ia în 
considerare asta. Era nebună patologic. Și totuși, s-a auzit 
spunând: 

— Ar fi complicat. 

— Ce ar fi? 

— Să ne prefacem că ne vedem. 

— Serios? Ar fi complicat să-i facem pe oameni să 
creadă că suntem împreună? 

Ah, omul ăsta era imposibil. 

— Bine, înţeleg ce vrei să spui. Dar ar fi greu să fim 
convingători pentru o perioadă mai lungă de timp. 

El s-a scuturat. 


— O să fie bine, atât timp cât ne salutăm pe holuri și nu- 
mi spui doctore Carlsen. 

— Nu cred că oamenii care sunt împreună doar... se 
salută. 

— Ce fac oamenii care sunt împreună? 

Olive habar n-avea. Fusese probabil la cinci întâlniri în 
viața ei, incluzându-le pe cele cu Jeremy, și fuseseră de la 
moderat de plictisitoare până la cauzatoare de anxietate 
sau înfiorătoare (atunci când un tip îi povestise în cele mai 
mici detalii despre operaţia de proteză pentru șold a bunicii 
lui). l-ar fi plăcut să aibă pe cineva în viaţa ei, dar se îndoia 
că asta exista în viitorul ei. Poate era de neiubit. Poate 
faptul că-și petrecuse atât de mulţi ani singură o deformase 
într-un mod fundamental și acesta era motivul pentru care 
părea să fie incapabilă de a crea o adevărată legătură 
romantică sau chiar și numai de a simţi genul de atracţie 
despre care îi auzise pe alţii vorbind deseori. Până la urmă, 
nu conta. Doctoratul și întâlnirile nu se potriveau oricum, 
acesta fiind probabil motivul pentru care Adam Carlsen, 
laureat al bursei Macarthur și geniu, era aici, la treizeci și 
ceva de ani, întrebând-o pe Olive ce fac oamenii când ies la 
întâlniri. 

Cadre universitare, doamnelor și domnilor. 

— Mm... chestii. Treburi. Olive și-a stors creierii. Oamenii 
se duc și fac activităţi împreună. Cum ar fi să culeagă mere 
sau să meargă la întâlnirile alea Paint and Sip*. 

„Care sunt niște idioțenii”, s-a gândit 

Olive. 

— Care sunt niște idioțenii, a spus Adam, făcând un gest 
dispreţuitor cu mâinile alea uriașe ale lui. Poţi să-i spui lui 
Anh că am fost și am pictat un Monet. Se pare că ea va 
avea grijă să afle toată lumea. 

— Bine, în primul rând a fost Jeremy. Să fim de acord că 
trebuie să-l învinovăţim pe Jeremy. Și nu e numai asta, a 
insistat Olive. Oamenii care se văd... vorbesc. 

Mult. Mai mult decât să se salute pe holuri. Își cunosc 


3 Grupuri de oameni care pictează și beau vin sau alte băuturi 
împreună 


unii altora culorile preferate, unde s-au născut și... și se ţin 
de mână. Se sărută. 

— Nu am putea să facem asta niciodată, și-a strâns 
Adam buzele, ca și cum s-ar fi abținut să nu zâmbească. 

Un nou val de groază s-a abătut asupra lui Olive. 

— Îmi pare așa de rău pentru sărut. Chiar nu m-am 
gândit și... 

— Este în regulă, a dat el din cap. 

Părea atipic de indiferent vizavi de întreaga situaţie, mai 
ales pentru un tip care o lua razna când cineva greșea 
numărul atomic al seleniului. Nu, nu era indiferent. Era 
amuzat. 

— Îţi face plăcere toată situaţia? Olive și-a înclinat capul. 

— „Plăcere” probabil că nu este termenul potrivit, dar 
trebuie să recunoști că e destul de distractiv. 

Nu avea idee despre ce vorbea. Nu era nimic distractiv 
în legătură cu faptul că sărutase la întâmplare un membru 
al corpului profesoral pentru că era singura persoană de pe 
hol și că, pe cale de consecinţă a acestei acţiuni speculative 
idioate, toată lumea credea că ieșea cu o persoană pe care 
o întâlnise exact de două ori înainte... 

A izbucnit în râs și s-a repliat înainte ca șirul gândurilor 
ei să se fi terminat, copleșită de completa improbabilitate a 
situaţiei. Asta era viaţa ei. Acestea erau rezultatele 
acţiunilor ei. Când în sfârșit a putut să respire din nou, o 
durea burta și a trebuit să-și șteargă ochii. 

— Mai rău nici că se poate. 

El zâmbea, privind-o cu o luminiţă ciudată în ochi. Și ca 
să vezi: Adam Carlsen avea gropiţe. Unele drăguțe. 

— Mda. 

— Și este numai vina mea. 

— Cam așa. Am cam stârnit-o pe Anh ieri, dar da, aș 
zice că în cea mai mare parte e vina ta. 

Întâlniri false. Adam Carlsen. Olive ar trebui să fie 
nebună. 

— Nu ar fi o problemă că tu ești profesor și eu sunt 
studentă absolventă? 

El a înclinat capul, devenind serios. 


— Nu ar arăta grozav, dar nu cred, nu. De vreme ce nu 
am niciun fel de autoritate asupra ta și nu sunt implicat în 
supervizarea ta. Dar pot întreba. 

Era o idee epocal de proastă. Cea mai proastă idee 
susținută vreodată în istoria epocal de proastă a ideilor 
proaste. Doar că într-adevăr ar fi rezolvat această problemă 
pe care o avea, precum și o parte din problema lui Adam, în 
schimbul salutului săptămânal și al efortului de a nu-i spune 
doctor Carlsen. Părea o înţelegere destul de convenabilă. 

— Pot să mă gândesc la asta? 

— Sigur, a spus el calm, liniștitor. 

Nu se gândise că el ar fi putut fi așa. După ce auzise 
toate poveștile și după ce îl văzuse pe holuri cu încruntarea 
veșnică pe faţă, chiar nu se gândise că ar fi putut fi așa. 
Chiar dacă nu știa cu adevărat ce însemna „așa“. 

— Și mulţumesc, presupun. Pentru ofertă, Adam. 

A adăugat ultimul cuvânt ca pe un gând întârziat. L-a 
încercat pe buze. L-a simţit ciudat, dar nu foarte ciudat. 

După o pauză lungă, el a dat din cap. 

— Nicio problemă, Olive. 


Capitolul 3 


IPOTEZĂ: O conversaţie particulară cu Adam 
Carlsen va deveni de două ori mai stânjenitoare 
după pronunţarea cuvântului „sex”. De către mine. 


Trei zile mai târziu, Olive s-a trezit stând în faţa biroului 
lui Adam. 

Nu mai fusese niciodată acolo, dar îl găsise cu ușurință. 
Studenta care ieșise cu ochii în lacrimi și cu o expresie 
terifiată era un indiciu clar, ca să nu mai spunem că ușa lui 
Adam era singura de pe hol fără nicio fotografie cu animale, 
copii sau oameni apropiaţi. Nu era nici măcar o copie a 
articolului lui care ajunsese pe coperta revistei WMature 


Methods’, despre care Olive aflase când îl căutase în ziua 
precedentă pe Google Academic. Doar un lemn maro-închis 
și o placă metalică pe care scria: Dr. Adam J. Carlsen. 

Poate „J“ venea de la „japiță“. 

Olive se simţise ca o ciudată în seara precedentă, citind 
pagina web a facultăţii dedicată lui și parcurgând lista celor 
zece milioane de publicaţii și de finanţări de cercetare, 
holbându-se la fotografia lui, făcută în mod evident în 
timpul unei excursii la munte, nu de către fotograful oficial 
al universității. Cu toate astea, își înăbușise imediat 
sentimentul, spunându-și că o verificare riguroasă a 
trecutului lui academic era logică înainte de a se îmbarca 
într-o relaţie romantică falsă. 

A inspirat adânc înainte de a bate la ușă și încă o dată 
între „intră“ al lui Adam și momentul în care și-a adunat în 
sfârsit curajul de a deschide ușa. Când a intrat în birou, el 
nu a ridicat imediat privirea, ci a continuat să scrie pe imac. 

— Programul meu s-a terminat acum cinci minute, așa 
că... 

— Eu sunt. 
Mâinile i s-au oprit, rămânând cam la trei centimetri 
deasupra tastaturii. Apoi și-a răsucit scaunul către ea. 

— Olive. 

Era ceva în felul în care vorbea. Poate era un accent, 
poate numai calitatea vocii lui. Olive nu putea stabili cu 
certitudine, dar era acolo, în felul în care îi rostise numele. 
Precis. Atent. Profund. Ca nimeni altcineva. Familiar - 
imposibil de familiar. 

— Ce i-ai spus? a întrebat Olive, încercând să nu-i pese 
de felul în care vorbea Adam Carlsen. Fetei care a ieșit 
plângând? 

l-a luat un moment să-și aducă aminte că, în urmă cu 
mai pu-ţin de șaizeci de secunde, fusese altcineva în biroul 
lui - cineva care, în mod evident, plecase de-acolo 
plângând. 

— l-am spus părerea mea despre ceva ce a scris. 

Olive a dat din cap, mulţumindu-le în tăcere tuturor 


? Metodele Naturii, revistă lunară care acoperă noi tehnici științifice 


zeilor că nu era îndrumătorul ei și că nu avea să fie 
vreodată, și a studiat încăperea. Avea un birou pe colț, 
bineînţeles. Două ferestre care împreună trebuie să fi 
adunat șaptezeci de mii de metri pătraţi de sticlă și 
suficientă lumină cât să vindece depresiile sezoniere a 
douăzeci de oameni. Era și firesc, cu toți banii de finanţări 
pe care îi atrăgea și cu tot prestigiul, să i se dea un spaţiu 
frumos. Biroul lui Olive, pe de altă parte, nu avea nicio 
fereastră și mirosea ciudat, probabil fiindcă îl împărțea cu 
alţi trei doctoranzi, deși era gândit să găzduiască cel mult 
două persoane. 

— Am vrut să-ţi scriu un e-mail. Am vorbit mai devreme 
cu decanul, i-a spus Adam, iar ea l-a privit. 

Făcea gesturi către scaunul din faţa biroului. Olive l-a 
tras și s-a așezat. 

— Despre tine. 

— Ah. 

Lui Olive i s-a strâns stomacul. Ar fi preferat ca decanul 
să nu fi știut despre existenţa ei. In același timp, ar fi 
preferat să nu fie în această încăpere cu Adam Carlsen, 
semestrul să nu înceapă în câteva zile, să nu existe 
schimbare climatică. Și totuși. 

— Ei bine, despre noi, a adăugat el. Și regulile de 
socializare. 

— Ce a spus? 

— Nu există nimic care să ne împiedice să ne vedem, 
din moment ce nu sunt îndrumătorul tău. 

Olive a fost cuprinsă de un amestec de panică și 
ușurare. 

— Cu toate astea, sunt câteva aspecte care trebuie 
luate în considerare. Nu voi putea colabora cu tine în nicio 
calitate formală. 

Și fac parte din comitetul programului de distincţii, ceea 
ce înseamnă că va trebui să mă retrag dacă ești 
nominalizată pentru bursă ori alte oportunități similare. 

Ea a dat din cap. 

— Corect. 

— Și în niciun caz nu pot face parte din comitetul de 


evaluare a tezei tale. 

Olive a pufnit într-un hohot de râs. 

— Asta nu va fi o problemă. Nu aveam de gând să te rog 
să fii în comitet. 

El a îngustat ochii. 

— De ce nu? Studiezi cancerul pancreatic, nu-i așa? 

— Da. Detectarea timpurie. 

— Asta înseamnă că munca ta ar putea beneficia de pe 
urma perspectivei unui modelator informational. 

— Da, dar sunt și alţi modelatori informaţionali în 
departament. Și aș vrea ca în cele din urmă să termin 
doctoratul de preferință fără să plâng prin cabine de toaletă 
după fiecare întâlnire a comitetului. El i-a aruncat o privire 
aspră, dar ea a continuat: Fără supărare. Sunt o fată 
simplă, cu nevoi simple, a ridicat Olive din umeri. 

In urma acestui comentariu, Adam și-a coborât privirea 
spre birou, dar nu înainte ca Olive să-i observe colțul gurii 
tresărind. Când a ridicat din nou privirea, avea o expresie 
serioasă. 

— Deci, te-ai hotărât? 

Olive și-a strâns buzele în timp ce el o privea calm. A 
inspirat adânc înainte să spună: 

— Da. Da, eu... Eu vreau s-o fac. De fapt, este o idee 
bună. 

Din atât de multe motive. Anh și Jeremy ar lăsa-o în 
pace, dar și... toţi ceilalţi. Era ca și cum, din momentul în 
care zvonul începuse să se răspândească, oamenii ar fi fost 
prea intimidaţi de Olive să se mai poarte cu ea în modul 
grosolan în care o făceau de obicei. Ceilalţi asistenţi 
renunţaseră la a-i schimba turele ei plăcute de la ora 2.00 
p.m. Cu unele oribile la opt dimineața, colegii de laborator 
nu i se mai băgau în faţă la microscop, iar doi profesori ai 
facultăţii, pe care Olive încercase de săptămâni bune să-i 
contacteze, catadicsiseră să-i răspundă la e-mailuri. Părea 
puţin incorect să exploateze această confuzie majoră, dar 
mediul academic era o lume fără reguli și viața lui Olive în 
această lume nu fusese altfel decât mizerabilă în ultimii doi 
ani. Invăţase să apuce orice oportunitate care îi pica în 


mâini. Și dacă unii... bine, dacă majoritatea doctoranzilor 
din departament se uitau la ea cu suspiciune fiindcă se 
vedea cu Adam Carlsen, așa trebuia fie. Prietenii ei păreau 
să fie în mare OK cu asta, chiar dacă se arătau puţin uimiţi. 

Cu excepţia lui Malcolm. O evitase, ca și cum ar fi fost 
ciumată, de trei zile. Dar Malcolm era Malcolm, avea să își 
revină. 

— Foarte bine, atunci. 

Era complet lipsit de expresie - aproape prea lipsit de 
expresie. Ca și cum nu ar fi fost mare lucru și nu i-ar fi 
păsat în niciun fel; ca și cum, dacă ar fi spus „nu“, asta nu 
ar fi schimbat nimic pentru el. 

— Totuși, m-am gândit mult la asta. Adam a așteptat 
răbdător ca ea să continue. Și cred că ar fi mai bine dacă 
am stabili niște reguli de bază. Înainte de a începe. 

— Reguli de bază? 

— Da. Știi tu. Ce avem voie și ce nu avem voie să 
facem. Ce putem să așteptăm de la acest aranjament. Cred 
că este un protocol standard înainte de a te îmbarca într-o 
relaţie romantică falsă. 

— Protocol standard? a înclinat el capul. 

— Aha. 

— De câte ori ai făcut asta? 

— Zero. Dar sunt familiarizată cu schema. 

— Cu... ce? a clipit el, derutat. 

Olive l-a ignorat. 

— OK. A inspirat profund și a ridicat degetul arătător. În 
primul rând, ar trebui să fie un aranjament ce se desfășoară 
strict pe suprafaţa campusului. Nu că aș crede că ai vrea să 
ne întâlnim în afara campusului, dar pentru cazul în care 
plănuiești să omori doi iepuri dintr-un foc, nu voi fi rezerva 
ta de ultim moment dacă ai nevoie să aduci pe cineva la 
petrecerea de Crăciun sau... 

— Hanuka. 

— Ce? 

— E mai probabil ca familia mea să sărbătorească 
Hanuka de-cât Crăciunul. Sa scuturat. Deși este destul de 
probabil că eu nu voi sărbători niciuna din astea. 


— Ah. Olive a cântărit o clipă lucrurile. Presupun că asta 
e ceva ce iubita ta falsă ar trebui să știe. Fantoma unui 
zâmbet i-a apărut în colţul gurii, dar el nu a spus nimic. 
Bine. A doua regulă. De fapt, ar putea fi interpretată ca o 
extensie a primei reguli. Dar... Olive și-a mușcat buza, 
forțându-se să pună problema, fără sex. 

Pentru câteva momente, Adam pur și simplu nu s-a 
mișcat. Nici măcar un milimetru. Apoi, buzele i s-au 
desfăcut, dar nu s-a auzit niciun sunet și acesta a fost 
momentul în care Olive și-a dat seama că-l lăsase fără 
cuvinte. Ceea ce, în oricare alt moment, ar fi fost amuzant, 
dar faptul că părea stupefiat aflând că Olive nu voia să 
includă sexul în aranjamentul lor a fost ca un pumn în 
stomac. Presupusese el că asta avea să se întâmple? Era 
ceva ce spusese ea? Ar fi trebuit să explice că făcuse foarte 
puţin sex în viața ei? Că se întrebase ani buni dacă era 
asexuată și că numai recent realizase că ar fi fost posibil să 
simtă atracţie sexuală, dar numai vizavi de oameni în care 
avea mare încredere? Că dacă, dintr-un motiv inexplicabil, 
Adam ar fi vrut să facă sex cu ea, ea nu ar fi fost capabilă? 

— Ascultă, continuă ea ridicându-se în picioare în timp 
ce panica îi creștea în gât, îmi pare rău, dar dacă unul 
dintre motivele pentru care te-ai oferit să fii iubitul meu fals 
este că ai crezut că noi o să... 

— Nu. Cuvântul a explodat din gura lui. Părea sincer 
indignat. Sunt șocat și numai de faptul că simţi nevoia să 
discuţi despre asta. 

— Ah. 

Obrajii lui Olive s-au înfierbântat din cauza consternării 
din vocea lui. Sigur. Bineînţeles că nu se aștepta la asta. 
Sau că nici măcar nu și-ar fi dorit asta cu ea. Uită-te la el - 
de ce ar fi vrut? 

— Îmi pare rău, nu am vrut să presupun... 

— Nu, este în regulă să fii directă. Am fost numai 
surprins. 

— Știu. Olive a dat din cap. Sincer vorbind, și ea era un 
pic surprinsă. Că stătea în biroul lui Adam Carlsen, vorbind 
despre sex - nu despre sex în genul diviziunii celulare, ci 


despre potenţialul contact sexual dintre ei doi. Scuze, nu 
am vrut să fac ca lucrurile să fie ciudate. 

— Este OK. Toată chestia e ciudată. Tăcerea dintre ei s-a 
dilatat și Olive a observat că Adam roșise ușor. Numai o 
umbră de roșu, dar arăta așa de... Olive nu se putea opri 
din a se holba la el. Fără sex, a confirmat el dând din cap. 

Olive a trebuit să-și dreagă glasul și să se scuture ca să 
se oprească din a inspecta forma și culoarea pomeţilor lui. 

— Fără sex, a repetat și ea. OK. A treia regulă. Nu este 
chiar o regulă, dar iată: nu mă voi vedea cu nimeni 
altcineva. Adică, de-adevăratelea. Ar fi o încurcătură și ar 
complica totul și... Olive a ezitat. Oare ar fi trebuit să-i 
spună? Era prea multă informaţie? Avea nevoie să știe? Ei 
bine, de ce nu, dacă tot ajunseseră aici? Nu era ca și cum 
nu l-ar fi sărutat sau nu ar fi adus în discuţie sexul la locul 
lui de muncă. Eu oricum nu ies la întâlniri. Jeremy a fost o 
excepţie. Niciodată nu am... nu am avut niciodată un iubit 
serios, și probabil așa e cel mai bine. Școala doctorală este 
și așa destul de stresantă, îi am pe prietenii mei și proiectul 
cu cancerul pancreatic și sincer, am lucruri mai bune de 
făcut cu timpul meu. 

Ultimele cuvinte au părut mai agresive decât 
intenţionase. Adam se uita la ea fără să spună nimic. 

— Dar tu poţi să o faci, bineînțeles, a adăugat ezitant. 
Deși aș aprecia dacă ai putea să nu le spui oamenilor din 
departament, numai ca să nu par o idioată și să nu pară că 
mă înșeli și bârfele să scape de sub control. Ar fi și în 
beneficiul tău, având în vedere că vrei să pară că ești într-o 
relaţie exclusivă. 

— Nu o voi face. 

— OK. Bine. Mulţumesc. Știu că să minţi prin omisiune 
poate fi o mizerie, dar... 

— Vreau să spun că nu mă voi vedea cu altcineva. 

În tonul lui era o siguranţă, o finalitate care a luat-o prin 
surprindere. A putut numai să dea din cap, deși voia să 
protesteze că el nu avea cum să știe că asta avea să se 
întâmple, deși în minte i-au apărut un milion de întrebări. 
Nouăzeci la sută dintre ele erau nepotrivite și nu erau 


treaba ei, așa că le-a dat la o parte. 

— Bine. Patru. În mod evident nu putem face asta la 
nesfârșit, așa că ar trebui să ne stabilim un termen-limită. 

Adam și-a strâns buzele. 

— Când ar fi acesta? 

— Nu sunt sigură. O lună, sau ceva de genul ăsta, 
probabil ar fi suficient ca s-o conving pe Anh că, în mod 
clar, nu mai simt nimic pentru Jeremy. Dar s-ar putea să nu 
fie suficient pentru tine, așa că... spune tu. 

S-a gândit și apoi a dat o dată din cap. 

— Douăzeci și nouă septembrie. 

Era puţin mai mult de o lună. Dar, de asemenea... 

— Este o dată ciudat de exactă. 

Olive și-a stors creierii, încercând să-și dea seama de ce 
era așa de exact. Singurul lucru care i-a venit în minte a 
fost că în acea săptămână avea să fie în Boston pentru 
conferinţa anuală de biologie. 

— Este ziua de după examinarea bugetară finală a 
departamentului. Dacă nu-mi eliberează fondurile până 
atunci, nu mi le vor mai elibera deloc. 

— Înţeleg. Ei bine, atunci hai să stabilim ca pe douăzeci 
și nouă septembrie să ne despărţim. O să-i spun lui Anh că 
ne-am despărțit de comun acord, dar că sunt puţin tristă 
fiindcă sunt în continuare puţin îndrăgostită de tine. A 
zâmbit către el. Numai ca să nu suspecteze că sunt în 
continuare agăţată de Jeremy. OK. A inspirat adânc. A 
cincea și ultima. 

Asta era una mai problematică. Cea la care îi era teamă 
ca el să nu obiecteze. Olive a observat că-si frământa 
mâinile și le-a așezat ferm în poală. 

— Pentru ca asta să funcţioneze, probabil... că ar trebui 
să facem lucruri împreună. Din când în când. 

— Lucruri? 

— Lucruri. Chestii. 

— Chestii, a repetat el pe un ton dubios. 

— Da. Chestii. Tu cum te distrezi? 

Probabil îi plăceau niște chestii atroce, cum ar fi excursii 
de dărâmare a vacilor sau lupte japoneze între cărăbuși. 


Poate colecţiona păpuși de porțelan. Poate era un avid 
jucător de geocaching!%. Poate frecventa convenţii despre 
vaping. O, Doamne. 

— Distracţie? a repetat el, ca și cum nu ar mai fi auzit 
nicio-dată cuvântul. 

— Da. Ce faci când nu ești la muncă? 

Perioada de timp care a trecut între întrebarea lui Olive 
și răspunsul lui a fost îngrijorătoare. 

— Uneori, lucrez și de acasă. Și fac sport. Și dorm. 

A trebuit să facă un efort supraomenesc pentru a se 
abţine să nu se pleznească peste frunte. 

— Hm, grozav. Altceva? 

— Tu ce faci ca să te distrezi? a întrebat el, oarecum 
apărându-se. 

— O mulţime de lucruri. Eu... Mă duc la filme. Deși nu 
mai fusese de ultima dată când o târâse Malcolm. Joc jocuri 
de societate. Dar toţi prietenii ei fuseseră ocupați în ultima 
vreme, așa că nici asta. Participase la turneul de volei, dar 
asta fusese cu un an în urmă. Mmm. Fac mișcare. l-ar fi 
plăcut mult de tot să șteargă expresia îngâmfată de pe faţa 
lui Adam. Mă rog. Ar trebui să facem în mod regulat ceva 
împreună. Nu știu, poate să mergem la cafea? Să zicem, o 
dată pe săptămână? Numai pentru zece minute, într-un loc 
în care oamenii ar putea să ne vadă cu ușurință. Știu că 
sună enervant și că poate fi o pierdere de timp, dar va fi 
foarte scurt și ar face chestia asta mult mai credibilă și... 

— Sigur. 

„Ah.“ 

Crezuse că avea să fie nevoie de mai mult efort ca să-l 
convingă. Mult mai mult. Dar, pe de altă parte, era și în 
interesul lui. Avea nevoie ca relaţia să fie credibilă pentru 
colegii lui, dacă era să-i convingă să îi elibereze fondurile. 

— OK. Hm... Ea s-a străduit să nu se mai întrebe de ce 
era așa de conciliant și a încercat să-și vizualizeze 
programul. Ce zici de miercuri? 


10 Activitate recreativă care constă în ascunderea unor obiecte sau 
a unui container cu mai multe obiecte, pentru ca alţi utilizatori de GPS 
să le găsească cu ajutorul coordonatelor postate pe internet. 


Adam și-a întors scaunul ca să fie cu fata la computer și 
a deschis o aplicaţie cu calendarul. Era așa de plin de 
căsuțe colorate, încât Olive a simţit un val de anxietate. 

— Funcţionează înainte de unsprezece dimineaţa. Și 
după șase seara. 

— Zece? 

El s-a întors cu fata la Olive. 

— Zece e bine. 

— OK. A așteptat ca el să scrie în program, dar Adam nu 
s-a mișcat. Nu adaugi întâlnirea în calendar? 

— O să ţin minte, a spus el pe un ton egal. 

— Bine, atunci. A făcut un efort să zâmbească și 
zâmbetul a părut relativ sincer. Mult mai sincer decât orice 
zâmbet ar fi crezut că ar fi fost capabilă să afișeze în 
prezența lui Adam Carlsen. Grozav. Rămâne să avem o 
întâlnire falsă miercuri. 

Între sprâncenele lui Adam a apărut o cută. 

— De ce tot spui asta? 

— Spun ce? 

— Întâlnire falsă. Ca și cum ar fi o chestie care există. 

— Pentru că este. Nu te uiţi la comedii romantice? 

Adam a privit-o cu o expresie derutată, până când ea și- 
a dres glasul și și-a coborât ochii spre genunchi. Doamne, 
nu aveau nimic în comun. Nu ar fi putut găsi nimic despre 
care să stea de vorbă. Pauze-le lor de cafea de zece minute 
aveau să fie cele mai dureroase și stânjenitoare părţi ale 
săptămânilor ei, deja dureroase și stânjenitoare. 

Dar Anh avea să aibă parte de frumoasa ei poveste de 
iubire, iar Olive avea să nu mai aștepte secole ca să 
folosească microscopul electronic. Asta era tot ce conta. 

S-a ridicat și a întins mâna spre el, gândindu-se că orice 
aranjament de genul ăsta merita măcar o strângere de 
mână. Adam a studiat-o ezitant pentru câteva secunde. 
Apoi s-a ridicat și i-a strâns degetele. S-a uitat la mâinile lor 
unite înainte de a o privi în ochi și Olive și-a ordonat să nu-i 
observe fierbințeala pielii sau cât de lat în spate era sau... 
nimic altceva în legătură cu el. Când, în cele din urmă, i-a 
dat drumul, Olive a trebuit să ia hotărârea conștientă de a 


nu-și inspecta palma. 

li făcuse ceva? Cu siguranţă, așa se simţea. O furnica 
pielea. 

— Când vrei să începem? 

— Ce zici de săptămâna viitoare? Era vineri. Ceea ce 
însemna că avea mai puţin de șapte zile ca să se 
pregătească psihologic pentru experienţa de a lua cafeaua 
cu Adam Carlsen. Știa că era capabilă să facă asta; dacă 
reușise să facă nouăzeci și șapte la sută din partea orală a 
testului GRE, putea face orice, sau aproape orice, dar, chiar 
și așa, părea o idee oribilă. 

— Sună bine. 

Se întâmpla. O, Doamne. 

— Hai să ne întâlnim la Starbucks, în campus. Este locul 
în care cei mai mulţi dintre doctoranzi beau cafeaua - 
cineva trebuie să ne vadă. S-a îndreptat spre ușă, oprindu- 
se ca să se uite la Adam. Deci, atunci ne vedem miercuri la 
întâlnirea falsă? 

El era în continuare în picioare în spatele biroului, cu 
braţele încrucișate pe piept. Uitându-se la Olive. Părând 
mult mai puţin iritat de toată încurcătura decât s-ar fi 
așteptat ea vreodată. Arătând... 

Drăguţ. 

— Ne vedem atunci, Olive. 


— Dă-mi sarea. 

Olive ar fi făcut-o, dar Malcolm arăta ca și cum ar fi fost 
deja destul de sărat. Așa că și-a sprijinit șoldul de tejgheaua 
din bucătărie și și-a încrucișat braţele peste piept. 

— Malcolm. 

— Și piperul. 

— Malcolm. 

— Și uleiul. 

— Malcolm. 

— De floarea-soarelui. 

Sâmburi de struguri. 


— Ascultă. Nu e ceea ce crezi... 

— Bine. Mi le iau singur. 

Sincer vorbind, Malcolm avea tot dreptul să fie supărat. 
Și Olive îl înțelegea. Era cu un an înaintea ei la doctorat și 9 
descendent al unei familii regale STEM. Produsul mai multor 
generaţii de biologi, geologi, botaniști, fizicieni și cine știe 
ce fel de alţi -iști, -logi și -eni care își amestecaseră ADN- 
urile și produseseră mici aparate de știință. Tatăl lui era 
decan la o școală de stat de pe coasta de Est. Mama lui 
avea un discurs TED pe Youtube cu mai multe milioane de 
vizualizări, pe tema celulelor Purkinje. Işi dorea Malcolm să 
fie într-un program de doctoranzi și să se îndrepte către o 
carieră academică? Probabil că nu. Avea vreo altă opţiune, 
având în vedere presiunea pe care familia o exercitase 
asupra lui încă de când era în scutece? De asemenea, nu. 

Ca să nu mai spunem că Malcolm era nefericit. Planul lui 
era să-și ia doctoratul, să găsească un job confortabil în 
industria de profil și să facă mulţi bani muncind între nouă 
și cinci - ceea ce, tehnic vorbind, îl clasifica drept om de 
știință, lucru la care părinții lui nu ar fi avut cum să 
obiecteze. Cel puţin, nu cu atâta înverșunare. Între timp, tot 
ce voia era să aibă o experienţă a școlii doctorale cât se 
poate de netraumatizantă. Dintre toţi cei din programul lui 
Olive, el era cel care reușise cel mai bine să aibă o viaţă și 
în afara școlii. Făcea lucruri care erau inimaginabile pentru 
cei mai mulţi dintre doctoranzi, cum ar fi să gătească 
mâncare adevărată. Să se ducă în excursii la munte. 

Să mediteze. Să joace într-o piesă. Să se ducă la 
întâlniri, de parcă ar fi fost un sport olimpic. („Chiar este un 
sport olimpic, Olive. lar eu mă antrenez pentru aur.“) 

Motiv pentru care, în momentul în care Adam l-a obligat 
pe Malcolm să arunce tone de date și să refacă jumătate 
din studiu, experienţa s-a transformat în câteva luni 
mizerabile. Privind retrospectiv, s-ar putea ca acela să fi 
fost momentul în care Malcolm începuse să viseze ca o 
molimă să se abată asupra casei Carlsen (repeta pentru 
Romeo și Julieta la vremea respectivă). 

— Malcolm, putem vorbi, te rog, despre asta? 


— Vorbim. 

— Nu, tu gătești și eu pur și simplu stau aici, încercând 
să te fac să recunoști că ești furios pentru că Adam... 

Malcolm s-a întors spre ea lăsând caserola deoparte și 
scuturându-și degetul către Olive. 

— Să nu o spui. 

— Să nu spun ce? 

— Ştii ce. 

— Adam Cari... 

— Nu-i rosti numele. 

Olive și-a ridicat mâinile spre tavan. 

— Este o nebunie. Este o făcătură, Malcolm. 

El s-a întors la tocatul sparanghelului. 

— Dă-mi sarea. 

— Măcar asculți ce spun? Nu e pe bune. 

— Şi piperul, şi... 

— Relația este o făcătură. Nu ne vedem, de fapt. 
Pretindem că ne vedem, pentru ca lumea să creadă asta. 

Mâinile lui Malcolm s-au oprit la jumătatea tocatului. 

— Ce? 

— M-ai auzit. 

— Este un... aranjament gen prietenie cu beneficii? 
Pentru că... 

— Nu. Este opusul. Nu există beneficii. Zero beneficii. 
Zero sex. Zero prietenie, de asemenea. 

S-a uitat la ea cu ochii îngustați. 

— Ca să fie clar, chestiile orale și în cur absolut că se 
pun ca sex... 

— Malcolm. 

A făcut un pas către ea, cu nările dilatate, apucând o 
cârpă de vase ca să se șteargă pe mâini. 

— Mi-e teamă să întreb. 

— Știu că sună ridicol. Mă ajută pretinzând că suntem 
împreună pentru că am minţit-o pe Anh și am nevoia ca ea 
să se simtă confortabil văzându-se cu 

Jeremy. Este o făcătură. Adam și cu mine am vorbit 
exact de... s-a decis pe loc să omită orice informație 
pertinentă legată de Seară, de trei ori și nu știu nimic 


despre el. Cu excepţia faptului că e dispus să mă ajute să 
gestionez această situaţie, iar eu m-am folosit de 
oportunitate. 

Malcolm făcea fata rezervată celor care poartă sandale 
cu ciorapi albi. Putea fi puţin înfricoșător, Olive trebuia să 
recunoască. A 

— Asta e... rău. li pulsa o venă pe frunte. 

Ol, asta este ameţitor de stupid. 

— Poate. Da, da, era. Dar este ce este. Și tu trebuie să 
mă susţii în idioțenia mea, pentru că Anh și cu tine sunteți 
cei mai buni prieteni ai mei. 

— Nu este Carlsen cel mai bun prieten al tău acum? 

— Haide, Malcolm. E un dobitoc. Dar, de fapt, a fost 
destul de drăguţ cu mine și... 

— Nici măcar nu... Malcolm a făcut o grimasă. Nu voi 
răspunde la asta. 

Olive a oftat. 

— Bine. Nu răspunde. Nu trebuie. Dar poţi măcar să nu 
mă urăști? Te rog! Știu că e un coșmar pentru jumătate 
dintre doctoranzii din program, inclusiv pentru tine. Dar mă 
ajută. Tu și Anh sunteţi singurii oameni care vreau să știe 
adevărul. Dar nu-i pot spune lui Anh... 

— ... din motive evidente. 

— ... din motive evidente, a spus ea în același timp și a 
zâmbit. Malcolm a dat dezaprobator din cap, dar expresia i 
se îmblânzise. 

— Ol, ești uimitoare. Și bună, mult prea bună. Ar trebui 
să găsești pe cineva mai bun decât Carlsen. Pe cineva cu 
care să te vezi de-adevăratelea. 

— Da, sigur. A dat ochii peste cap. Pentru că lucrurile au 
mers așa bine cu Jeremy. Cu care, apropo, am fost de acord 
să mă văd numai la recomandarea ta. „Acordă-i băiatului o 
șansă“, ai spus. „Ce ar putea să meargă rău?“, mi-ai mai 
spus. 

Malcolm s-a holbat la ea, iar Olive a râs. 

— Ascultă, în mod evident nu mă pricep la întâlnirile 
reale. Poate chestia asta contrafăcută va fi diferită. Poate 
mi-am găsit nișa. 


El a oftat. 

— Trebuie neapărat să fie Carlsen? Sunt profesori mai 
buni cu care ai putea să te prefaci că te întâlnești. 

— Cum ar fi? 

— Nu știu. Doctor Mecoy? 

— Nevasta lui nu tocmai a născut tripleți? 

— Ah, da. Dar Holden Rodrigues? Este sexy. Are și un 
zâmbet drăguţ. Eu știu, întotdeauna îmi zâmbește. 

Olive a izbucnit în râs. 

— Nu aș putea niciodată să mă prefac că ies cu doctorul 
Rodrigues, având în vedere cât de tare ţi-au ars călcâiele 
după el în ultimii doi ani. 

— Nu-i așa? Ti-am povestit despre flirtul serios care s-a 
întâmplat între noi la târgul de cercetare studențească? 
Sunt destul de sigur că mi-a făcut cu ochiul de mai multe 
ori din capătul celălalt al încăperii. Acum, unii spun că doar 
avea ceva în ochi, dar... 

— Eu. Eu am spus că probabil avea ceva în ochi. lar tu 
îmi povestești asta în fiecare zi. 

— Da. A oftat. Știi, m-aș fi prefăcut că mă văd cu tine 
fără probleme, ca să te scutesc de nenorocitul de Carlsen. 
M-aș fi ţinut de mână cu tine și ţi-aș fi dat sacoul meu dacă 
ti-ar fi fost frig și ţi-aș fi adus în mod public trandafiri și 
ursuleți de pluș de Valentine's Day. 

Ce reconfortant să vorbești cu cineva care se uita la o 
comedie romantică. Sau la zece. 

— Știu. Dar, de asemenea, aduci acasă pe altcineva în 
fiecare săptămână și îţi place asta, iar mie îmi place că îţi 
place. Nu vreau să-ţi stric stilul. 

— Corect. 

Malcolm părea mulţumit. Să fi fost din cauză că într- 
adevăr avea parte de multă acţiune sau din cauza 
înțelegerii absolute pe care Olive o avea pentru obiceiurile 
lui, n-ar fi putut spune. 

— Atunci poţi, te rog, să nu mă urâști? 

A aruncat cârpa de bucătărie pe blat și sa apropiat de 
ea. 

— Oh. Nu aș putea niciodată să te urăsc. O să fii 


întotdeauna ka/amata mea. A tras-o la piept și a strâns-o 
tare. La început, când abia se întâlniseră, Olive fusese în 
mod constant derutată de cât de fizic era contactul lor, 
probabil din cauză că trecuseră ani multi de când nu mai 
xperimentase o legătură așa afectuoasă. 

Acum, îmbrățișările lui Malcolm erau momentele ei 
fericite. 

Și-a sprijinit capul de umărul lui și a zâmbit în bumbacul 
tricoului. 

— Mersi. Malcolm a strâns-o mai tare. Și promit că, dacă 
am să-l aduc vreodată pe Adam acasă, o să-mi pun o 
șosetă pe ușă... Au! 

— Creatură malefică. 

— Glumeam! Stai, nu pleca, am ceva important să-ți 
spun. 

— Am atins maximul zilnic de conversaţie despre 
Carlsen. Mai mult de atât ar fi letal, așa că... 

S-a oprit lângă ușă, încruntat. 

— Tom Benton, cercetătorul în domeniul cancerului de 
la Harvard, m-a contactat! Nu e hotărât încă, dar s-ar putea 
să fie interesat să mă ia în laboratorul lui anul viitor. 

— O, Doamne. Malcolm s-a dus înapoi la ea, încântat. Ol, 
este minunat! Am crezut că niciunul dintre cercetătorii pe 
care i-ai contactat nu ţi-a răspuns. 

— Pentru mult timp, nu. Dar acum, Benton a răspuns, și 
știi cât de faimos este. Probabil că are mai multe fonduri de 
cercetare decât aș putea visa vreodată. Ar fi... 

— Fantastic. Chiar ar fi fantastic. Oh, sunt așa de 
mândru de tine. Malcolm a luat-o de mâini. Zâmbetul i s-a 
îmblânzit încet. Și mama ta ar fi și ea așa de mândră. 

Olive s-a uitat în altă parte, clipind repede. Nu voia să 
plângă, nu în seara asta. 

— Nu e nimic stabilit. Va trebui să-l conving. Va fi nevoie 
de ceva mai multă abilitate politică și să trec prin „prezintă- 
mi cercetarea ta“. Știi că nu este punctul meu forte. S-ar 
putea să nu iasă încă... 

— Va ieși. 

Exact. Da. Avea nevoie să fie optimistă. 


A dat din cap, încercând să zâmbească. 

— Dar și dacă nu iese, mama ta tot ar fi mândră. 

Olive a dat din nou din cap. Când o singură lacrimă a 
reușit să i se scurgă pe obraz, s-a hotărât s-o lase. 

Patruzeci și cinci de minute mai târziu, Malcolm și ea 
stăteau pe canapeaua lor minusculă, cu brațele lipite, 
privind la reluări ale filmului American Ninja Warrior, în timp 
ce mâncau o tocană de legume foarte nesărată. 


Capitolul 4 


IPOTEZĂ: Adam Carlsen și cu mine nu avem 
absolut nimic în comun, iar să iau cafeaua cu el va 
fi de două ori mai dureros decât dacă mi-aș scoate 
un nerv de la măsea, fără anestezie. 


Olive a ajuns la prima întâlnire falsă de miercuri cu 
întârziere și în cea mai proastă dintre stări, după o 
dimineaţă petrecută mârâind la porcăriile de reactivi ieftini 
și contrafăcuţi pentru că nu se dizolvau, apoi nu precipitau, 
apoi pentru că erau prea puţini ca să-și poată face toate 
probele. 

S-a oprit în faţa ușii cafenelei și a inspirat adânc. Avea 
nevoie de un laborator mai bun dacă voia să facă știință 
mai bine. De un echipament mai bun. Reactivi mai buni. 
Culturi de bacterii mai bune. Toate lucrurile, mai bune. 
Săptămâna următoare, când avea să sosească Tom Benton, 
trebuia să fie la înălțime. Trebuia să-și pregătească 
discursul, să nu piardă timpul la o cafea pe care nu și-o 
dorea în mod special, cu o persoană cu care în mod clar nu 
voia să vorbească, atunci când se afla la jumătatea 
protocolului experimental. 

Bleah. 

Când a intrat în cafenea, Adam sosise deja. Era îmbrăcat 
cu o bluză Hanley ce părea gândită, proiectată și produsă 
special pentru jumătatea superioară a corpului său. Olive a 
fost uluită pentru moment, nu atât pentru faptul că hainele 


stăteau bine pe el, cât pentru simplul fapt că observase cu 
ce era îmbrăcată o anumită persoană. Nu îi stătea în 
caracter, îl văzuse pe Adam umblând ca bezmeticul prin 
clădirile de biologie în cea mai mare parte a ultimilor doi 
ani, la urma urmei, ca să nu mai pună la socoteală 
nenumăratele ocazii în care îl văzuse în ultimele două 
săptămâni. Se și sărutaseră, dacă ceea ce se întâmplase în 
Seara cu pricina putea fi socotit un sărut în toată regula. 
Revelația care a lovit-o în timp ce se așezaseră la coadă să 
comande cafea era năucitoare și tulburătoare. 

Adam Carlsen era chipeș. 

Adam Carlsen, cu nasul lui cel lung și părul ondulat, cu 
buzele pline și fața unghiulară, care nu ar fi trebuit să 
meargă bine împreună, dar cumva totuși se potriveau, era 
foarte, foarte chipeș. Olive nu avea idee de ce nu-și dăduse 
seama înainte sau de ce lucrul care a făcut-o să-și dea 
seama a fost faptul că Adam se îmbrăcase cu o cămașă 
neagră simplă. 

S-a forțat să se uite în fată la meniul de băuturi în loc să 
se holbeze la pieptul lui. 

În cafenea erau în total trei studenţi masteranzi de la 
biologie, un doctorand de la farmacologie și un asistent de 
cercetare preuniversitar care se uitau la ei. Perfect. 

— Deci? Ce faci? a întrebat ea, pentru că așa se face. 

— Bine. Tu? 

— Bine. 

Olive și-a dat seama că poate nu se gândise pe cât de 
temeinic ar fi trebuit la toată acţiunea. Poate că scopul era 
să fie văzuţi împreună, dar să stea unul lângă altul tăcând 
nu ar fi putut convinge pe nimeni că alcătuiau un cuplu 
fericit. Și Adam era... ei bine. Părea puţin probabil să 
iniţieze vreo conversaţie. 

— Deci. Olive și-a schimbat greutatea de pe un picior pe 
altul de câteva ori. Care e culoarea ta preferată? 

Adam a privit-o derutat. 

— Ce? 

— Culoarea ta preferată. 

— Culoarea mea preferată? 


— Aha. 

Între sprâncenele lui Adam a apărut o cută. 

— Nu... nu știu. 

— Cum adică nu știi? 

— Sunt culori. Sunt toate la fel. 

— Trebuie să fie una care îţi place cel mai mult. 

— Nu cred. 

— Roșu? 

— Nu știu. 

— Galben? Verde vomă? 

Ochii lui Adam s-au îngustat. 

— De ce întrebi? 

Olive s-a scuturat. 

— Pare ceva ce artrebui să știu. 

— De ce? 

— Așa. Dacă cineva încearcă să-și dea seama dacă 
suntem într-adevăr împreună, s-ar putea să fie una dintre 
primele întrebări pe care să le pună. Între primele cinci, în 
orice caz. 

A studiat-o câteva secunde. 

— i se pare un scenariu probabil? 

— Cam la fel de probabil ca eu să-mi dau întâlniri false 
cu tine. 

El a dat din cap, ca și cum ar fi înțeles punctul ei de 
vedere. 

— OK. Negru, presupun. 

Ea a pufnit. 

— Normal. 

— Ce e rău la negru? s-a încruntat Adam. 

— Nici măcar nu e culoare. Tehnic vorbind, e non- 


culoare. 
— E mai bine decât verde vomă. 
— Nu, nue. 


— Bineînţeles că e. 

— Da, bine. Se potrivește cu personalitatea ta de prinţ al 
întunericului. 

— Ce mai înseamnă și... 

— Bună dimineaţa. Barmaniţa le-a zâmbit veselă. Cu ce 


doriti să vă servesc azi? 

Olive a zâmbit la rândul ei, făcând semn către Adam să 
comande primul. 

— Cafea. l-a aruncat o privire înainte să adauge timid: 
Neagră. 

Olive a trebuit să se ascundă ca să nu i se vadă 
zâmbetul, dar când l-a privit din nou, el avea colțul gurii 
ridicat. Expresie care arăta bine pe fața lui, a trebuit ea să 
admită cu reticență. A ignorat asta și a comandat cea mai 
grasă și dulce băutură din meniu, cerând și extra frișcă. S-a 
întrebat dacă ar fi trebuit să compenseze comandând și un 
măr sau dacă ar fi trebuit să-i dea înainte fără probleme și 
să-i pună capac și cu o prăjitură, când Adam a scos un card 
de credit din portofel și i l-a întins casieriței. 

— O, nu. Nu, nu, nu. Nu. Olive și-a pus mâna în fata 
mâinii lui și și-a coborât vocea. Nu poți plăti comanda mea. 

— Nu pot? a clipit el. 

— Nu avem o relaţie falsă de acest gen. 

— Nu? a părut el surprins. 

— Nu. Olive a scuturat din cap. Nu m-aș preface 
niciodată că mă văd cu un tip care crede că trebuie să-mi 
cumpere cafeaua numai pentru că e tip. 

Adam a ridicat o sprânceană. 

— Nu cred că există o limbă în care ceea ce tocmai ai 
comandat să se cheme cafea. 

— Hei... 

— Și nu e vorba despre faptul că sunt „tip“ - cuvântul a 
fost rostit cu o ușoară suferinţă în voce - ci despre faptul că 
tu ești încă studentă doctorandă. Și despre venitul tău 
anual. 

Olive a ezitat o clipă, întrebându-se dacă ar fi trebuit să 
se simtă ofensată. Era Adam nesimţitul obișnuit? îi vorbea 
de sus? Credea că e săracă? Apoi și-a amintit că într-adevăr 
era săracă și că el probabil câștiga de cinci ori mai mult 
decât ea. S-a scuturat, adăugând un fursec cu fulgi de 
ciocolată, o banană și un pachet de gumă pe lângă cafea. 
Spre meritul lui, Adam nu a spus nimic și a plătit suma de 
21.39 de dolari fără să crâcnească. 


În timp ce așteptau să le vină băuturile, mintea lui Olive 
a început să se îndrepte spre proiectul ei și să se întrebe 
dacă ar fi putut s-o convingă pe Aslan să-i cumpere reactivi 
mai buni peste puţin timp. Se uita distrasă prin cafenea, 
constatând că, deși masterandul, asistentul și unul dintre 
doctoranzi plecaseră, doi doctoranzi (dintre care unul, din 
fericire, se întâmpla să lucreze în laboratorul lui Anh) 
stăteau în continuare la o masă de lângă ușă, uitându-se la 
ei o dată la câteva minute. Excelent. 

Și-a sprijinit șoldul de tejghea și s-a uitat la Adam. 
Doamne-ajută că treaba asta avea să dureze numai zece 
minute pe săptămână, că altfel ar fi dezvoltat un junghi 
permanent în ceafă. 

— Unde te-ai născut? a întrebat ea. 

— Asta este altă întrebare din interviul privind căsătoria 
pentru card verde? 

Ea a chicotit. Adam a zâmbit, ca și cum ar fi fost 
mulțumit că o făcuse să râdă. 

Deși, cu siguranţă, altul era motivul pentru care 
zâmbise. 

— Olanda. Haga. 

— Ah. 

S-a sprijinit și el de tejghea, chiar în faţa ei. 

— De ce „ah“? 

— Nu știu. Olive s-a scuturat. Cred că mă așteptam la... 
New York? Sau poate Kansas? 

El a dat din cap. 

— Mama mea a fost ambasadorul Statelor Unite în 
Olanda. 

— Uau. 

Era ciudat să-ți imaginezi că Adam avea o mamă. O 
familie. Că înainte de a fi înalt, înfricoșător și infam, fusese 
un copil. Poate vorbea olandeza. Poate mâncase hering 
afumat la micul dejun în mod regulat. Poate mama lui își 
dorise să-i calce pe urme și să devină diplomat, dar 
personalitatea lui strălucitoare ieșise la suprafaţă, iar ea 
renunţase la acest vis. Olive s-a trezit că e dornică să afle 
mai multe despre copilăria lui, ceea ce era ciudat. Foarte 


ciudat. 

— Poftim. 

Băuturile lor au apărut pe tejghea. Olive și-a spus că 
felul în care chelnerița cea blondă s-a uitat la Adam în timp 
ce el s-a întors să ia un capac pentru cana de cafea nu era 
în niciun fel treaba ei. Și-a amintit, de asemenea, că, oricât 
de curioasă ar fi fost în legătură cu mama lui diplomată, cu 
numărul de limbi străine pe care le vorbea și cu 
posibilitatea de a-i plăcea lalelele, acestea erau informaţii 
care depășeau cu mult limitele înțelegerii lor. 

Oamenii îi văzuseră împreună. Aveau să se întoarcă în 
laboratoarele lor și să istorisească povești neverosimile 
despre doctorul Adam Carlsen și acea studentă oarecare, 
neremarcabilă, cu care îl văzuseră. Era timpul ca Olive să 
se întoarcă la stiinta ei. 

Și-a dres glasul: 

— Ei bine. A fost distractiv. 

El a ridicat surprins. 

— Întâlnirea terminat? 

— Aha. Grozavă treabă, echipă, acum duceţi-vă la 
dușuri. Ești liber până săptămâna viitoare. 

Olive și-a înfipt paiul în băutură și a luat o gură, simțind 
zahărul cum îi explodează în gură. Orice ar fi fost ceea ce 
comandase, era dezgustător de bun. Probabil provoca 
diabet pe loc. 

— Ne vedem... a încercat ea să continue. 

— Unde te-ai născut? a întrebat Adam înainte ca ea să 
apuce să plece. 

Ah. Ajunseseră la asta, deci. Probabil voia numai să fie 
politicos, iar Olive a oftat în sinea ei, gândindu-se plină de 
jind la masa ei de laborator. 

— Toronto. 

— Exact. Ești canadiancă, a spus el, ca și cum ar fi știut 
deja. 

— Aha. 

— Când te-ai mutat aici? 

— Acum opt ani. Pentru colegiu. 

El a dat din cap, ca și cum ar fi memorat informația. 


— De ce SUA? Canada are niște scoli excelente. 

— Am avut o bursă completă. 

Era adevărat. Chiar dacă nu era tot adevărul. 

Adam se juca cu suportul din carton al cănii de cafea. 

— Te duci deseori acasă? 

— Nu prea, nu. 

Olive a lins niște frișcă de pe paiul ei. A fost derutată 
când Adam s-a uitat brusc în altă parte. 

— Ţi-ai plănuit să te întorci acasă după ce termini 
doctoratul? 

Olive s-a tensionat. 

— Nu, dacă e după mine. 

Avea o mulţime de amintiri dureroase în Canada, iar 
singura ei familie, oamenii de care voia să fie aproape, erau 
Anh și Malcolm, amândoi cetățeni americani. 

Chiar făcuse un pact cu Anh că, dacă ar fi fost vreodată 
pe punctul de a-și pierde viza, Anh s-ar fi măritat cu ea. 
Privind retrospectiv, toată treaba cu făcăturile de întâlniri 
romanţioase cu Adam aveau să fie un exerciţiu bun pentru 
momentul în care Olive avea să avanseze încă o treaptă și 
să înceapă să fraudeze la modul serios Departamentul 
Securităţii Naţionale. 

Adam a dat din cap, luând o înghiţitură din cafea. 

— Culoarea preferată? 

Olive a deschis gura să-i spună culoarea preferată, care 
era mult mai bună decât a lui, dar... La naiba. 

Adam a privit-o cu aerul că ar fi înțeles. 

— Dificil, nu-i așa? 

— Sunt atât de multe culori frumoase. 

— Aha. 

— O să aleg albastru. Albastru-deschis. Nu, stai! 

— Mmm. 

— Să spunem alb. Bine, alb. 

El a pocnit din limbă. 

— Ştii, nu cred că pot accepta. Nu este, de fapt, o 
culoare. Mai degrabă, toate culorile la un loc... 

Olive l-a ciupit de antebrat. 

— Au, a scos el un sunet, în mod evident fără să-l doară. 


Cu un zâmbet viclean pe față, a făcut cu mâna și s-a 
întors cu spatele, îndreptându-se către clădirea 
departamentului de biologie. 

— Hei, Adam? a strigat Olive după el. 

El s-a oprit și s-a întors cu fața la ea. 

— Mulţumesc pentru că mi-ai cumpărat mâncare pentru 
trei zile. 

Adam a ezitat, apoi a dat o dată din cap. Grimasa aia pe 
care o făcea cu gura era clar un zâmbet. Cu puțină 
ranchiună, dar chiar și așa. 

— Cu plăcere, Olive. 


Azi, 2.40 p.m. 

DE LA: Tom-BentonQharvard.edu 

PENTRU: Olive-SmithQstanford.edu 

SUBIECT: Re: Proiect de Depistare a Cancerului 
Pancreatic 

Olive, 

Am zbor marţi după-amiază. Ce-ar fi să ne întâlnim 
miercuri, în jur de ora 3.00 p.m., în laboratorul lui Aysegul 
Aslan? Colaboratorul meu poate să mă îndrume. 

TB 

Trimis de pe iphone 


Olive a întârziat și la a doua întâlnire falsă de miercuri, 
dar din două motive diferite, amândouă legate de Tom 
Benton. 

Mai întâi, se trezise târziu după ce se culcase târziu în 
seara precedentă, repetând discursul prin care avea să-i 
vândă lui Tom proiectul. Îl repetase de atât de multe ori, 
încât Malcolm începuse să-i încheie frazele, iar apoi, la ora 
1:00 a.m. Aruncase cu o nectarină în ea și o implorase să 
repete în camera ei. Ceea ce făcuse, până la 3:00 a.m. 

Apoi, realizase că ţinuta ei obișnuită de laborator 
(colanţi, tricou jerpelit 5K și un coc foarte, foarte încâlcit) 
probabil nu i-ar fi comunicat doctorului Benton mesajul 


„Viitoare colegă valoroasă“, astfel că petrecuse o cantitate 
excesivă de timp căutând ceva potrivit. Să se îmbrace ca să 
aibă succes și toată povestea. 

În cele din urmă, și-a dat seama că nu avea nici cea mai 
vagă idee cum arăta doctorul Benton - fără îndoială, cea 
mai importantă persoană din viața ei în acest moment, și 
da, își dădea seama cât de trist suna asta, dar s-a hotărât 
să nu stăruie asupra acestui fapt. L-a căutat pe telefon și a 
aflat că avea aproape patruzeci de ani, era blond, cu ochi 
albaștri, și avea dinţi foarte albi și drepţi. Când a ajuns la 
cafeneaua Starbucks din campus, Olive tocmai îi șoptea 
portretului lui făcut de Harvard: „Te rog, lasă-mă să vin să 
lucrez la tine în laborator”. Apoi, l-a observat pe Adam. 

Era o zi necaracteristic de înnorată. Era încă luna 
august, dar se simţea ca și cum ar fi fost toamna târziu. 
Olive i-a aruncat o privire lui Adam și și-a dat seama 
imediat că era într-una dintre cele mai răutăcioase stări de 
spirit. l-au venit în minte acele zvonuri conform cărora ar fi 
azvârlit un vas Petri de perete fiindcă nu-i ieșise 
experimentul sau fiindcă microscopul electronic avea 
nevoie de reparaţii, sau din cauza unui alt lucru la fel de 
neimportant. A luat în considerare să se ascundă sub masă. 

„Este în ordine”, și-a spus ea. „Merită”. Lucrurile 
reveniseră la normal în relaţia cu Anh. Mai mult decât 
normal: ea și Jeremy erau împreună în mod oficial, iar 
săptămâna anterioară Anh venise la seara lor cu bere și 
bezele îmbrăcată în colanţi și cu un hanorac lălâu, pe care 
în mod evident îl împrumutase de la Jeremy. Când Olive 
luase prânzul cu ei doi cu o zi în urmă, nici măcar nu fusese 
ciudat. În plus, studenţii doctoranzi din anul întâi, doi și 
chiar și trei erau mult prea speriaţi de „iubita” lui Adam 
Carlsen ca să-i fure pipetele, ceea ce însemna că nu mai 
trebuia să le ascundă în rucsac și să le ducă acasă în 
weekend. Și obținea niște mâncare de calitate pe gratis din 
asta. Îl putea suporta pe Adam Carlsen - da, chiar și pe 
acest Adam Carlsen sumbru. Măcar pentru zece minute pe 
săptămână. 

— Hei. l-a zâmbit, iar el a răspuns cu o expresie ce 


transmitea indispoziţie și angoasă existenţială. Olive a 
inspirat profund ca să-și facă curaj. Ce faci? 

— Bine. 

Vorbea scurt și avea o expresie mai tensionată decât în 
mod obișnuit. Purta o cămașă roșie în carouri și blugi, 
arătând mai degrabă ca un pădurar decât ca un membru al 
corpului profesoral care cântărește misterele biologiei 
computaționale. Olive nu a putut să nu-i observe mușchii și 
s-a întrebat din nou dacă își făcea hainele la comandă. 
Părul era în continuare puţin prea lung, dar mai scurt decât 
în săptămâna anterioară. Părea ușor suprarealist că relaţia 
ei cu Adam Carlsen erau în punctul în care putea să ţină 
socoteala atât a stărilor lui de spirit, cât și a lungimii 
părului. 

— Eşti pregătit să ne luăm cafea? 

El a dat din cap distras, abia uitându-se la ea. La o masă 
în spate, un student din anul cinci se uita la ei în timp ce se 
prefăcea că șterge monitorul computerului. 

— Îmi cer scuze că am întârziat. Am... 

— E în ordine. 

— Ai avut o săptămână bună? 

— Bună. 

OK. 

— Mmm... ai făcut ceva distractiv weekendul trecut? 

— Am muncit. 

S-au așezat la coadă să comande, iar Olive abia s-a 
putut abţine din oftat. 

— vremea a fost frumoasă, nu? Nu prea cald. 

El a mormăit drept răspuns. 

începea să fie un pic prea mult. Exista o limită a 
lucrurilor pe care Olive era dispusă să le facă pentru 
această relație falsă, chiar și pentru un Frappuccino cu 
mango gratis. A oftat. 

— E din cauza tunsorii? 

Asta i-a atras atenţia. Adam a privit-o cu o cută verticală 
adâncă între sprâncene. 

— Ce? 

— Starea de spirit. Este din cauza tunsorii? 


— Ce stare? 

Olive a făcut un gest larg cu mâna către el. 

— Asta. Starea proastă în care ești. 

— Nu sunt într-o stare proastă. 

Ea a pufnit, deși probabil ăsta nu era termenul potrivit 
pentru ceea ce tocmai făcuse. Fusese prea zgomotos și 
batjocoritor, mai mult ca un râs. Un „râfnit“. 

— Ce? 

Adam s-a încruntat, neapreciativ la adresa „râfnitului“ 
ei. 

— Haide. 

— Ce? 

— Emani indispoziţie. 

— Ba nu. 

A părut indignat, ceea ce lui Olive i s-a părut ciudat de 
adorabil. 

— Ba bine că nu. Ti-am văzut fața și am? știut imediat. 

— Nu ai știut. 

— Am știut. Știu. Dar e în ordine, ai dreptul să fii într-o 
stare proastă. 

Le venise rândul, așa că Olive a făcut un pas în faţă și i- 
a zâmbit barmanului. 

— Bună dimineaţa. Aș vrea un latte cu aromă de 
plăcintă cu dovleac. Și pateul ăla cu cremă de brânză. Da, 
ăla, mulțumesc. 

Și - arătând cu degetul către Adam - el o să-și ia un ceai 
de mușeţel. Fără zahăr, a adăugat veselă. 

A făcut imediat câţiva pași în lateral, în speranţa de a 
evita leziunile în cazul în care Adam s-ar fi hotărât să 
arunce cu un vas Petri în ea. A fost surprinsă când el i-a 
înmânat calm cardul de credit băiatului de la ghișeu. Serios, 
nu era atât de rău pe cât se spunea. 

— Urăsc ceaiul, a spus el. Și mușețelul. 

Olive a ridicat capul spre el. 

— Ghinion. 

— Deșteapto. 

S-a uitat direct la ea, dar Olive era aproape sigură că 
urma să zâmbească. Se puteau spune multe despre el, dar 


nu că iar fi lipsit simţul umorului. 

— Deci... nu tunsoarea? 

— Hm? A, nu. Avea o lungime ciudată. Mă deranja când 
alergam. 

Ah. Deci alerga. Ca Olive. 

— OK. Grozav. Pentru că nu arată rău. 

„Arată bine. Adică, foarte bine. Probabil ai fost unul 
dintre cei mai chipeși bărbaţi cu care am stat de vorbă 
săptămâna trecută, dar acum arăţi chiar mai bine. Nu că 
mi-ar păsa de astfel de lucruri. Nu-mi pasă deloc. Rareori 
observ bărbaţii și nu sunt sigură de ce te observ pe tine, 
părul tău, hainele tale sau cât de înalt și de masiv ești. 
Chiar nu înţeleg. Niciodată numi pasă. De obicei. Bleah.“ 

— Eu... A părut fâstăcit pentru o clipă, iar buzele i s-au 
mișcat fără să scoată niciun sunet în timp ce căuta un 
răspuns potrivit. Apoi, dintr-odată, a spus: Am vorbit cu 
șeful departamentului azidimineată. Refuză în continuare 
să-mi elibereze fondurile. 

— Ah. Olive și-a înclinat capul. Am crezut că nu trebuie 
să se hotărască decât la sfârșitul lui septembrie. 

— Așa e. Asta a fost o întâlnire neoficială, dar subiectul 
a venit în discuţie. A spus că monitorizează în continuare 
situaţia. 

— Înţeleg. A așteptat ca el să continue. Când a devenit 
evident că nu avea s-o facă, a întrebat: Monitorizează cum? 

— Nu e clar, a spus el și și-a încleștat falca. 

— Îmi pare rău. Îi părea rău pentru el. Chiar îi părea. 
Dacă era ceva cu care să poată empatiza, aceea era 
situaţia în care studiile științifice se opreau brusc din cauza 
lipsei resurselor. Asta înseamnă că nu-ţi poţi continua 
cercetarea? 

— Am și alte finanţări. 

— Deci, problema este că nu poţi începe studii noi? 

— Pot. Trebuie să rearanjez diferite oale, dar ar trebui 
să-mi permit să încep și linii noi de cercetare. 

Ce să facă? 

— înțeleg. Și-a dres glasul. Deci, dă-mi voie să 
recapitulez. Se pare că Stanford ţi-a îngheţat fondurile 


bazându-se pe niște zvonuri, ceea ce sunt de acord că eo 
măgărie. Dar, de asemenea, pare că momentan îţi poţi 
permite să faci ceea ce ţi-ai plănuit, așa că... nu e sfârșitul 
lumii? Adam i-a aruncat o privire ofensată, părând brusc și 
mai supărat. „Fir-ar să fie!“ Nu mă înţelege greșit, înţeleg 
chestiunea în principiu și chiar și eu aș fi furioasă. Dar mai 
ai... câte finanţări? De fapt, nu-mi spune. Nu sunt sigură că 
vreau să știu. 

Probabil avea cincisprezece. Avea, de asemenea, 
titularizare și zeci de articole publicate, dar erau și toate 
acele distincţii enumerate pe pagina lui de web. Ca să nu 
mai menţionăm că citise în CV-ul lui că avea și un patent. 
Olive, pe de altă parte, avea niște reactivi ieftini 
contrafăcuţi și pipete vechi ce îi erau furate în mod 
constant. A încercat să nu se gândească la cât de mult mai 
avansat decât ea era în carieră, dar nu putea uita cât de 
bun era la ceea ce făcea. Cât de enervant de bun. 

— Ideea e că nu e o problemă insurmontabilă, a 
continuat ea. Și lucrăm la ea în mod activ. Suntem în asta 
împreună, le arătăm oamenilor că o să rămâi aici datorită 
prietenei tale extraordinare. Olive a arătat spre ea însăși cu 
încredere și privirea lui Adam i-a urmărit mâna. In mod 
evident, nu era un fan al raţionalului și al lucrului cu 
propriile emoții. Sau ai putea să rămâi supărat și am putea 
să mergem în laboratorul tău și să aruncăm cu eprubete de 
testare pline de reactivi toxici unul în altul până când 
durerea arsurilor de gradul trei ajunge să prevaleze în fața 
stării tale de spirit de rahat? Sună distractiv, nu? 

Adam s-a uitat în altă parte și a dat ochii peste cap, dar 
Olive și-a dat seama după curbura obrajilor lui că era 
amuzat. Cel mai probabil, împotriva voinţei lui. 

— Ești o mare șmecheră. 

— Poate, dar nu eu am fost cea care a bombănit la 
întrebarea „Cum a fost săptămâna ta“. 

— Nu am bombănit. Și mi-ai comandat ceai de mușeţel. 

Ea a zâmbit. 

— Cu plăcere. 

Au fost tăcuți pentru câteva clipe, în timp ce ea mesteca 


prima gură din pateu. După ce a înghiţit, a spus: 

— Îmi pare rău pentru fondurile tale. 

El a scuturat din cap. 

— Îmi pare rău pentru starea de spirit. 

„Ah.“ 

— E în ordine. Ești cunoscut pentru asta. 

— Sunt? 

— Da. Este o treabă știută. 

— Serios? 

— Înm. 

Gura lui Adam a tresărit. 

— Poate am vrut să te scutesc. 

Olive a zâmbit, fiindcă era un lucru drăguţ. lar el nu era 
o persoană drăguță, dar era foarte bun cu ea în cea mai 
mare parte a timpului, dacă nu întotdeauna. Aproape că îi 
zâmbea, privind-o într-un fel pe care nu prea reușea să-l 
interpreteze, dar care o făcea să aibă gânduri ciudate, când 
barmanița le-a așezat băuturile pe tejghea. Adam a avut 
brusc aerul că era pe punctul de a vărsa. 

— Adam? Ești bine? 

S-a uitat la cana ei și a făcut un pas în spate. 

— Mirosul chestiei ăleia. 

Olive a inspirat adânc. Raiul. 

— Urăști latte cu aromă de plăcintă cu dovleac? 

Adam și-a încreţit nasul, îndepărtându-se chiar mai 
mult. 

— Scârbos. 

— Cum poţi să-l urăști? Este cel mai bun lucru pe care l- 
a produs țara ta în ultimul secol. 

— Te rog, dă-te în spate. Duhoarea. 

— Hei. Dacă trebuie să aleg între tine și latte cu aromă 
de plăcintă cu dovleac, poate trebuie să reconsiderăm 
aranjamentul nostru. 

El s-a uitat la cana ei, ca și cum ar fi conţinut deșeuri 
radioactive. 

— Poate ar trebui s-o facem. 

l-a ţinut ușa când au ieșit din cafenea, având grijă să nu 
se apropie prea mult de băutura ei. Afară începea să 


burniţeze. Studenții își strângeau grăbiţi laptopurile și 
agendele de pe mesele din curte ca să se ducă la clase sau 
să se mute în bibliotecă. Olive iubise ploaia de când își 
putea aduce aminte. A inspirat adânc și și-a umplut 
plămânii cu izul plăcut, oprindu-se cu Adam sub copertină. 
El a luat o gură din ceaiul de mușetel, iar asta a făcut-o să 
zâmbească. 

— Hei, a spus ea. Am o idee. Te duci la picnicul de 
toamnă al biologilor? 

Adam a dat din cap. 

— Trebuie. Sunt în comitetul social și de relaţionare al 
departamentului. 

Ea a râs. 

— Nu cred. 

— Chiar da. 

— Te-ai înscris la asta? 

— Este un serviciu. Am fost obligat să fac prin rotaţie. 

— Ah. Asta pare... distractiv. S-a strâmbat cu simpatie, 
pe punctul de a izbucni din nou în râs din cauza expresiei 
lui consternate. Ei bine, și eu mă duc. Profesoara Aslan ne 
obligă pe toţi să mergem, spune că promovează apropierea 
între colegii de laborator. Tu îi obligi pe studenţii tăi să 
meargă? 

— Nu. Am alte moduri mai productive de a-i face pe 
studenţii mei să se simtă mizerabil. 

Ea a chicotit. Chiar era amuzant, în felul lui ciudat și 
întunecat. 

— Sunt sigură de asta. Ei bine, uite ce idee am: ar trebui 
să stăm împreună când suntem acolo. In fața șefului 
departamentului, de vreme ce te „monitorizează”. O să-mi 
fâlfâi genele la tine; o să vadă că suntem practic la un pas 
distanță de căsătorie. Apoi, o să dea un telefon scurt și o să 
vină un camion care o să descarce fondurile tale pentru 
cercetare chiar în fata... 

— Hei, omule! 

Un bărbat blond l-a acostat pe Adam. Olive a tăcut în 
timp ce Adam s-a întors, ia zâmbit și i-a strâns mâna - un 
salut de băieţi apropiaţi. A clipit, întrebându-se dacă avea 


vedenii, și a luat o gură din latte. 

— Am crezut că o să dormi mai mult, a spus Adam. 

— Diferenţa de fus orar m-a zăpăcit. M-am gândit că aș 
putea la fel de bine să vin în campus și să mă apuc de 
treabă. Și să mănânc ceva. Nu aveți mâncare, omule. 

— Sunt mere în bucătărie. 

— Clar. Nu e mâncare. 

Olive a făcut un pas în spate, pregătită să se retragă, 
când bărbatul blond s-a uitat la ea. Părea ciudat de familiar, 
deși era sigură că nu-l mai întâlnise niciodată. 

— Și pe cine avem aici? a întrebat el curios, cu ochii de 
un albastru pătrunzător. 

— Ea este Olive, a spus Adam. A fost o pauză după 
numele ei, în care probabil ar fi trebuit să specifice de unde 
o știa. Nu a făcut asta, iar ea nu îl putea învinovăţi că nu 
vrea să-i servească mizeria despre întâlnirile lor false cuiva 
care era în mod clar un prieten bun. S-a abținut din a zâmbi 
și l-a lăsat pe Adam să continue. 

Olive, acesta este colaboratorul meu... 

— Frate! Bărbatul s-a prefăcut că se zbârlește. Prezintă- 
mă ca pe un prieten. 

Adam a dat ochii peste cap, în mod evident amuzat. 

— Olive, acesta este prietenul și colaboratorul meu, 
doctorul Tom Benton. 


Capitolul 5 


IPOTEZĂ: Cu cât am mai multă nevoie de creierul 
meu în forma lui maximă, cu atât există un risc mai 
mare ca el să se blocheze. 


— Stai puţin. Doctorul Benton și-a înclinat capul. 
Zâmbea în continuare, dar privirea îi devenise puţin mai 
ascuţită, mai concentrată asupra lui Olive. Se întâmplă să 
fii... 

Olive a înghețat. 

Mintea ei nu era niciodată calmă sau ordonată - în mod 


cert, semăna mai mult cu o masă distorsionată de gânduri. 
Și totuși, stând acolo în faţa lui Tom Benton, interiorul 
capului ei a devenit necaracteristic de liniștit, iar câteva 
consideraţii s-au așezat frumos la locurile lor. 

Prima era cât de comic de ghinionistă era. Șansele ca 
persoana de care depindea pentru a-și termina preaiubitul 
proiect de cercetare să se cunoască - nu, să fie prietenă cu 
persoana de care depindea pentru a asigura fericirea 
romantică a preaiubitei ei Anh erau ilar de scăzute. Și 
totuși. Pe de altă parte, tipul special de noroc a lui Olive nu 
era o noutate, așa că s-a dus la următoarea considerație. 

Trebuia să recunoască fată de Tom Benton cine era. 
Aveau programată o întâlnire la ora 3.00 p.m., iar să 
pretindă că nu l-ar fi recunoscut ar fi reprezentat sărutul 
morţii pentru planurile ei de a i se infiltra în laborator. 
Profesorii universitari aveau niște ego-uri uriașe, la urma 
urmelor. 

Ultima consideraţie: dacă s-ar fi exprimat corect, ar fi 
putut evita ca doctorul Benton să afle despre toată mizeria 
cu întâlnirile false. Adam nu o menţionase, ceea ce probabil 
însemna că nici nu plănuia s-o facă. Olive nu trebuia decât 
să-i urmeze exemplul. 

Da. Excelent plan. Treaba era ca și făcută. 

Olive a zâmbit, s-a ţinut de cana ei de latte cu aromă de 
plăcintă cu dovleac și a răspuns: 

— Da, sunt Olive Smith... 

— Prietena despre care am auzit așa de multe? 

Rahat. Rahat, rahat, rahat. A înghiţit în sec. 

— Mm, de fapt, eu... 

— De la cine ai auzit? a întrebat Adam, încruntându-se. 

Doctorul Benton s-a scuturat. 

— De la toată lumea. 

— Toată lumea, a repetat Adam. Acum se strâmba. Din 
Boston? 

— Da. 

— De ce vorbesc oamenii de la Harvard despre prietena 
mea? 

— Pentru că ești cine ești. 


— Pentru că sunt cine sunt? 

Adam părea uluit. 

— Au curs râuri de lacrimi. A fost smuls păr. Câteva 
inimi s-au frânt. Nu-ţi face griji, o să treacă peste asta. 

Adam a dat ochii peste cap, iar doctorul Benton și-a 
orientat atenţia asupra lui Olive. l-a zâmbit, întinzându-i 
mâna. 

— Mă bucur să te cunosc. Am calificat toată chestia cu 
iubita drept bârfă, dar mă bucur că... exiști. Nu ţi-am 
reţinut numele, stau foarte prost la asta. 

— Sunt Olive. 

l-a scuturat mâna. Tom avea o strângere plăcută, nici 
prea strânsă, nici prea lejeră. 

— La care departament predai, Olive? 

„O, la naiba.“ 

— De fapt, nu predau. 

— Ah, îmi pare rău. Nu am vrut să fac presupuneri. 

A zâmbit apologetic și modest. Avea un farmec subtil. 
Era tânăr ca să fie profesor, deși nu la fel de tânăr ca Adam. 
Și era înalt, deși nu la fel de înalt ca Adam. Și era frumos, 
deși... da. Nu la fel de frumos ca Adam. 

— Atunci, cu ce te ocupi? Ești coleg cercetător? 

— Hm, de fapt... 

— Este studentă, a spus Adam. 

Doctor Benton a căscat ochii. 

— Studentă la doctorat, a clarificat Adam situaţia. 

Era un indiciu de avertisment în tonul lui, ca și cum ar fi 
vrut ca doctorul Benton să renunțe la subiect. 

Dar el, normal, nu a făcut-o. 

— Tu îi coordonezi doctoratul? 

Adam s-a încruntat. 

— Nu, bineînţeles că nu... 

Asta era ocazia perfectă. 

— De fapt, domnule doctor Benton, lucrez cu profesoara 
Aslan. Poate întâlnirea asta avea încă șanse de a fi salvată. 
Probabil nu îmi recunoașteţi numele, dar noi doi am 
corespondat. Trebuie să ne întâlnim azi. Sunt studenta care 
lucrează la biomarkerii cancerului pancreatic. Cea care a 


cerut să vină să lucreze în laboratorul dumneavoastră 
pentru un an. 

Doctorul Benton a căscat ochii și mai mult și a bălmăijit 
ceva care semăna cu „Ce naiba? “, după care faţa i s-a 
luminat într-un zâmbet uriaș. 

— Adam, nenorocitule ce ești. Nici nu mi-ai spus. 

— Nu am știut, a bălmăjit Adam, cu privirea fixată 
asupra lui Olive. 

— Cum ai putut să nu știi că iubita ta... 

— Nu i-am spus lui Adam, pentru că nu am știut că 
sunteti prieteni, a intervenit Olive. 

Apoi s-a gândit că nu era chiar verosimil. Dacă Olive ar fi 
fost cu adevărat prietena lui Adam, el i-ar fi povestit despre 
prietenii lui. De vreme ce, într-o întorsătură șocantă a 
poveștii, se pare că avea măcar unul. 

— Asta pentru că eu... hm, nu am pus niciodată 
informaţiile la un loc și nu am știut că dumneavoastră 
sunteți acel Tom despre care Adam mi-a tot povestit. 
Poftim, mai bine. Într-un fel. Îmi pare rău, domnule doctor 
Benton, nu am vrut să... 

— Tom, a spus el, zâmbind în continuare. Șocul pe care 
îl avusese părea să se transforme într-o surpriză plăcută. Te 
rog, spune-mi Tom. Privirea i s-a mutat de la Adam la Olive 
pentru câteva secunde. Apoi a spus: Hei, aveţi timp? A 
arătat către cafenea. De ce nu intrăm să stăm de vorbă 
despre proiectul nostru acum? Nu are rost să așteptăm 
până după-amiază. 

Olive a luat o gură din latte ca să tragă de timp. Avea 
timp? Tehnic vorbind, da. lar fi plăcut să alerge până la 
marginea campusului și să urle în gol până când civilizaţia 
modernă s-ar fi prăbușit, dar asta nu era chiar o chestiune 
presantă. Și voia să pară cât se putea de binevoitoare 
pentru doctor Benton... Tom. Cerșetori și aleși și toate alea. 

— Sunt liberă. 

— Grozav. Tu, Adam? 

Olive a îngheţat. La fel și Adam, pentru o clipă, înainte 
de a comenta: 

— Nu cred că ar trebui să fiu de faţă, dacă ești pe 


punctul de a o intervieva... 

— O, nu este un interviu. Doar o discuţie neoficială, ca 
să vedem dacă cercetarea lui Olive și a mea se potrivesc. O 
să vrei să știi dacă iubita ta se mută la Boston pentru un 
an, nu? Haideţi, a zis și le-a făcut semn să-l urmeze și a 
intrat la Starbucks. 

Olive și Adam au schimbat o privire tăcută, care cumva 
a reușit să comunice o mulţime de lucruri. Anume: Ce naiba 
ne facem? și De unde naiba era să știu? și Asta o să fie 
ciudat și Nu, o să fie de-a dreptul prost. Apoi, Adam a oftat, 
și-a luat o expresie resemnată și a intrat. Olive l-a urmat, 
regretându-și alegerile de viaţă. 

— Aslan se pensionează, nu? a întrebat Tom după ce au 
găsit o masă retrasă în spate. 

Olive nu a avut de ales decât să stea vizavi de el și în 
stânga lui Adam. Ca o „iubită“ adevărată, a presupus ea. 
Între timp, „iubitul“ ei sorbea ursuz din ceaiul de mușetțel 
alături de ea. „Ar trebui să fac o poză“, a reflectat Olive. „Ar 
fi excelentă pentru o memă virală.“ 

— În următorii câţiva ani, a confirmat Olive. 

Îi plăcea îndrumătoarea ei, care întotdeauna o susţinuse 
și o încurajase. Îi oferise încă de la început lui Olive 
libertatea de a-și dezvolta propriul program de cercetare, 
lucru care era aproape nemaiauzit pentru studenții 
doctoranzi. Să ai un mentor care nu se amestecă, asta era 
chiar grozav când venea vorba despre a-ţi urma interesele, 
dar... 

— Dacă Aslan se pensionează în curând, nu mai aplică 
pentru finanţări, ceea ce este de înțeles, de vreme ce nu o 
să mai fie pe aici suficient timp ca să-și ducă proiectele 
până la capăt; asta înseamnă că laboratorul tău nu e exact 
scăldat în bani la ora actuală, a rezumat Tom perfect 
situaţia. Bine, spune-mi despre proiectul tău. Ce e tare la 
el? 

— Eu... a început Olive, dar s-a poticnit ca să-și adune 
gândurile. Deci, este... Altă pauză. De data asta mai lungă 
și dureros de stânjenitoare. Aă... 

Exact asta era problema ei. Olive știa că era un om de 


știință excelent, că avea disciplina și gândirea critică 
necesare pentru a realiza o muncă excelentă în laborator. 
Din păcate, succesul academic necesita, de asemenea, 
abilitatea de a-ţi prezenta munca, de a o vinde străinilor, de 
a o susţine public și... asta nu era ceva ce-i făcea plăcere 
sau la care excela. O făcea să fie panicată și să se simtă 
judecată, ca și cum ar fi fost fixată pe lama unui microscop, 
iar abilitatea de a produce fraze coerente din punct de 
vedere sintactic i se scurgea invariabil din creier. 

Ca acum. Olive și-a simţit obrajii înfierbântaţi și limba 
legată. Și... 

— Ce fel de întrebare e asta? a intervenit Adam. 

Când ea a privit spre el, Adam se încrunta spre Tom, 
care tocmai scutura din umeri. 

— Ce este tare la proiectul tău? a repetat Adam. 

— Da. Tare. Știi ce vreau să spun. 

— Nu cred că știu și, poate nici Olive nu știe. 

Tom a pufnit. 

— Bine, tu ce ai întreba? 

Adam s-a întors către Olive. Genunchii li s-au atins, iar 
prin blugi a perceput o senzaţie de căldură ciudat de 
reconfortantă. 

— Ce aspecte vizează proiectul tău? De ce crezi că este 
important? Ce goluri din literatura de specialitate crezi că 
umple? Ce tehnici folosești? Ce provocări prevezi? 

Tom a pufnit. 

— Da, sigur. Consideră că toate aceste întrebări lungi și 
plictisitoare au fost puse, Olive. 

Olive s-a uitat la Adam, descoperind că o studia cu o 
expresie calmă și încurajatoare. Felul în care formulase 
întrebările a ajutat-o să-și reorganizeze gândurile și, dându- 
și seama că avea răspunsuri pentru fiecare dintre ele, a 
simţit panica dizolvându-se aproape integral. Probabil nu 
asta intenționase Adam, dar îi făcuse un mare serviciu. 

Olive și-a amintit de tipul ăla din toaletă, de acum câţiva 
ani. Nu am idee dacă ești suficient de bună, îi spusese el. 
Ceea ce contează este dacă motivul din care vrei tu să fii 
într-un mediu academic este suficient de bun. Spusese că 


motivul lui Olive era cel mai bun, iar ca atare, putea s-o 
facă. Avea nevoie s-o facă. 

— OK, a luat-o ea de la capăt după ce a tras adânc aer 
în piept, adunând ideile pe care le repetase împreună cu 
Malcolm în seara precedentă. Uite cum stă treaba. Cancerul 
pancreatic este foarte agresiv și letal. Are un prognostic 
foarte prost, cu o rată de supraviețuire de numai douăzeci 
și cinci la sută la un an de la diagnosticare. S-a gândit că 
vocea era mai puţin gâfâită și părea mai sigură pe ea. Bun. 
Problema este că e așa de greu de detectat, încât suntem 
capabili să-l diagnosticăm numai foarte târziu. În acel 
punct, cancerul s-a răspândit deja așa de mult, încât 
majoritatea tratamentelor nu pot face mare lucru. Dar dacă 
diagnosticarea ar fi mai timpurie... 

— Oamenii ar putea primi tratament mai devreme și ar 
avea o șansă mai mare de supravieţuire, a spus Tom, dând 
din cap puţin nerăbdător. Da, sunt conștient de asta. Dar 
deja avem niște instrumente de detectare. Cum ar fi cele 
imagistice. 

Nu era surprinsă că aducea asta în discuţie, de vreme ce 
imagistica era metoda asupra căreia se concentra 
laboratorul lui Tom. 

— Da, dar este scumpă, necesită timp și deseori nu 
ajută, din cauza poziţiei pancreasului. Dar... A mai inspirat 
încă o dată adânc. Cred că am găsit un set de biomarkeri. 
Nu din biopsia țesutului; markeri din sânge. Neinvaziv, ușor 
de obținut. La șoareci, pot detecta cancerul pancreatic 
chiar din stadiul întâi. 

A făcut o pauză. Tom și Adam se uitau la ea. Tom era în 
mod evident interesat, iar Adam se uita... puţin ciudat, 
sincer vorbind. Poate impresionat? Nu, imposibil. 

— Bine. Sună promiţător. Care este următorul pas? 

— Să colectez mai multe date. Să fac mai multe analize 
cu un echipament mai bun ca să demonstrez că setul meu 
de biomarkeri este demn de un studiu clinic. Dar pentru 
asta am nevoie de un laborator mai mare. 

— Înţeleg. A dat din cap cu o expresie gânditoare, iar 
apoi s-a sprijinit de spătarul scaunului. De ce cancerul 


pancreatic? 

— Este unul dintre cele mai letale, iar noi știm așa de 
puţine lucruri despre felul în care... 

— Nu, a întrerupt-o Tom. Cei mai mulţi studenți 
doctoranzi din anul trei sunt prea ocupați să se lupte pentru 
centrifugă pentru a veni cu propria lor direcţie de cercetare. 
Trebuie să existe ceva care să te facă așa de motivată. Are 
cineva apropiat ţie cancer? 

Olive a înghiţit în sec înainte de a răspunde cu reţinere. 

— Da. 

— Cine? 

— Tom, a spus Adam, cu o urmă de avertisment în voce. 

Avea în continuare genunchiul lipit pe coapsa ei. Era în 
continuare cald. Și totuși, Olive a simţit cum îi îngheață 
sângele în vene. Chiar nu voia să spună. Și totuși, nu putea 
ignora întrebarea. Avea nevoie de ajutorul lui Tom. 

— Mama mea. 

OK. Acum se știa. O spusese și se putea întoarce la a 
încerca să nu se gândească la asta. 

— A murit? 

Pentru o clipă, Olive a ezitat, apoi a dat din cap tăcut, 
fără să se uite la niciunul dintre bărbaţii de la masă. Ştia că 
Tom nu încerca să fie rău - oamenii sunt curioși, la urma 
urmei. Dar asta nu era ceva ce Olive voia să discute. Abia 
dacă vorbea despre asta, chiar și cu Anh și Malcolm, și 
evitase cu atenţie să scrie despre experienţa ei în aplicaţia 
pentru doctorat, chiar și când toată lumea îi spusese că i-ar 
fi oferit un avantaj. 

Doar... nu putea... pur și simplu, nu putea. 

— Câţi ani aveai... 

— Tom, l-a întrerupt Adam cu un ton abrupt. Și-a pus 
ceaiul jos cu mai mult avânt decât ar fi fost necesar. Nu o 
mai hărțui pe prietena mea. 

Era mai puţin un avertisment și mai mult o ameninţare. 

— Sigur. Da. Sunt un dobitoc insensibil, a afișat Tom un 
zâmbet încărcat de regret. 

Olive a observat că se uita la umărul ei. Când i-a urmărit 
privirea, a văzut că Adam își așezase braţul pe spătarul 


scaunului ei. Nu o atingea, dar era ceva... protectiv în 
postura lui. Părea să genereze cantități masive de căldură, 
care nu erau deloc prost primite. Ajutau la topirea senzaţiei 
neplăcute pe care o lăsase în urmă conversaţia cu Tom. 

— Pe de altă parte, și prietenul tău e la fel, i-a făcut Tom 
cu ochiul. Bine, Olive. Uite ce spun. Tom s-a aplecat în faţă 
cu coatele pe masă. Ți-am citit lucrarea. Și extrasul pe care 
l-ai depus la conferința SBD". Plănuiești în continuare să te 
duci? 

— Dacă este acceptat. 

— Sunt sigur că va fi. Este o muncă excelentă. Dar se 
pare că munca ta a progresat de când ai depus lucrarea și 
trebuie să știu mai multe despre asta. Dacă voi hotărî că 
poţi lucra în laboratorul meu anul viitor, voi acoperi totul - 
salariu, materiale, echipament, tot ce ai nevoie. Dar trebuie 
să știu unde te situezi, ca să știu dacă merită să învestesc 
în tine. 

Olive a simţit cum inima i-a luat-o la galop. Suna 
promiţător. Foarte promiţător. 

— Uite cum stă treaba. Îţi dau două săptămâni ca să 
scrii un raport despre tot ce ai făcut până acum - 
protocoale, constatări. Trimite-mi raportul în două 
săptămâni și o să iau hotărârea în baza lui. Sună realizabil? 

Ea a zâmbit, dând din cap entuziasmată. 

— Da! 

Absolut că putea face asta. Trebuia să ia introducerea 
din unul dintre articole, metodele din protocoalele de 
laborator, datele preliminare din cererile de finanţări pe 
care nu le câștigase. Și trebuia să reia unele dintre analize 
numai ca să se asigure că raportul pentru Tom era absolut 
impecabil. Urma să fie multă muncă în puţin timp, dar cine 
avea nevoie de somn? Sau de pauze pentru baie? 

— Grozav. Între timp, ne mai vedem și stăm de vorbă 
mai mult. Adam și cu mine o să fim siamezi pentru două 
săptămâni, de vreme ce lucrăm la finanţarea pe care 
tocmai am primit-o. Vii mâine la prezentarea mea? 

Olive habar n-avea că Tom urma să tină o prezentare, 
cu atât mai puţin când și unde, dar a spus „Sigur! Abia 
aștept!“, cu convingerea cuiva care își setase o alarmă pe 
telefon. 

— Și stau la Adam, așa că ne vedem la el. 

„O, nu.“ 

— Hm... A riscat să îi arunce o privire lui Adam, care era 
impenetrabil. Sigur. Deși, de obicei, ne vedem la mine, așa 
că... 

— Înţeleg. Nu ești de acord cu colecţia lui de animale 
împăiate, nu-i așa? Tom avea un rânjet pe faţă. Scuzaţi-mă. 
Îmi iau o cafea și mă întorc. 

În secunda în care a plecat, Olive s-a întors instantaneu 
spre Adam. Acum, că erau singuri, aveau cam zece 
milioane de subiecte de dezbătut, dar singurul lucru la care 
s-a putut gândi a fost să-l întrebe: 

— Chiar colecționezi animale împăiate? 

El i-a aruncat o privire usturătoare și și-a luat brațul de 
pe spătarul ei. Olive a simţit dintr-odată răceală. S-a simţit 
părăsită. 

— Îmi pare rău. Nu aveam idee că e prietenul tău sau că 
aveţi o finanţare împreună. Aveţi domenii de cercetare așa 
de diferite, încât nu mi-a trecut prin cap această 
posibilitate. 

— Ai menţionat însă că nu crezi că cercetătorii în cancer 
pot beneficia din colaborarea cu un  modelator 
informațional. 

— Tu... Ea a observat felul în care i se contractă gura și 
s-a întrebat când ajunseseră mai exact să se tachineze. 
Cum de vă cunoașteţi? 

— Era cercetător în laboratorul meu când eu eram 
student la doctorat. Am păstrat legătura și am colaborat 
de-a lungul anilor. 

Deci, trebuia să fie cu patru sau cinci ani mai mare 
decât Adam. 

— Ai studiat la Harvard, nu? 

El a dat din cap și lui Olive i-a trecut prin cap un gând 
terifiant. 


— Dacă se simte obligat să mă accepte fiindcă crede că 
sunt prietena ta? 

— Tom nu va face asta. L-a concediat odată pe vărul lui 
fiindcă a stricat un citometru de flux. Nu e o persoană 
miloasă. 

„Cin' s-aseamănă, s-adună“, s-a gândit ea. 

— Ascultă, îmi pare rău că asta te obligă să-l minţi pe 
prietenul tău. Dacă vrei să-i spui că asta e numai o 
făcătură... 

— Dacă aș face-o, ce mi-ar mai auzi urechile... a 
scuturat Adam din cap. 

— Da, îmi dau seama, a râs Olive. Și, sinceră să fiu, nu 
m-ar avantaja nici pe mine. 

— Dar, Olive, dacă chiar te hotărăști să mergi la 
Harvard, o să am nevoie să ţii asta secret până la sfârșitul 
lui septembrie. 

Ea a icnit, dându-și seama de implicaţiile cuvintelor lui. 

— Bineînţeles. Dacă oamenii vor ști că plec, șeful 
departamentului nu va crede niciodată că nu pleci și tu. Nici 
măcar nu m-am gândit la asta. Îţi promit că nu voi spune 
nimănui! Ei bine, cu excepţia lui Malcolm și Anh, dar ei sunt 
foarte buni la păstrarea secretelor, niciodată nu au... Adam 
a ridicat o sprânceană. Olive s-a strâmbat. O să-i fac eu să 
tină secretul. Promit. 

— Apreciez. 

Ea a observat că Tom se îndrepta spre masă și s-a 
aplecat spre Adam ca să-i șoptească repede: 

— Încă un lucru. Prezentarea pe care a menţionat-o, cea 
pe care o face mâine? 

— La care abia aștepți să mergi? 

Olive și-a muscat obrazul. 

— Da. Unde și când va fi? 

— Nu-ţi face griji. Îţi trimit un e-mail cu detaliile. 

Adam a râs discret, chiar în timp ce Tom se așeza. 

IPOTEZĂ: Prin comparaţie cu diferite modele și 
tipuri de mobilă, poala lui Adam Carlsen va fi 
cotată pe locul cinci din punctul de vedere al 
confortului, al comodităţii și al plăcerii. 


În clipa în care Olive a deschis ușa amfiteatrului, Anh și 
cu ea au schimbat o privire uimită și au spus la unison: 

— Sfinte Sisoe. 

In cei doi ani pe care îi petrecuse la Stanford, fusese la 
nenumărate seminarii, cursuri de instruire, prelegeri și ore 
de clasă în sălile de curs, însă, cu toate astea, nu văzuse 
niciodată o sală așa de plină. Poate Tom dădea bere gratis? 

— Cred că prezentarea e obligatorie pentru imunologie 
și farmacologie, a spus Anh. Și am auzit cel puţin cinci 
oameni pe hol spunând că lui Benton i-a mers buhul că e 
sexy. S-a uitat cu o expresie critică la podium, unde Tom 
stătea de vorbă cu profesoara Moss, de la imunologie. Să 
zicem că e drăguţ. Deși nici pe departe la fel de drăguţ ca 
Jeremy. 

Olive a zâmbit. Aerul din încăpere era umed și mirosea a 
transpirație și a prea mulţi oameni. 

— Nu trebuie să stai. Probabil e pericol de incendiu și nu 
e nici măcar de departe relevant pentru cercetarea ta... 

— E mai interesant decât să muncesc. A apucat-o pe 
Olive de încheietură, trăgând-o prin mulţimea de studenți și 
doctoranzi care se aglomerau la intrare și în jos pe treptele 
laterale. Erau foarte îngrămădiți. lar dacă tipul ăsta o să te 
ia de lângă mine la Boston pentru un an întreg, vreau să 
mă asigur că te merită. A făcut cu ochiul. Consideră-mi 
prezenţa ca fiind echivalentul unui tată care-și curăță pușca 
în faţa iubitului fiicei lui înainte de balul de absolvire. 

— Ooo, tati. 

Nu aveau unde să se așeze, bineînțeles, nici măcar pe 
jos sau pe trepte. Olive l-a văzut pe Adam pe un scaun 
lângă culoar, la o distantă de câțiva metri de ele. Era 
îmbrăcat din nou cu bluza neagră Henley și era adâncit în 


conversaţie cu Holden Rodrigues. Când a văzut-o, ea i-a 
zâmbit și i-a făcut cu mâna. Dintr-un motiv încă 
necunoscut, care probabil avea de-a face cu faptul că 
împărtășeau acest secret uriaș, ridicol și neașteptat, fata lui 
Adam părea prietenoasă. El nu i-a făcut cu mâna, dar 
privirea i-a părut cumva mai blândă și caldă, iar gura i s-a 
curbat într-o strâmbătură pe care învățase s-o recunoască 
drept versiunea lui de zâmbet. 

— Nu-mi vine să cred că nu au schimbat locaţia cu unul 
dintre amfiteatrele mai mari. Nu e nici pe departe suficient 
spaţiu. Pentru... o, nu. Nu, nu, nu. 

Olive a urmărit privirea lui Anh și a văzut cum își făceau 
apariția încă cel puţin douăzeci de oameni. Mulțimea a 
început imediat s-o împingă pe Olive spre partea din faţă a 
sălii. Anh a ţipat când un student de anul întâi de la 
neuroștiinţe, care avea cam de patru ori greutatea ei, a 
călcat-o pe picior. 

— Asta e ridicol. 

— Știu. Nu-mi vine să cred că și mai multi oameni... 

Soldul lui Olive s-a lovit de ceva, de cineva. S-a întors 
să-și ceară scuze și a dat cu ochii de Adam. Sau de umărul 
lui Adam. Vorbea în continuare cu doctorul Rodrigues, care 
avea o expresie nemulțumită pe faţă și bombănea. 

— Și de ce suntem aici, de fapt? 

— Pentru că mi-e prieten, a spus Adam. 

— Nu e prietenul meu. 

Adam a oftat și s-a întors să se uite la Olive. 

— Hei, îmi pare rău. A făcut un gest în direcţia intrării. 
Au mai venit niște oameni noi și se pare că spaţiul acestei 
încăperi e finit. Cred că e o lege a fizicii, sau ceva de genul 
asta. 

— E în ordine. 

— Aș face un pas în spate, dar... 

Pe podium, profesoara Moss a luat microfonul și a 
început să-l prezinte pe Tom. 

— Uite, i-a spus Adam lui Olive, dând să se ridice de pe 
scaun. Stai pe locul meu. 

— Ah. Era drăguţ din partea lui să se ofere. Nu la fel de 


drăguţ cum era să pretindă că se vede cu ea ca să-i salveze 
pielea sau să cheltuie douăzeci de dolari pe mâncare 
nesănătoasă pentru ea, dar, chiar și așa, foarte drăguţ. 
Olive nu ar fi putut accepta. In plus, Adam era profesor, 
ceea ce însemna că era mai în vârstă și toată povestea. 
Treizeci și ceva de ani. Părea în formă, dar probabil avea un 
genunchi bolnav și era la numai câţiva ani distantă de 
osteoporoză. 

— Mulţumesc, dar... 

— De fapt, asta ar fi o idee îngrozitoare, a intervenit 
Anh. Fără supărare, doctore Carlsen, dar sunteţi de trei ori 
mai mare decât Olive. Dacă vă ridicaţi, camera va exploda. 

Adam s-a uitat la Anh cu aerul că nu avea idee dacă 
tocmai fusese insultat. 

— Dar, a continuat ea, de data asta privind-o pe Olive, 
ar fi grozav dacă mi-ai putea face un favor și te-ai așeza în 
brațele iubitului tău, Oh. Numai ca să nu trebuiască să stau 
pe vârfuri. 

Olive a clipit. Și apoi a cilipit din nou. Și pe urmă a mai 
clipit o dată. Lângă podium, profesoara Moss încă îl 
prezenta pe Tom - „Și-a luat doctoratul de la Vanderbilt și 
apoi s-a dus la o bursă postdoctorală la Universitatea 
Harvard, unde a fost iniţiatorul mai multor tehnici în 
domeniul imagisticii - dar vocea ei suna de parcă ar fi venit 
de foarte, foarte departe. Poate din cauză că Olive nu se 
putea opri din a se gândi la propunerea lui Anh, care era... 

— Anh, nu cred că e o idee bună, a bălmăjit Olive în 
șoaptă, evitând să privească în direcția lui Adam. 

Anh i-a aruncat o privire. 

— De ce? Ocupi un spaţiu pe care nu-l avem și este logic 
să-l folosești pe Carlsen drept scaun. Aș face-o eu, dar e 
iubitul tău, nu al meu. 

Pentru o clipă, Olive a încercat să-și imagineze ce ar fi 
făcut Adam dacă Anh sar fi hotărât să i se așeze în poală și 
a presupus că ar fi însemnat ca cineva să fie ucis și cineva 
să ucidă - nu era sigură cine ce rol și-ar fi asumat. Imaginea 
mentală era așa de ridicolă, încât aproape a chicotit cu 
voce tare. Apoi a observat felul în care Anh o privea în 


expectativă. 

— Anh, nu pot. 

— De ce? 

— Așa. Este o prezentare științifică. 

— Pst. iți aduci aminte de anul trecut, când Jess și Alex 
s-au giugiulit jumătate din prelegerea CRISPR??? 

— Îmi amintesc... și a fost ciudat. 

— Nu, nu a fost. De asemenea, Malcolm ar putea să jure 
că a văzut cum unui tip înalt de la imunologie i-o dădea pe 
sub mână o... 

— Anh. 

— Ideea e că nu-i pasă nimănui. Expresia lui Anh s-a 
înmuiat într-o implorare. lar cotul fetei ăsteia îmi găurește 
plămânul drept și mai am aer pentru aproximativ treizeci 
de secunde. Te rog, Olive. 

Olive s-a întors cu fata la Adam. Care, într-un mod deloc 
surprinzător, se uita la ea cu faţa lui lipsită de expresie, cea 
pe care Olive nu prea o putea descifra. Cu excepţia faptului 
că-și mișca falca, iar ea se întreba dacă asta era. Ultima 
picătură. Momentul în care avea să se retragă din 
aranjamentul lor. Pentru că nu era normal ca o fată, pe care 
abia dacă o cunoștea, să i se așeze în braţe în cea mai 
aglomerată sală din istoria sălilor aglomerate, și asta 
pentru milioane de dolari în finanţări pentru cercetare. 

Este în regulă? a încercat să-l întrebe din priviri. Pentru 
că poate asta e puțin prea mult. Mult mai mult decât să ne 
salutăm și să ne bem cafeaua împreună. 

l-a făcut un semn scurt din cap, iar apoi Olive - sau cel 
puțin corpul ei - s-a apropiat de Adam și s-a așezat sfioasă 
pe coapsa lui, cu genunchii strânși între picioarele lui 
depărtate. Se întâmpla. Se întâmplase deja. Olive era aici. 

Stând jos. 

Pe. 

Adam. 

Asta. Aha, asta. 

Asta era viaţa ei acum. 

Avea s-o ucidă pe Anh pentru asta. Adam era așa de 
înalt, încât gura ei nu era chiar la nivelul urechii lui. îi 
simţea mirosul - mirosul lemnos al șamponului, săpunul de 
corp și încă ceva sub toate astea, întunecat, plăcut și curat. 
Totul părea familiar, iar după câteva secunde, Olive și-a dat 
seama că asta era din cauza ultimei dăţi când fuseseră așa 
de apropiaţi. Din cauza acelei Seri. Din cauza sărutului. 

— Imi pare așa de rău. 

El nu a răspuns imediat. Maxilarul i s-a încordat și s-a 
uitat în direcția prezentării 

Power Point. Profesoara Moss plecase, Tom vorbea 
despre diagnosticarea cancerului, iar într-o zi oarecare, 
Olive ar fi înfulecat informaţia, dar acum avea nevoie să 
iasă. De la prezentare. Din încăpere. Din propria viaţă. 

Apoi, Adam a întors puţin faţa și i-a spus: 

— E-n ordine. 

Părea puțin tensionat. Ca și cum nimic în legătură cu 
această situaţie nu ar fi fost de fapt în ordine. 

— Imi pare rău. Nu aveam idee că o să sugereze așa 
ceva și nu mi-a venit în minte nicio modalitate să... 

— Ssst. Și-a strecurat braţul în jurul mijlocului ei, cu 
mâna sprijinită de șoldul ei într-un gest care ar fi trebuit să 
fie neplăcut, dar care era de fapt liniștitor. A adăugat cu o 
voce scăzută: Este în ordine. Cuvintele i-au vibrat în ureche, 
pline și călduţe. O să am mai mult material pentru 
plângerea mea cu Titlul IX. 

Rahat. 

— Doamne, îmi pare rău... 

— Olive. Ea a ridicat capul ca să-i întâlnească privirea și 
a fost șocată să-l vadă... nu zâmbind, însă ceva în genul 
acesta. Glumeam. Ești imponderabilă. Nu mă deranjează. 

— Eu... 

— Șșt. Concentrează-te asupra prezentării. S-ar putea ca 
Tom să-ți pună întrebări despre asta. 

Asta era... Serios, toată această chestie era complet și 
total... confortabilă. Poala lui Adam Carlsen era unul dintre 
cele mai confortabile locuri din lume, din câte se părea. El 
era călduţ și masiv într-un mod plăcut, liniștitor și nu părea 


să-l deranjeze să fie pe jumătate acoperit de Olive. După o 
scurtă perioadă de timp, Olive și-a dat seama că sala era 
într-adevăr prea aglomerată pentru ca cineva să le acorde 
atenţie, cu excepția unei ocheade scurte din partea lui 
Holden Rodrigues, care l-a studiat o vreme pe Adam, apoi i- 
a zâmbit ei călduros, înainte de a se concentra asupra 
prezentării. Olive a încetat să mai pretindă că putea să-și 
țină coloana dreaptă pentru mai mult de cinci minute și s-a 
sprijinit de pieptul lui Adam. El nu a spus nimic, dar și-a 
schimbat puţin poziţia, numai ca s-o ajute să stea mai 
confortabil. 

Undeva pe la jumătatea prezentării, și-a dat seama că 
alunecase în jos pe coapsa lui. Sau, sincer vorbind, Adam 
și-a dat seama și a ridicat-o, îndreptând-o printr-o manevră 
fermă și rapidă, care a făcut-o să aibă senzaţia că într- 
adevăr era imponderabilă. Odată ce a ajuns din nou într-o 
poziţie echilibrată, Adam nu și-a mișcat braţul de unde era 
încolăcit în jurul taliei ei. Prezentarea începuse de ceva 
între treizeci de minute și un secol, așa că nimeni nu ar fi 
putut s-o condamne dacă s-ar fi lăsat puţin mai mult pe el. 

Era bine. Era mai mult decât bine. Era plăcut. 

— Să nu adormi, a șoptit el. 

l-a simţit buzele mișcându-se deasupra cârlionţilor de pe 
tâmpla ei. Ar fi trebuit să fie semnul lui Olive ca să se 
îndrepte, dar nu a reușit să se convingă s-o facă. 

— Nu adorm. Deși ești așa de confortabil. 

Degetele lui au strâns-o mai tare, poate ca s-o 
trezească, poate ca s-o ţină mai aproape. Olive mai avea 
puţin până să se scurgă pe jos și să înceapă să sforăie. 

— Arăţi de parcă ai fi pe punctul de a trage un pui de 
somn. 

— E numai din cauză că am citit toate articolele lui Tom. 
Deja știu ce spune. 

— Da, și eu. Am trecut în revistă toate astea în 
propunerea pentru finanţare. 

A oftat și i-a simţit corpul mișcându-se sub ea. 

— E plictisitor. Poate ar trebui să pui o întrebare, ca să 
mai înviorezi atmosfera. 


Adam s-a întors ușor către ea. 

— Eu? 

Olive și-a întors capul în așa fel încât să-i vorbească în 
ureche. 

— Sunt sigură că-ţi vine o idee. Doar ridică mâna și fă o 
observaţie răutăcioasă cu tonul ăla al tău. Holbează-te la el. 
Ar putea degenera într-un meci de box distractiv. 

Obrazul lui Adam s-a destins într-un zâmbet. 

— Ești așa o șmecheră. 

Olive s-a întors din nou cu fata la slide-uri, zâmbind. 

— A fost ciudat? Să trebuiască să-l minţi pe Tom în 
legătură cu noi? 

Adam a părut să se gândească la asta. 

— Nu. A ezitat. Pare că prietenii tăi cred că suntem 
împreună. 

— Așa cred. Nu sunt chiar o mincinoasă convingătoare, 
iar uneori mă îngrijorez că s-ar putea ca Anh să devină 
suspicioasă. Dar am dat peste ea și Jeremy giugiulindu-se 
ieri în sala de relaxare a doctoranzilor. 

Au tăcut și au ascultat ultimele câteva minute ale 
prezentării în liniște. În faţa lor, Olive putea să vadă cel 
puţin doi profesori care dormeau și câţiva care lucrau pe 
furiș pe laptopuri. Lângă Adam, doctor Rodrigues se juca de 
jumătate de oră Candy Crash pe telefon. Câţiva oameni 
plecaseră, iar Anh găsise un loc în urmă cu aproximativ 
zece minute. La fel și câţiva dintre studenţii care fuseseră 
lângă Olive, ceea ce însemna că, tehnic vorbind, ar fi putut 
să se ridice în picioare și să-l lase pe Adam în pace. Tehnic 
vorbind. Tehnic vorbind, era un scaun liber undeva în al 
treilea rând din spate. Tehnic vorbind. 

În loc de asta, și-a mai apropiat o dată buzele de 
urechea lui Adam și a șoptit: 

— Pentru mine, trebuie să spun că toată chestia asta cu 
întâlnirile false funcţionează bine. Mai mult decât bine. 

Mai bine decât își imaginase că ar fi putut funcţiona. 
Adam a clipit o dată, apoi a dat din cap. Poate i s-a 
tensionat puţin braţul în jurul ei. Poate că nu, și doar 
mintea îi juca feste. Începea să se facă târziu, la urma 


urmei. Trecuse prea mult timp de la ultima ei cafea și nu 
era complet trează, avea mintea înceţoșată și relaxată. 

— Dar pentru tine? 

Adam nu se uita la ea. 

— Mmm? 

— Pentru tine funcţionează? Vocea i-a sunat puţin 
disperată. Olive și-a spus că fusese din cauza volumului 
foarte scăzut la care fusese nevoită să-și coboare vocea. 
Sau poate vrei să ne prefacem că ne despărțim mai 
devreme? 

Pentru o secundă, el nu a răspuns. Apoi, exact când 
profesoara Moss apucase microfonul pentru a-i mulţumi lui 
Tom și a invita audiența să pună întrebări, l-a auzit 
spunând: 

— Nu. Nu vreau să ne prefacem că ne despărțim. 

Chiar mirosea bine. Și era amuzant într-un fel ciudat și 
sec și, da, era un dobitoc notoriu, dar suficient de prietenos 
cu ea încât să poată să ignore toate aceste caracteristici 
ale lui. In plus, cheltuia o mică avere pe zahăr pentru ea. 
Chiar nu avea de ce să se plângă. 

Olive s-a aranjat mai confortabil și și-a îndreptat atenţia 
către podium. 


După prezentare, Olive a luat în considerare varianta de 
a se duce la podium ca să-l felicite pe Tom și să-i pună una 
sau două întrebări ale căror răspunsuri deja le cunoștea. 
Din păcate, erau zeci de persoane care așteptau să stea de 
vorbă cu el și s-a hotărât că nu merita să stea la coadă ca 
să-l pupe în fund. Așa că și-a luat la revedere de la Adam, a 
așteptat ca Anh să se trezească din moţăială, în timp ce 
contempla posibilitatea de a se răzbuna desenându-i o 
sculă pe faţă, apoi s-a îndreptat împreună cu prietena ei 
spre clădirea departamentului de biologie. 

— O să trebuiască să muncești foarte mult pentru 
raportul pe care ţi l-a cerut Benton? 

— O cantitate semnificativă de timp. Trebuie să mai 


realizez niște studii de verificare ca să îmi întăresc 
rezultatele. Plus că sunt și alte chestii la care trebuie să 
lucrez - munca de asistent și afișul de prezentare pentru 
conferinţa SBD din Boston. Olive și-a dat capul pe spate, a 
simţit soarele călduț pe piele și a zâmbit. Dacă stau 
noaptea la laborator săptămâna asta și cea viitoare, ar 
trebui să pot termina la timp. 

— Măcar SBD e ceva ce poţi aștepta cu nerăbdare. 

Olive a dat din cap. În principiu, nu era un fan al 
conferințelor academice, având în vedere cât de prohibitiv 
de scumpe erau înregistrarea, transportul și cazarea. Dar 
Malcolm și Anh aveau să fie și ei la SBD și Olive era 
nerăbdătoare să exploreze Bostonul cu ei. In plus, drama 
interdepartamentală care avea loc întotdeauna la 
evenimentele academice cu bar deschis era în mod sigur o 
distracţie majoră. 

— Organizez un eveniment de informare pentru femeile 
BIPOC în STEM din toată tara - o să adun doctorande ca 
mine să vorbească faţă în faţă cu studentele care aplică și 
să le asigurăm că, dacă vor veni la doctorat, nu vor fi 
singure. 

— Anh, e uimitor. Tu ești uimitoare. 

— Știu. Anh a făcut cu ochiul, strecurându-și brațul pe 
sub brațul lui Olive. Putem să împărțim o cameră de hotel. 
Și să primim accesorii gratis de la standurile expoziționale 
și să ne facem mangă împreună. Iți aduci aminte la 
conferința de Genetică Umană, când Malcolm s-a făcut praf 
și a început să-i lovească la întâmplare pe trecători cu tubul 
pentru poster... Ce se întâmplă acolo? 

Olive a mijit ochii să se ferească de soare. Parcarea 
clădirii departamentului de biologie era atipic de 
aglomerată de trafic. Oamenii sunau din claxoane și ieșeau 
din mașini, încercând să-și dea seama care era sursa 
blocajului. Olive și Anh au mers în jurul unui șir de 
autoturisme blocate în parcare, până au ajuns la un grup de 
doctoranzi la biologie. 

— A murit bateria cuiva și blochează ieșirea. 

Greg, unul dintre colegii de laborator ai lui Olive, își 


dădea ochii peste cap și dădea nerăbdător din picior. A 
arătat către o camionetă roșie, rămasă într-o parte, într-un 
unghi foarte incomod. Olive a recunoscut mașina lui Cherie, 
secretara departamentului. 

— Îmi susţin propunerea de disertaţie mâine, așa că 
trebuie să mă duc acasă și să mă pregătesc. E ridicol. Și de 
ce naiba stă Cherie așa, pur și simplu, vorbind relaxată cu 
Carlsen? Vor să le aducem ceai și sendvișuri cu castraveți? 

Olive s-a uitat în jur, căutând silueta înaltă a lui Adam. 

— O, da, uite-l pe Carlsen, a spus Anh. Olive s-a uitat în 
direcția în care îi indica Anh, la timp ca s-o vadă pe Cherie 
urcându-se la volan și pe Adam alergând în jurul 
camionetei. 

— Ce face... 

A fost tot ce a apucat Olive să spună înainte ca el să își 
pună mâinile pe spatele camionetei și să înceapă... 

Să împingă. 

Umerii și bicepșii i-au întins bluza. 

Mușchii fermi ai torsului s-au mișcat și s-au tensionat 
vizibil sub materialul negru în timp ce el s-a aplecat în față 
și a împins câteva tone de camionetă pe... o distanţă destul 
de lungă, până în cel mai apropiat loc de parcare. 

Ah. 

S-au auzit câteva aplauze și fluierături din partea 
privitorilor când camioneta a fost dată la o parte din drum, 
iar doi profesori de la neuroștiință l-au lovit pe Adam pe 
umăr când șirul de mașini a început să iasă din parcare. 

— În sfârșit, l-a auzit Olive pe Greg spunând în spatele 
ei, iar ea a rămas acolo, clipind puţin șocată. 

Avusese halucinații?  împinsese într-adevăr Adam 
camioneta aceea uriașă de unul singur? Era un 
extraterestru de pe planeta Krypton care coborâse pe 
Pământ în chip de supererou? 

— Oh, du-te și dă-i un sărut. 

Olive s-a răsucit pe loc, amintind-și brusc de existenta 
lui Anh. 

— Ce? Nu. Nu. Sunt bine. Tocmai mi-am luat la revedere 
de la el cu un minut în urmă și... 


— Oh, de ce nu vrei să-l săruţi pe prietenul tău? 

„Bleah.“ 

— Eu... Nu e că nu aș vrea. Doar că... 

— Frate, tocmai a mutat o camionetă. De unul singur. La 
deal. Merită un nenorocit de sărut. 

Anh a împins-o pe Olive și a îndemnat-o să meargă. 
Olive și-a încleștat dinţii și s-a îndreptat către Adam, 
dorindu-și să fi desenat douăzeci de scule pe faţa lui Anh. 
Poate chiar suspecta că relaţia era o făcătură. Sau poate 
doar avea o plăcere morbidă în a o presa să-și manifeste 
afecțiunea în mod public, ingrata. In orice caz, dacă asta 
era recompensa pe care o primea pentru plănuirea unei 
scheme elaborate de întâlniri false care ar fi trebuit să fie în 
beneficiul vieţii amoroase a unei prietene, atunci poate... 

Olive s-a oprit brusc. 

Capul lui Adam era aplecat în față, iar părul negru îi 
acoperea fruntea în timp ce își ștergea transpiraţia din ochi 
cu tivul cămășii. Acest gest a expus o fâșie lată din bustul 
lui și, deși nu era nimic indecent, în niciun caz, doar 
abdomenul unui tip în formă, dintr-un anume motiv, Olive 
nu a putut să nu se holbeze la pielea descoperită a lui 
Adam Carlsen, ca și cum ar fi fost o lespede de marmură 
italiană și... 

— Olive? a spus el, iar ea și-a mutat imediat privirea. 

La naiba, clar o prinsese holbându-se. Mai întâi îl forțase 
s-o sărute, iar acum se zgâia la el ca o perversă din 
parcarea departamentului de biologie și... 

— Aveai nevoie de ceva? 

— Nu, eu... a s-a bâlbâit ea, simțind cum îi ard obrajii. 

Pielea lui era înroșită din cauza efortului de a împinge, 
iar ochii erau strălucitori și limpezi și părea... ei bine, măcar 
nu părea nefericit s-o vadă. 

— Anh m-a trimis să-ţi dau un sărut. 

Adam a înghețat la jumătatea ștersului pe mâini. Apoi a 
scos un „Ah“ în tonul lui neutru, indescifrabil. 

— Pentru că ai împins camioneta. Eu... Știu cât de ridicol 
sună. Știu. Dar nu am vrut să devină suspicioasă, iar aici 
sunt și profesori, așa că poate o să-i spună șefului 


departamentului și, în felul ăsta, împușcăm doi iepuri dintr- 
o lovitură și pot pleca dacă... 

— Este în ordine, Olive, respiră. 

Exact. Da. Bună sugestie. Olive a respirat, iar asta a 
făcut-o să-și dea seama că nu mai respirase de ceva vreme 
și să-i zâmbească lui Adam, care și-a contractat din nou 
gura drept răspuns. Chiar începea să se obișnuiască cu el. 
Cu expresiile lui, cu dimensiunea lui, cu felul lui specific de 
a fi în același spaţiu cu ea. 

— Anh se uită la noi, a spus el, privind peste capul lui 
Olive. 

Olive a oftat și s-a ciupit de nas. 

— Sunt sigură că se uită, a mormăit ea. Adam și-a șters 
transpirația de pe frunte cu dosul palmei. Olive s-a foit. 
Deci... să ne îmbrăţișăm sau ceva? 

— Ah. Adam și-a privit mâinile și pieptul. Nu cred că vrei 
să faci asta. Sunt destul de dezgustător. 

Înainte să se poată abtine, Olive l-a studiat din cap 
până-n picioare, percepându-i corpul masiv, umerii lăţi, 
felul în care părul i se ondula în jurul urechilor. Nu arăta 
dezgustător. Nici măcar pentru Olive, care în mod obișnuit 
nu era o admiratoare a tipilor care erau construiți de parcă 
și-ar fi petrecut un procentaj considerabil din timp la sală. 
Arăta... 

Oricum, numai nu dezgustător. 

Totuși, poate era mai bine să nu se îmbrăţișeze. Olive ar 
fi putut s-o sfârșească făcând ceva incalificabil de stupid. Ar 
trebui doar să spună la revedere și să plece. Da, asta 
trebuia să facă. 

Doar că din gură i-a ieșit ceva absolut nebunesc. 

— Atunci, numai să ne sărutăm? s-a auzit scăpându-i pe 
gură. 

lar apoi și-a dorit instantaneu ca un meteorit rătăcit să 
lovească exact locul în care stătea, pentru că... Oare 
tocmai îi ceruse lui Carlsen un sărut? Asta făcuse? Devenise 
dintr-odată nebună? 

— Adică, nu ca un sărut sărut, s-a grăbit să adauge. Ci 
ca ultima dată, știi? 


El nu părea să știe. Ceea ce avea sens, pentru că 
celălalt sărut al lor fusese clar un sărut sărut. Olive a 
încercat să nu se gândească prea mult la asta, dar acel 
moment îi trecea prin minte din când în când, de cele mai 
multe ori când făcea ceva important, ce necesita întreaga 
ei concentrare, cum ar fi să implanteze electrozi în 
pancreasul unui șoricel sau să încerce să se hotărască ce să 
comande de la Subway. Ocazional, imaginea apărea într-un 
moment liniștit, de exemplu când era în pat, pe punctul de 
a adormi, și atunci simțea un amestec de jenă cu 
scepticism și cu încă ceva. Ceva ce nu avea nicio intenţie 
de a examina prea îndeaproape nici acum, nici altă dată. 

— Eşti sigură? 

Ea a dat din cap, deşi nu era deloc sigură. 

— Anh se uită în continuare la noi? Privirea lui s-a 
ridicat. 

— Da. Nici măcar nu se preface că nu se uită. Eu... de ce 
îi pasă așa de mult? Eşti faimoasă? 

— Nu, Adam. A făcut un gest către el. Tu ești. 

Părea șocat. 

— Sunt? 

— Oricum, nu e nevoie să ne sărutăm. Ai dreptate că ar 
fi puțin ciudat. 

— Nu. Nu asta am vrut să spun... O picătură de 
transpiraţie i se scurgea pe tâmplă și și-a șters din nou faţa, 
de data asta cu mâneca cămășii. Putem să ne sărutăm. 

— Oh. 

— Dacă crezi că prietena ta se uită. 

— Aha. Olive a înghiţit în sec. Dar nu e musai. 

— Știu. 

— Doar dacă vrei. Olive își simţea palmele umede și 
lipicioase și le-a șters de furiș de blugi. Și prin „vrei“, vreau 
să spun, dacă crezi că e o idee bună. 

Nu era o idee bună. Era o idee oribilă. Ca toate ideile ei. 

— Așa. S-a uitat dincolo de Olive, către Anh, care 
probabil era în mijlocul unei adevărate povești pe 
Instagram despre ei. Bine, atunci. 

— Bine. 


Adam s-a apropiat mai mult de ea și, cu siguranţă, nu 
era deloc dezgustător. Cum putea cineva așa de transpirat, 
care tocmai îm-pinsese o camionetă, să reușească să 
miroasă în continuare bine era un subiect demn de o 
disertaţie pentru doctorat, în mod cert. Cei mai buni 
oameni de știință de pe pământ ar fi trebuit să muncească 
din greu la asta. 

— De ce nu... 

Olive s-a sprijinit ușor de el și, după ce și-a lăsat mâna 
să plutească pentru o clipă, a sprijinit-o de umărul lui 
Adam. S-a ridicat pe vârfuri, înclinându-și capul către el. A 
ajutat foarte puţin, fiindcă tot nu era suficient de înaltă ca 
să ajungă la gura lui, așa că a încercat să obţină mai mult 
suport punându-și cealaltă mână pe braţul lui, dar imediat 
și-a dat seama că practic îl îmbrăţișa. Ceea ce era exact 
lucrul pe care o rugase să nu-l facă în urmă cu o secundă. 
La naiba. 

— Imi pare rău, prea aproape? Nu am vrut să... 

Ar fi terminat propoziţia dacă el nu ar fi parcurs distanţa 
dintre ei pentru a o săruta. Pur și simplu. 

A fost puţin mai mult decât un pupic - buzele lui doar s- 
au lipit de ale ei, iar mâna de pe talie a echilibrat-o. A fost 
un sărut, dar discret, și cu siguranţă nu justifica felul în care 
ei îi bubuia inima în piept sau faptul că ceva călduţ și lichid 
dansa mai jos de buricul ei. Nu ceva neplăcut, dar derutant 
și puţin înfricoșător, oricum, și care a făcut-o pe Olive să se 
retragă după numai o secundă. Când s-a lăsat înapoi pe 
călcâie, a părut că, pentru o fracțiune de secundă, Adam a 
urmat-o, încercând să umple golul dintre buzele lor. Deși, 
până când a clipit ca să se elibereze din ceața sărutului, 
Adam stătea deja drept în faţa ei, cu obrajii roșii, iar pieptul 
ridicându-se și coborând în respiraţii scurte. Trebuie să fi 
visat ultima bucată. 

Trebuia să-și mute privirea de la el acum. Și el avea 
nevoie să se uite în altă parte, de asemenea. De ce se uitau 
unul la altul? 

— OK, a ciripit ea. Asta... da, a funcţionat. 

Falca lui Adam a zvâcnit, dar nu a răspuns. 


— Ei bine, atunci. Mă duc la... mmm... 

A făcut un gest în spatele umerilor cu degetul mare. 

— Anh? 

— Da. Da, la Anh. 

El a înghițit cu noduri. 

— Bine. Da. 

Se sărutaseră. Acum se sărutaseră de două ori. De două 
ori. Nu că ar fi avut vreo importanță. Nu-i păsa nimănui. 
Dar. De două ori. Plus statul în brațe. Mai devreme. Din 
nou, nu că ar fi avut importanţă. 

— Ne vedem, da? Săptămâna viitoare? 

Adam și-a ridicat degetul în dreptul buzelor, apoi brațul 
i-a căzut pe lângă corp. 

— Da. Miercuri. 

Acum era joi. Ceea ce însemna că urma să se vadă 
peste şase zile. Ceea ce era bine. Olive era bine, indiferent 
când sau cât de des se vedeau. 

— Da. Ne vedem mier... Hei, cum rămâne cu picnicul? 

— Cu... Ah. Adam a dat ochii peste cap, revenind puțin 
la expresia lui obişnuită. Da. Acel neno... S-a oprit brusc. 
Acel picnic. 

— Este luni, a rânjit ea. 

— Ştiu, a oftat el. 

— Te duci? 

l-a aruncat o privire care spunea în mod clar: Nu e ca și 
cum aș avea de ales, deși aș prefera să-mi fie smulse 
unghiile una câte una. Cu cleștele. 

— Ei bine, și eu merg, a râs Olive. 

— Măcar atât. 

— Il aduci pe Tom? 

— Probabil. Lui chiar îi plac oamenii. 

— Bine. Pot să mai socializez cu el puţin, iar noi doi 
putem să-i arătăm șefului departamentului cât de stabilă și 
de exclusivă este relația noastră. O să arăți ca o pasăre 
fără aripi. Zero risc de a pleca. 

— Perfect. O să aduc un certificat de căsătorie 
contrafăcut, pe care să-l scap întâmplător la picioarele lui. 

Olive a râs, a făcut semn cu mâna de la revedere și apoi 


a fugit la Anh. Și-a frecat partea laterală a palmei de șold, 
ca și cum ar fi încercat să-și șteargă din minte faptul că 
tocmai îl sărutase pe Adam - doctor Adam Carlsen - a doua 
oară în viaţa ei. Ceea ce, din nou, era în regulă. Abia dacă 
fusese un sărut. Nu era important. 

— Ei bine, atunci, a spus Anh, băgând telefonul în 
buzunar. Chiar te-ai giugiulit în faţa clădirii departamentului 
de biologie cu profesorul Adam Macarthur Carlsen. 

Olive și-a dat ochii peste cap și a început să urce scările. 

— Sunt destul de sigură că ăsta nu e al doilea lui 
prenume. Și nu am făcut asta. 

— Dar a fost clar că ai fi vrut. 

— Taci. De ce te uitai la noi, apropo? 

— Nu mă uitam. M-am uitat întâmplător la el când era 
pe punctul de a sări pe tine și nu am putut să-mi mut 
privirea. 

Olive a pufnit, înfigând căștile în telefon. 

— Sigur. K 

— Chiar îi place de tine. Imi dau seama după felul în 
care se uită la... 

— Acum voi asculta muzică dată la maximum. Ca să nu 
te mai aud. 

— ... tine. 

Abia mult mai târziu, după ce lucrase la raportul pentru 
Tom câteva ore, și-a amintit ce spusese Adam când Olive îl 
anunţase că avea să fie și ea la picnic. 

Măcar atât. 

Olive și-a aplecat capul și a zâmbit, privindu-și degetele 
de la picioare. 


Capitolul 7 


IPOTEZĂ: Va exista o corelaţie pozitivă 
semnificativă între cantitatea de cremă de 
protecţie solară pe care mi-o torn în palme și 
dorinţa de a o ucide pe Anh. 


Raportul pentru Tom era o treime gata și stagna la 
treizeci și patru de pagini, spaţiate la un rând distanţă, font 
Arial, 11, și atât. Era ora 11:00 a.m. Și Olive lucrase în 
laborator aproximativ de la ora cinci - analizând eșantioane 
de peptide, redactând observaţii pentru protocoale, 
moţăind pe ascuns în timp ce aparatul pentru PCR 
funcţiona - când Greg a dat buzna cu un aer de-a dreptul 
furios. 

Era neobișnuit, dar nu foarte neobișnuit. 

Greg era oricum un tip cam temperamental și școala de 
doctoranzi îi provocase multe ieșiri de furie în locuri semi- 
publice, de obicei din motive care, Olive era complet 
conștientă, ar părea ridicole cuiva care nu a avut de-a face 
niciodată cu mediul academic. Mă fac asistentul 
profesorului pentru al patrulea an la rând; trebuie să 
plătesc pentru lucrarea de care am nevoie de pe internet; 
am avut o întâlnire cu ṣefa mea și i-am spus din greșeală 
„mamă”. 

Greg și Olive aveau același îndrumător, pe profesoara 
Aslan, dar, deși întotdeauna se înțeleseseră bine, nu 
fuseseră niciodată prea apropiaţi. Olive sperase ca, 
alegându-și o femeie îndrumător, să evite o parte dintre 
răutăţile îndreptate în mod obișnuit spre femeile din 
cercetarea STEM. Din păcate, nimerise într-un laborator plin 
de bărbaţi, care era un mediu... mai puţin decât perfect. 
Din acest motiv, în momentul în care Greg a intrat trântind 
ușa, după care a aruncat un dosar pe masa lui, Olive n-a 
știut ce să facă. S-a uitat la el cum s-a așezat și a început 
să bombăne. Chase, alt coleg de laborator, a venit după el 
o clipă mai târziu cu o expresie neliniștită și l-a bătut 
prudent pe spate. 

Olive s-a uitat cu dor la eșantioanele ei cu ADN. Apoi s-a 
apropiat de masa lui Greg și a întrebat: 

— Ce s-a întâmplat? 

Se aștepta ca răspunsul să fie: Reactivul meu nu se mai 
produce sau valoarea mea p” este .06 sau școala de 


'3 Valoarea p este un instrument statistic de măsură. Dacă valoarea 
p este mai mare de .05, înseamnă că rezultatul nu este semnificativ, (n. 


doctoranzi a fost o greșeală, dar acum e prea târziu să mă 
retrag fiindcă stima mea de sine este legată indisolubil de 
performanța academică și, oricum, ce ar mai rămâne de 
capul meu dacă aș renunța? 

În loc de asta, a primit: 

— Idiotul tău de prieten s-a întâmplat. 

Deja întâlnirile false se desfășurau de două săptămâni. 
Olive nu se mai speria când cineva se referea la Adam ca 
fiind iubitul ei. Totuși, cuvintele lui Greg erau așa de 
neașteptate și pline de venin, încât nu s-a putut abtine să 
nu întrebe: 

— Cine? 

— Carlsen, i-a scuipat el numele ca pe un blestem. 

— Ah. 

— Este în comisia de disertaţie a lui Greg, a explicat 
Chase pe un ton semnificativ mai blând, fără să se uite de-a 
dreptul în ochii lui Olive. 

— Ah. Da. Asta putea fi de rău. Foarte rău. Ce s-a 
întâmplat? 

— Mi-a picat propunerea. ` 

— Rahat. Olive și-a mușcat buza de jos. Imi pare rău, 
Greg. 

— Asta o să mă dea mult în spate. O să-mi ia luni întregi 
să o revizuiesc și numai din cauză că ăsta a trebuit să-i 
caute nod în papură. Nici măcar nu l-am vrut în comisia 
mea; profesoara Aslan m-a obligat să-l adaug, fiindcă e atât 
de obsedată de toată treaba cu computarea. 

Olive și-a mușcat obrazul, încercând să găsească ceva 
important de spus, dar eșuând catastrofal. 

— Îmi pare foarte rău. 

— Olive, voi vorbiţi despre chestiile astea? Chase a pus 
întrebarea pe neașteptate, uitându-se la ea cu suspiciune. 
Ţi-a spus că nu avea de gând să-l treacă pe Greg? 

— Ce? Nu. Nu, eu... „Vorbesc cu el pentru exact 
cincisprezece minute pe săptămână. Și, bine, l-am sărutat. 
De două ori. Şi am stat la el în braţe. O dată. Dar asta e tot, 
iar Adam vorbește foarte puţin. De fapt, îmi doresc să fi 


Red.) 


vorbit mai mult, de vreme ce nu știu nimic despre el și mi- 
ar plăcea să știu câte ceva.“ Nu, nu vorbim. Cred că ar fi 
împotriva regulamentului să facă asta. 

— Doamne. Greg a lovit muchia mesei cu palmele, 
făcând-o să sară. E așa un dobitoc. Un nesimţit sadic. 

Olive a deschis gura ca să... ca să ce, mai exact? Ca să-l 
apere? Chiar era un dobitoc, îl văzuse în această calitate. In 
plină acţiune. Poate nu recent, poate nu cu ea, dar dacă ar 
fi vrut să numere pe degete cunoștințele care o sfârșiseră 
în lacrimi din cauza lui, ei bine... Ar fi avut nevoie de 
ambele mâini, și de picioare pe deasupra. Poate să mai 
împrumute și de la Chase. 

— Măcar ţi-a spus de ce? Ce trebuie să schimbi? 

— Totul. Vrea să-mi schimb condiţiile de control și să 
adaug încă una, ceea ce va face ca proiectul să necesite de 
zece ori mai mult timp. Și felul în care a spus-o, aerul de 
superioritate - este atât de arogant. 

Ei bine. Asta chiar nu era o noutate. 

Olive s-a scărpinat la tâmplă, încercând să nu ofteze. 

— E naşpa. Îmi pare rău, a mai repetat o dată, în lipsa 
oricărui alt comentariu mai bun și părându-i sincer rău 
pentru Greg. 

— Da, ei bine. S-a ridicat în picioare și a ocolit masa, 
oprindu-se în faţa lui Olive. Ar trebui să-ţi pară rău. 

Olive a înghețat. Cu siguranţă trebuie să fi auzit greșit. 

— Poftim? 

— Ești iubita lui. 

— Eu... „Sincer, nu sunt.” Dar, chiar dacă ar fi fost. 
Greg, doar mă văd cu el. Nu sunt el. Cum aș putea să am 
eu ceva de-a face cu... 

— Eşti OK cu toate astea. Cu faptul că se poartă așa, ca 
un idiot care face pe șeful. Nu dai nicio ceapă degerată pe 
felul în care se poartă cu toată lumea din program, altfel nu 
ai putea suporta să fii cu el. 

La tonul lui, a făcut un pas în spate. 

Chase a ridicat mâinile, cu intenţia de a menţine pacea, 
așezându-se între ei. 

— Hei, gata. Hai să nu... 


— Nu eu sunt cea care a greșit faţă de tine, Greg. 

— Poate. Dar nici nu-ţi pasă că jumătate din 
departament e terorizată de iubitul tău. 

Olive a simţit furia acumulându-se. 

— Asta nu e adevărat. Sunt capabilă să-mi separ relaţiile 
profesionale de sentimentele personale pe care le am faţă 
de el... 

— Pentru că nu-ţi pasă de nimeni altcineva decât de 
tine. 

— Asta nu e corect. Ce aș putea să fac? 

— Fă-l să nu mai pice oameni. 

— Să-l fac... a bolborosit Olive. Greg, cum ar putea fi 
ăsta un răspuns raţional la faptul că Adam te-a picat... 

— A. Adam, nu-i așa? 

— Da. Adam. Olive a scrâșnit din dinţi. Cum ar trebui să- 
i spun iubitului meu ca să-ţi fac ţie plăcere? Profesor 
Carlsen? 

— Dacă ai fi un aliat decent al oricăruia dintre studenții 
doctoranzi din departament, pur și simplu i-ai face vânt 
cretinului tău de iubit. 

— Cum... îţi dai măcar seama ce lipsit de sens este ceea 
ce... 
Nu exista niciun motiv să-și termine fraza, de vreme ce 
Greg ieșise furios din laborator, trântind ușa, în mod 
evident complet dezinteresat de orice ar fi avut ea de 
adăugat. Olive și-a trecut o mână peste faţă, tulburată de 
ceea ce se întâmplase. 

— Nu este... nu vorbește serios. Nu despre tine, cel 
puţin, a zis Chase scărpinându-se în cap. O atenţionare 
drăguță a faptului că fusese acolo, în încăpere, pe toată 
durata acestei conversații. Cu loc în primul rând. Avea să 
dureze aproximativ cincisprezece minute până să fie 
informată despre asta toată lumea din program. Greg are 
nevoie să termine la primăvară, odată cu soţia lui. Ca să-și 
poată găsi slujbe împreună. Nu vor să trăiască separați, știi. 

Ea a dat din cap - nu știuse, dar își putea imagina. O 
parte din furie i-a dispărut. 

— Mda, ei bine. 


„Faptul că se poartă oribil cu mine nu o să-i grăbească 
munca la teză“, s-a abținut să adauge. 

— Nu e ceva personal, a oftat Chase. Dar trebuie să 
înţelegi că pentru noi e ciudat. Deoarece Carlsen... Poate 
nu a fost în niciuna dintre comisiile tale, dar știi ce fel de 
om e, nu? 

Nu era sigură cum să răspundă. 

— lar acum sunteţi iubiţi și... Chase a ridicat din umeri 
cu un zâmbet tensionat. 

Nu ar trebui să se pună problema să alegi ori una, ori 
alta, dar uneori așa se simte, știi? 

Cuvintele lui Chase i-au persistat în minte toată ziua. 
Olive s-a gândit la ele în timp ce trecea șoriceii prin 
protocoalele experimentale, iar apoi mai târziu, când 
încerca să-și dea seama ce să facă cu acele două valori 
aberante care îi făceau rezultatele dificil de interpretat. S-a 
gândit la asta în timp ce se ducea acasă pe bicicletă, cu 
vântul cald ciufulindu-i părul și în timp ce mânca două 
dintre cele mai jalnice felii de pizza. Malcolm era la o cură 
sănătoasă de câteva săptămâni (ceva legat de cultivarea 
microbiomului din intestin) și refuza să admită că budinca 
de conopidă cu crustă nu avea gust bun. 

Dintre prietenii ei, Malcolm și Jeremy avuseseră 
interacțiuni neplăcute cu Adam în trecut, dar, după șocul 
inițial, nu a părut să-i ia în nume de rău relaţia cu el. Nu se 
preocupase prea mult de sentimentele altor doctoranzi, 
întotdeauna fusese o singuratică și concentrarea pe 
părerile oamenilor cu care abia dacă interacţiona părea o 
risipă a timpului și a energiei ei. Totuși, poate exista o 
fărâmă de adevăr în cuvintele lui Greg. Adam nu fusese 
deloc nesimţit cu ea, dar acceptarea ajutorului lui în timp 
ce se purta oribil cu ceilalţi doctoranzi o făcea un om rău? 

Olive s-a așezat pe patul nefăcut, uitându-se spre tavan, 
la stelele fosforescente. Trecuseră mai bine de doi ani de 
când împrumutase scara lui Malcolm și le lipise cu grijă pe 
tavan; lipiciul începea să cedeze, iar cometa cea mare din 
colţul de lângă fereastră putea să cadă în orice clipă. Fără 
să se gândească prea mult, s-a rostogolit din pat și a 


cotrobăit prin buzunarele blugilor pe care îi dăduse jos, 
până a găsit telefonul mobil. 

Nu folosise numărul lui Adam de când i-l dăduse, în 
urmă cu puţine zile - „Dacă apare ceva sau trebuie să 
anulezi, dă-mi un telefon. E mai rapid decât un mail“. Când 
a apăsat pe simbolul albastru din dreptul numelui lui, a 
apărut un ecran alb, o căsuță goală, fără mesaje anterioare. 
Olive a simţit un val ciudat de anxietate, atât de intens, 
încât a scris mesajul cu o mână în timp ce își rodea unghia 
de la degetul mare al celeilalte mâini. 

Olive: Tocmai l-ai picat pe Greg? 

Adam nu folosea niciodată telefonul. De câte ori fusese 
în prezenţa lui, nu-l văzuse verificându-l nici măcar o dată, 
deși, cu un laborator așa de mare ca al lui, era probabil să 
primească circa treizeci de emailuri în fiecare minut. Sincer 
vorbind, nici măcar nu știa dacă avea telefon mobil. Poate 
era un hipiot modern și ciudat care ura tehnologia. Poate îi 
dăduse numărul telefonului fix de la birou, tocmai de aceea 
îi spusese să-l sune. Poate nu știa cum să scrie mesaje, 
ceea ce însemna că Olive nu avea să primească niciodată 
răspuns de la... 

Palma i-a vibrat. 

Adam: Olive? 

Și-a dat seama că, atunci când Adam îi dăduse numărul 
lui, ea neglijase să i-l dea pe al ei. Ceea ce însemna că nu 
avea cum să știe cine îi scrisese, iar faptul că ghicise 
dovedea o intuiţie aproape supranaturală. 

Să-l ia naiba. 

Olive: Da. Eu. 

Olive: L-ai picat pe Greg Cohen? M-am întâlnit 
întâmplător cu el după întrevederea voastră. Era 
foarte supărat. 

„Pe mine. Pe tine. Din cauza acestui lucru stupid pe 
care-l facem.” 

A urmat o pauză de aproximativ un minut, timp în care 
Olive s-a gândit că ar fi fost foarte posibil ca Adam să 
cotcodăcească diabolic la ideea întregii suferinţe pe care i-o 
provocase lui Greg. Apoi, a venit răspunsul: 


Adam: Nu pot discuta întâlnirile pentru disertații 
ale altor doctoranzi cu tine, 

Olive a oftat, schimbând o privire plină de semnificaţii 
cu vulpea de pluș pe care Malcolm i-o făcuse cadou pentru 
că luase examenele de calificare. 

Olive: Nu te rog să-mi spui nimic. Greg mi-a spus 
deja. Ca să nu mai vorbim despre faptul că eu sunt 
cea care încasează toată mizeria pentru asta, de 
vreme ce sunt iubita ta. 

Olive: „lubita”. 

La baza ecranului au apărut trei puncte. Apoi au 
dispărut, apoi au apărut din nou, iar apoi, în sfârșit, 
telefonul lui Olive a vibrat. 

Adam: Comisiile nu îi pică pe studenţi. Le pică 
propunerile. 

Ea a pufnit, aproape dorindu-și ca el s-o audă. 

Olive: Da, ei bine, spune-i asta lui Greg. 

Adam: l-am spus, l-am explicat punctele slabe ale 
studiului lui. O să-și revizuiască propunerea în 
consecinţă, iar atunci o să aprob disertația. 

Olive: Deci, recunoști că tu ai fost în spatele 
deciziei de a-l pica. 

Olive: Sau, mă rog, de a-i pica propunerea. 

Adam: Da. In starea actuală, propunerea lui nu va 
produce rezultate cu valoare științifică. 

Olive şi-a mușcat obrazul, privind telefonul și 
întrebându-se dacă nu era o idee proastă să continue 
conversaţia. Dacă ceea ce voia să spună nu era prea mult. 
Apoi și-a amintit felul în care Greg se purtase cu ea mai 
devreme, a șoptit „La naiba“ și a tastat: 

Olive: Nu crezi că poate ai fi putut transmite 
această părere într-un mod mai plăcut? 

Adam: De ce? 

Olive: Pentru că, poate dacă ai fi făcut-o, acum nu 
ar fi supărat. 

Adam: Tot nu înţeleg de ce. 

Olive: Serios? 

Adam: Nu e treaba mea să gestionez emoţiile 


prietenului tău. Este într-un program de doctorat, nu 
la școala primară. O să fie copleșit de păreri care nu 
o să-i placă tot restul vieţii, dacă intră în mediul 
academic. Este treaba lui cum alege să facă fată 
situației. 

Olive: Totuși, poate ai reuși să nu arăţi ca și cum 
te-ai bucura de întârzierea absolvirii lui. 

Adam: Este irațional. Motivul pentru care 
propunerea lui trebuie revizuită este faptul că starea 
ei actuală l-ar conduce la eșec. Restul comisiei și cu 
mine îi oferim niște păreri care îi vor permite să 
producă o lucrare valoroasă. Este un om de știință în 
perioada de pregătire; ar trebui să aprecieze 
ghidarea, nu să fie supărat din cauza ei. 

Olive își scrâșnea dinţii în timp ce tasta răspunsurile. 

Olive: Nu ai cum să nu știi că pici mai mulți oameni 
decât oricine. Și spiritul tău critic este inutil de dur. 
În genul abandonez-doctoratul-și- nu-mă-uit-înapoi. 
Trebuie să știi cum te percep studentii. 

Adam: Nu știu. 

Olive: Antagonist. Și inabordabil. 

Și asta dacă îndulcești lucrurile. „Ești un bou“, voia Olive 
să spună. „Doar că știu că poţi să nu fii și nu-mi dau seama 
de ce ești așa diferit cu mine. Nu însemn absolut nimic 
pentru tine, așa că n-are niciun sens faptul că suferi un 
transplant de personalitate de fiecare dată când ești în 
prezența mea.“ 

Cele trei puncte de la baza ecranului au ţopăit pentru 
zece secunde, douăzeci, treizeci. Un minut întreg. Olive a 
recitit ultimul ei mesaj și s-a întrebat dacă asta fusese totul, 
dacă, în sfârșit, mersese prea departe. Poate Adam avea de 
gând să-i aducă aminte că a fi insultat printr-un mesaj 
telefonic la ora 9.00 p.m. Nu făcea parte din înţelegerea lor 
legată de întâlnirile false. 

Apoi a apărut o bulă albastră,aprinzându-i întregul 
ecran. E 

Adam: Imi fac treaba, Olive. Ceea ce nu presupune 
să furnizez păreri într-un mod plăcut sau să-i fac pe 


doctoranzii din departament să se simtă bine în 
pielea lor. Treaba mea este să formez cercetători 
riguroși, care nu publică lucrări inutile sau potențial 
nocive, ce pot expune domeniul nostru la regres. 
Mediul academic este plin de știință proastă și de 
oameni de știință mediocri. Nu-mi pasă cum mă 
percep prietenii tăi, atât timp cât munca lor se ridică 
la standardul potrivit. Dacă vor să renunţe când li se 
spune că n-au reușit, așa să fie. Nu toată lumea are 
ce-i trebuie ca să fie om de știință, iar cei care nu au 
aceste calități ar trebui excluși, 

S-a uitat la telefon, urând cât de insensibil și de crud 
suna. Problema era că Olive înţelegea foarte bine punctul 
de vedere al lui Greg, pentru că fusese în situaţii similare. 
Poate nu cu Adam, dar experienţa în STEM per ansamblu 
fusese punctată de îndoială de sine, de anxietate și de 
sentimente de inferioritate. Abia dacă dormise în ultimele 
două săptămâni dinaintea examenelor de calificare, se 
întrebase deseori dacă teama de a vorbi în public avea s-o 
oprească să aibă o carieră și era îngrozită în mod constant 
că ar putea fi cea mai proastă persoană dintr-o încăpere. Și 
totuși, cea mai mare parte a timpului și a energiei ei erau 
consumate încercând să fie cel mai bun om de știință care 
putea fi, încercând să-și croiască o cale și să ajungă cineva. 
Ideea ca cineva săi respingă munca și sentimentele cu un 
asemenea sânge rece o afecta profund și a fost motivul 
pentru care răspunsul ei a sunat așa de imatur, aproape 
infantil. 

Olive: Să te ia naiba, Adam. 

A regretat imediat, dar, dintr-un motiv anume, nu a 
reușit să se convingă să-și ceară scuze. Abia douăzeci de 
minute mai târziu și-a dat seama că Adam nu avea să 
răspundă. In partea superioară a ecranului a apărut o 
avertizare care o informa că bateria era cinci la sută 
încărcată. 

Cu un oftat adânc, Olive s-a ridicat din pat și s-a uitat 
prin cameră în căutarea încărcătorului. 


— Acum, fă la dreapta. 

— Am înțeles. Degetul lui Malcolm a acţionat 
semnalizatorul. Un clic s-a auzit în micul habitaclu al 
mașinii. Fac la dreapta. 

— Nu, nu te lua după Jeremy. Fă la stânga. 

Jeremy s-a aplecat în faţă și a lovit ușor braţul lui Anh. 

— Malcolm, crede-mă. Anh nu a fost niciodată la fermă. 
Este la dreapta. 

— Google Maps spune la stânga. 

— Google Maps greșește. 

— Ce fac? Malcolm a făcut o fată în oglinda retrovizoare. 
Stânga? Dreapta? Oh, ce fac? 

Pe bancheta din spate, Olive și-a mutat privirea de la 
oglinda mașinii și a ridicat din umeri. 

— Încearcă la dreapta; dacă e greșit, ne întoarcem. 

l-a aruncat o privire scurtă, apologetică lui Anh, dar 
Jeremy și cu ea erau prea preocupaţi, aruncându-și unul 
altuia priviri ironice, ca să observe. 

Malcolm a făcut o grimasă. 

— O să întârziem. Doamne, urăsc picnicurile astea 
stupide. 

— Am întârziat deja, s-a uitat Olive la ceasul mașinii, 
cam o oră. Cred că putem să mai adăugăm zece minute. 
Sper numai că a mai rămas niște mâncare. 

Stomacul îi ghiorțăia de două ore și era imposibil să nu fi 
observat toată lumea din mașină. 

După cearta cu Adam, care se petrecuse cu trei zile în 
urmă, fusese tentată să nu meargă, pur și simplu, la picnic. 
Să se ascundă în laborator și să continue cu ceea ce făcuse 
tot weekendul - să ignore că îi spusese să se ducă naibii, și 
încă dintr-un motiv minor. Putea să folosească timpul 
pentru a lucra la raportul pentru Tom, care se dovedea a fi 
mai complicat și necesitând mai mult timp decât estimase 
inițial, probabil fiindcă Olive, neputând uita care era miza, 
tot relua analizele și agoniza asupra fiecărei propoziţii. Dar 
se răzgândise în ultima clipă, spunându-și că îi promisese 


lui Adam că aveau să se dea în spectacol pentru șeful 
departamentului. Nu ar fi fost corect să se retragă, după ce 
el se achitase cu vârf și îndesat de datoria lui când se 
pusese problema să o convingă pe Anh. 

Asta pentru cazul foarte improbabil în care Adam ar mai 
fi vrut să aibă de-a face cu Olive. 

— Nu-ţi face griji, Malcolm, a spus Anh. O să ajungem 
până la urmă. Dacă ne întreabă cineva, hai să spunem că 
ne-a atacat o pumă. Doamne, de ce e așa de cald? Apropo, 
am adus cremă de protecție solară. SPF treizeci și cinci. Nu 
pleacă nimeni, nicăieri, înainte să se dea cu asta. 

Olive și Jeremy au schimbat o privire resemnată pe 
scaunul din spate, obișnuiți cu obsesia lui Anh vizavi de 
soare. 

Picnicul era în plină desfășurare când au ajuns, la fel de 
aglomerat ca majoritatea evenimentelor academice unde 
se servea mâncare la liber. Olive s-a dus direct spre mese 
și i-a făcut cu mâna profesoarei Aslan, care stătea la umbra 
unui stejar împreună cu alţi profesori. Aslan a făcut cu 
mâna la rândul ei, fără îndoială mulţumită de faptul că 
autoritatea ei asupra studenţilor se extindea până la a le 
confisca timpul liber, peste cele opt ore pe care deja le 
petreceau în laborator. Olive a zâmbit firav, într-o încercare 
curajoasă de a nu părea plină de resentimente, a apucat un 
ciorchine de struguri albi și a băgat o boabă în gură în timp 
ce și-a aruncat privirea de jur-împrejur. 

Anh avea dreptate. Această lună septembrie era 
neobișnuit de fierbinte. Erau oameni peste tot, așezați pe 
scaune pliante, pe iarbă, intrând și ieșind din hambare, 
bucurându-se toţi de vreme. 

Câţiva mâncau din farfurii de plastic, așezați la mese 
pliante în apropierea clădirii principale; cel puţin trei 
meciuri se aflau în plină desfășurare - o versiune de volei, 
în care jucătorii erau așezați în cerc, un meci de fotbal și 
ceva la care mai mult de o duzină de tipi, pe jumătate 
îmbrăcaţi, foloseau un disc Frisbee. 

— Ce naiba joacă? a întrebat-o Olive pe Anh. 

L-a văzut pe doctorul Rodrigues încercând să împace pe 


cineva de la departamentul de imunologie și s-a uitat 
înfiorată în spate la mesele aproape goale. Nu rămăseseră 
decât niște resturi amărâte. Olive voia un sendviș. O pungă 
de chipsuri. Orice. 

— Frisbee Suprem, presupun. Nu știu. Te-ai dat cu 
cremă? Eşti îmbrăcată cu maiou și pantaloni scurți, așa că 
ar trebui să te dai. 

Olive a mai mâncat o boabă de strugure. 

— Voi, americanii, și făcăturile voastre de sporturi. 

— Sunt destul de sigură că există turnee canadiene de 
Frisbee Suprem. Ştii ce nu e o făcătură? 

— Ce? 

— Melanomul. Dă-te cu cremă. 

— O să mă dau, mama. Olive a zâmbit. 

Pot mânca mai întâi? 

— Ce să mănânci? Nu a rămas nimic. O, e niște pâine de 
porumb acolo. 

— Ah, tare. Dă-o încoa. 

— Nu mâncaţi pâinea de porumb. Capul lui Jeremy a 
apărut între Olive și Anh. Jess a spus că un individ de la 
farmacologie a strănutat peste ea. Unde sa dus Malcolm? 

— Să parcheze. Să fiu a naibii. 

Olive a ridicat privirea de la examinarea mesei, 
alarmată de panica din vocea lui Anh. 

— Ce? 

— Doar să fiu a naibii. 

— Da, ce... 

— Să fiu a naibii. 

— Ai mai spus asta. 

— Pentru că... să fiu a naibii. 

S-a uitat de jur-împrejur, ca să-și dea seama ce se 
întâmplă. 

— Ce se... Ah, uite-l pe Malcolm. Poate a găsit ceva de 
mâncare? 

— Ăla e Carlsen? 

Olive se ducea spre Malcolm ca să găsească ceva 
comestibil și să scape cu totul de prostia cu crema de 
protecţie solară, dar, când a auzit numele lui Adam, s-a 


oprit brusc pe loc. Sau poate nu era vorba despre numele 
lui Adam, ci despre felul în care îl spusese Anh. 

— Ce? Unde? 

Jeremy a arătat spre mulţimea care juca Frisbee. 

— Ala e el, nu? Fără cămașă? 

— Să fiu a naibii, a repetat Anh, cu un vocabular dintr- 
odată limitat, având în vedere cei douăzeci și ceva de ani 
de educație prin care trecuse. Alea sunt pătrăţele? 

Jeremy a clipit. 

— S-ar putea să fie chiar niște pătrate. 

— Aia sunt umerii lui adevăraţi? A întrebat Anh. A făcut 
operaţie de lărgire a umerilor? 

— Așa trebuie să fi folosit bursa Macarthur, a spus 
Jeremy. Nu cred că există umeri ca ăia în natură. 

— Doamne, ăla e pieptul lui Carlsen? Malcolm și-a 
sprijinit bărbia de umărul lui Olive. Chestia aia era sub 
cămașa lui în timp ce-mi desființa disertaţia? Oh. De ce nu 
ai spus că e rupere? 

Olive stătea tintuită locului, cu brațele atârnându-i 
inutile pe lângă corp. „Pentru că nu am știut. Pentru că nu 
aveam idee.“ 

Sau poate știa, puţin, din cum îl văzuse că împinsese 
camioneta, deși încercase să sufoce mental acea imagine. 

— Incredibil. Anh i-a tras mâna lui Olive spre ea, 
întorcând-o cu palma în sus ca săi toarne o cantitate 
apreciabilă de cremă. Poftim, pune-ţi asta pe umeri. Și pe 
picioare. Și pe faţă; probabil ești dintre cei care au risc 
mare de a dezvolta tot felul de chestii pe piele, Pistruiata 
Pistruțescu. Jer, tu la fel. 

Olive a dat din cap amorţită și a început să-și maseze 
crema pe coapse și brațe. A inspirat mirosul de nucă de 
Cocos, încercând din greu să nu se gândească la Adam și la 
faptul că arăta într-adevăr așa. In mare, eșuând, dar ce 
dacă. 

— Chiar există studii? a întrebat Jeremy. 

— Mmm? a mormăit Anh, în timp ce își ridica părul într- 
un coc. 

— Despre legătura dintre pistrui și cancerul de piele. 


— Nu știu. 

— Pare că ar trebui să fie. 

— Așa e. Vreau să știu acum. 

— Stai. Avem Wi-Fi aici? 

— Oh, ai internet? 

Olive s-a șters pe mâini cu un șervețel care părea în 
mare nefolosit. 

— Mi-am lăsat telefonul în mașina lui Malcolm. 

Și-a întors privirea de la Anh și Jeremy, care acum 
studiau ecranul telefonului lui Jeremy, până a ajuns să aibă 
o perspectivă bună asupra grupului care juca Frisbee - 
paisprezece bărbaţi și nicio femeie. Probabil avea legătură 
cu excesul general de testosteron din programele STEM. 
Cel puţin jumătate dintre jucători erau profesori sau 
cercetători. Adam, bineînţeles, și Tom, și doctor Rodrigues, 
și alţi câţiva de la farmacologie. Toţi, în egală măsură, fără 
cămăși. Deși, nu. Nu erau deloc egali. Adam nu era egal în 
nimic cu ceilalţi. 

Olive nu era așa. Chiar nu era. Putea număra pe 
degetele de la o singură mână tipii de care fusese atrasă în 
mod visceral în felul ăsta. De fapt, avea nevoie de un singur 
deget. lar acum, tipul cu pricina alerga spre ea pentru că 
Tom Benton, să-l binecuvânteze Dumnezeu, tocmai 
aruncase discul cu atâta neîndemânare, încât ajunsese pe 
un petic de iarbă la aproximativ trei metri distanţă de Olive. 
Și Adam, Adam fără cămașă, se întâmplase să fie cel mai 
aproape de locul în care aterizase. 

— A, uite lucrarea asta, spunea Jeremy părând încântat. 

— Khalesi și alţii, 2013. Este o metaanaliză. Markeri 
cutanati ai fotoleziunilor și riscul carcinomului celulelor 
bazale ale pielii. In Epidemologia cancerului, biomarkeri și 
preventie. 

Jeremy şi-a ridicat pumnul. 

— Olive, asculți? 

Nu. Nu asculta. Încerca să-și golească creierul și, de 
asemenea, ochii. De iubitul ei fals și de brusca durere caldă 
din stomac. Işi dorea numai să fie în altă parte. Să fie 
temporar oarbă și surdă. 


— Ascultă aici: lentigo solar prezintă o legătură slabă, 
dar existentă, cu carcinomul celulelor bazale, cu procente 
de probabilitate de 1.5. OK, nu-mi place asta. Jeremy, ţine 
telefonul. O dau pe Olive cu mai multă cremă. Uite SPF 50; 
probabil de asta ai nevoie. 

Olive și-a smuls privirea de la pieptul lui Adam, acum 
alarmant de aproape, și s-a întors cu spatele, depărtându- 
se de Anh. 

— Stai, deja m-am dat. 

— Ol, a spus Anh, cu acel ton blând, mămos, pe care îl 
folosea de fiecare dată când Olive se confesa că cea mai 
mare sursă a porției ei zilnice de legume o reprezentaseră 
cartofii prăjiţi sau că-și spălase rufele albe împreună cu cele 
colorate. Cunoști literatura. 

— Nu cunosc literatura, și nici tu nu o cunoști, știi numai 
un rând dintr-un rezumat și... 

Anh a apucat-o din nou pe Olive de mână și i-a turnat 
cam doi litri de loţiune în palmă. Atât de multă, încât Olive 
a trebuit să-și folosească mâna stângă pentru ca loţiunea 
să nu curgă pe jos, până a ajuns să stea ca o idioată, cu 
mâinile făcute căuș, ca un cerșetor, în timp ce era înecată 
în cremă de protecţie solară. 

— Poftim, a zâmbit Anh încântată. Acum te poţi proteja 
de carcinomul celulelor bazale. Ceea ce, sincer, sună 
îngrozitor... 

— Eu... Olive și-ar fi dus mâinile la fată dacă ar fi avut 
libertatea de a-și mișca braţele. Urăsc loţiunea de protecţie 
solară. 

E lipicioasă și mă face să miros ca o pina colada și... 
este mult prea multă. 

— Pune doar atât cât va absorbi pielea ta. Mai ales în 
jurul pistruilor. Restul îl poţi împărți cu cineva. 

— Bine, Anh, atunci ia tu o parte. Și tu, Jeremy. Eşti 
roșcat, pentru numele lui Dumnezeu! 

— Un roșcat fără pistrui, totuși. A zâmbit mândru, de 
parcă genotipul lui ar fi fost complet opera sa. Și deja m-am 
dat cu o tonă. Mersi, iubito. 

S-a aplecat ca s-o sărute scurt pe Anh pe obraz, lucru 


care aproape că a degenerat într-o sesiune de giugiuleală. 

Olive a încercat să nu ofteze. 

— Băieți, ce fac cu asta? 

— Găsește pe altcineva. Unde s-a dus Malcolm? 

Jeremy a pufnit. 

— Acolo, cu Jude. 

— Jude? s-a încruntat Anh. 

— Aha, din anul cinci, de la neuro. 

— Medicul cu doctorat? Sunt iubiţi sau... 

— Băieți. A fost nevoie de toată voinţa ei pentru ca Olive 
să nu ţipe. Nu am mobilitate. Te rog, repară mizeria asta pe 
care ai creat-o cu loţiunea. 

— Doamne, Oh. Anh a dat ochii peste cap. Ești așa 
dramatică uneori. Stai așa. A făcut cu mâna către cineva 
din spatele lui Olive, iar când a vorbit, tonul i-a fost mult 
ridicat: Hei, doctore Carlsen! V-aţi dat cu cremă de 
protecţie solară deja? 

Pe durata unei microsecunde, întreg creierul lui Olive a 
izbucnit în flăcări, iar apoi s-a prăbușit într-un morman de 
cenușă. Pur și simplu, o sută de miliarde de neuroni, o mie 
de miliarde de celule gliale și cine știe câţi mililitri de fluid 
cerebrospinal au încetat să existe. Nici restul corpului nu 
era într-o stare prea bună, de vreme ce Olive își putea simţi 
organele oprindu-se pe măsură ce acest lucru se întâmpla. 
De când îl cunoscuse pe Adam, fuseseră cam zece ocazii în 
care Olive își dorise să moară pe loc, ca pământul să se 
deschidă și s-o înghită cu totul, ca un cataclism să lovească 
și s-o scutească de stinghereala interacțiunilor lor. De data 
asta însă, a simţit ca și cum, într-adevăr, ar fi venit sfârșitul 
lumii. 

„Nu te întoarce”, i-a comunicat ceea ce mai rămăsese 
din sistemul nervos central. 

„Prefă-te că nu ai auzit-o pe Anh. Fă ca asta să nu 
existe.” Dar era imposibil. Era acest triunghi format din 
Olive, Anh în faţa ei și Adam, probabil - cu siguranţă -, în 
spatele ei; nu era ca și cum Olive ar fi avut vreo variantă. 
Orice variantă. Mai ales când Adam, care nu avea cum să-și 
imagineze direcţia depravată a gândurilor lui Anh, care nu 


avea cum să vadă tona de lotiune care se odihnea în 
mâinile lui Olive, a spus „Nu”. 

Ei bine. Rahat. 

Olive s-a întors cu fata, și iată-l transpirat, ţinând un disc 
Frisbee în mâna stângă și foarte, foarte fără cămașă. 

— Perfect, așa! a spus Anh, vocea sunându-i foarte 
veselă. Olive are mult prea multă și se întreba ce să facă cu 
ea. O să vă dea pe dumneavoastră cu cremă! 

Nu. Nu, nu, nu. 

— Nu pot, a șuierat către Anh. Ar fi foarte nepotrivit. 

— De ce? a clipit Anh cu o expresie nevinovată spre ea. 
Eu îl dau tot timpul pe Jeremy cu loţiune. Uite - și-a scurs 
niște loțiune în palmă și a întins-o la întâmplare pe fața lui 
Jeremy - îl dau cu loțiune de protecţie solară pe iubitul 
meu. Pentru că nu vreau să facă melanom. Sunt 
„nepotrivită“? 

Olive avea s-o omoare. Olive avea s-o facă să lingă și 
ultima picătură din crema asta idioată și s-o privească 
zvârcolindu-se de durere în timp ce suferă o moarte lentă 
prin intoxicație cu oxibenzonă. 

Mai târziu însă. Deocamdată, Adam se uita la ea cu o 
expresie complet indescifrabilă, iar Olive și-ar fi cerut 
scuze, s-ar fi târât sub masă, măcar i-ar fi făcut cu mâna, 
dar tot ce putea face era să se uite fix la el și să observe 
că, deși ultima dată când vorbiseră îl insultase, nu prea 
părea furios. Doar gânditor și puţin derutat, în timp ce își 
muta privirea de la fata lui Olive la mica baltă albă care 
acum se afla în palmele ei, probabil încercând să-și dea 
seama dacă exista o modalitate de a se extrage din acest 
dezastru, iar apoi, pur și simplu, renunțând. 

A dat din cap o dată, imperceptibil, apoi s-a întors, în 
timp ce mușchii spatelui i sau mișcat pe când i-a aruncat 
discul doctorului Rodrigues, și a strigat: 

— Stau cinci minute. 

Ceea ce, a presupus Olive, însemna că într-adevăr 
aveau s-o facă. Desigur că asta făceau. Pentru că asta era 
viața ei și astea? erau alegerile ei tâmpite, dubioase. 

— Hei, a spus Adam când s-au apropiat. 


Se uita la palmele ei, la felul în care trebuia să le ţină în 
fată ca un cerșetor. În spatele ei, Anh și Jeremy se zgâiau, 
fără îndoială, la ei. 

— Hei. 

Olive era încălțată cu șlapi, iar el avea adidași și... 
oricum era înalt, dar acum o domina. Asta amplasa ochii lui 
Olive în fața pectoralilor lui și... „Nu. Nu. Nu fac asta.“ 

— Poţi să te întorci? 

El a ezitat o clipă, dar apoi s-a întors, necaracteristic de 
ascultător. Ceea ce nu a rezolvat niciuna dintre problemele 
lui Olive, de vreme ce spatele nu era deloc mai puţin lat 
sau mai puţin impresionant decât pieptul. 

— Poţi să... te lași puţin mai jos? 

Adam s-a aplecat puţin, până când umerii... erau în 
continuare nefiresc de sus, dar puţin mai accesibili. Când și- 
a ridicat mâna dreaptă, o parte din loţiune a curs pe jos - 
„Unde îi e locul”, s-a gândit ea cu ferocitate și apoi a 
început să facă acest lucru pe care nu crezuse că avea să-l 
facă vreodată. Să-l dea pe Adam Carlsen cu loţiune de 
protecţie solară. 

Nu era prima oară când îl atingea. Ca atare, nu ar fi 
trebuit să fie surprinsă de cât de tari îi erau mușchii sau 
carnea. 

Olive și-a adus aminte felul în care împinsese 
camioneta, și-a imaginat că probabil ar fi putut ridica de 
trei ori greutatea ei și apoi și-a ordonat să înceteze, pentru 
că acesta nu era un șir al gândurilor potrivit. Totuși, 
rămânea problema lipsei unui obstacol între mâna ei și 
pielea lui. Era fierbinte de la soare, iar umerii erau relaxaţi 
și imobili sub atingerea ei. Chiar și în public, fiind așa de 
aproape unul de altul, părea că se întâmplă ceva intim. 

— Așa. Avea gura uscată. Asta ar fi un moment bun să 
spun cât de rău îmi pare că ne tot trezim în situaţii ca asta. 

— Este în ordine. 

— Chiar îmi pare rău însă. 

— Nu e vina a răspuns el, pe un ton puţin iritat. 

— Ești bine? 

— Aha. 


A dat din cap, deși mișcarea a părut încordată. Ceea ce 
a făcut-o pe Olive să-și dea seama că poate nu era așa de 
relaxat cum crezuse la început. 

— Cât de mult urăști asta pe o scară de la unu la 
„corelaţia implică cauzalitate”1+? 

A surprins-o când a chicotit, deși părea în continuare 
tensionat. 

— N-o urăsc. Și nu e vina ta. 

— Pentru că știu că ăsta e cel mai rău lucru... 

— Nu este, Olive. S-a întors puţin ca s-o privească în 
ochi, cu un amestec ciudat de amuzament și tensiune. 
Astfel de lucruri o să se tot întâmple. 

— Da. 

Degetele lui s-au atins puţin de ale ei în timp ce a furat 
niște loțiune pentru partea din faţă. Ceea ce, una peste 
alta, era spre binele lui. Chiar nu ar fi vrut să-l maseze cu 
loțiune pe piept în faţa a 70% dintre membrii programului 
ei de doctorat, ca să nu mai spună nimic despre șefa ei, de 
vreme ce profesoara Aslan probabil îi urmărea ca un vultur. 
Sau poate că nu. Olive nu avea nicio intenţie de a se 
întoarce ca să verifice. Prefera să trăiască binecuvântată. 

— Mai ales din cauză că îţi petreci timpul cu niște 
oameni foarte indiscreti. 

— Știu. Ea a izbucnit în râs. Crede-mă, în clipa asta chiar 
regret că m-am împrietenit cu Anh. Ca să fiu sinceră, mă 
gândesc la un potenţial asasinat. S-a mutat la omoplaţi. 
Avea multe aluniţe mici și pistrui și s-a întrebat cât de 
nepotrivit ar fi fost dacă s-ar fi jucat și i-ar fi unit cu o linie 
imaginară trasată cu degetul. Işi putea închipui desenele 
uimitoare care ar fi rezultat. Dar, hei, beneficiile pe termen 
lung ale loțiunii de protecţie solară au fost demonstrate de 
oamenii de știință. Și tu ai o piele destul de deschisă la 
culoare. Așa, mai apleacă-te puţin să te pot da pe gât. 

— Mmm. 

L-a înconjurat ca să ajungă la partea din fată a umerilor. 


14 Referire la eroarea logică în care se presupune că un eveniment 

Era așa de mare, încât avea să folosească toată tâmpenia 
de cremă. S-ar fi putut chiar să fie nevoie să-i mai ceară lui 
Anh. 

— Cel puţin, șeful departamentului are parte de-un 
spectacol adevărat. lar tu pari să te distrezi. Adam s-a uitat 
cu subințeles la ea și la felul în care mâna ei întindea 
loțiunea pe clavicula lui. Obrajii lui Olive erau înfierbântaţi. 
Nu, vreau să spun, nu pentru că eu... Am vrut să spun, pari 
să te distrezi jucând Frisbee. Sau ce-o fi. 

— E mai bine decât să flecărești, în orice caz, s-a 
strâmbat el. 

— Asta așa este, a răspuns ea râzând. Pun pariu că de- 
asta ești și așa în formă. Ai jucat multe sporturi în copilărie, 
pentru că în felul ăsta erai scutit să stai de vorbă cu 
oamenii. Și se explică, de asemenea, de ce acum, când ești 
adult, personalitatea ta e așa de... 

Olive s-a oprit brusc. 

— Antagonistă şi inabordabilă? a ridicat Adam o 
sprânceană. 

„La naiba.” 

— Nu am spus așa ceva. 

— Doar ai tastat. 

— Îmi... îmi pare rău. Îmi pare foarte rău. Nu am vrut 
să... Și-a strâns buzele, fâstâcită. Apoi a observat cum 
colţurile ochilor lui se încreţiseră. Să te ia naiba. 

L-a ciupit ușor de partea inferioară a braţului. El a chițăit 
și a zâmbit larg, ceea ce a făcut-o să se întrebe ce ar fi 
făcut dacă ea ar fi contracarat prin a-și scrie numele cu 
suficientă loţiune pe pieptul lui, ca el să se bronzeze în jurul 
conturului. A încercat să-și imagineze expresia pe care ar fi 
avut-o când și-ar fi dat jos tricoul și ar fi văzut în reflexia 
oglinzii din baie cele cinci litere printate pe piele. Dacă le-ar 
fi atins cu buricele degetelor. 

„Nebună”, și-a spus. „Toată această chestie te 
înnebunește. Deci, e frumos și ţi se pare atrăgător. Mare 
lucru. Cui îi pasă? “ 

Și-a șters mâinile aproape fără loţiune de mușchii 
bicepșilor lui și a făcut un pas în spate. 


— Poftim, doctor Antagonist. 

Mirosea a transpiraţie proaspătă, a el și a nucă de 
cocos. Olive știa că nu va mai avea ocazia să vorbească cu 
el până miercuri și nu înţelegea de ce gândul a fost însoțit 
de un junghi ciudat în piept. 

— Mulţam. Și multumeste-i lui Anh, presupun. 

— Hm. Ce crezi că o să ne pună să facem data viitoare? 

El a scuturat din umeri. 

— Să ne ţinem de mână? 

— Să ne hrănim reciproc cu căpşuni? 

— Asta-i bună. 

— Poate o duce la nivelul următor. 

— Nuntă falsă? 

— Cumpărare falsă de casă împreună? 

— Semnare falsă de ipotecă? 

Olive a râs, iar felul în care Adam a privit-o, cu puţină 
curiozitate și răbdare... trebuie că Olive avea halucinaţii. Nu 
avea toate ţiglele pe casă. Ar fi trebuit să-și aducă pălărie 
de soare. 

— Hei, Olive! 

Și-a smuls privirea de la Adam și l-a observat pe Tom 
apropiindu-se. Și el era fără cămașă și în mod evident în 
formă, având un număr mare de mușchi abdominali care 
erau suficient de conturați pentru a putea fi numărați. 

Totuși, dintr-un anume motiv, nu o impresiona deloc pe 
Olive. 

— Bună, Tom. A zâmbit, deși era puţin iritată de 
întrerupere. Mi-a plăcut prelegerea ta. 

— A fost bună, nu-i așa? Ţi-a spus Adam despre 
schimbarea planurilor? 

Olive a înclinat puţin capul. 

— Schimbarea planurilor? 

— Am făcut mari progrese la finanţare, așa că mergem 
la Boston săptămâna viitoare, ca să  terminăm 
aranjamentele și pentru Harvard. 

— O, minunat. S-a întors către Adam. Cât timp o să fii 
plecat? 

— Numai câteva zile, a răspuns el pe un ton scăzut. 


Olive s-a simţit ușurată că nu era vorba despre mai 
multe zile. Din motive de neînțeles. 

— O să poţi să-mi trimiţi raportul până sâmbătă, Olive? 
a întrebat Tom. Așa aș avea weekendul să mă uit peste el și 
putem discuta cât sunt încă aici. 

Creierul i-a explodat într-o avalanșă de panică și de 
semnale roșu aprins, dar a reușit să-și menţină zâmbetul. 

— Aha, desigur. Ti-l trimit sâmbătă. „O, Doamne. O, 
Doamne." Va fi nevoită să muncească fără pauze. Nu va 
dormi deloc săptămâna asta. Va trebui să-și ia laptopul la 
toaletă și să scrie în timp ce va face pipi. 

Nu e nicio problemă, a adăugat, asumându-și 
responsabilitatea pentru viaţa ei. 

— Perfect, i-a făcut Tom cu ochiul, sau poate numai s-a 
strâmbat în soare. Te întorci la joc? l-a întrebat pe Adam, 
iar când acesta a dat din cap, Tom s-a întors pe călcâie și s- 
a dus pe teren. 

Adam a mai ezitat numai pentru o secundă, apoi a dat 
din cap spre Olive și a plecat. Ea s-a străduit din răsputeri 
să nu se holbeze la spatele lui în timp ce se alătura echipei, 
care părea bucuroasă că-l recupera. În mod evident, 
sporturile erau un alt lucru la care Adam Carlsen excela, și 
nu era drept. 

Nici măcar nu a trebuit să verifice pentru a ști că Anh, 
Jeremy și cam tot restul lumii se uitaseră la ei în ultimele 
cinci minute. A pescuit o doză de apă minerală din frigiderul 
cel mai apropiat, amintindu-și că asta era exact ceea ce-și 
doreau de la acest aranjament, și apoi a găsit un loc sub 
arțar alături de prietenii ei - toată agitația asta cu loţiunea 
de soare, și acum stăteau la umbră. Ca să vezi. 

Nici măcar nu-i mai era foame, un mic favor miraculos 
rezultat din obligaţia de a-l da cu loţiune de protecție 
solară în văzul tuturor pe iubitul ei fals. 

— Deci, cum este? a întrebat Anh. 

Era întinsă pe jos, cu capul în poala lui Jeremy. Alături, 
Malcolm se holba la jucătorii de Frisbee, probabil 
extaziindu-se în legătură cu cât de bine arăta Rodrigues în 
soare. 


— Mm? 

— Carlsen. O, de fapt - Anh a rânjit - am vrut să spun 
Adam. Îi spui Adam, nu? Sau preferi doctor Carlsen? Dacă 
faceți sex pe roluri cu uniforme de școlărițe și rigle, absolut 
că vreau să-mi povestești. 

— Anh. 

— Da, cum e Carlsen? a întrebat Jeremy. Presupun că e 
altfel cu tine decât cu noi. Sau și ție îţi spune în mod 
repetat că fontul etichetelor pentru axele x și y este iritant 
de mic? 

Olive a zâmbit uitându-se în jos, fiindcă putea foarte 
bine să și-l imagineze pe Adam spunând așa ceva. Aproape 
îi putea auzi vocea în cap. 

— Nu. Nu încă, cel puţin. 

— Cum este, atunci? 

A deschis gura ca să răspundă, crezând că ar fi fost 
ușor. Desigur, era oricum, numai ușor nu. 

— Este... știți voi. 

— Nu știm, a spus Anh. Trebuie să fie mai mult decât 
pare la prima vedere. Este așa capricios și negativ, și furios, 
și... 

— Nu e, a întrerupt-o Olive. Apoi a regretat puţin, fiindcă 
nu era complet adevărat. Poate fi. Dar poate și să nu fie. 

— Dacă spui tu. Anh nu părea convinsă. Și cum aţi 
început să vă vedeți? Nu mi-ai spus niciodată. 

— Ah. Olive s-a uitat în altă parte și și-a lăsat privirea să 
rătăcească. Adam trebuie să fi făcut ceva demn de 
remarcat, pentru că tocmai bătea palma cu doctorul 
Rodrigues. L-a observat pe Tom uitându-se la ea de pe 
teren și i-a aruncat un zâmbet. 

— A... doar am vorbit. Și apoi am mers împreună la 
cafea. Și apoi... 

— Cum poate să se întâmple doar așa ceva? a întrerupt 
Jeremy, în mod evident sceptic. Cum se hotărăște cineva să 
accepte o întâlnire cu Carlsen? Adică, înainte să-l vadă pe 
jumătate dezbrăcat. 

„Îl săruţi. ÎI săruţi, și apoi, următorul lucru, îţi salvează 
pielea și-ţi cumpără fursecuri și îți spune că faci pe 


șmechera pe un ton ciudat de afectuos, și chiar și când este 
un nesimțit irascibil, nu pare să fie așa de rău. Sau nu pare 
să fie deloc rău. Și pe urmă îl dai naibii la telefon și se 
poate să strici totul.” 

— Pur și simplu, mi-a cerut o întâlnire. Și eu am 
acceptat. 

Deși era clar o minciună. Cineva cu un articol publicat în 
Lancet și cu mușchii spatelui așa de bine conturaţi, nu i-ar fi 
cerut niciodată o întâlnire cuiva ca Olive. 

— Deci, nu v-aţi cunoscut pe Tinder? 

— Ce? Nu. 

— Pentru că așa spun oamenii. 

— Nu sunt pe Tinder. 

— Carlsen e? 

Nu. Poate. Da? Olive și-a masat tâmplele. 

— Cine spune că ne-am cunoscut pe Tinder? 

— De fapt, zvonurile sunt că s-ar fi întâlnit pe Craiglist*, 
a spus Malcolm distras, făcându-i cuiva cu mâna. 

Olive i-a urmărit privirea și a observat că se uita la 
Holden Rodrigues, care părea să zâmbească și să facă la 
rândul lui cu mâna. 

Olive s-a încruntat. Apoi a analizat ceea ce spusese 
Malcolm. 

— Craiglist? 

— Nu spun că am crezut, a scuturat Malcolm din umeri. 

— Cine sunt oamenii ăștia? Și ce treabă au să vorbească 
despre noi? 

— Nu-ţi face griji, s-a întins Anh ca s-o bată pe Olive pe 
umăr, bârfa despre tine și Carlsen s-a potolit după ce 
doctorii Moss și Sloane s-au certat în mod public în legătură 
cu faptul că lumea aruncă probele de sânge în toaleta 
femeilor. Mă rog, în mare parte. Hai. S-a ridicat în picioare 
și și-a trecut un braț în jurul lui Olive, trăgând-o într-o 
îmbrăţișare. Mirosea a ulei de cocos. Prostia, prostia de 
loţiune de protecţie solară. Relaxează-te. Știu că unii au 

reacționat ciudat la asta, dar Jeremy, Malcolm și cu mine 
suntem fericiți pentru tine, Oh. Anh i-a zâmbit liniștitor, iar 
Olive a simţit că se relaxează. Cel mai mult pentru că, în 
sfârșit, ţi-o tragi și tu cu cineva. 


Capitolul 8 


IPOTEZĂ: Pe o scală Likert!®, cuprinsă între zero și 
zece, sincronizarea lui Jeremy va fi minus cincizeci, 
cu o eroare standard a mediei de zero virgulă doi. 


Numărul treizeci și șapte - chipsuri de cartofi cu sare și 
oțet - era epuizat. Cinstit vorbind, era inexplicabil: Olive 
venise la 8:00 p.m., când în automatul din camera de 
relaxare se aflase cel puţin o pungă. Și-a adus aminte cu 
multă precizie cum se bătuse pe buzunarul din spate al 
blugilor după monede de douăzeci și cinci de cenți și 
sentimentul de triumf când găsise exact patru. Și-a adus 
aminte sentimentul de nerăbdare vizavi de acel moment, 
cu aproximativ două ore mai târziu, până la care estimase 
să fi încheiat exact o treime din treabă, când ar fi putut să 
se recompenseze cu cea mai bună, în mod incontestabil, 
dintre gustările servite la etajul patru. Doar că momentul 
venise și nu mai rămăsese nicio pungă de chipsuri. Ceea ce 
reprezenta o problemă, fiindcă Olive deja băgase 
preţioasele ei monede în fanta corespunzătoare și îi era 
foarte foame. 

A ales numărul douăzeci și patru (Twix) - ceea ce era 
OK, deși nici pe departe favorita ei - și i-a ascultat izbitura 
surdă, dezamăgitoare, când a căzut în sertarul de jos. Apoi 
s-a aplecat ca s-o ridice, privind melancolică la felul în care 
ambalajul auriu îi strălucea în palmă. 

— Aş vrea să fi fost chipsuri cu sare și oțet, i-a șoptit cu 

o urmă de resentiment în voce. 

— Poftim. 

S-a speriat și s-a întors imediat pe călcâie, cu mâinile în 
faţă, pregătită să se apere - posibil, chiar să atace. Dar 
singura persoană din camera de relaxare era Adam, așezat 
pe una dintre canapelele mici din mijlocul încăperii, privind- 
o cu o expresie anostă, ușor amuzată. Olive și-a relaxat 
postura și și-a strâns mâinile pe piept, în dorinţa de a-și 
potoli bătăile inimii. 

— Aaa! Când ai ajuns aici? 

— Acum cinci minute. A privit-o calm. Eram aici când ai 
intrat. 

— De ce nu ai spus nimic? 

— AȘ putea să te întreb același lucru, și-a înclinat Adam 
capul. 

— Nu te-am văzut. Olive și-a acoperit gura cu mâna, 
încercând să-și revină din sperietură. De ce stai în beznă, 
ca un ciudat? 

— E spart becul. Ca de obicei. 

Adam și-a ridicat băutura - o sticlă de coca-cola pe care 
era scris în mod caraghios „Seraphina“ - și Olive și-a adus 
aminte de Jess, unul dintre studenţii lui, care se plânsese 
despre cât de strict împotriva băuturilor și a mâncării aduse 
în laborator era Adam. A apucat un obiect de pe pernă și i l- 
a întins lui Olive. 

— Poftim. Poţi mânca restul chipsurilor. 

Olive și-a îngustat privirea. 

— Tu. 

— Eu? 

— Tu mi-ai furat chipsurile. 

— Îmi pare rău. Gura i s-a strâmbat. Poţi să iei cea 
rămas. Apoi s-a uitat în pungă. Nu am mâncat multe, cred. 

Ea a ezitat, apoi s-a îndreptat spre canapea. A acceptat, 
lipsită de încredere, mica pungă și s-a așezat lângă el. 

— Mersi, presupun. 

El a dat din cap, luând o gură din băutură. Olive a 
încercat să nu se holbeze la gâtul lui când și-a înclinat capul 
pe spate, îndreptându-și privirea către genunchii ei. 


— Crezi că ar trebui să bei cafeină la - Olive s-a uitat la 
ceas -10:27 p.m.? 

Dacă stătea să se gândească mai bine, el n-ar fi trebuit 
să consume deloc cafeină, având în vedere personalitatea 
lui lipsită de vicii. Și totuși, beau cafeaua împreună în 
fiecare zi de miercuri. Olive nu era nimic altceva decât un 
facilitator. 

— Mă îndoiesc că voi dormi oricum prea mult. 

— De ce? 

— Trebuie să fac un set de analize de ultimă oră pentru 
o finanţare care trebuie să fie gata duminică noaptea. 

— Aha. Olive s-a lăsat pe spate, găsind o poziţie mai 
confortabilă. Am crezut că ai slugi pentru asta. 

— Din câte se pare, departamentul de resurse umane 
nu vede cu ochi buni să-i rogi pe studenţi să stea treji toată 
noaptea. 

— Ce batjocură. 

— Chiar că. Dar tu? 

— Raportul lui Tom. A oftat. Trebuie să-l trimit mâine și 
este un capitol care pur și simplu nu... A oftat din nou. 
Refac niște analize, numai ca să mă asigur că totul e 
perfect, dar echipamentul cu care lucrez nu e chiar... Bleah. 

— l-ai spus lui Aysegul? 

Spusese „Aysegul“. Normal. Pentru că Adam era coleg 
cu profesoara Aslan, nu era studentul ei, și era normal să se 
refere astfel la ea. Nu era prima oară când îi spunea așa; nu 
era nici măcar prima dată când Olive observa. Atunci când 
erau singuri și stăteau de vorbă liniștiți îi era greu să se 
împace cu ideea că Adam era membru al corpului 
profesoral, iar Olive nu era deloc asta. Erau la lumi distantă, 
de fapt. 

— l-am spus, dar nu sunt bani pentru nimic mai de 
calitate. Este un mentor foarte bun, dar... anul trecut soțul 
ei s-a îmbolnăvit, iar ea a hotărât să se pensioneze mai 
devreme, așa încât uneori am senzaţia că nu-i mai pasă. 
Olive și-a frecat tâmpla. Simţea cum se apropie o durere de 
cap și avea perspectiva unei nopţi lungi în faţă. O să-i spui 
că ţi-am spus asta? 


— Desigur. 

— Nu-i spune, a mârâit ea. 

— AȘ putea să-i spun și despre săruturile pe care mi le- 
ai furat și schema de întâlniri false în care m-ai înduplecat 
să intru și chiar mai mult decât atât, despre loțiunea de 
protecţie solară... 

— O, Doamne. Olive și-a ascuns fata între genunchi, 
acoperindu-și capul cu braţele. Doamne, loţiunea de 
protecție solară. 

— Aha. Vocea lui se auzea înfundată de jos, unde era 
Olive. Aha, asta a fost... 

— Stânjenitor, a sugerat ea, ridicându-se la verticală cu 
o grimasă pe față. 

Adam se uita în altă parte. Probabil că își imagina doar 
că el roșise. 

— Printre altele, și-a dres Adam vocea. 

— Da. 

Fuseseră și alte lucruri. Multe altele, pe care nu voia să 
le menţioneze, pentru că era sigură că „alte lucrurile” ei 
difereau de ale lui. Celelalte lucruri ale lui erau probabil 
„teribile”, „sfâșietoare” și „invazive”. În timp ce ale ei... 

— Loţiunea intră în plângerea cu Titlul IX? 

— Chiar pe prima pagină. Gura lui Adam a zvâcnit. 
Aplicarea loţiunii de protecţie solară fără consimţământ. 

— O, haide. Te-am salvat de carcinom al celulelor 
bazale. 

— Pipăit sub pretenţia SPF. 

L-a lovit cu batonul de Twix, iar el s-a ferit puţin, 
amuzat, ca s-o evite. 

— Hei, vrei jumate din asta? De vreme ce plănuiesc să 
mănânc tot ce ţi-a rămas din chipsuri? 

— Nu. 

— Ești sigur? 

— Nu suport ciocolata. 

— Normal c-o urăști. Olive s-a holbat la el, scuturându-și 
capul, nevenindu-i să creadă. Urăști tot ce este delicios și 
adorabil și liniștitor. 

— Ciocolata este dezgustătoare. 


— Vrei numai să trăiești în lumea ta întunecată, amară, 
făcută din cafea neagră și covrigi simpli cu cremă de 
brânză simplă. Și din când în când, chipsuri cu sare și oțet. 

— Sunt, în mod evident, chipsurile tale preferate... 

— Nu asta era ideea. 

— ... Şi sunt flatat că mi-ai retinut comenzile. 

— Faptul că sunt mereu aceleași m-a ajutat. 

— Cel puţin, nu am comandat niciodată ceva ce se 
cheamă Frappuccino Unicorn. 

— A fost așa de bun. A avut gust de curcubeu. 

— De zahăr și colorant alimentar? 

— Lucrurile mele favorite din tot universul. Apropo, 
mulțumesc că mi l-ai cumpărat. 

Fusese trataţia celei mai recente întâlniri false de 
miercuri, chiar dacă Olive fusese așa de ocupată cu 
raportul pentru Tom, încât nu fusese capabilă să schimbe 
mai mult de două vorbe cu Adam. Ceea ce, trebuia să 
recunoască, fusese puțin dezamăgitor. 

— Unde e Tom, apropo, în timp ce noi doi slugărim într-o 
noapte de vineri? 

— A ieșit. Are o întâlnire, cred. 

— O întâlnire? lubita lui locuiește aici? 

— Tom are o grămadă de iubite. Intr-o grămadă de 
locuri. 

— Dar este vreuna dintre ele falsă? l-a rânjit și și-a dat 
seama că era tentat să zâmbească și el. Vrei cincizeci de 
cenți, atunci? Pentru chipsuri? 

— Ține-i. 

— Grozav. Pentru că reprezintă cam o treime din salariul 
meu lunar. 

A reușit chiar să-l facă să râdă, iar asta nu doar că i-a 
transformat faţa, a schimbat întregul spaţiu în care stăteau. 
Olive a trebuit să-și convingă plămânii să nu se oprească 
din funcţionare, să absoarbă în continuare oxigen, iar ochii 
să nu se piardă în micuţele riduri de la cozile ochilor lui, în 
gropiţele din centrul obrajilor. 

— Mă bucur să aud că stipendia studenţilor doctoranzi 
nu a crescut de pe vremea mea. 


— Ai trăit din supă ramen instant și banane în timpul 
doctoratului? 

— Nu-mi plac bananele, dar îmi aduc aminte că am 
mâncat multe mere. 

— Merele sunt scumpe, risipitor fiscal iresponsabil ce 
ești. Și-a înclinat capul și sa întrebat dacă ar fi fost OK să 
întrebe un lucru pe care murea să-l știe. Și-a spus că 
probabil nu era potrivit, după care a făcut-o, totuși. Câţi ani 
ai? 

— Treizeci și patru. 

— O, uau. Crezuse că era mai tânăr. Sau poate mai în 
vârstă. Crezuse că trăia într-o dimensiune în care nu există 
vârstă. Era așa ciudat să audă un număr. Să aibă un an de 
naștere, aproape cu zece ani înaintea ei. Eu am douăzeci și 
șase. Olive nu era sigură de ce divulgase informaţia, de 
vreme ce el nu întrebase. E ciudat să-mi imaginez că și tu 
ai fost student. 

— Este? 

— Aha. Erai la fel și ca student? 

— La fel? 

— Ştii tu. Și-a fluturat genele spre el. Antagonist și 
inabordabil. 

El a privit-o cu o expresie serioasă, dar începea să nu-l 
mai ia în serios. 

— Se poate să fi fost chiar mai rău. 

— Pun pariu că da. A urmat o tăcere scurtă, 
confortabilă, în timp ce ea s-a sprijinit de spătar și a început 
să-și atace punga de chipsuri. Era tot ce-și dorise vreodată 
de la un automat cu mâncare. Deci, se îmbunătățește 
situația? 

— Ce? 

— Asta. A făcut un gest evaziv cu mâna în jurul ei. 
Mediul academic devine mai bun după absolvirea școlii? 
După ce devii profesor-titular? 

— Nu. Doamne, nu. 

A părut așa îngrozit de presupunere, încât ea a râs. 

— Atunci, de ce persiști? 

— Nu e clar. În ochii lui s-a zărit ceva ce Olive n-a putut 


să interpreteze, dar - nu era nimic surprinzător în legătură 
cu asta. Erau multe lucruri despre Adam Carlsen pe care nu 
le știa. Era un dobitoc, dar cu niște profunzimi neașteptate. 
Există un element al sofismului costurilor recuperate, 
probabil, e greu să renunţi după ce ai investit atât de mult 
timp și energie. Dar știința face să merite. Când 
funcţionează, în orice caz.? 

Ea a fredonat, gândindu-se la cuvintele lui și și-a amintit 
de Tipul din baie. Spusese că în mediul academic erau mulţi 
bani pentru satisfacţii foarte puţine și că era nevoie de un 
motiv bun ca să persiști. Olive s-a întrebat unde era Tipul 
acum. Dacă reușise să termine. Dacă știa că ajutase pe 
cineva să ia una dintre cele mai dificile decizii din viaţă. 
Dacă avea cea mai vagă idee că exista o fată, undeva în 
lume, care se gândea la întâlnirea lor întâmplătoare 
surprinzător de des. Puțin probabil. 

— Știu că școala doctorală trebuie să fie îngrozitoare 
pentru toată lumea, dar e deprimant să vezi că un profesor- 
titular este aici vineri noaptea în loc să... nu știu, să se uite 
la Netfix în pat sau să ia cina cu iubita... 

— Credeam că tu ești iubita mea. 

— Nu chiar. 

Olive i-a zâmbit. „Dar, de vreme ce suntem la subiectul 
ăsta: de ce, mai exact, nu ai o iubită? Pentru că devine din 
ce în ce mai dificil pentru mine să înțeleg asta. Cu excepţia 
cazului că poate nu-ţi dorești o iubită. Poate vrei să fii 
singur, așa cum sugerează tot comportamentul tău, și iată- 
mă, enervându-te la culme. Ar trebui să-mi bag chipsurile în 
buzunar și să mă duc la eșantioanele mele stupide de 
proteine, dar, dintr-un anume motiv, e foarte confortabil să 
fiu în preajma ta. Și sunt atrasă de tine, chiar dacă nu știu 
de ce.“ 

— Plănuiești să rămâi în mediul academic? a întrebat el. 
După ce termini. 

— Da. Poate. Nu. Adam a zâmbit, iar Olive a râs. Nu am 
decis. 

— Înţeleg. 

— Numai că... sunt unele lucruri care îmi plac. Să fiu în 


laborator, să fac cercetare. Să am idei noi pentru studiu, 
senzaţia că fac ceva ce e important. Dar dacă o iau pe 
calea academică, atunci va trebui să fac și o mulţime de 
alte lucruri care pur și simplu... a scuturat ea din cap. 

— Alte lucruri? 

— Aha. Chestiile legate de PR, mai ales. Să scriu cereri 
de burse și să-i conving pe oameni să-mi finanţeze 
cercetările. 

Relaţiile, care provin dintr-un fel special de iad. Vorbitul 
în public sau chiar faţă în faţă cu cineva pe care trebuie să-l 
impresionez. De fapt, asta e cel mai rău. Urăsc asta atât de 
tare, încât simt că îmi explodează capul și că îngheţ, iar 
toată lumea se uită la mine gata să mă judece, limba îmi 
paralizează și încep să-mi doresc să fiu moartă și ca lumea 
să dispară și... A observat că Adam zâmbea și i-a aruncat 
un zâmbet trist. Înţelegi ideea. 

— Sunt lucruri pe care le poţi face în legătură cu asta 
dacă vrei. E nevoie numai de practică. Să te asiguri că ai 
gândurile organizate. Chestii de genul ăsta. 

— Știu. Și încerc să fac asta - am făcut chiar înainte de 
întâlnirea cu Tom. Şi tot m-am bâlbâit ca o idioată când mi- 
a pus o întrebare simplă. „Şi apoi tu m-ai ajutat, mi-ai 
ordonat gândurile și mi-ai salvat pielea, fără ca măcar să 
intenţionezi s-o faci.“ Nu știu. Poate am creierul stricat. 

El a scuturat din cap. 

— Ai făcut o treabă foarte bună la acea întâlnire cu Tom, 
mai ales că ai fost obligată să-l ai pe iubitul tău fals alături 
de tine. Ea nu a subliniat că prezenţa lui ușurase în realitate 
situaţia. Tom a părut cu siguranţă impresionat, ceea ce nu 
e puţin lucru. Și dacă e ca cineva să fi făcut o greșeală, cu 
siguranţă că el a fost acela. 

Îmi pare rău pentru ce a făcut, apropo. 

— Ce a făcut? 

— Te-a obligat să vorbeşti despre viața ta personală. 

— Ah. Olive s-a uitat în altă parte, spre strălucirea 
albăstruie a automatului de mâncare. Este în ordine. A 
trecut ceva vreme. A fost surprinsă când s-a auzit 
continuând. De fapt, eram la liceu. 


— Erai... tânără. 

Era ceva în tonul lui, poate faptul că era egal, poate 
lipsa unei compasiuni făţișe, care i s-a părut liniștitor. 

— Aveam cincisprezece ani. Într-o zi, eu și mama eram 
acolo și făceam... nici măcar nu mai știu ce. Caiac. Ne 
gândeam să ne luăm o pisică. Ne certam pentru felul în 
care așezam lucruri peste grămada de gunoi, deși dădea pe 
dinafară, și nu voiam să îl arunc. Următorul lucru a fost că a 
primit diagnosticul, iar trei săptămâni mai târziu, deja... Nu 
a putut s-o spună. Buzele, coardele vocale, inima, pur și 
simplu, nu voiau să articuleze cuvintele. Așa că le-a înghiţit. 
Protecţia copilului nu a știut unde să mă trimită până când 
am devenit majoră. 

— Și tatăl tău? 

Ea a scuturat din cap. 

— Nu a fost niciodată prin zonă. Este un dobitoc, 
conform mamei mele. A râs ușor. 

Gena nu-arunca-niciodată-gunoiul a venit în mod clar de 
pe partea lui. Și bunicii mei muriseră de când eram mică, 
pentru că se pare că asta fac oamenii din jurul meu. A 
încercat să sune ca o glumă, chiar a încercat. Să nu pară că 
spune asta cu amărăciune. A crezut că și reușise. Am fost 
pur și simplu... singură. 

— Ce ai făcut? 

— Am fost la orfelinat până la șaisprezece ani, apoi m- 
am emancipat. S-a scuturat, sperând să dea amintirea la o 
parte. Dacă ar fi detectat boala mai devreme, măcar cu 
câteva luni, poate ar mai fi aici. Poate operaţia și 
chimioterapia ar fi ajutat la ceva. Și eu... am fost 
întotdeauna bună la chestiile legate de știință, așa că am 
crezut că măcar atât aș putea face... 

Adam a căutat în buzunar câteva clipe și a scos o 
bucată mototolită de șervetţel. 

Olive s-a uitat la el, derutată, până și-a dat seama că 
obrajii i se umeziseră. 

„Ah.“ 

— Adam, mi-ai oferit cumva o batistă folosită? 

— Păi... poate. Și-a strâns buzele. M-am panicat. 


Olive a chicotit, apoi a acceptat batista lui scârboasă și 
și-a suflat nasul în ea. La urma urmei, se sărutaseră de 
două ori. De ce să nu împartă niște muci? 

— Imi pare rău. De obicei nu sunt așa. 

— Așa cum? 

— Plângăcioasă. Nu... nu ar trebui să vorbesc despre 
asta. 

— De ce? 

Era greu de explicat combinaţia de durere și afecțiune 
care ieșea mereu la suprafață când vorbea despre mama 
ei. Era motivul pentru care aproape niciodată nu făcea asta 
și motivul pentru care ura atât de tare cancerul. Nu numai 
că îi răpise persoana pe care o iubea cel mai mult, dar 
transformase cele mai frumoase amintiri ale vieţii ei în ceva 
dulce-amărui. 

— Așa. Mă face plângăcioasă. 

— Olive, poţi vorbi despre asta, a zâmbit el. Și ar trebui 
să-ți permiţi să fii plângăcioasă. 

Avea senzaţia că vorbea serios. Că ar fi putut vorbi 
despre mama ei oricât de mult și-ar fi dorit, iar el ar fi 
ascultat-o cu atenţie, clipă de clipă. Nu era sigură că era 
pregătită pentru asta însă. Așa că a scuturat din umeri, 
schimbând subiectul. 

— În orice caz, acum sunt aici. lubesc munca în 
laborator, dar abia mă descurc cu restul lucrurilor - 
rezumate, conferințe, relaţii. Profesorat. 

Respingerea cererilor de finanţare. Olive a făcut un gest 
în direcția lui Adam. Propuneri de disertaţie picate. 

— Colegul tău de laborator îţi face zile fripte în 
continuare? 

— Nu sunt persoana lui favorită, a dat Olive din mână, 
dar e OK. O să-i treacă. Si-a mușcat buza. Îmi pare rău 
pentru seara aia. Am fost nepoliticoasă. Ai tot dreptul să fii 
supărat. 

Adam a scuturat din cap. 

— Este în ordine. Înţeleg punctul tău de vedere. 

— Știu ce spui. Despre faptul că nu vrei să formezi o 
generaţie nouă de oameni de știință mileniali de rahat. 


— Nu cred că am folosit vreodată expresia „oameni de 
știință mileniali de rahat“. 

— Dar, ca să știi, cred în continuare că nu trebuie să fii 
așa de dur când îţi exprimi părerea. Ințelegem ceea ce spui 
și dacă oferi critica într-un mod mai blând. 

El a privit-o mult timp. Apoi a dat din cap o dată. 

— S-a notat. 

— Atunci, o să fii mai puţin dur? 

— Puțin probabil. 

— Ştii, a oftat Olive, când nu voi mai avea prieteni, iar 
toată lumea o să mă urască din cauza chestiei ăsteia cu 
întâlnirile false, o să fiu super singură și o să trebuiască să- 
ți petreci timpul cu mine în fiecare zi. O să te enervez tot 
timpul. Chiar merită asta, ca să fii rău cu toţi studenţii din 
program? 

— Absolut. 

Ea a oftat din nou, de data asta zâmbind, și și-a sprijinit 
capul de umărul lui. Poate că era puţin îndrăzneţ gestul, dar 
părea natural - poate fiindcă păreau să aibă talentul de a 
intra în situaţii care cereau manifestarea afecțiunii în mod 
public, poate din cauza lucrurilor despre care vorbiseră, 
poate din cauza orei din noapte. Adam... ei bine, nu s-a 
purtat ca și cum l-ar fi deranjat. Era acolo, sub tâmpla lui 
Olive, liniștit, relaxat, cald și puternic prin bumbacul 
cămășii negre. A părut să fi trecut mult timp până când 
Adam a rupt tăcerea: 

— Nu-mi pare rău că i-am cerut lui Greg să-și 
revizuiască propunerea. Dar îmi pare rău că am creat o 
situaţie care l-a făcut să se răzbune pe tine. Și că, atât timp 
cât asta va continua, s-ar putea întâmpla din nou. 

— Ei bine, mie îmi pare rău pentru mesajele pe care le- 
am trimis, a spus ea din nou. Și ești OK. Chiar dacă ești 
antagonist și inabordabil. 

— Mă bucur să aud. 

— Ar trebui să mă întorc la laborator. Ea s-a ridicat în 
picioare și a ridicat o mână ca să-și maseze ceafa. Imuno- 
amprenta mea dezastruoasă nu o să se repare de una 
singură. 


Adam a clipit, iar în ochii lui s-a văzut o sclipire, de 
parcă nu ar fi crezut că ea o să plece așa de repede. Ca și 
cum i-ar fi plăcut să mai stea. 

— De ce dezastruoasă? 

— Pentru că... a gemut ea. Și-a scos telefonul și a 
apăsat butonul „Acasă”, înfățișând o poză cu ultima ei 
imunoamprentă. Vezi? A arătat spre proteina-ţintă. Asta - 
nu artrebui... 

— Ești sigură că eșantionul de pornire a fost bun? a dat 
el din cap, gânditor. Și gelul? 

— Da, nici prea lichid, nici uscat. 

— S-ar putea ca anticorpul să fie problema. 

— Așa crezi? 

Olive s-a uitat la el. 

— Da. Aș verifica diluţia și tamponul. Dacă nu e asta, s- 
ar putea să mai fie un anticorp secundar bușit. Vino la 
laboratorul meu dacă tot nu funcţionează; îl poţi împrumuta 
pe al nostru. La fel și pentru celelalte părţi de echipament 
sau materiale. Dacă e ceva ce îţi trebuie, roagă-l pe 
managerul laboratorului meu. 

— O, uau. Mulţumesc. A zâmbit. Acum îmi pare un pic 
rău că nu poţi să fii în comisia mea pentru disertaţie. Poate 
zvonurile despre cruzimea ta au fost masiv exagerate. 

Gura lui Adam a tresărit. 

— Poate ai scos ce era mai bun din mine? 

— Atunci, poate ar trebui să stau prin zonă. Ea a rânjit. 
Știi, ca să salvez departamentul de stările tale oribile de 
spirit. 

Adam s-a uitat la poza cu imuno-amprenta de pe 
ecranul telefonului ei. 

— Ei bine, nu mi se pare că vei termina prea curând. 

— O, Doamne. Olive a scos un sunet, pe jumătate râset, 
pe jumătate icnet. Tocmai ai...? 

— Obiectiv vorbind... 

— Asta este cel mai grosolan și răutăcios lucru... 

Râdea ţinându-se de burtă în timp ce îl admonesta cu 
degetul arătător. 

— ... bazându-mă pe imuno-amprenta ta... 


— ... pe care l-a spus vreodată cineva unui student la 
doctorat. Vreodată. 

— Cred că aș putea găsi lucruri mai răutăcioase pe care 
să le spun. Dacă chiar îmi pun mintea. 

— Am terminat. Și-a dorit să nu fi zâmbit. Atunci, poate 
ar fi luat-o în serios, în loc să se uite la ea cu acea expresie 
răbdătoare și amuzată. Serios, a fost drăguţ cât a durat. 

A dat să se ridice și să plece indignată, dar Adam a 
apucat-o de mânecă și a tras-o până a ajuns să stea din 
nou jos, alături de el, pe canapeaua îngustă - poate chiar 
mai aproape decât înainte. Olive a continuat să se uite, dar 
el o privea fără expresie, în mod evident neperturbat. 

— Nu e nimic rău în a termina în mai mult de cinci ani, a 
declarat el pe un ton conciliant. 

— Vrei numai să stau prin zonă pentru totdeauna, a 
pufnit Olive. Până aduni cel mai mare și mai gras caz de 
Titlu IX care a existat vreodată. 

— De fapt, ăsta a fost planul meu de la început. Singurul 
motiv pentru care te-am sărutat pe nepusă masă. 

— O, taci din gură. Și-a băgat bărbia în piept, mușcându- 
și buza și sperând ca el să nu observe cum rânjea ca o 
idioată ce era. Hei, pot să te întreb ceva? 

Adam a privit-o nerăbdător, cum părea s-o facă de 
multe ori în ultima vreme, așa că Olive a continuat pe un 
ton mai blând și scăzut. 

— De fapt, de ce faci asta? 

— Ce fac? 

— Întâlnirile false. Înţeleg că vrei să pari ca și cum nu ai 
prezenta riscul de a o șterge de-aici, dar... de ce nu te vezi 
pe bune cu cineva? Vreau să spun, nu ești așa de rău. 

— Mare laudă. 

— Nu, haide, ce voiam să spun e... Bazându-mă pe 
experienţa întâlnirilor noastre false, sunt sigură că multe 
femei... mă rog, unele femei ar vrea să se vadă cu tine pe 
bune. Și-a mușcat din nou buza, jucându-se cu gaura din 
genunchii blugilor. Suntem prieteni. Nu eram când am 
început, dar acum suntem. Poţi să-mi spui. 

— Suntem? 


Ea a dat din cap. „Da. Da, suntem.Haide.“ 

— Ei bine, e adevărat că tocmai ai încălcat unul dintre 
principiile sacre ale prieteniei academice menţionând 
termenul meu de absolvire. Dar te iert, în cazul în care o 
să-mi spui dacă treaba asta chiar e mai bună pentru tine 
decât... știi, să ai o iubită pe bune. 

— Este. 

— Serios? 

— Da. 

Părea sincer. Era sincer. Adam nu era un mincinos; Olive 
ar fi pus pariu pe viața ei pentru asta. 

— Dar de ce? îţi face plăcere mângâierea mediată de 
loțiunea de protecţie solară? Și ocazia de a dona sute de 
dolari cafenelei din campus? 

El a zâmbit firav. Și apoi nu a mai zâmbit deloc. Nici nu 
s-a mai uitat la ea, ci undeva în direcţia ambalajului de 
plastic mototolit pe care Olive îl aruncase pe masă în urmă 
cu puţin timp. Adam a înghiţit în sec. Olive îi vedea falca 
mișcându-se. A inspirat adânc. 

— Olive, ar trebui să știi că... 

— O, Doamne! 

S-au speriat amândoi, Olive mai tare decât Adam, apoi 
s-au întors către intrare. Jeremy era acolo, apăsându-și în 
mod dramatic mâna pe stern. 

— M-ati speriat ca dracu’. Ce faceţi aici, în întuneric? 

„Ce faci tu aici?“ s-a gândit Olive, nepoliticoasă. 

— Stăteam de vorbă, a spus ea. 

Deși nu părea o descriere bună a ceea ce se întâmpla. 
Totuși, nu putea identifica exact motivul acestui lucru. 

— M-aţi speriat, a repetat Jeremy. Lucrezi la raportul 
tău, Oh? 

— Mda. l-a aruncat o privire rapidă lui Adam, care stătea 
nemișcat și lipsit de expresie alături de ea. Luam numai o 
pauză scurtă. De fapt, eram pe punctul de a pleca. 

Și eu. Jeremy a zâmbit, direcția laboratorului lui. 

Trebuie să mă duc să izolez o grămadă de musculițe de 
fructe virgine. Înainte să nu mai fie virgine, știi? Și-a mișcat 
sprâncenele, iar Olive a trebuit să scoată un râs 


neconvingător. De obicei îi aprecia simţul umorului. De 
obicei. Acum își dorea... Nu era sigură ce-și dorea. Vii și tu, 
Oh? 

„Nu, stau bine aici, de fapt.“ 

— Sigur. S-a ridicat în picioare, reticentă. 

Adam a făcut același lucru, adunând ambalajele și sticla 
goală și separându-le în coșurile pentru reciclare. 

— Noapte bună, doctore Carlsen, a spus Jeremy din ușă. 

Adam a dat doar scurt din cap. Expresia ochilor lui era 
din nou indescifrabilă. 

„Presupun că asta a fost, atunci, s-a gândit Olive. Nu 
avea idee de unde venea greutatea pe care o simţea în 
piept. Probabil era doar obosită. Mâncase prea mult sau nu 
suficient. 

— Ne vedem, Adam, da? a șoptit înainte ca el să ajungă 
la ușă și să iasă din încăpere. 

Avea vocea suficient de scăzută pentru ca lui Jeremy să- 
i fie imposibil să audă. Poate nici Adam nu auzise. Doarcă a 
făcut o pauză de o clipă. Și apoi, când a trecut pe lângă ea, 
a avut impresia că dosul palmei lui s-a atins de alei. 

— Noapte bună, Olive. 


Capitolul 9 


IPOTEZĂ: Cu cât mai des mentionez un fișier într- 
un e-mail, cu atât am mai puţine șanse să atașez 
fișierul respectiv. 


SÂMBĂTĂ, 6.34 p.m. 

DE LA: Olive-SmithQstanford.edu 

PENTRU: Tom-BentonQharvard.edu 

SUBIECT: Re: Raport pentru studiul cancerului 
pancreatic 

Bună Tom, iată raportul pe care mi l-ai cerut, cu o 
descriere detaliată a ceea ce am făcut până acum, precum 
și ideile mele în privinţa direcțiilor viitoare și a resurselor de 
care voi avea nevoie pentru a extinde studiul. Sunt 


nerăbdătoare să aud părerile tale despre munca mea. 
Cu respect, Olive. 


SÂMBĂTĂ: 6.35 p.m. 

DE LA: Olvie-SmithQstanford.edu 

PENTRU: Tom-BentonQharvard.edu 

SUBIECT: Re: Raport pentru studiul cancerului 
pancreatic 

Bună Tom, 

Ups, am uitat să atașez fișierul. 

Cu respect, 

Olive 


Azi, 3.20 p.m. 

DE LA: Tom-BentonQharvard.edu 

PENTRU: Olive-SmithOstanford.edu 

SUBIECT: Re: Raport pentru studiul cancerului 
pancreatic 

Olive, 

Am terminat de citit raportul. Crezi că poţi veni la Adam 
să discutăm despre el? Poate mâine-dimineaţă (marţi), la 
ora nouă? Adam și cu mine plecăm marți după-amiază la 
Boston. 

TB 


Inima lui Olive a bătut mai repede - nu era sigură dacă 
la ideea de a fi în casa lui Adam sau la gândul de a primi un 
răspuns de la Tom. l-a scris imediat lui Adam. 


Olive: Tom tocmai m-a invitat la tine acasă pentru 
a vorbi despre raportul pe care i l-am trimis. Ar fi în 
ordine să vin? 

Adam: Bineînţeles. Când? 

Olive: Mâine la ora 9 a.m. O să fii acasă? 

Adam: Probabil. Nu există piste de bicicletă până 
la mine acasă. Ai nevoie să te ia cineva cu mașina? 
Pot să vin eu. 

Olive s-a gândit pentru câteva clipe și s-a hotărât că-i 


plăcea ideea puţin prea mult. 
Olive: Colegul meu de cameră poate să mă aducă, 
dar mulțumesc pentru ofertă. 


* 


Malcolm a lăsat-o în faţa unei case coloniale spaniole, cu 
pereţi acoperiţi cu stuc și ferestre arcuite, și a refuzat să 
plece înainte ca Olive să fie de acord să-și furișeze o doză 
de spray paralizant în rucsac. Olive a înaintat pe poteca 
acoperită cu plăci de cărămidă până la intrare, minunându- 
se de verdele curții și de atmosfera intimă a prispei. Era pe 
punctul de a suna la ușă, când și-a auzit numele. 

Adam era în spatele ei, înecat în sudoare, în mod 
evident proaspăt întors de la alergarea de dimineaţă. Purta 
ochelari de soare, pantaloni scurţi și un tricou Princeton 
Undergrad Mathlets!” care i se lipea de piept. Din tot 
ansamblul, singurele articole care nu erau negre erau 
căștile din urechi, ce se ițeau printre șuvițele umede de 
păr. Olive a simţit cum îi vine să zâmbească, încercând să- 
și imagineze ce asculta. Probabil Coil sau Kraftwerk. Velvet 
Underground. Un discurs TED despre peisagistica eficientă 
din punct de vedere hidrologic. Sunete de balene. 

Ar fi dat o bucată bună din salariul ei pentru cinci 
minute singură cu telefonul lui, numai ca să-i zăpăcească 
lista de melodii. Să adauge Taylor Swift, Beyonce, poate 
Ariana. Să-i lărgească orizontul. Nu-i vedea ochii din spatele 
lentilelor întunecate, dar nici nu avea nevoie. Gura i se 
curbase imediat ce o văzuse, zâmbetul era discret, dar clar 
prezent. 

— Ești bine? a întrebat el. 

Olive și-a dat seama că se holba. 

— A, da. Scuze. Tu? 

El a dat din cap. 

— Ai găsit ușor casa? 

— Da. Eram pe punctul de a bate la ușă. 

— Nu e nevoie. A trecut pe lângă ea și i-a deschis ușa, 
așteptând să intre ca s-o închidă. A simţit un damf din 
mirosul lui - transpiraţie, săpun și ceva întunecat și bun - și 
s-a mirat din nou cât de familiar îi devenise. Tom e probabil 
pe aici. 

Casa lui Adam era spațioasă, luminoasă și simplu 
mobilată. 

— Fără animale împăiate? a întrebat ea șoptit. 

Era în mod evident pe punctul de a-i arăta degetul din 
mijloc, când l-au descoperit pe Tom în bucătărie, scriind la 
laptop. Acesta s-a uitat la ea și a zâmbit, ceea ce, a sperat 
ea, era un semn bun. 

— Mulţumesc pentru că ai venit, Olive. Nu eram sigur că 
aș fi avut timp să merg în campus înainte de plecare. Stai 
jos, te rog. 

Adam a dispărut din încăpere, probabil la duș, și Olive a 
simţit cum inima i-o ia la galop. Tom luase hotărârea. 
Destinul ei avea să fie definit de următoarele câteva 
minute. 

— Îmi poţi clarifica unele lucruri? a întrebat, întorcând 
laptopul spre ea și arătând spre una dintre figurile pe care 
le trimisese. Ca să fiu sigur că-ţi înțeleg protocoalele corect. 

Când Adam s-a întors, douăzeci de minute mai târziu, cu 
părul umed și îmbrăcat cu una dintre cele zece milioane de 
bluze Hanley negre care erau numai puţin diferite unele de 
altele și totuși reușeau să-i vină ca turnate, în cel mai 
iritabil mod, tocmai încheia o explicaţie a analizei ei AM. 
Tom lua notițe pe laptop. 

— Când terminaţi, pot să te duc înapoi în campus, Olive, 
s-a oferit Adam. Trebuie să merg oricum. 

— Am terminat, a spus Tom, tastând în continuare. E a 
ta. 

„Ah.“ Olive a dat din cap și s-a ridicat cu prudenţă în 
picioare. Tom nu îi dăduse încă răspunsul. Pusese o 
mulțime de întrebări interesante și inteligente despre 
proiect, dar nu îi spusese dacă voia să lucreze cu ea în anul 
următor. Însemna că răspunsul era „nu”, dar prefera să nu 
i-l comunice în casa „iubitului“ ei? Dacă nu se gândise 


niciodată că munca ei merita finanţare? Dacă numai se 
prefăcuse, fiindcă Adam era prietenul lui? Adam spusese că 
Tom nu era așa, dar dacă greșise și acum... 

— Ești gata de plecare? a întrebat Adam. 

Olive și-a apucat rucsacul, încercând să se adune. Era 
bine. Asta era bine. Putea să plângă mai târziu. 

— Sigur. S-a legănat o dată pe călcâie, aruncându-i lui 
Tom o ultimă privire. Din păcate, părea absorbit de laptop. 
Pa, Tom. Mi-a făcut plăcere să te cunosc. Drum bun. 

— La fel, a spus el, fără ca măcar să ridice privirea. Am 
avut multe conversații interesante. 

— Da. 

Trebuie să fi fost secțiunea despre pronosticul bazat pe 
genom, s-a gândit ea, urmându-l pe Adam, care ieșea din 
cameră. Suspectase că lucrarea era prea slabă, dar fusese 
proastă și trimisese raportul chiar și așa. Proastă. Proastă. 
Proastă. Ar fi trebuit să-l îmbunătăţească. Cel mai 
important lucru acum era să nu plângă înainte să... 

— Și, Olive, a adăugat Tom. 

Olive s-a oprit în cadrul ușii și s-a întors să se uite la el. 

— Da? 

— Ne vedem anul viitor la Harvard, da? Privirea lui s-a 
mutat în sfârșit ca s-o întâlnească pe a ei. Am masa 
perfectă pusă deoparte pentru tine. 

Inima i-a explodat. Pur și simplu, i-a explodat de bucurie 
în piept și s-a simţit spălată de un val violent de fericire, 
mândrie și ușurare. Ar fi putut cu ușurință s-o culce la 
podea, dar, printr-un oarecare miracol al biologiei, a reușit 
să rămână în picioare și să-i zâmbească lui Tom. 

— Abia aștept, a spus ea, cu vocea afectată de lacrimi 
de bucurie. lţi mulţumesc atât de mult. 

l-a făcut cu ochiul și i-a mai zâmbit o dată, într-un fel 
încurajator. Olive abia a reușit să aștepte până a ajuns 
afară ca să dea un pumn în aer și să sară de câteva ori. 

— Ai terminat? a întrebat Adam. 

Ea s-a întors, amintindu-și că nu era singură. Adam avea 
braţele încrucișate pe piept și bătea darabana cu degetele. 
În ochi avea o expresie de indulgență s-ar fi putut simţi 


stânjenită, dar chiar nu se putea abţine. Olive s-a aruncat 
pe el și i-a îmbrățișat pieptul cât de tare a putut. A închis 
ochii când, după câteva secunde de ezitare, Adam și-a 
petrecut braţele în jurul ei. 

— Felicitări, a șoptit el cu blândeţe în părul lui Olive. 

Și uite-așa, era din nou pe punctul de a plânge. 

Când au ajuns în mașina lui Adam - un Prius, oare spre 
surpriza cui? — mergând spre campus, se simţea atât de 
fericită, încât nu putea să tacă. 

— Mă ia. A spus că mă ia. 

— Ar fi idiot să n-o facă. Adam zâmbea discret. Am știut 
că o s-o facă. 

— Ţi-a spus? Ochii i s-au căscat. Ai știut și nici măcar nu 
mi-ai spus... 

— Nu mi-a spus. Nici măcar n-am vorbit. 

— Ah? Și-a înclinat capul, întorcându-se în scaun ca să 
se uite mai bine la el. De ce? 

— Înţelegere tacită. Ar putea fi un conflict de interese. 

Exact. Sigur. Avea sens. Prieten apropiat și iubită. lubită 
falsă, de fapt. 

— Pot să te întreb ceva? 

Ea a dat din cap. 

— Sunt multe laboratoare în ţară unde se studiază 
cancerul. De ce l-ai ales pe-al lui Tom? 

— Ei bine, nu l-am prea ales. Am trimis emailuri la mai 
multă lume, dintre care doi sunt la UCSF'5, care e mult mai 
aproape decât Boston. Dar Tom a fost singurul care a 
răspuns. 

Și-a sprijinit capul de tetieră. Și-a dat seama pentru 
prima dată că era nevoită să-și lase viaţa în urmă pentru un 
an întreg. Apartamentul pe care îl închiriase cu Malcolm, 
chiar și serile petrecute cu Anh. A dat imediat gândul la o 
parte, nefiind pregătită să-l contemple. 

— Apropo, de ce profesorii nu răspund niciodată e- 
mailurilor studenţilor? 

— Pentru că primim aproximativ două sute pe zi, iar 
majoritatea sunt reiteraţii ale întrebării „De ce am luat nota 

șapte”. A tăcut pentru o clipă. Sfatul meu pentru viitor este 
să-l rogi pe îndrumătorul tău să contacteze pe cineva, în loc 
să faci asta singură. 

Olive a dat din cap și a reţinut informaţia. 

— Sunt totuși bucuroasă că a ieșit chestia cu Harvardul. 
O să fie minunat. Tom este un nume așa de mare, iar 
cantitatea de muncă pe care pot s-o depun în laboratorul 
lui este nelimitată. O să fac studii non-stop, iar dacă 
rezultatele vor fi cele pe care le anticipez, o să le pot 
publica în reviste cu mare impact și probabil o să încep un 
studiu clinic în doar câţiva ani. S-a simţit entuziasmată din 
cauza perspectivei. Hei, noi doi avem acum un colaborator 
comun, dincolo de faptul că suntem niște iubiţi falși 
excelenti! Lui Olive i-a trecut un gând prin minte. 

Pentru ce este finanţarea ta și a lui Tom? 

— Modele bazate pe celule. 

— Off-lattice!*? 

El a dat din cap. 

— Uau. Chestii tari. 

— Este proiectul cel mai interesant la care lucrez, cu 
siguranţă. Am și primit finanţarea la momentul potrivit. 

— Ce vrei să spui? 

A tăcut în timp ce a schimbat benzile. 

— E diferită de celelalte finanţări ale mele, care sunt, în 
majoritate, chestiuni ce ţin de genetică. Ceea ce e 
interesant, nu mă înţelege greșit, dar, după zece ani în care 
am lucrat la același lucru, ajunsesem la o rutină. 

— Vrei să spui... că te-ai plictisit? 

— De moarte. Am luat în considerare pentru puţin timp 
să intru în industrie. 

Olive a icnit. Să treci din cercetare în industrie era 
considerată trădarea supremă. 

— Nu te îngrijora, a zâmbit Adam. Tom a salvat situația. 
Când i-am spus că nu-mi mai place cercetarea, a căutat 
niște direcţii noi, a găsit un domeniu de care eram amândoi 
interesaţi și a scris cererea de finanţare. 

Olive a simtit un val brusc de recunoștință pentru Tom. 
Nu numai că avea să-i salveze ei proiectul, dar era motivul 
pentru care Adam era în continuare prin zonă. Motivul 
pentru care avusese ocazia de a-l cunoaște. 

— Trebuie să fie plăcut să fii din nou entuziasmat de 
muncă. 

— Este. Mediul academic îţi ia multe și dă înapoi foarte 
puţin. E greu să rămâi prin preajmă fără un motiv bun dea 
face asta. 

Olive a dat din cap absentă, gândindu-se că ideea îi era 
familiară. Nu numai conţinutul, ci și felul în care fusese 
articulată. Totuși, nu era surprinzător: era exact ceea ce-i 
spusese Tipul din baie cu câţiva ani în urmă. /n mediul 
academic sunt mulţi bani pentru satisfacţii foarte putine. 
Ceea ce contează este dacă motivul pentru care tu vrei să 
fii într-un mediu academic este suficient de bun. 

Dintr-odată, i-a picat fisa. 

Vocea groasă. Părul negru pe care l-a văzut ca prin 
ceaţă. Modul precis, clar, de a vorbi. Ar fi fost posibil ca 
Tipul din baie și Adam să fie... 

Nu. Imposibil. Tipul era student - totuși, spusese asta în 
mod explicit? Nu. Ceea ce spusese fusese: Aceasta este 
toaleta laboratorului meu finanţare. 

Olive a simţit un val brusc de recunoștință pentru Tom. 
Nu numai că avea să-i salveze ei proiectul, dar era motivul 
pentru care Adam era în continuare prin zonă. Motivul 
pentru care avusese ocazia de a-l cunoaște. 

— Trebuie să fie plăcut să fii din nou entuziasmat de 
muncă. 

— Este. Mediul academic îţi ia multe și dă înapoi foarte 
puţin. E greu să rămâi prin preajmă fără un motiv bun dea 
face asta. 

Olive a dat din cap absentă, gândindu-se că ideea îi era 
familiară. Nu numai conţinutul, ci și felul în care fusese 
articulată. Totuși, nu era surprinzător: era exact ceea ce-i 
spusese Tipul din baie cu câţiva ani în urmă. În mediul 
academic sunt mulţi bani pentru satisfacţii foarte putine. 
Ceea ce contează este dacă motivul pentru care tu vrei să 


fii într-un mediu academic este suficient de bun. 

Dintr-odată, i-a picat fisa. 

Vocea groasă. Părul negru pe care l-a văzut ca prin 
ceaţă. Modul precis, clar, de a vorbi. Ar fi fost posibil ca 
Tipul din baie și Adam să fie... 

Nu. Imposibil. Tipul era student - totuși, spusese asta în 
mod explicit? Nu. Ceea ce spusese fusese: Aceasta este 
toaleta laboratorului meu şi că era acolo de șase ani, însă 
nu răspunsese când ea îl întrebase despre termenul 
disertaţiei lui și... 

Imposibil. improbabil. Inimaginabil. 

Exact ca toate celelalte lucruri legate de relaţia lor. 

O, Doamne. Dacă într-adevăr se întâlniseră cu ani în 
urmă? Probabil că el oricum nu-și amintea. Cu siguranţă. 
Olive fusese un nimeni. În continuare era un nimeni. S-a 
gândit să-l întrebe, dar de ce ar fi făcut-o? Nu avea nicio 
idee că o conversaţie de cinci minute cu el fusese exact 
impulsul de care avea nevoie. Că se gândise la el ani după 
aceea. 

Olive și-a amintit ultimele cuvinte pe care i le-a adresat 
- Poate ne vedem anul viitor. O, dacă ar fi știut. A simţit un 
val călduţ și delicat în partea ei vulnerabilă pe care o păzea 
cel mai bine. S-a uitat la Adam, iar senzaţia a devenit mai 
copleșitoare, mai puternică, mai fierbinte. 

„Tu“, s-a gândit. „Tu. Tu ești cel mai...“ 

„Rău...“ 

„Bun...“ 

Olive a râs, scuturând din cap. 

— Ce? a întrebat Adam derutat. 

— Nimic. A zâmbit către el. Nimic. Hei, știi ce? Ar trebui 
să mergem la o cafea. Ca să sărbătorim. 

— Ce să sărbătorim? 

— Totul! Finanţarea ta. Anul meu la Harvard. Cât de 
bine merge înţelegerea noastră cu întâlnirile false. 

Probabil nu era corect din partea ei să ceară asta, de 
vreme ce termenul lor pentru luat cafeaua împreună era a 
doua zi. Dar întâlnirea anterioară durase numai câteva 
minute, iar de vineri noaptea fuseseră cam treizeci de 


ocazii în care Olive se forțase să arunce telefonul din mână 
ca să nu-i scrie lucruri de care lui nu ar fi avut cum să-i 
pese. Nu avea nevoie să știe că avusese dreptate și că 
problema ei cu imuno-amprenta fusese anticorpul. Nu era 
nicio șansă să-i fi răspuns dacă sâmbătă la 10:00 p.m., 
când murise de curiozitate să știe dacă el era la birou, i-ar fi 
trimis mesajul „Hei, ce faci?“, pe care îl ștersese de două 
ori. Şi era bucuroasă că până la urmă fusese prea lașă ca 
să-i trimită articolul din Onion cu ponturi pentru expunerea 
la soare în siguranţă. 

Probabil nu era corect din partea ei să-i ceară asta, dar 
azi era o zi monumentală și a simţit că vrea să 
sărbătorească. Alături de el. 

Adam și-a mușcat obrazul, cu un aer gânditor. 

— Ar fi chiar cafea sau ceai de mușeţel? 

— Depinde. O să fii capricios? 

— O să fiu, dacă-ţi iei chestia aia cu dovleac. 

Ea a dat ochii peste cap. 

— Nu ai gusturi bune. Alarma telefonului ei a sunat. O, 
ar trebui să mergem și la F/uchella. Inainte de cafea. 

Între sprâncenele lui Adam a apărut o cută verticală. 

— Mi-e teamă să întreb ce-i aia. 

— Fluchella, a repetat Olive, deși, clar, nu era de ajutor, 
judecând după felul în care s-a adâncit ridul care intersecta 
sprâncenele lui Adam. Vaccinare anti-gripală în masă 
pentru personalul facultăţii, profesori și studenți. Gratis. 

Adam a făcut o mutră. 

— Se cheamă F/uchella? 

— Aha, ca festivalul. Coachella? 

Adam, în mod evident, nu era familiarizat cu numele. 

— Nu primeşti mailurile universităţii pe teme ca astea? 
Au fost cel puţin cinci mailuri. 

— Am un filtru spam grozav. 

Olive s-a încruntat. 

— Blochează și mailurile de la Stanford? Pentru că nu ar 
trebui. Ar putea să ajungă să filtreze mailuri importante de 
la administraţie și studenți și... 

Adam și-a arcuit o sprânceană. 


— O, bine. 

„Nu râde. Nu râde. Nu trebuie să știe cât de mult te face 
să râzi.“ 

— Ei bine, ar trebui să mergem să ne facem vaccinurile. 

— Sunt bine. 

— Ţi-ai făcut deja? 

— Nu. 

— Sunt destul de sigură că e obligatoriu pentru toată 
lumea. 

Postura umerilor lui Adam indica faptul că, în mod 
evident, el nu era „toată lumea”. 

— Nu mă îmbolnăvesc niciodată. 

— Mă îndoiesc. 

— Nu ar trebui. 

— Hei, gripa e mai gravă decât ai putea să crezi. 

— Nu-i așa de rea. 

— Este, mai ales pentru oameni ca tine. 

— Ca mine? 

— Ştii... oameni de o anumită vârstă. 

Gura i-a zvâcnit în timp ce intra în parcarea campusului. 

— Deșteapto. 

— Haide. 

S-a aplecat în față, împingându-l în bicepși cu degetul 
arătător. Se atinseseră așa de mult până acum. În public, 
când fuseseră singuri și o combinaţie dintre cele două. Nu 
părea ciudat. Părea bine și natural, ca atunci când Olive era 
cu Anh sau cu Malcolm. 

— Hai să mergem împreună. 

El nu a cedat, parcând paralel, într-un loc în care Olive 
ar fi avut nevoie de două ore ca să-i reușească manevra. 

— Nu am timp. 

— Tocmai ai fost de acord să bem o cafea. 

Trebuie să ai niște timp. 

A terminat de parcat în mai puţin de un minut și și-a 
strâns buzele. Fără să-i răspundă. 

— De ce nu vrei să faci vaccinul? L-a studiat cu 
suspiciune. Ești cumva vreun antivaccinist? 

O, dacă privirile ar putea ucide. 


— OK. Olive și-a zbărlit sprâncenele. Atunci, de ce? 

— Nu merită deranjul. 

Se foia puţin? își mușca buza pe interior? 

— Efectiv durează zece minute. S-a întins și l-a tras de 
mâneca bluzei. Ajungi acolo, îţi scanează legitimaţia. Iți fac 
vaccinul. A simţit cum mușchii lui Adam s-au tensionat sub 
degetele ei în timp ce a rostit ultimul cuvânt. Floare la 
ureche, și partea cea mai bună e că nu faci gripă un an 
întreg. Absolut. Ah. 

Olive și-a acoperit gura cu mâna. 

— Ce? 

— Ah, Doamne. 

— Ce? 

— Ție... o, da. 

— Ce? 

— Ți-e frică de ace? 

El a rămas neclintit. Complet imobil. Nu mai respira. 

— Nu mi-e frică de ace. 

— Este în ordine, a spus ea, reglându-și tonul ca să fie 
pe cât de liniștitor cu putinţă. 

— Știu, de vreme ce nu... 

— Acesta e un spaţiu sigur pentru tine și frica ta de ace. 

— Nu este nicio frică de... 

— Înţeleg, acele sunt înfricoșătoare. 

— Nue... 

— Ai voie să-ți fie frică. 

— Nu îmi e, a spus el, cu puțin prea multă convingere, 
apoi s-a întors, dregându-și vocea și scărpinându-se pe gât. 

Olive și-a strâns buzele, apoi a spus: 

— Ei bine, și mie îmi era frică. 

Adam s-a uitat la ea curios, așa că Olive a continuat. 

— Când eram mică. Mama... A trebuit să-și dreagă 
vocea. Mama mea trebuia să mă ia în braţe de fiecare dată 
când aveam nevoie de o injecție, altfel m-aș fi zbătut prea 
mult. Și trebuia să mă mituiască cu îngheţată, dar 
problema era că o voiam imediat după injecție. A râs. Așa 
că îmi cumpăra un sendviș de îngheţată înainte de 
programare, iar până ajungeam să-l pot mânca, era 


complet topit în geanta ei și făcea o mizerie mare și... 

La naiba. lar era plângăcioasă. De față cu Adam, din 
nou. 

— Pare că era foarte drăguță, a spus Adam. 

— Era. 

— Și ca să fim bine înţeleși, nu mi-e frică de ace, a 
repetat el. De data asta avea un ton calm și blând. Par 
doar... dezgustătoare. 

Olive și-a tras nasul și s-a uitat la el. 

Tentaţia de a-l îmbrăţișa era aproape irezistibilă. Dar 
deja făcuse asta azi, așa că s-a multumit numai să-l 
mângâie pe braţ. 

— Ooo. 

El a țintuit-o cu o privire nimicitoare. 

— Nu-mă lua cu „Ooo“. Adorabil. Era adorabil. Nu, 
serios, sunt scârboase. Chestiile alea te înțeapă și pe urmă 
sângerezi. Senzaţia e... bleah. 

S-a dat jos din mașină și a așteptat ca el să facă același 
lucru. Când i s-a alăturat, 

Olive i-a zâmbit liniștitor. 

— Înţeleg. 

Nu părea convins. 

— Chiar? 

— Aha. Sunt oribile. 

Adam era în continuare puţin neîncrezător. 

— Sunt. 

— Și înfricoșătoare. Și-a petrecut mâna în jurul cotului 
lui și a început să-l tragă în direcţia cortului Fluchella. Chiar 
și așa, trebuie să treci peste asta. De dragul științei. Te duc 
să te vaccinezi împotriva gripei. 

— Eu... 

— Nu este negociabil. Te ţin de mână în timp ce îl faci. 

— Nu am nevoie să mă ţii de mână. De vreme ce nu mă 
duc. 

Doar că se ducea. Ar fi putut să-și înfigă picioarele în 
pământ și să se ţină tare pe poziţii, ceea ce l-ar fi 
transformat într-un obiect imobil; Olive nu ar fi avut cum 
să-l târască nicăieri. Și totuși. 


Olive și-a lăsat mâna să-i alunece până la încheietura lui 
și l-a privit în ochi. 

— Ba chiar te duci. 

— Te rog. Părea în suferinţă. Nu mă obliga. 

Era așa de adorabil. 

— Este pentru binele tău. Și pentru binele persoanelor 
mai în vârstă care ar putea să ajungă în proximitatea ta. 
Chiar mai în vârstă decât tine, adică. 

El a oftat, înfrânt. 

— Olive. 

— Haide. Poate avem noroc și o sa ne vadă șeful 
departamentului. Și după aia îţi cumpăr un sendviș de 
înghețată. 

— Și eu o să plătesc pentru acest sendviș de îngheţată? 

Acum suna resemnat. 

— Cel mai probabil. De fapt, uită de asta, probabil 
oricum nu-ți place înghețata, pentru că nu-ţi place nimic din 
ceea ce e bun în viață. Olive mergea în continuare, 
mușcându-se gânditoare de buza de jos. Poate la cofetărie 
se găsește niște broccoli crud? 

— Nu merit și abuzul ăsta verbal peste vaccinul 
împotriva gripei. 

Ea a zâmbit luminos. 

— Eşti un tip de comitet. Chiar dacă acul mare și rău 
vrea să-ţi vină de hac. 

— Deșteaptă ce ești, a conchis el, dar nu a opus 
rezistenţă când a continuat să-l tragă după ea. 

Era ora zece a unei dimineţii de septembrie, soarele 
strălucea deja prea puternic și fierbinte prin bumbacul 
bluzei lui Olive, iar frunzele arborelui de gumă erau de un 
verde-închis, nedând niciun semn că urmau să se 
îngălbenească. Această vară care nu părea să vrea să se 
termine, care se întinsese mult peste începutul semestrului, 
părea diferită de verile ultimilor câţiva ani. Studentii 
probabil fie că moţăiau la cursurile de dimineaţă, fie 
dormeau de-a binelea în paturile lor, pentru că, de data 
asta, atmosfera grăbită de haos care părea să domine 
campusul universității Stanford, lipsea. Și Olive - Olive avea 


un laborator pentru anul următor. Scopul pentru care 
muncise începând cu vârsta de cincisprezece ani avea, în 
cele din urmă, să se realizeze. 

Viaţa nu putea fi mai frumoasă de atât. 

A zâmbit, mirosind florile și fredonând încet o melodie în 
timp ce mergea tăcută alături de Adam. Pe când traversau 
campusul, degetele ei au alunecat din jurul încheieturii și 
au înconjurat palma lui Adam. 


Capitolul 10 


IPOTEZĂ: Dacă mă îndrăgostesc, lucrurile se vor 
termina, în mod invariabil, prost. 


Șoricelul stătea atârnat de capacul cuștii din sârmă de o 
durată de timp care ar fi trebuit să fie imposibilă, având în 
vedere felul în care fusese modificat genetic. Olive s-a 
încruntat și și-a strâns buzele. Îi lipsea o porţiune crucială 
din ADN. Toate proteinele care ar fi trebuit să-l ajute să se 
țină lipseau. Nu avea cum să se ţină așa de mult timp. Asta 
fusese însuși scopul eliminării tâmpitelor lui de gene... 

Telefonul i s-a aprins și s-a uitat la el cu coada ochiului. 
Putea citi numele expeditorului (Adam), dar nu conţinutul 
mesajului. Era 8.42, miercuri dimineața, ceea ce a făcut-o 
să se gândească imediat îngrijorată că ar fi fost posibil să 
vrea să anuleze întâlnirea lor falsă. Poate Adam sa gândit 
că, din cauză că o lăsase pe Olive să-i ia o îngheţată cu o zi 
în urmă, după vaccinul F/uchel/la (pe care se poate sau nu s- 
o fi sfârșit mâncând-o ea însăși), nu mai era nevoie să se 
vadă și azi. Poate nu ar fi trebuit să-l forțeze să stea pe o 
bancă și să-și amintească maratoanele la care alegaseră și 
poate păruse enervantă când îi furase telefonul, descărcase 
aplicaţia ei preferată pentru alergat și apoi se împrietenise 
cu ea însăși pe această aplicaţie. El păruse să se simtă 
bine, dar poate că de fapt nu se simţise. 

Olive s-a uitat la mâinile ei înmănușate și apoi spre 
șoricel, care se ţinea de sârmă. 

— Frate, nu te mai strădui așa de tare. S-a lăsat în jos 


până a ajuns cu ochii la nivelul cuștii. Șoricelul dădea din 
piciorușe, în timp ce coada îi sărea înainte și înapoi. Ar 
trebui să nu te descurci bine la asta. lar eu ar trebui să 
scriu o disertaţie despre cât de prost te descurci. Și apoi tu 
primeşti o bucăţoaie de brânză, iar eu primesc un job 
adevărat, care este plătit în bani adevăraţi, și în plus am 
parte de bucuria de a spune „Nu sunt genul acela de 
doctor“ când cineva face infarct în avion. 

Șoricelul a chităit și a dat drumul sârmei, căzând pe 
fundul cuștii de testare cu o bufnitură. 

— Gata. 

Și-a scos repede mănușile și a deblocat telefonul cu 
degetul mare. 


Adam: Mă doare bratul, 

Initial a crezut că-i servea un motiv din care nu se 
puteau întâlni. Apoi și-a amintit cum își frecase brațul 
dureros când se trezise. 

Olive: De la vaccin? 

Adam: E foarte dureros. 

Olive a chicotit. Chiar nu crezuse despre ea că era 
genul, dar iat-o, acoperindu-și gura cu mâna și... chicotind 
ca o proastă, în mijlocul laboratorului. Șoricelul se uita la 
ea, privind-o prin ochișorii roșii cu un amestec de judecată 
și mirare. Olive s-a întors în grabă cu spatele și s-a uitat la 
telefon. 

Olive: O, Adam. Îmi pare așa de rău. 

Olive: Să vin și să te sărut ca să-ți treacă? 

Adam: Nu ai spus că o să doară aşa de tare. 

Olive: După cum mi-a spus odată cineva, nu e 
treaba mea să lucrez la abilitățile tale de reglare a 
emoțiilor, 

Răspunsul lui Adam a fost un singur emoji (o mână cu 
degetul din mijloc ridicat), iar pe Olive au durut-o obrajii din 
cauză că zâmbea atât de larg. Era pe punctul de a 
răspunde cu un emoji sărut, când o voce a întrerupt-o. 

— Scârbos. 

A ridicat privirea din telefon. Anh era în pragul ușii 


laboratorului, scoțând limba. 

— Hei. Ce faci aici? 

— împrumut mănuși. Și sunt scârbită. 

Olive s-a încruntat. 

— De ce? 

— Nu mai avem mărimea S. Anh a intrat în laborator, 
dând ochii peste cap. Serios, niciodată nu cumpără 
suficiente, pentru că sunt singura femeie din laborator, dar 
nu e ca și cum nu aș consuma mănușile la fel de repede 
ca... 

— Nu, de ce ești scârbită? 

Anh a făcut o mutră și a scos două mănuși violet din 
cutia lui Olive. 

— Când văd cât de îndrăgostită ești de Carlsen. E în 
ordine dacă iau câteva perechi? 

— Ce spui... Olive a clipit la ea, ţinând în continuare 
telefonul în mână. Anh era nebună? Nu sunt îndrăgostită de 
el. 

— înî, sigur. Anh a terminat să-și înfunde mănuși în 
buzunare, apoi a ridicat privirea, observând în sfârșit 
expresia tulburată a lui Olive. Ochii i s-au căscat. 

Hei, glumeam! Nu ești scârboasă. Probabil că și eu arăt 
la fel când îi scriu mesaje lui Jeremy. Și, de fapt, e foarte 
drăguţ cât de praf ești după el... 

— Dar nu sunt. Praf. Olive începea să intre în panică. Nu 
sunt... doar... 

Anh și-a strâns buzele, ca și cum și-ar fi retinut un 
zâmbet. 

— OK. Dacă așa spui tu. 

— Nu, serios. Suntem doar... 

— Frate, e OK. Tonul lui Anh era liniștitor și puţin 
emoţionat. Doar că... ești uimitoare. Și specială. Și, sincer, 
persoana mea favorită din lume. Dar uneori mă îngrijorez la 
gândul că s-ar putea ca nimeni altcineva în afară de 
Malcolm și de mine să nu realizeze cât de incredibilă ești. 
Mă rog, până acum. Acum nu mai sunt îngrijorată, pentru 
că te-am văzut împreună cu Adam, la picnic. Și în parcare. 
Și... de fiecare dată, de fapt. Sunteţi amândoi îndrăgostiţi 


nebunește și până peste cap. E drăguţ! Cu excepţia primei 
nopţi, a adăugat ea, gânditoare. Susţin în continuare că aia 
a fost puţin ciudată. 

Olive și-a tras nasul. 

— Anh, nu e așa. Doar... ne vedem. Lejer. Pierdem 
vremea. Ne cunoaștem. Nu suntem... 

— Bine, sigur. Cum spui tu. Anh a scuturat din umeri, în 
mod evident necrezând niciun cuvânt din ce spunea Olive. 
Hai, trebuie să mă întorc la cultura mea de bacterii. Vin să 
te enervez când sunt în pauză, bine? 

Olive a dat încet din cap, uitându-se la spatele prietenei 
ei în timp ce se îndrepta spre ușă. Inima lui Olive a tresărit 
când Anh s-a oprit și s-a întors, cu o expresie brusc 
serioasă. 

— Ol. Vreau să știi... am fost foarte îngrijorată că te 
simţi rănită fiindcă am început să mă văd cu Jeremy. Dar 
acum nu mai sunt. Pentru că știu cum arăţi când ești 
chiar... Ei bine. Anh i-a aruncat un zâmbet timid. Nu o să o 
spun dacă nu vrei. 

A făcut cu mâna și a plecat, iar Olive a rămas îngheţată, 
privind la cadrul ușii mult după ce Anh dispăruse. Apoi a 
coborât privirea în podea, s-a lăsat pe scaunul din spatele 
ei și a gândit un singur lucru: „rahat“. 


* 


Nu era sfârșitul lumii. Lucrurile astea se întâmplă. Chiar 
și cei mai buni dintre oameni se îndrăgostesc - Anh spusese 
iubire, o, Doamne, spusese iubire - despre iubitul fals. Nu 
însemna nimic. 

Fir-ar. Fir-ar, fir-ar, fir-ar. 

Olive s-a uitat la ușa biroului din spatele ei și s-a lasat 
pe un scaun, sperând că asta nu avea să fie singura zi din 
semestru când colegii ei de laborator să hotărască să vină 
înainte de ora 10:00 a.m. 

Totul era din vina ei. Și a acțiunilor ei tâmpite. Știuse, 
știuse că începuse să-l găsească pe Adam atractiv. Știuse 
aproape de la început, iar apoi începuse să vorbească cu el, 


începuse să-l cunoască. Deși asta nu făcuse niciodată parte 
din plan și... să-l ia naiba că era așa diferit de cum îl 
crezuse ea. Pentru faptul c-o făcuse să-și dorească tot mai 
mult să fie cu el. La naiba. Acest adevăr fusese acolo, 
privind-o în fată în ultimele câteva zile, iar ea nu observase. 
Pentru că era o idioată. 

S-a ridicat brusc în picioare și a băgat mâna în buzunar 
după telefon, selectând numărul lui Malcolm. 

Olive: Trebuie să ne vedem. 

Dumnezeu să-l binecuvânteze pe Malcolm, pentru că a 
durat mai puţin de cinci secunde să răspundă. 

Malcolm: Prânz? Sunt pe punctul de a scobi în 
joncţiunea neuromusculară a unui șoricel tânăr. 

Olive: Trebuie să vorbesc cu tine ACUM. 

Olive: Te rog. 

Malcolm: Starbucks. În 10. 


* 


— Ți-am spus eu. 

Olive nu s-a deranjat să-și ridice fruntea de pe masă. 

— Nu mi-ai spus. 

— Ei bine, poate că nu ţi-am spus „Hei, nu face prostia 
asta cu iubita falsă, pentru că o să te îndrăgostești de 
Carlsen“, dar am spus că întreaga idee e proastă și un 
dezastru în așteptare, ceea ce cred că descrie fidel situația 
actuală. 

Malcolm stătea în faţa ei, lângă fereastra cafenelei 
aglomerate. In jurul lor, studenţii stăteau de vorbă, râdeau, 
comandau băuturi - inconștienţi în mod grosolan de 
vâltoarea bruscă din viaţa lui Olive. Şi-a ridicat capul de pe 
suprafața rece a mesei și și-a presat palmele peste ochi, 
încă nepregătită să-i deschidă. S-ar fi putut să nu mai fie 
niciodată pregătită. 

— Cum a putut să se întâmple așa ceva? Nu sunt așa. 
Asta nu sunt eu. Cum am putut - cu Adam Carlsen, dintre 
toți. Cui îi place Adam Carlsen? 

Malcolm a pufnit. 


— Tuturor, Oh. Este un armăsar înalt, ursuz, meditativ, 
cu un IQ, de geniu. Tuturor le plac armăsarii înalţi, ursuzi, 
meditativi, cu un IQ.de geniu. 

— Mie, nu! 

— În mod evident, îţi plac. 

Olive și-a strâns pleoapele și a scâncit. 

— Nu e chiar așa de ursuz. 

— O, este. Numai că tu nu observi pentru că ești 
aproape îndrăgostită de el. 

— Nu sunt... S-a lovit peste frunte. În mod repetat. 
Rahat. 

Malcolm s-a aplecat în faţă și a luat-o de mână, iar 
pielea lui era întunecată și caldă în palma ei. 

— Hei, i-a spus, cu un ton liniștitor în voce. Liniștește-te. 
O să-i dăm de capăt. A reușit chiar să afișeze un zâmbet. 
Olive îl iubea așa de tare în clipa aia, chiar și cu toate acele 
„ţi-am spus eu“. In primul rând, cât de rău este? 

— Nu știu. Există o scală? 

— Ei bine, poate să-ți placă sau... să-ţi placă de el. 

A scuturat din cap, simțindu-se complet pierdută. 

— Pur și simplu, îmi place de el. Vreau să-mi petrec 
timpul cu el. 

— OK, asta nu înseamnă nimic. Vrei să-ţi petreci timpul 
și cu mine. 

Ea a făcut o grimasă, simțind cum se îmbujorează. 

— Nu chiar la fel. 

Malcolm a tăcut o clipă. 

— Înţeleg. 

Știa cât de mult însemna asta pentru Olive. Vorbiseră 
despre asta de nenumărate ori - cât de rar i se întâmpla să 
se simtă atrasă de cineva, mai ales atrasă sexual. Dacă nu 
cumva era ceva în neregulă cu ea. Dacă trecutul o afectase 
cumva din punct de vedere emoţional. 

— Doamne. 

Voia doar să se retragă în gluga ei până când totul ar fi 
trecut. Să se ducă să alerge într-o cursă. Să înceapă să-și 
scrie propunerea de disertaţie. Orice, numai să nu 
trebuiască să gestioneze această situaţie. 


— Era acolo și nu mi-am dat seama. Am crezut că e 
numai deștept și atractiv, că are un zâmbet drăguţ și că am 
putea fi prieteni și... S-a frecat la ochi cu palmele, dorindu- 
și să se întoarcă în timp și să-și modifice alegerile de viață. 
Ultima lună cu totul. Mă urâști? 

Malcolm a părut surprins. 

— Eu? 

— Da. 

— Nu. De ce te-aș urî? 

— Pentru că s-a purtat oribil cu tine, te-a făcut să arunci 
la gunoi o tonă de date. Doar că, vezi tu, cu mine nu e... 

— Știu. Mă rog, s-a corectat dând din mână. Nu știu 
dacă știu. Dar pot să cred că e diferit cu tine faţă de cum a 
fost în nenorocita mea de comisie. 

— Îl urăști. 

— Mda, îl urăsc. Sau... îmi displace. Dar ţie nu trebuie să 
nu-ți placă pentru că numi place mie. Deși îmi rezerv 
dreptul de a comenta gustul tău abisal la bărbaţi. Cam o 
dată la două zile. Dar, Oh, v-am văzut la picnic. Cu 
siguranţă nu interacţiona cu tine așa cum o face cu mine. În 
plus, știi, a adăugat plin de invidie, nu e deloc lipsit de sex- 
appeal. Imi dau seama de ce ai vrea să i-o tragi. 

— Nu asta ai spus când ţi-am zis prima dată despre 
întâlnirile false. 

— Nu, dar încerc să te susţin. Atunci nu erai îndrăgostită 
de el. 

Ea a gemut. 

— Putem, te rog, să nu folosim acest cuvânt? Vreodată? 
Pare puţin prematur. 

— Sigur. Malcolm și-a scuturat un fir de praf inexistent 
de pe guler. Tare modalitate de a aduce o comedie 
romantică la viaţă, apropo. Deci, cum îi vei da vestea? 

Olive și-a masat tâmpla. 

— Ce vrei să spui? 

— Ei bine, simţi ceva pentru el și sunteţi prieteni. 
Presupun că o să-l informezi despre... sentimentele tale? 
Pot folosi cuvântul „sentimente”? 

— Nu. 


— Mă rog. Și-a dat ochii peste cap. O să-i spui, nu? 

— Bineînţeles că nu. A pufnit în râs. Nu-i poţi spune 
persoanei cu care ai întâlniri false - creierul i-a scanat după 
cuvântul corect, nu l-a găsit, apoi l-a descoperit - că „îți 
place” de ea. Pur și simplu, nu se face. Adam o să creadă 
că am plănuit asta. Că am umblat de la început după el. 

— E ridicol. Nici măcar nu-l știai atunci. 

— Poate îl știam, totuși. Îţi aduci aminte de tipul despre 
care ţi-am povestit, care m-a ajutat să mă hotărăsc în 
legătură cu doctoratul? Cel pe care l-am întâlnit în toaletă 
în weekendul în care am avut interviul? 

Malcolm a dat din cap. 

— S-ar putea să fi fost Adam. Cred. 

— Crezi? Vrei să spui că nu l-ai întrebat? 

— Bineînţeles că nu. 

— De ce bineînțeles? 

— Pentru că poate nu a fost el. Și dacă a fost, în mod 
clar nu-și amintește, altfel ar fi spus ceva despre asta cu 
săptămâni în urmă. 

Nu el fusese cel care purta lentile de contact expirate, la 
urma urmei. 

Malcolm a dat ochii peste cap. 

— Ascultă, Olive, a spus el serios. Vreau să te gândești 
la ceva. Dacă și Adam te place? Dacă vrea mai mult decât 
atât? 

Ea a râs. 

— În niciun caz. 

— De ce nu? 

— Pentru că. 

— Pentru că ce? 

— Pentru că e el. Este Adam Carlsen, iar eu... A lăsat 
fraza ne-terminată. Eu sunt eu. Nu sunt deloc specială. 

Malcolm a tăcut mai mult timp. 

— Habar n-ai, nu? Avea un ton trist. Ești grozavă. Ești 
frumoasă și iubitoare. Eşti independentă și un om de știință 
genial, și generoasă, și loială - la naiba, Ol, uite-te la 
încurcătura asta teribilă pe care ai creat-o numai ca 
prietena ta să poată să se vadă cu tipul de care îi place fără 


să se simtă vinovată. Nu se poate ca Adam să nu fi 
remarcat. 

— Nu. Era hotărâtă. Nu mă înţelege greșit, cred că mă 
place, dar mă consideră doar o prietenă. Și dacă îi spun, iar 
el nu vrea... 

— Să ce? Nu mai vrea să aibă întâlniri false cu tine? Nu 
e ca și cum ai avea prea multe de pierdut. 

Poate că nu. Poate tot vorbitul și acele priviri pe care i le 
arunca Adam și felul în care scutura din cap când ea își 
comanda extra frișcă; felul în care se lăsa tachinat; 
mesajele pe telefon; felul în care părea să se simtă relaxat 
cu ea, așa de remarcabil de diferit de Adam Carlsen de care 
obișnuia să-i fie aproape frică - poate toate astea nu 
însemnau prea mult. Dar Adam și cu ea erau prieteni acum 
și ar fi putut rămâne prieteni și după douăzeci și nouă 
septembrie. Olive s-a întristat la gândul posibilităţii de a 
renunţa la toate astea. 

— Totuși, am. 

Malcolm a oftat, apucându-i din nou palmele cu mâinile. 

— Atunci, ești îndrăgostită rău. 

Olive și-a strâns buzele, clipind repede ca să-și retină 
lacrimile. 

— Poate că da. Nu știu, nu mi s-a mai întâmplat 
niciodată. Nu mi-am mai dorit asta niciodată. 

El a zâmbit ca s-o liniștească, deși Olive numai liniștită 
nu se simţea. 

— Ascultă, știu că e înfricoșător. Dar ăsta nu e neapărat 
un lucru rău. 

O singură lacrimă și-a croit drum în jos pe obrazul lui 
Olive. S-a grăbit s-o șteargă cu mâneca. 

— E cel mai rău. 

— In sfârșit, ai găsit pe cineva care-ţi place. Și, bine, e 
Carlsen, dar asta s-ar putea până la urmă să se dovedească 
a fi ceva minunat. 

— Nu aș putea. Nu pot. 

— Ol, știu care sunt motivele tale. Înţeleg. Malcolm a 
strâns-o mai tare de mână. Știu că e înfricoșător să fii 
vulnerabil, dar îți poţi permite să-ţi pese. Poţi să-ți dorești 


să fii cu oameni care sunt mai mult decât doar prieteni sau 
cunoștințe întâmplătoare. 

— Dar nu pot. 

— Nu văd dece nu. 

— Pentru că toți oamenii pe care i-am iubit s-au dus, a 
izbucnit ea. 

Undeva în cafenea, chelnerița l-a strigat pe cel care 
comandase un machiatto cu caramel. Olive și-a regretat 
imediat cuvintele. 

— Îmi pare rău. Doar că... așa a fost. Mama mea. 
Bunicii. Tatăl meu - într-un fel sau altul, toți s-au dus. Dacă- 
mi dau voie să-mi pese, Adam se va duce și el. Poftim. 

Articulase în cuvinte, spusese cu voce tare, și asta făcea 
ca lucrurile să pară mai reale. 

Malcolm a expirat. 

— Of, Ol. 

Era unul dintre puţinii oameni faţă de care Olive fusese 
sinceră în privinţa fricilor ei - sentimentul constant de 
neapartenenţă, suspiciunea permanentă că viaţa ei avea să 
se termine în singurătate, la fel cum începuse. Că nu avea 
să merite niciodată ca cineva s-o iubească. Îi era imposibil 
să privească expresia lui Malcolm - o combinaţie de 
tristețe, înțelegere și milă. S-a uitat în altă parte - la 
studenţii care râdeau, la capacele pentru paharele de cafea 
așezate lângă ghișeu, la abţibildurile de pe Macbook-ul unei 
fete - și și-a scos mâna de sub palma lui Malcolm. 

— Ar trebui să pleci. A încercat să zâmbească, dar se 
simțea nesigură. Termină-ţi operaţiile. 

El nu și-a mutat privirea. 

— Îmi pasă. Lui Anh îi pasă. Anh ar fi renunţat la Jeremy 
în favoarea ta. Și și tie îţi pasă. Tinem toţi unii la altii, iar eu 
sunt aici în continuare. Nu plec nicăieri. 

— E altceva. 

— Ce? 

Olive nu s-a deranjat să răspundă, așa că și-a folosit 
mâneca să-și șteargă obrazul. Cu Adam era altceva, iar 
Olive voia altceva de la el, dar nu putea - nu voia s-o 
articuleze. Nu acum. 


— Nu-i voi spune. 

— Ol. 

— Nu, a spus ea cu fermitate. După ce lacrimile i s-au 
uscat, s-a simţit puţin mai bine. Poate nu era cine crezuse, 
dar se putea preface. Putea pretinde, chiar și faţă de sine 
însăși. Nu o să-i spun. Este o idee groaznică. 

— Ol. 

— Cum ar decurge conversaţia aia? Cum aș formula? 
Care sunt cuvintele potrivite? 

— De fapt, probabil că ar trebui... 

— Să-i spun că-mi place de el? Că mă gândesc tot 
timpul la el? Că m-am îndrăgostit foarte tare de el? Că... 

— Olive. 

Până la urmă, ceea ce a făcut-o să-și dea seama nu au 
fost cuvintele lui Malcolm sau expresia lui panicată, sau 
faptul că în mod evident se uita într-un punct undeva 
deasupra umerilor ei. Până la urmă, Anh a ales exact acel 
moment ca să-i trimită un mesaj, lucru care i-a atras 
privirea asupra cifrelor de pe ecran. 

10:00 a.m. 

Era ora zece. În dimineaţa zilei de miercuri. lar Olive se 
afla în acest moment în Starbucksul campusului, același 
Starbucks în care își petrecuse dimineţile de miercuri ale 
ultimelor câteva săptămâni. S-a răsucit și... 

Nici măcar nu a fost surprinsă când l-a văzut pe Adam. 
Stând în spatele ei. Suficient de aproape încât să fi auzit 
fiecare cuvinţel care ieșise din gura lui Olive, în afara 
cazului în care, de ultima dată de când vorbiseră, i se 
spărseseră timpanele. 

Și-a dorit să moară pe loc. Și-a dorit să se poată târî 
afară din corp și din această cafenea, să se topească într-o 
baie de transpiraţie și să se scurgă printre plăcile 
pardoselii, pur și simplu să se evapore. Dar toate aceste 
lucruri erau momentan în afara razei ei de expertiză, așa că 
și-a montat un zâmbet firav pe figură și s-a uitat la Adam. 

IPOTEZĂ: De fiecare dată când mint, lucrurile se 
vor înrăutăţi de 743 de ori. 


— Ai... ai auzit ce-am spus? a izbucnit ea. 

Malcolm s-a grăbit să elibereze masa de lucrurile lui, 
mormăind tensionat: 

— Tocmai eram pe punctul de a pleca. 

Olive abia dacă a observat, urmărind cum Adam 
împingea scaunul ca să se așeze vizavi de ea. 

Rahat. 

— Da, a spus, sec și egal, iar Olive a simţit că urmează 
să se dezintegreze într-un milion de mici bucățele aici, 
exact în acest loc. 

Voia ca el să-și retragă cuvintele. Voia ca el să spună: 
„Nu, ce să aud?“ Voia să se întoarcă în timp, să fie mai 
devreme în dimineaţa asta și să dea totul înapoi, această zi 
mizerabilă. Să nu se uite la mesajele de pe telefonul ei, să 
n-o lase pe Anh să dea peste ea în timp ce tânjea la iubitul 
ei fals, să nu-și descarce sufletul în faţa lui Malcolm, în cel 
mai nepotrivit loc cu putinţă. 

Adam nu trebuia să știe. Pur și simplu, nu trebuia. Dacă 
ar ști, ar crede că Olive îl sărutase intenţionat, că plănuise 
acest întreg fiasco, că îl manipulase să intre în această 
situaţie. S-ar simţi obligat să se despartă de ea cu mult 
înainte să poată avea vreun beneficiu de pe urma acestui 
aranjament. Și ar urf-o. 

Perspectiva era terifiantă, așa că a spus singurul lucru 
care i-a trecut prin cap. 

— Nu era despre tine. 

Minciuna i s-a scurs de pe limbă ca o alunecare de 
teren: nepremeditat, repede, astfel încât să lase o mare 
mizerie în urma ei. 

— Știu. 

A dat din cap și... nici măcar n-a părut surprins. Era ca și 
cum nici nu i-ar fi trecut prin cap că Olive ar fi putut fi 
interesată de el. O făcea să vrea să plângă - o stare destul 
de obișnuită în dimineţile astea stupide - dar în loc să facă 
asta, pur și simplu, a mai vomitat o altă minciună. 


— Doar... am o chestie. Pentru un tip. 

El a dat din nou din cap, de data asta lent. Ochii i s-au 
întunecat, și colțul maxilarului i-a zvâcnit numai pentru o 
clipă. Ea a clipit, iar expresia lui a devenit din nou goală. 

— Da, mi-am imaginat asta. 

— Acest tip este... 

Olive a înghiţit în sec. Ce era? „Repede, Olive, repede.“ 
Imunolog? Islandez? O girafă? Ce era? 

— Nu trebuie să-mi explici dacă nu vrei. 

Vocea lui Adam părea ușor afectată, dar și liniștitoare. 
Obosită. Olive și-a dat seama că-si frământa mâinile, iar în 
loc să le oprească, pur și simplu, le-a ascuns sub masă. 

— Eu... doar că... 

— Este în ordine. 

l-a zâmbit liniștitor, dar Olive nu putea să se uite la el. 
Nu pentru încă o secundă. Și-a mutat privirea, dorindu-și cu 
disperare să găsească ceva de spus. Ceva prin care să 
repare situaţia. Chiar în faţa lor, afară din cafenea, un grup 
de studenţi se îngrămădea în fața laptopului, râzând de 
ceva de pe ecran. O pală de vânt a împrăștiat un teanc de 
notițe, iar un băiat s-a împleticit să le adune. În depărtare, 
doctorul Rodrigues venea spre Starbucks. 

— Acest... aranjamentul nostru. 

Vocea lui Adam a readus-o în prezent. La minciunile și la 
mă-sa dintre ei; la felul blând, sensibil, în care îi vorbea. 
Bun, fusese așa de bun. 

„Adam. Aveam cea mai proastă părere despre tine, iar 
acum...“ 

— Ar trebui să ne ajute pe amândoi. Dacă nu mai e 
cazul... 

— Nu. Olive a scuturat din cap. Nu. Eu... S-a forțat să 
zâmbească. E complicat. 

— Înţeleg. 

A deschis gura să spună că nu, că el nu avea cum să 
înțeleagă. Nu avea cum să înțeleagă nimic, pentru că Olive 
tocmai inventase toată povestea. Încurcătura asta de rahat. 

— Eu nu... Și-a umezit buzele. Nu e nevoie să ne 
încheiem aranjamentul mai devreme, pentru că nu-i pot 


spune că-mi place de el. Pentru că eu... 

— Frate. O mână a pocnit umărul lui Adam. De când nu 
ești tu la tine în bi... O, înţeleg. 

Privirea doctorului Rodrigues a alunecat de la Adam și a 
poposit asupra lui Olive. Pentru o clipă, a stat doar lângă 
masă și a studiat-o, surprins s-o găsească acolo. Apoi, gura 
i s-a deschis într-un zâmbet. 

— Bună, Olive. 

În timpul primului an al lui Olive ca doctorand, doctorul 
Rodrigues fusese în comisia de îndrumare atribuită din 
oficiu - în mod evident o alegere ciudată, având în vedere 
relativa lui lipsă de experienţă în domeniul ei de cercetare. 
Și totuși, avea amintiri în mare parte plăcute ale 
interacțiunilor cu el. Când bâjbâise în timpul întâlnirilor 
comisiei, el fusese întotdeauna primul care îi zâmbise, iar 
odată o și complimentase pentru tricoul cu Star Wars, după 
care începuse să fredoneze tema Darth Vader în barbă, de 
fiecare dată când profesoara Moss făcea spume la gură la 
adresa metodelor lui Olive. 

— Hei, doctore Rodrigues. Era sigură că zâmbetul ei nu 
era nici pe departe atât de convingător pe cât ar fi trebuit 
să fie. Ce mai faceţi? 

El a dat din mână. 

— Pff. Te rog, spune-mi Holden. Nu mai ești studenta 
mea. L-a bătut pe Adam pe spate cu bucurie. Și ai plăcerea 
foarte dubioasă de a te vedea cu cel mai vechi și 
handicapat social prieten al meu. 

Olive abia s-a abținut să nu-i cadă falca. Erau prieteni? 
Adorabilul, lipsitul de griji Holden Rodrigues și posacul, 
taciturnul Adam Carlsen erau prieteni vechi? Asta era ceva 
ce ar fi trebuit să știe? lubita lui Adam ar fi știut, nu? 

Doctorul Rodrigues - Holden? Doamne, Holden. Nu avea 
să se obișnuiască niciodată cu faptul că profesorii erau 
oameni reali și aveau prenume - s-a întors către Adam, 
care părea netulburat de faptul că fusese numit handicapat 
social, și l-a întrebat: 

— Pleci la Boston diseară, nu-i așa? 

Modul de a vorbi i s-a schimbat puţin - a devenit mai 


rapid și mai jos, mai lejer. 

Chiar erau prieteni vechi. 

— Da. Mai poţi să ne duci pe mine și pe Tom la 
aeroport? 

— Depinde. 

— De ce? 

— Tom o să aibă căluș în gură și va fi legat în portbagaj? 

Adam a oftat. 

— Holden. 

— Îi dau voie pe locul din spate, dar, dacă nu-și ține 
gura, scap de el pe autostradă. 

— Bine. Îi spun. 

Holden părea mulţumit. 

— Oricum, nu am vrut să vă întrerup. 

L-a mai bătut o dată pe Adam pe umăr, dar se uita la 
Olive, care a spus: 

— Este în regulă. 

— Serios? Bine, atunci. Zâmbetul i s-a lărgit și a tras un 
scaun de la o masă alăturată. Adam a închis ochii, 
resemnat. 

— Deci, despre ce vorbim? 

„Ei bine, eram în mijlocul unei minciuni crase, 
mulțumesc foarte mult pentru întrebare“ 

— A... nu mare lucru. Voi cum... S-a uitat de la unul la 
altul, dregându-și glasul. Îmi pare rău, am uitat cum v-aţi 
cunoscut. 

O bufnitură - Holden lovindu-l pe Adam pe sub masă. 

— Nemernic ce ești. Nu i-ai povestit istoria noastră de 
decenii? — încercam s-o uit. 

— Ai vrea tu. Holden s-a întors ca să rânjească la ea. Am 
crescut împreună. 

Olive s-a încruntat către Adam. 

— Am crezut că ai crescut în Europa. 

Holden a dat din mână. 

— A crescut peste tot. Și eu la fel, de împreună. 
Diplomaţi - cel mai nasol gen de oameni. Dar apoi, familiile 
noastre s-au stabilit în D.C. S-a aplecat în faţă. Ghici cine a 
mers la liceu, la colegiu și la universitate împreună. 


Olive a căscat ochii, iar Holden a observat, cel puţin 
judecând după felul în care l-a lovit din nou pe Adam. 

— Chiar nu i-ai spus nimic. Văd că vrei în continuare să 
fii meditativ și misterios. Și-a dat ochii peste cap și s-a uitat 
din nou la Olive. Ti-a spus Adam că aproape nu a absolvit 
liceul? A fost suspendat pentru că a lovit un tip care insista 
să afirme că Large Hadron Collider? avea să ne distrugă 
planeta. 

— Interesant cum nu menţionezi că ai fost suspendat 
alături de mine pentru exact același lucru. 

Holden l-a ignorat. 

— Părinţii mei erau plecați din ţară în nu știu ce fel de 
misiune și uitaseră că exist, așa că am petrecut săptămâna 
la mine, jucând Final Fantasy?! - a fost glorios. Dar atunci 
când Adam s-a înscris la drept? Trebuie să-ţi fi spus despre 
asta. 

— Tehnic vorbind, nu m-am înscris niciodată la drept. 

— Minciuni. Numai minciuni. Ti-a spus măcar că a fost 
partenerul meu la banchetul de sfârșit de liceu? A fost 
fenomenal. 

Olive s-a uitat la Adam, așteptându-se să nege și asta. 
Dar Adam a zâmbit doar pe jumătate, l-a privit pe Holden în 
ochi și a spus: 

— A fost chiar fenomenal. 

— Imaginează-ţi asta, Olive. Imediat după anul 2000. O 
școală ridicol de scumpă, numai de băieţi răsfăţaţi, din D.C. 
Doi studenţi gay în clasa a douăsprezecea. Mă rog, doi care 
recunoscuseră, în orice caz. Richie Muller și cu mine am 
fost împreună în ultimul an, și apoi mi-a dat papucii cu trei 
zile înainte de banchet pentru un tip de care îi plăcea de 
câteva luni. 

— Era un nemernic, a șoptit Adam. 

— Aveam trei alternative. Să nu mă duc la banchet și 
să-mi plâng în pumni acasă. Să merg singur și să-mi plâng 
în pumni la școală. Sau să-l fac pe prietenul meu cel mai 

bun - care plănuia să stea acasă și să-și plângă în pumni 
din cauza acizilor gamma-aminobutirici - să fie partenerul 
meu. Ghici ce? 

Olive a icnit. 

— Cum l-ai convins? 

— Asta-i treaba, nu l-am convins. Când i-am spus ce 
făcuse Richie, s-a oferit. 

— Nu te obişnui cu asta, a mormăit Adam. 

— Îţi vine să crezi, Olive? 

„Că Adam ar pretinde că este într-o relaţie cu cineva ca 
să scoată persoana respectivă dintr-o situație mizerabilă? “ 

— Nu. 

— Ne-am ţinut de mâini. Am dansat blues. L-am făcut pe 
Richie să-și scuipe punciul și să regrete fiecare dintre 
hotărârile jalnice pe care le luase. Apoi ne-am dus acasă și 
am jucat iar Final Fantasy. A fost marfă. 

— A fost surprinzător de amuzant, a recunoscut Adam, 
cu reținere. 

Olive s-a uitat la el și a avut o revelaţie: Holden era Anh 
a lui Adam. Era persoana lui. Era evident că Adam și Tom 
erau foarte apropiaţi, de asemenea, dar relaţia pe care 
Adam o avea cu Holden era altceva și... Olive nu avea idee 
ce să facă cu această nouă informaţie. 

Poate ar fi trebuit să-i spună lui Malcolm. Fie ar fi fost 
fericit, fie ar fi luat-o razna. 

— Ei bine, a spus Holden, ridicându-se în picioare. A fost 
fantastic. Mă duc să-mi iau cafea, dar ar trebui să ne 
întâlnim toţi trei în curând. Nu-mi aduc aminte când am 
avut ultima dată plăcerea de a-l face de râs pe Adam în 
faţa unei prietene. Deocamdată însă, e al tău. 

A lungit cuvintele „al tău“ cu un rânjet care a făcut-o pe 
Olive să roșească. 

Adam a dat ochii peste cap când Holden a plecat să-și 
comande cafea. Olive l-a urmărit, fascinată, câteva 
momente. 

— Hm, asta a fost... 

— Holden pentru dumneavoastră. 

Adam abia dacă părea deranjat. 


Ea a dat din cap, puţin năucită. 

— Nu-mi vine să cred că nu sunt prima pentru tine. 

— Prima? 

— Prima întâlnire falsă. 

— Exact. Presupun că se pune și banchetul. Părea să 
rumege ceva. Holden a avut... ghinion cu relaţiile. Ghinion 
nemeritat. 

Tonul protectiv preocupat din vocea lui i-a încălzit 
pieptul lui Olive. A făcut-o să se întrebe dacă era măcar 
conștient de el. 

— El și Tom au fost vreodată... 

Adam a scuturat din cap. 

— Holden ar fi contrariat dacă ar ști că ai întrebat. 

— Atunci, de ce nu vrea să-l conducă pe Tom la 
aeroport? 

Adam a scuturat din umeri. 

— Lui Holden i-a displăcut întotdeauna Tom, profund și 
în mod irațional. Chiar din timpul doctoratului. 

— Ah. De ce? 

— Nu sunt sigur. Nu sunt sigur nici măcar că știe. Tom 
spune că e gelos. Cred că e numai o chestiune ce ţine de 
personalitate. 

Olive a tăcut, absorbind noua informație. 

— Nici lui Holden nu i-ai spus despre noi. Că nu suntem 
pe bune. 

— Nu. 

— De ce? 

Adam s-a uitat în altă parte. Falca i s-a încleștat. 

— Cred că pur și simplu nu i-am spus. Vocea i s-a stins și 
a scuturat din cap înainte de a-i zâmbi discret, puţin forțat. 
Vorbește foarte frumos despre tine, știi? 

— Holden? Despre mine? 

— Despre munca ta. Și cercetarea ta. 

— Ah. Nu avea idee ce să spună la asta. Când aţi vorbit 
despre mine? Și de ce? Ah, a repetat în mod inutil. 

Nu era sigură de ce acum, dar posibilele ramificații ale 
aranjamentului lor în viaţa lui Adam au lovit-o pentru prima 
dată. Se înțeleseseră să aibă întâlniri false pentru că 


amândoi aveau ceva de câștigat din asta, dar și-a dat 
seama că Adam avea semnificativ mai mult de pierdut. 
Dintre toți oamenii pe care Olive îi iubea, o minţea numai 
pe Anh, iar asta era absolut inevitabil. Nu îi păsa nici cât 
negru sub unghie de părerile celorlalţi studenți. Adam însă 
îi minţea în mod curent pe prietenii și pe colegii lui. 
Studenţii lui interactionau în fiecare zi cu el crezând că se 
vedea cu una dintre colegele lor. Îl credeau libidinos? Le 
schimbase relaţia cu Olive percepţia despre el? Și cum 
rămânea cu alți membri ai corpului profesoral din 
departament sau din programele adiacente? Numai fiindcă 
era permis să te vezi cu un student doctorand, nu însemna 
că nu era ceva de condamnat. Și dacă Adam ar fi întâlnit - 
sau poate deja întâlnise - pe cineva pe care să o placă de- 
adevăratelea? Când încheiaseră înțelegerea, el spusese că 
nu avea de gând să se vadă cu nimeni, dar asta fusese cu 
săptămâni în urmă. Olive însăși fusese convinsă că nu ar fi 
putut fi interesată să se vadă cu cineva în acel moment. Și 
nu era de râs acum, într-un mod remarcabil de neamuzant? 
Ca să nu mai menţioneze că ea era singura beneficiară a 
aranjamentului lor. Anh și Jeremy crezuseră minciuna, dar 
fondurile de cercetare ale lui Adam erau în continuare 
continuare, în ciuda tuturor acestor lucruri. lar Olive îi 
răsplătea bunătatea având idei și dezvoltând sentimente 
care, cu siguranţă, l-ar fi făcut să se simtă inconfortabil. 

— Vrei să ne luăm cafea? 

Olive și-a ridicat privirea de la mâinile ei. 

— Nu. Și-a dres glasul ca să scape de senzaţia de arsură 
care se cuibărise în spatele sternului ei. Ideea de cafea o 
făcea să-i vină greață. Cred că trebuie să mă întorc la 
laborator. 

S-a aplecat să-și ia rucsacul, intenţionând să se ridice și 
să plece imediat, dar la jumătatea mișcării i-a trecut prin 
minte un gând și s-a trezit holbându-și ochii la el. Adam 
stătea vizavi de ea cu o expresie preocupată și o ușoară 
încruntare pe frunte. 

Olive a încercat să zâmbească. 

— Suntem prieteni, nu? 


Încruntarea lui Adam s-a accentuat. 

— Prieteni? 

— Da. Noi doi. 

A studiat-o mult timp. O expresie nouă ia trecut peste 
faţa goală și puţin tristă. 

Prea trecătoare pentru ca Olive s-o poată interpreta. 

— Da, Olive. 

Ea a dat din cap, nesigură dacă ar fi trebuit să simtă 
ușurare. Nu așa crezuse că avea să se desfășoare ziua și 
avea o tensiune ciudată în spatele pleoapelor, ceea cea 
făcut-o să-și strecoare brațele pe sub bretelele rucsacului 
mai repede. l-a făcut cu mâna în semn de la revedere, cu 
un zâmbet tremurat pe faţă, și ar fi fost deja afară din 
nenorocitul de Starbucks dacă el nu ar fi spus cu vocea aia 
a lui: 

— Olive. 

S-a oprit chiar în dreptul scaunului lui și s-a uitat în jos la 
el. Era așa ciudat ca măcar o dată să fie mai înaltă decât el. 

— S-ar putea să fie nepotrivit, dar... și-a mișcat 
maxilarul și a închis ochii pentru o secundă, ca și cum și-ar 
fi adunat gândurile. Olive. Ești chiar... Ești extraordinară și 
nu-mi pot imagina că, dacă i-ai spune lui Jeremy ce simţi, el 
nu ar... 

A lăsat fraza neterminată, apoi a dat din cap. Un fel de 
punctare, pentru că vorbele lui și felul în care le spusese au 
adus-o și mai aproape de a da drumul lacrimilor. 

Credea că era vorba de Jeremy. Adam credea că Olive 
fusese îndrăgostită de Jeremy când începuseră 
aranjamentul, credea că era în continuare îndrăgostită de 
el. Pentru că tocmai spusese o minciună nenorocită pe care 
îi era prea frică să o retragă... 

Urma să se întâmple. Urma să plângă, iar ceea ce-și 
dorea cel mai mult pe lume era să n-o facă în faţa lui Adam. 

— Ne vedem săptămâna viitoare? 

Nu i-a așteptat răspunsul și a plecat grăbită spre ieșire, 
lovindu-se cu umărul de cineva de la care ar fi trebuit să-și 
ceară scuze. Odată ajunsă afară, a inspirat adânc și s-a dus 
spre clădirea departamentului de biologie, încercând să-și 


golească mintea, forțându-se să se gândească la secţiunea 
pe care era pregătită s-o asiste mai târziu, la aplicaţia 
pentru finanţare pe care îi promisese profesoarei Aslan că 
avea s-o trimită a doua zi, la faptul că sora lui Anh urma să 
vină în oraș weekendul următor și plănuiseră să gătească 
mâncare vietnameză pentru toată lumea. 

Un vânt răcoros a trecut prin frunzele copacilor din 
campus, lipindu-i bluza de piele. Și-a strâns braţele în jurul 
corpului și nu s-a uitat în urmă la cafenea. Toamna 
începuse, în cele din urmă. 

IPOTEZĂ: Dacă nu sunt bună la activitatea A, 
șansele de a fi rugată să particip la activitatea A 
vor crește exponențial. 


Campusul părea ciudat de gol după plecarea lui Adam, 
chiar și în zilele în care Olive nu ar fi avut oricum prea 
multe șanse de a se întâlni cu el. Nu avea prea mult sens: 
Stanford în mod clar nu era pustiu, ci forfotea de studenți 
enervanţi și zgomotoși, care se duceau spre clasele lor. 
Viaţa lui Olive era, de asemenea, plină: șoriceii ei aveau 
vârsta necesară pentru testarea comportamentală, primise 
în sfârșit referatele pentru o lucrare pe care o depusese în 
urmă cu mai multe luni și trebuia să înceapă să facă planuri 
concrete pentru mutarea la Boston din anul următor; clasa 
la care funcţiona ca asistentă a profesorului urma să dea un 
test și studenţii începuseră să apară în mod magic în timpul 
orelor de serviciu, cu expresii panicate și întrebări ale căror 
răspunsuri se găseau în mod invariabil în primele trei 
rânduri ale programei. 

Malcolm și-a petrecut două zile încercând s-o convingă 


pe Olive să-i spună adevărul lui Adam, apoi a devenit - din 
fericire - prea descurajat de încăpăţânarea ei și prea 
ocupat să depășească prin meditaţie drama din propria 
viaţă romantică pentru a mai insista. E adevărat că a copt 
mai multe serii de fursecuri cu caramel, minţind plin de 
răbdare că „nu premiez comportamentele tale 
autodistructive, Olive, doar îmi perfecționez rețeta”. Olive 
le-a mâncat pe toate și l-a îmbrățișat de la spate în timp ce 
pudra cu sare de mare ultima șarjă. 

Sâmbătă, Anh a venit pentru întâlnirea cu bere și 
bezele, iar împreună și-au imaginat fantezii despre 
părăsirea mediului academic și găsirea unor joburi în 
industrie, care ofereau un salariu adecvat și recunoșteau 
existența timpului liber. 

— Am putea, de exemplu, să dormim până mai târziu 
duminica dimineață. In loc să trebuiască să ne verificăm 
șoriceii la 6:00 a.m. 

— Aha. Anh a suspinat melancolică. În fundal se auzea 
Mândrie și prejudecată și zombi, dar niciuna dintre ele nu 
era atentă. Am putea cumpăra ketchup adevărat, în loc să 
furăm pachetele de la Burger King. Și să comandăm 
aspiratorul ăla fără fir pe care l-am văzut la televizor. 

Olive, beată fiind, a chicotit și s-a întors pe-o parte, 
făcând patul să scârțâie. 

— Serios? Un aspirator? 

— Unul fără fir. Este chestia momentului, Ol. 

— Asta e... 

— Ce? 

— Doar... cel mai aiurea lucru. 

— Taci. Anh a zâmbit, dar nu a deschis ochii. Am alergii 
serioase la praf. Dar știi ce? 

— O să-mi spui un lucru despre aspiratoare ce ţine de 
cultura generală? 

Colturile ochilor lui Anh s-au încretțit. 

— Nu, a spus ea. Nu știu nimic despre asta. Stai - cred 
că poate prima femeie director general al unei corporaţii a 
lucrat la o companie care producea aspiratoare. 

— Nu cred. Asta chiar e tare. 


— Dar poate doar inventez. Anh a ridicat din umeri. În 
orice caz, ce voiam să spun este... cred că tot îl vreau. 

— Aspiratorul? Olive a căscat fără să se deranjeze să-și 
pună mâna la gură. 

— Nu. Un job în mediul academic. Și tot ce înseamnă el. 
Laboratorul, studenţii, cantitatea masivă de material care 
trebuie predată, cursa pentru finanţări, salariul 
disproporționat de mic. Tot tacâmul. Jeremy spune că 
Malcolm are dreptate. Că joburile din industrie sunt unde se 
întâmplă acţiunea. Dar cred că eu vreau să rămân și să fiu 
profesor. Este mizerabil, cu siguranţă, dar este singura 
modalitate de a crea un mediu pentru femei ca noi, Ol. Să 
le creăm competiţie bărbaţilor ăstora albi, care se 
consideră îndreptăţiţi să fie aici. A zâmbit frumos și 
neînfricat. Jeremy poate intra în industrie și să facă o tonă 
de bani mânjiţi de sânge, pe care eu să-i investesc în 
aspiratoare fără fir. 

Olive cea beată a studiat hotărârea beată a lui Anh cea 
beată, gândindu-se că era ceva liniștitor în faptul că cea 
mai bună prietenă a ei începea să-și dea seama cum voia 
să-i arate viața. Cu cine voia s-o trăiască. Asta i-a provocat 
lui Olive un junghi în stomac, în acel loc în care părea să 
simtă cel mai acut absenta lui Adam, dar l-a dat la o parte, 
încercând să nu se gândească prea mult la asta. În schimb, 
s-a întins după mâna prietenei ei, a strâns-o o dată și a 
inspirat mirosul dulce de măr din părul ei. 

— O să fii așa de bună la asta, Anh. Abia aștept să te 
văd schimbând lumea. 


Una peste alta, viaţa lui Olive a continuat neperturbată - 
cu excepţia faptului că, pentru prima dată, ar fi preferat să 
facă altceva. Să fie cu altcineva. 

„Deci, asta înseamnă să-ţi placă de cineva“, a cugetat 
ea. Să simtă că nu merita să meargă în clădirea 
departamentului de biologie, în condiţiile în care absenta lui 
Adam din oraș îi furase chiar și cea mai mică șansă de a da 


peste el acolo; să se răsucească în mod constant de colo 
colo în speranţa de a întrezări un păr negru ca smoala sau 
atunci când auzea o voce groasă care suna la fel de plin ca 
a lui Adam, fără ca de fapt să fie a lui; să se gândească la el 
pentru că prietenul ei, Jess, menţionase că intenţionează să 
călătorească în Olanda sau pentru că, la emisiunea-concurs 
„Riști și Câștigi”, întrebarea corectă pentru răspunsul 
„tripanofobia” se dovedise a fi „Ce este frica de ace?“; să 
se simtă blocată într-o situaţie incertă și ciudată, 
așteptând, doar așteptând, așteptând... nimic. Adam urma 
să se întoarcă în câteva zile, iar minciuna lui Olive, că ar fi 
fost îndrăgostită de altcineva, avea să fie în continuare 
prezentă. Douăzeci și nouă septembrie avea să vină prea 
curând, dar, oricum, presupunerea că Adam ar fi putut s-o 
vadă vreodată pe Olive într-o postură romantică era 
absurdă. Luând în considerare toate aspectele, ar fi fost 
norocoasă să o placă suficient de mult cât să vrea să fie 
prieten cu ea. 

Duminică i-a vibrat telefonul în timp ce alerga la sală. 
Când a apărut numele lui Adam pe ecran, a sărit imediat 
jos de pe aparat ca să citească mesajul. Doar că nu era 
mare lucru de citit: era doar imaginea unei băuturi uriașe, 
într-un pahar de plastic, și care avea în vârf ceva ce părea o 
brioșă. La baza ecranului scria cu mândrie „Frappuccino cu 
Plăcintă de Dovleac“, iar dedesubt era textul lui Adam: 

Adam: Crezi că pot strecura asta în avion? 

Nu avea nevoie să i se spună că rânjea spre ecranul 
telefonului ca o idioată. 

Olive: Ei bine, TSA? este de o incompetenţă 
renumită. 

Olive: Poate nici chiar în halul ăsta? 

Adam: Păcat. 

Adam: Atunci, aș fi vrut să fii aici. 

Olive a rămas zâmbind pentru mult timp. Și apoi, când 
și-a amintit încurcătura în care era, zâmbetul s-a 
transformat într-un suspin adânc. 


*2 Transportation Security Administration - Administrația Securităţii 
Transportului 


Ducea o tavă cu eșantioane de țesut la laboratorul 
microscopului electronic, când cineva a bătut-o pe umăr, 
speriind-o. Olive aproape că s-a împiedicat și a distrus 
câteva mii de dolari din finanţarea federală. Când s-a întors, 
doctor Rodrigues se uita la ea cu rânjetul lui băieţesc 
obișnuit, ca și cum ar fi fost niște mici buni care erau pe 
cale de a se duce să bea o bere și să petreacă împreună, în 
loc de o studentă doctorandă și un fost membru al comisiei 
ei de îndrumare, care nu ajunsese niciodată să citească 
vreuna dintre lucrările pe care ea le predase. 

— Doctore Rodrigues. 

Fruntea i s-a încrețit. 

— Am crezut că am stabilit să-mi spui Holden? 

Așa făcuseră? 

— Exact. Holden. 

El a zâmbit mulțumit. 

— Iubitul e plecat, nu-i așa? 

— Aă... da. 

— Te duci acolo? A arătat cu bărbia spre laboratorul cu 
microscopul electronic, iar Olive a dat din cap. Uite, lasă- 
mă pe mine. 

Și-a glisat legitimaţia ca să descuie ușa și a deschis-o 
pentru ea. 

— Mulţumesc. Olive și-a așezat eșantioanele pe masă și 
a  zâmbit  recunoscătoare, strecurându-și mâinile în 
buzunarele de la spate. Voiam să iau un căruț, dar nu am 
găsit niciunul. A mai rămas unul singur pe etajul ăsta. Cred 
că cineva le duce acasă și le revinde. 

Holden a zâmbit și... Malcolm avea dreptate. Avusese 
dreptate în ultimii doi ani: Holden chiar avea ceva lejer și 
ușor în atitudine. Nu că Olive ar fi părut să fie interesată de 
altceva decât de armăsari înalţi, misterioși, posaci, cu IQ.de 
genii. 

— Nu-i pot condamna. Aș fi făcut același lucru în zilele 
doctoranturii mele. Deci, cum e viaţa? 

— Ă, e totul bine. A ta? 

Holden i-a ignorat întrebarea și s-a sprijinit nonșalant de 
perete. 


— Cât de rău e? 

— Rău? 

— Faptul că Adam e plecat. La naiba, până și mie îmi e 
dor de nenorocitul ăla. A chicotit. Cum reziști? 

— Ah. Și-a scos mâinile din buzunare, si-a încrucișat 
braţele peste piept, apoi s-a răzgândit și le-a dat drumul 
rigide în lateral. „Da, perfect. Poartă-te natural? Bine. 
Merge. Ocupată. 

Holden a părut sincer ușurat. 

— Grozav. Aţi vorbit la telefon? 

„Nu. Bineînțeles că nu. Să vorbești la telefon este lucrul 
cel mai greu și mai stresant din lume, și nu pot face asta cu 
doamna drăguță care îmi programează vizitele la dentist, 
cu atât mai puţin cu Adam Carlsen.“ 

— A, mai mult mesaje, știi? 

— Da, știu. Oricât de glacial și de morocănos ar fi Adam 
cu tine, te rog să știi că face un efort și că este de un milion 
de ori mai rău cu toți ceilalţi. Inclusiv cu mine. A oftat și a 
scuturat din cap, dar în spatele gestului se putea citi 
duioșie. O afecţiune lejeră, pe care Olive nu avea cum să n- 
o observe. „Cel mai vechi prieten al meu”, spusese despre 
Adam și, în mod evident, nu minţise. De fapt, a devenit 
mult mai suportabil de când aţi început să vă vedeți. 

Olive a simţit că i se strânge inima. Nesigură ce să 
spună, s-a hotărât la un simplu, dureros, jenant: 

— Serios? 

Holden a dat din cap. 

— Mda. Sunt așa de fericit că a reușit în sfârșit să-și 
adune curajul de a-ţi cere o întâlnire. Îi dădea înainte, de 
ani buni, în legătură cu „fata asta uimitoare”, dar era 
preocupat de faptul că eraţi în același departament și... știi 
cum e el. S-a scuturat și a dat din mână. Mă bucur că a 
reușit în cele din urmă să-și scoată capul din fund. 

Creierul lui Olive s-a bâlbâit. Neuronii au devenit lenți și 
reci și i-a luat câteva secunde ca să proceseze faptul că 
Adam își dorise de ani buni să îi ceară o întâlnire. 

Nu putea să creadă, pentru că... nu era posibil. Nu avea 
niciun sens. Adam nici măcar nu-și aducea aminte de 


existenta lui Olive înainte ca ea să-l fi hărțuit pe hol, cu 
câteva săptămâni în urmă. Cu cât s-a gândit mai mult la 
asta, cu atât mai convinsă a fost că, dacă ar fi avut vreo 
amintire a întâlnirii lor din toaletă, ar fi menţionat-o. Adam 
era, la urma urmelor, notoriu de direct. 

Holden trebuie să se fi referit la altcineva. Și Adam 
trebuie să fi avut sentimente pentru acea persoană. Cineva 
cu care lucra, cineva din departamentul lor. O colegă care 
era „uimitoare”. 

Mintea lui Olive, pe jumătate îngheţată până în urmă cu 
puţine secunde, a început să se învolbureze în jurul 
informaţiei. Lăsând la o parte faptul că această conversaţie 
era o invazie totală a intimităţii lui Adam, Olive nu se putea 
abţine să nu se gândească la implicaţiile pe care le avea 
pentru el aranjamentul lor. Dacă persoana despre care 
vorbea Holden era una dintre colegele lui Adam, nu exista 
nicio șansă ca ea să nu fi auzit despre faptul că Adam și 
Olive erau împreună. Era posibil să-i fi văzut împreună la 
cafea într-o zi de miercuri sau s-o fi văzut pe Olive așezată 
la el în brațe în timpul prelegerii lui Tom sau, Doamne, pe 
Olive dându-l cu loţiune de protecţie solară la picnicul ăla 
blestemat. Ceea ce nu avea cum să fie bine pentru șansele 
lui. În afara cazului că pe Adam nu-l deranja, fiindcă era mai 
mult decât sigur că sentimentele lui erau neîmpărtășite - și, 
o, nu ar fi fost asta amuzant? Cam la fel de amuzant ca o 
tragedie grecească. 

— În orice caz - Holden s-a împins de lângă perete și a 
ridicat mâna ca să se scarpine la ceafă - cred că ar trebui 
să mergem la o întâlnire dublă într-una din zilele astea. Am 
luat pauză de la întâlniri - prea multă suferinţă - dar poate 
a venit vremea să încerc din nou marea cu degetul. Să 
sperăm că o să-mi fac rost de un iubit în curând. 

Greutatea din stomacul lui Olive s-a accentuat. 

— Ar fi drăguţ, a încercat ea să zâmbească. 

— Nu-i așa? A zâmbit. Adam ar uri asta cu intensitatea a 
o mie de sori. 

Exact așa ar fi făcut. 

— Dar aş putea să-ţi spun atâtea povești picante despre 


el, cam de la zece ani până la douăzeci și cinci. Holden era 
încântat datorită perspectivei. Ar fi îngrozit. 

— Poveștile sunt despre animalele împăiate? 

— Animale împăiate? 

— Nimic. Doar ceva ce a spus Tom despre... A dat din 
mână. Nimic. 

Privirea lui Holden s-a ascuţit. 

— Adam a spus că s-ar putea să te duci să lucrezi cu 
Tom anul viitor. E adevărat? 

— Aa... da. Asta e planul. 

El a dat din cap, gânditor. Apoi a părut să ajungă la un 
fel de hotărâre și a adăugat: 

— Păzește-te când ești pe lângă el, bine? 

— Să mă păzesc? Ce? De ce? Avea vreo legătură cu 
ceea ce spusese Adam, că Holden nu-l plăcea pe Tom? Ce 
vrei să spui? 

— Și pe Adam să-l păzești. Mai ales pe Adam. Expresia 
lui Holden a rămas intensă o clipă, apoi s-a luminat. 
Oricum. Tom l-a cunoscut pe Adam abia la doctorat. Pe 
când eu am fost alături de el în adolescenta lui - de atunci 
sunt poveștile bune. 

— Aha. Probabil nu ar trebui să mi le spui. De vreme 
ce... 

„De vreme ce se preface că are o relaţie cu mine și cu 
siguranţă nu vrea să-mi bag nasul în treburile lui. De 
asemenea, probabil e îndrăgostit de altcineva.“ 

— Desigur. O să aștept să fie și el de faţă. Vreau să-i văd 
fața când îţi spun totul despre faza cu șapca de vânzător de 
ziare. 

Olive a clipit. 

— Faza...? 

Holden a dat solemn din cap și a ieșit, închizând ușa în 
urma lui și lăsând-o singură în laboratorul răcoros, pe 
jumătate cufundat în întuneric. Olive a trebuit să respire 
adânc de câteva ori înainte de a se putea concentra la 
muncă. 


Când a primit e-mailul, a crezut mai întâi că trebuia să 
fie o greșeală. Poate citise greșit - nu dormise bine fiindcă, 
după cum părea, o poveste nedorită de iubire 
neîmpărtășită aducea cu sine o minte împrăștiată - deși, 
după a doua privire, apoi a treia și a patra, și-a dat seama 
că nu era cazul. Deci poate greșeala era de partea 
conferinţei SBD. Pentru că nu exista nicio șansă - absolut 
nicio șansă - ca ei să fi intenţionat cu adevărat s-o 
informeze că rezumatul pe care îl depusese fusese selectat 
pentru prezentare. 

O prezentare cu membri ai corpului profesoral. 

Pur și simplu, nu era posibil. Studenţii doctoranzi rareori 
erau selectaţi pentru a face prezentări. De cele mai multe 
ori, aveau doar prezentări-poster ale descoperirilor lor. 
Prelegerile erau numai pentru profesori ale căror cariere 
deja avansaseră - doar că, atunci când Olive a intrat pe 
website-ul conferinţei și a descărcat programul, numele ei 
era acolo. 

Și dintre toţi cei care aveau să vorbească, era singurul 
nume care nu era urmat de nicio literă. Fără D.M.%, fără Pr. 
Dr.?, fără D.M-Pr. Dr. 

Rahat. 

A ieșit în fugă din laborator, strângând laptopul la piept. 
Greg s-a uitat urât la ea când aproape că s-a lovit de el pe 
hol, dar l-a ignorat și a intrat val-vârtej în biroul profesoarei 
Aslan, cu răsuflarea tăiată și genunchii din gumă. 

— Putem vorbi? 

A închis ușa fără să aștepte răspuns. 

Îndrumătoarea ei a privit-o din spatele biroului cu o 
expresie alarmată. 

— Olive, ce s-a... 

— Nu vreau să ţin o prelegere. Nu pot să ţin o prelegere. 
A scuturat din cap, încercând să pară rezonabilă, fără să 
reușească altceva decât să se panicheze și s-o ia razna. Nu 
pot. 


23 Doctor în medicină 
24 Profesor doctor 


Profesoara Aslan a înclinat capul și și-a lipit palmele una 
de alta. Aparenţa de calm pe care o înfățișa îndrumătoarea 
ei era de obicei liniștitoare, dar acum o făcea pe Olive să 
vrea să răstoarne cea mai apropiată piesă de mobilier. 

„Calmează-te. Inspiră adânc. Folosește-ţi prezenţa de 
spirit și toate bălăriile despre care aberează Malcolm.” 

— Doamnă doctor Aslan, rezumatul meu SBD a fost 
acceptat ca prelegere. Nu ca prezentare-poster, ca 
prelegere. Cu voce tare. La o masă rotundă. În picioare. În 
fata oamenilor. 

Vocea lui Olive s-a transformat într-un răcnet. Și totuși, 
din motive dincolo de puterea ei de înțelegere, faţa 
profesoarei Aslan s-a relaxat într-un zâmbet. 

— Asta e o veste minunată! 

Olive a clipit. Și apoi a mai clipit o dată. 

— Nu... este? 

— Prostii. Profesoara Aslan s-a ridicat în picioare și a 
ocolit biroul, apoi și-a trecut de câteva ori mâna în sus și în 
jos peste brațul lui Olive, în ceea ce, în mod evident, se 
voia un gest de felicitare. Este fantastic. O prelegere o să-ţi 
ofere mult mai multă vizibilitate decât un poster. Sar putea 
să-ţi poţi face relaţii pentru o poziţie post-doctorală. Sunt 
foarte, foarte fericită pentru tine. 

Lui Olive i-a căzut falca. 

— Dar... 

— Dar? 

— Nu pot să vorbesc. 

— Vorbești acum, Olive. 

— Nu în faţa unor oameni. 

— Eu sunt om. 

— Nu sunteți mulţi oameni. Doamna doctor Aslan, nu 
pot vorbi în faţa multor oameni. Nu despre știință. 

— De ce? 

— Pentru că. „Pentru că o să mi se usuce gâtul, iar 
creierul o să mi se blocheze și voi fi așa de proastă, încât 
cineva din public o să ia o arbaletă și o să ţintească în 
genunchiul meu.“ Nu sunt pregătită. Să vorbesc. În public. 

— Sigur că ești. Ești un bun vorbitor în public. 


— Nu sunt. Mă bâlbâi. Roșesc. Divaghez. Mult. Mai ales 
în faţa unui public numeros și... 

— Olive, a întrerupt-o Aslan cu o voce severă. Ce-i spun 
eu mereu? 

— Aă. Nu rătăci pipeta multicanal? 

— Celălalt lucru. 

Olive a oftat. 

— Comportă-te cu siguranţa de sine a unui bărbat alb 
obișnuit. 

— Mai bine decât atât, dacă se poate. De vreme ce nu 
ești deloc obișnuită. 

Olive a închis ochii și a respirat adânc, suficient cât să 
se retragă de pe marginea unui atac de panică. Când a 
deschis ochii, îndrumătoarea ei zâmbea încurajator. 

— Doamnă doctor Aslan, a făcut Olive o grimasă. Chiar 
nu cred că pot s-o fac. 

— Știu că nu crezi. Expresia ei era puţin tristă. Dar poţi. 
Și o să lucrăm împreună până simţi că ești la înălțimea 
provocării. De data asta a pus ambele mâini pe umerii lui 
Olive, care își strângea în continuare laptopul la piept, ca și 
cum ar fi fost un colac de salvare, dar atingerea a fost 
ciudat de reconfortantă. Nu-ţi face griji. Avem două 
săptămâni ca să te pregătești. 

„Spuneţi asta. Spuneţi noi, dar eu voi fi cea care va 
vorbi în fața a sute de oameni, iar când cineva o să pună o 
întrebare lungă de trei minute, cu intenţia de a mă face să 
recunosc că, în esenţă, munca mea este prost structurată și 
inutilă, eu voi fi cea care va face pe ea.“ 

— Sigur. Olive a trebuit să-și forţeze capul să execute o 
mișcare în sus și în jos și să inspire adânc. A expirat încet. 
Bine. 

— De ce nu scrii o ciornă? Ai putea exersa în timpul 
următoarei întâlniri în laborator. Alt zâmbet liniștitor, iar 
Olive dădea din nou din cap, fără să se simtă niciun pic 
liniștită. Și dacă ai vreo întrebare, sunt întotdeauna aici. Ah, 
sunt așa dezamăgită că nu o să te văd la prelegere. Trebuie 
să-mi promiţi că o vei înregistra. O să fie ca și cum aș fi fost 
acolo. 


„Doar că nu veți fi acolo, iar eu voi fi singură”, s-a gândit 
cu amărăciune, în timp ce închidea ușa biroului profesoarei 
Aslan în urma ei. S-a sprijinit de perete și și-a strâns 
pleoapele, încercând să-și potolească dezordinea de 
gânduri care îi fluturau prin cap. Apoi a deschis ochii când 
și-a auzit numele rostit de vocea lui Malcolm. Stătea în fața 
ei împreună cu Anh, în timp ce o studiau cu o expresie 
parţial amuzată, parţial îngrijorată. Aveau în mâini pahare 
Starbucks. Mirosul de caramel și mentă a plutit până la ea, 
întorcându-i stomacul pe dos. 

— Hei. Anh a luat o gură din băutura ei. De ce tragi un 
pui de somn în picioare, lângă biroul îndrumătoarei tale? 

— Eu... Olive s-a împins de lângă zid și s-a depărtat 
câţiva pași de biroul profesoarei Aslan, frecându-se la nas 
cu dosul palmei. Mi-a fost acceptat rezumatul. Cel pentru 
SBD. 

— Felicitări! a zâmbit Anh. Dar asta era destul de clar, 
nu? 

— A fost acceptat ca prelegere. 

Câteva secunde, două perechi de ochi sau holbat la ea 
în tăcere. Olive a crezut că era posibil ca Malcolm să 
tresară, dar când s-a întors să verifice, pe faţa lui era numai 
un zâmbet vag. 

— Asta e, hm, e minunat? 

— Aha. Ochii lui Anh s-au îndreptat spre Malcolm și 
înapoi la Olive. Asta e... grozav. 

— Este un dezastru de proporţii epice. 

Anh și Malcolm au schimbat niște priviri îngrijorate. 
Știau foarte bine care erau sentimentele lui Olive vizavi de 
vorbitul în public. 

— Ce spune Aslan despre asta? 

— Chestiile obișnuite. S-a frecat la ochi. 

Că voi fi bine. Că o să lucrăm la asta împreună. 

— Cred că are dreptate, a spus Anh. Te ajut să exersezi. 
O să ne asigurăm că o știi pe dinafară. Și va fi bine. 

— Mda. „Sau nu.“ De asemenea, conferința e în mai 
puţin de două săptămâni. Ar trebui să facem rezervare la 
hotel - sau ne ducem la Airbnb? 


În momentul în care a pus întrebarea, sa întâmplat ceva 
ciudat. Nu cu Anh - ea sorbea în continuare liniștită din 
cafea - dar paharul lui Malcolm a înghețat la jumătatea 
cursei spre gură și și-a mușcat buza în timp ce-și studia 
mâneca puloverului. 

— Despre asta... a Început el. 

Olive s-a încruntat. 

— Ce? 

— Ei bine. Malcolm și-a mișcat puţin picioarele, și poate 
felul în care se îndepărta de Olive nu însemna nimic, dar 
ea, totuși, avea altă impresie. Deja avem. 

— Deja aţi rezervat ceva? 

Anh a dat din cap veselă. 

— Da. Nu părea să observe că Malcolm era pe punctul 
de a face infarct. Hotelul conferinţei. 

— Ah. Bine. Atunci spune-mi cât îţi datorez, de vreme 
ce... 

— Treaba e că... Malcolm părea să se îndepărteze chiar 
mai mult. 

— Care e treaba? 

— Ei bine. S-a jucat cu cartonul suportului paharului, iar 
privirea i s-a îndreptat spre Anh, care părea complet 
inconștientă de disconfortul lui. Camera de hotel a lui 
Jeremy e plătită datorită - frăţiei din care face parte și a 
rugat-o pe Anh să stea cu el. Apoi, Jess, Cole și Hikaru mi- 
au oferit să stau cu ei. 

— Ce? Olive s-a uitat la Anh. Pe bune? 

— O să economisim toţi bani. Și va fi prima mea 
excursie cu Jeremy, a intervenit Anh distrasă. Scria ceva la 
telefon. O, Doamne, copii, cred că am găsit-o! O locaţie 
pentru evenimentul din Boston pentru femeile BIPOC în 
STEM! Cred că ea mea! 

— E grozav, a spus Olive firav. Dar credeam... am crezut 
că o să stăm împreună. 

Anh s-a uitat la ea cu o expresie contrariată. 

— Da, știu. Asta i-am spus și eu lui Jeremy, dar el mi-a 
amintit că tu... știi tu. Olive și-a înclinat capul, derutată, iar 
Anh a continuat. Adică, de ce ai vrea să cheltuiești bani pe 


o cameră când poţi sta cu Carlsen? 

Ah. 

— Pentru că. Pentru că. Pentru că. Eu... 

— O să-mi fie dor de tine, dar nu e ca și cum vom face 
altceva în camere decât să dormim. 

— Exact. Şi-a strâns buzele și a adăugat. Sigur. 

Zâmbetul lui Anh a făcut-o să vrea să geamă. 

— Grozav. O să mâncăm împreună și o să stăm 
împreună pentru sesiunile prezentărilor posterelor. Și 
seara, bineînţeles. 

— Bineînţeles. Olive abia reușea să-și ascundă 
amărăciunea din voce. Abia aștept, a adăugat cu cel mai 
bun zâmbet care i-a reușit. 

— Bine. Grozav. Tre’ să plec; Comisia de Informare a 
Femeilor de Știință se întrunește la cinci. Dar hai să ne 
vedem weekendul ăsta ca să planificăm chestii distractive 
pentru Boston. Jeremy a zis ceva despre un tur al 
fantomelor! 

Olive a așteptat până a fost sigură că Anh nu ar mai fi 
putut să îi audă, înainte de a se întoarce cu fata la Malcolm. 
Acesta deja își ridica mâinile într-un gest defensiv. 

— În primul rând, Anh a făcut planul ăsta în timp ce eu 
monitorizam experimentul de douăzeci și patru de ore - cea 
mai proastă zi din viaţa mea, mi-ar plăcea să fi terminat 
doctoratul alaltăieri. Și după aia, ce ar fi trebuit să fac? S-o 
informez că nu vei sta cu Adam pentru că, de fapt, nu 
sunteți iubiți? O, dar stai; acum, că ești super îndrăgostită 
de el, poate e chiar... 

— Bine, înţeleg. Începea s-o doară stomacul. Totuși, ai fi 
putut să-mi spui. 

— Așa intenţionam. Dar apoi i-am dat papucii lui Neuro 
Jude, iar el a luat-o razna și mi-a aruncat cu ouă în mașină. 
Și după aia m-a sunat tata să-mi spună „bună“ și m-a 
întrebat cum îmi merg proiectele, după care m-a stresat la 
cap că de ce nu folosesc modelul C elegans” și, Ol, știi cât 
de incredibil de băgăreţ și dominant poate să fie, ceea ce 


235 Caenorhabditis elegans este un nematod transparent, cu o 
lungime de aproximativ 1 mm, care trăiește în medii temperate de sol. 


ne-a făcut să ne certăm și a făcut-o pe mama să intervină 
și... S-a oprit și a inspirat adânc. Mă rog, ai fost acolo. Ai 
auzit ţipetele. Ideea e că mi-a ieșit complet din minte și îmi 
pare rău. 

— E OK. S-a scărpinat la tâmplă. Va trebui să găsesc un 
loc unde să stau. 

— Te ajut, a spus Malcolm nerăbdător. Ne putem uita 
online diseară. 

— Mersi, dar nu-ţi face griji. Mă descurc. Sau nu. Poate. 
Probabil. Având în vedere că evenimentul avea loc în mai 
puţin de două săptămâni și, cel mai probabil, totul era deja 
rezervat. Ceea ce mai rămăsese liber era fără îndoială atât 
de mult în afara bugetului ei, încât ar fi trebuit să-și vândă 
un rinichi ca să-și permită. Ceea ce ar fi fost o opţiune, 
având doi. 

— Nu ești supărată, nu? 

— Eu... „Da. Nu. Poate puţin.” Nu. Nu e vina ta. 

L-a îmbrățișat pe Malcolm când s-a sprijinit de ea, 
liniștindu-l cu câteva bătăi stângace pe umăr. Oricât de 
mult i-ar fi plăcut să-l învinovăţească pe el pentru asta, nu 
putea să se  învinovățească decât pe ea. Esenţa 
problemelor ei - a celor mai multe probleme, în orice caz - 
fusese decizia idioată, lipsită de creier, de a o minţi pe Anh. 
Cu care începuse mascarada întâlnirilor false. Acum urma 
să tină o prelegere la conferința asta idioată, probabil după 
ce avea să doarmă într-o statie de autobuz și să mănânce 
licheni la micul dejun, dar, în ciuda tuturor acestor lucruri, 
tot nu putea să nu se gândească la Adam. Perfect. 

Cu laptopul la subraţ, Olive s-a îndreptat înapoi spre 
laborator, în timp ce perspectiva de a-și așeza slidurile în 
ordine pentru prelegere era în același timp deprimantă și 
înfricoșătoare. Ceva greu și neplăcut îi apăsa stomacul și, 
mânată de un impuls, a făcut un ocol pe la toaletă, unde a 
intrat în cabina cea mai depărtată de ușă și și-a lăsat capul 
pe spate până când ceafa i-a atins suprafaţa rece acoperită 
cu faianţă. 

Când greutatea din stomac a început să fie prea 
apăsătoare, genunchii i-au cedat și a alunecat în jos, până 


s-a așezat pe podea. A stat așa mult timp, încercând să 
pretindă că asta nu era viaţa ei. 


Capitolul 13 


IPOTEZĂ: Aproximativ două din trei cazuri de 
întâlniri false vor evolua până la urmă la împărțirea 
camerei; 50% din situaţiile de împărțire a camerei 
vor fi complicate de prezența unui singur pat. 


Era un Airbnb la douăzeci și cinci de minute de centrul 
de conferinţe, dar era vorba numai despre o saltea 
gonflabilă pe podeaua unui depozit, la preţul de 180 de 
dolari pe noapte, însă, chiar dacă și-ar fi permis, unul dintre 
comentariile online povestea cum gazda avea înclinația de 
a face pe vikingul cu oaspeţii, așa că... „Nu, mulţumesc 
frumos? A mai găsit unul mai abordabil la o distanţă de 
patruzeci și cinci de minute cu metroul, dar, când a vrut să 
facă o rezervare, a descoperit că cineva i-o luase înainte cu 
câteva secunde, moment în care a fost tentată să-și azvârle 
laptopul prin cafenea. Încerca să se hotărască între un 
motel jerpelit și o canapea ieftină la periferie, când o umbră 
a căzut pe ea. S-a uitat în sus încruntată, așteptându-se să 
fie un student care voia să folosească priza pe care ea 
pusese stăpânire, dar în loc de asta a văzut... 

— Ah. 

Soarele după-amiezii târzii crea un halo în jurul capului 
și al umerilor lui Adam, iar degetele îi erau încolăcite în 
jurul unui ipad, în timp ce o privea cu o expresie sobră. 
Trecuse mai puţin de o săptămână de când îl văzuse ultima 
dată - șase zile, mai exact, ceea ce însemna numai câteva 
ore și minute. Mai nimic, având în vedere că abia dacă-l 
cunoștea de-o lună. Și totuși, era ca și cum spaţiul în care 
era, întregul campus, întregul oraș, ar fi fost transformate 
de întoarcerea lui. 

Posibilităţi. Asta simţea că aducea prezenţa lui Adam. 
Posibilitatea a ce, nu îi era prea clar. 

— Te-ai... Avea gura uscată. O întâmplare de un interes 


științific considerabil, având în vedere că luase o gură de 
apă cu maximum zece secunde în urmă. Te-ai întors. 

— M-am întors. 

Nu îi uitase vocea. Sau înălțimea. Sau felul în care îi 
stăteau tâmpitele de haine. Nu ar fi putut să uite - avea doi 
lobi mediali care funcționau la capacitate maximă, 
adăpostiţi frumos în cutia craniană, ceea ce însemna că era 
perfect capabilă să codifice și să înmagazineze amintiri. Nu 
uitase nimic și nu înţelegea de ce acum se simţea ca și cum 
ar fi uitat. 

— Am crezut... N-am... „Da, Olive, minunat. Foarte 
elocvent.“ Nu am știut că te-ai întors. 

Adam avea o expresie lipsită de emoţii, dar a dat din 
cap. 

— Am venit aseară. 

— Ah. 

Probabil ar fi trebuit să pregătească ceva ce să spună, 
dar nu se așteptase să-l vadă până miercuri. Dacă s-ar fi 
așteptat, poate nu s-ar fi îmbrăcat cu cei mai vechi colanţi 
și cu cel mai terfelit tricou, iar părul nu ar fi fost un 
dezastru. Nu că ar fi avut vreo iluzie că Adam ar fi observat 
dacă ea purta un costum de baie sau o rochie de bal. Dar 
chiar și așa.? 

— Vrei să stai jos? 

S-a aplecat în față ca să-și adune telefonul și agenda, 
făcând loc de partea cealaltă a micuţei mese. Abia când el 
a ezitat, înainte de a se așeza, i-a trecut prin cap că poate 
nu avea nicio intenţie să stea, dar că acum ar fi putut să se 
simtă forțat s-o facă. Adam s-a pliat pe scaun, grațios ca o 
felină. 

„Bună treabă, Olive. Cui nu-i place o persoană disperată 
care vânează atenţie?” 

— Nu trebuie să stai. Știu că ești ocupat. 

Ai burse Macarthur de câștigat, studenţi de brutalizat, 
broccoli de mâncat. 

Probabil ar fi preferat să fie oriunde în altă parte. Olive 
și-a ros unghia de la degetul mare, simțindu-se vinovată, 
începând să se panicheze și... 


Și apoi el a zâmbit. Și au apărut șanțurile în jurul gurii și 
gropiţele în obraji, iar faţa lui a fost complet transformată 
de ele. Aerul de la masă s-a subțiat. Olive nu prea mai 
putea respira. 

— Ştii, există o cale de mijloc între a te hrăni exclusiv cu 
negrese și a mânca numai broccoli. 

Ea a zâmbit din nici un alt motiv decât că Adam era aici, 
cu ea. Și zâmbea. 

— Asta e o minciună. 

El și-a scuturat capul, cu gura curbată în continuare. 

— Cum ești? 

„Mai bine, acum.” 

— Bine. Cum a fost la Boston? 

— Bine. 

— Mă bucur că te-ai întors. Sunt sigură că abandonul 
școlar de la departamentul de biologie a înregistrat o 
scădere considerabilă. Nu putem tolera așa ceva. 

El a privit-o răbdător. 

— Arăți obosită, deșteapto. 

— O. Da. 

Și-a frecat obrazul cu mâna, ordonându-și să nu se 
simtă prost din cauza felului în care arăta, așa cum fusese 
întotdeauna atentă să nu facă. Ar fi fost o idee la fel de 
proastă să se întrebe cum arăta femeia pe care o 
menţionase Holden. Probabil superbă. Probabil feminină, cu 
forme; cineva care chiar avea nevoie să poarte sutien, care 
nu era pe jumătate acoperită de pistrui, care își însușise 
arta de a-și aplica contur lichid de ochi fără să se 
mânjească. 

— Sunt bine. A trecut o săptămână, până la urmă. 

Și-a masat tâmplele. 

Adam și-a înclinat capul. 

— Ce s-a întâmplat? 

— Nimic... Prietenii mei sunt proști, îi urăsc. S-a simţit 
imediat vinovată și a făcut o mutră. De fapt, nu-i urăsc. Dar 
urăsc faptul că îi iubesc. 

— Vorbim despre prietena cu loțiunea de protecţie 
solară, Anh? 


— Una și aceeași. Și colegul meu de cameră, care chiar 
ar trebui să știe mai bine de atât. 

— Ce au făcut? 

— Au... Olive și-a pus degetele peste ochi. Este o 
poveste lungă. Și-au găsit alte cazări pentru SBD. Ceea ce 
înseamnă că acum trebuie să-mi găsesc singură cazare. 

— De ce au făcut asta? 

— Pentru că... Și-a închis puţin ochii și a oftat. Pentru că 
au presupus că o să vreau să stau cu tine. De vreme ce 
ești... știi tu. lubitul meu. 

El a tăcut câteva clipe. Apoi: 

— Înţeleg. 

— Aha. O presupunere destul de îndrăzneață, dar... Și-a 
întins brațele și a scuturat din umeri. El s-a mușcat de 
obraz, părând gânditor. 

— Îmi pare rău că nu o să stai cu ei. 

Olive a făcut semn cu mâna. 

— E, nu e vorba despre asta. Ar fi fost distractiv, dar e 
vorba despre faptul că acum trebuie să-mi găsesc ceva prin 
apropiere și nu am opţiuni pe care să mi le permit. Privirea 
i-a căzut asupra ecranului laptopului. Mă gândesc să fac 
rezervare la motelul ăsta care e la o oră distantă și... 

— Nu vor ști? 

Ea a ridicat privirea de la fotografia neclară, cenușie, a 
motelului. 

— Mm? 

— Anh nu va ști că nu stai cu mine? 

„Ah.“ 

— Unde stai? 

— La hotelul sălii de conferinţe. 

„Bineînţeles? 

— Ei bine. S-a scărpinat la nas. Nu i-aș spune. Nu cred 
că va fi prea atentă. 

— Dar va observa dacă vei sta la o distantă de o oră. 

— Eu... Da. Ar observa și ar pune întrebări, iar Olive ar 
trebui să inventeze o grămadă de pretexte și ar avea și mai 
multe jumătăţi de adevăruri de gestionat. Ar trebui să mai 
adauge câteva cărămizi la turnul de minciuni pe care îl 


construia de săptămâni întregi. O să găsesc o soluție. 

El a dat din cap încet. 

— Îmi pare rău. 

— O, nu e vina ta. 

— S-ar putea susţine că este, de fapt, vina mea. 

— Deloc. 

— M-aș oferi să plătesc pentru camera ta de hotel, dar 
mă îndoiesc că a mai rămas ceva pe o rază de 
cincisprezece kilometri. 

— O, nu. A dat din cap categoric. Și nici nu aș accepta. 
Nu e o cană de cafea. Și un fursec. Și un pateu. Și un 
Frappuccino cu aromă de plăcintă cu dovleac. Și-a zbătut 
genele către el și s-a aplecat în faţă, încercând să schimbe 
subiectul. Care, apropo, e nou în meniu. Ai putea să mi-l 
cumperi și mi-ai face ziua mai frumoasă. 

— Sigur, a părut el ușor îngreţoșat. 

— Grozav. Olive a rânjit. Cred că azi e mai ieftin, un fel 
de promoţie de marți, așa că... 

— Dar ai putea sta cu mine. 

Felul în care a spus-o, direct, calm și delicat, a făcut 
aproape să pară că nu era mare lucru. Și Olive aproape că a 
căzut în capcană, până când urechile au părut să se 
conecteze în sfârșit la creier și a fost capabilă să proceseze 
semnificația a ceea ce tocmai spusese Adam. 

Că ea. 

Ar fi putut. 

Să stea cu el. 

Olive ştia foarte bine ce presupunea să împărți 
apartamentul cu cineva, chiar și pentru o perioadă scurtă 
de timp. Să dormi în aceeași cameră cu cineva însemna să 
vezi pijamale penibile, să faci cu rândul la baie, să auzi clar 
și răspicat fâșâitul cuiva care încearcă să găsească o poziţie 
confortabilă sub așternuturi. Să dormi în aceeași cameră 
însemna... Nu. 

Nu. Era o idee îngrozitoare. Și Olive era de părere că își 
luase doza de idei proaste pentru o vreme. Așa că și-a dres 
glasul. 

— De fapt, nu aș putea. 


El a dat din cap calm. Dar apoi, apoi a întrebat, cu la fel 
de mult calm. 

— De ce? 

lar ea a vrut să se lovească cu capul de masă. 

— Nu aș putea. 

— Camera e dublă, bineînţeles, a adăugat el, ca și cum 
această informaţie ar fi avut cum s-o facă să se 
răzgândească. 

— Nu e o idee bună. 

— De ce? 

— Pentru că oamenii o să creadă că noi... 

A observat privirea lui Adam și a tăcut imediat. OK, bine. 
Deja cred asta. Dar. 

— Dar? 

— Adam. Și-a frecat fruntea cu degetele. O să fie un 
singur pat. 

El s-a încruntat. 

— Nu, după cum am spus, e o cameră dublă. 

— Nu e. Nu va fi. Cu siguranţă, va fi numai un pat. 

El i-a aruncat o privire derutată. 

— Am primit confirmarea rezervării ieri. Pot să ţi-o trimit 
dacă vrei; spune că... _ 

— Nu contează ce spune. Intotdeauna e un singur pat. 

Adam s-a uitat la ea perplex, iar Olive a oftat și s-a 
sprijinit neajutorată de spătarul scaunului. In mod evident, 
Adam nu văzuse în viața lui o comedie romantică și nu 
citise un roman de dragoste. Nimic. Ignoră-mă. 

— Simpozionul meu face parte dintr-un seminar-satelit 
din ziua dinaintea începerii conferinţei, după care voi vorbi 
în prima zi a conferinţei propriu-zise. Am camera pentru 
întreaga perioadă, dar probabil va trebui să plec pentru 
niște întâlniri după a doua noapte, deci ai fi singură din a 
treia noapte. Nu ne-am suprapune decât pentru o noapte. 

Olive a ascultat modul logic, raţional, în care a enumerat 
motivele din care ar fi trebuit, pur și simplu, să accepte 
oferta lui și s-a simţit traversată de un val de panică. 

— Pare o idee proastă. 

— Bine. Doar că nu înţeleg de ce. 


— Pentru că. 

„Pentru că nu vreau. Pentru că sunt foarte îndrăgostită 
de tine. Pentru că probabil m-aș îndrăgosti și mai tare după 
aia. Pentru că va fi săptămâna cu douăzeci și nouă 
septembrie și am încercat foarte tare să nu mă gândesc la 
asta.” 

— Îți e teamă că o să încerc să te sărut fără 
consimțământul tău? Sau că o să stau la tine în braţe, sau 
că o să te mângâi, sub pretextul că te dau cu loțiune? 
Pentru că nu aș face niciodată... 

Olive și-a azvârlit telefonul spre el. Adam l-a prins cu 
mâna stângă, a studiat husa cu sclipiri cu o expresie 
mulțumită și apoi l-a așezat cu atenţie lângă laptop. 

— Te urăsc. 

l-a spus-o pe un ton morocănos. S-ar putea să se fi 
bosumflat. Și să fi zâmbit în același timp. 

Gura lui Adam a zvâcnit. 

— Știu. 

— O să scap vreodată de chestia asta? 

— Puțin probabil. Și dacă o faci, sunt sigur că o să apară 
altceva. 

Ea a pufnit, încrucișându-și braţele peste piept, după 
care au schimbat un mic zâmbet. 

— Pot să-i rog pe Holden sau pe Tom să stau cu ei și să- 
ţi las ţie camera mea, a sugerat el. Dar ei știu că deja am o 
cameră, așa că ar trebui să găsesc niște scuze... 

— Nu, nu o să te dau afară din camera ta. 

Și-a trecut o mână prin păr. Ai uri asta. 

El și-a înclinat capul. 

— Ce? 

— Să stai cu mine în cameră. 

— Aşa aș face? 

— Mda. Pari genul de persoană care... „Pari genul de 
persoană care îi ţine pe ceilalți la distanţă, nu face 
compromisuri și este foarte greu de cunoscut. Pare să-ţi 
pese foarte puţin de ceea ce cred oamenii despre tine. Pari 
să știi ce faci. Pari oribil și minunat în egală măsură, și 
numai gândul că există cineva faţă de care ţi-ar plăcea să 


te deschizi, cineva care nu sunt eu, mă face să am senzația 
că nu pot sta la masa asta nicio clipă în plus.“ Ca și cum ai 
avea nevoie de spaţiul tău personal. 

El i-a menţinut privirea. 

— Olive. Cred că o să mă descurc. 

— Dar dacă ajungi să nu te descurci, atunci o să fii cu 
mine pe cap. 

— Este vorba despre o singură noapte. Falca i s-a 
tensionat, apoi s-a relaxat și a adăugat: Suntem prieteni, 
nu? 

Cuvintele ei, aruncate în față. „Nu vreau să fiu prietena 
ta“, era tentată să spună. Problema era că nu voia nici să 
nu fie prietena lui. Ceea ce voia era complet în afara 
abilității ei de a obţine și trebuia să uite de asta. Să-și 
șteargă dorinţa din creier. 

— Da. Suntem. 

— Atunci, în calitate de prieteni, nu mă face să mă 
îngrijorez pentru tine că folosești transportul public seara 
târziu într-un oraș cu care nu ești obișnuită. 

E suficient de rău că mergi cu bicicleta pe drumuri care 
nu au benzi pentru biciclete, a bălmăijit el, iar Olive a simţit 
imediat o greutate în stomac. 

Adam încerca să fie un prieten bun. Ținea la ea, și în loc 
să fie mulțumită cu ceea ce avea în acest moment, trebuia 
să ruineze totul și să vrea mai mult. 

A inspirat adânc. 

— Eşti sigur? Că asta nu te-ar deranja? 

El a dat tăcut din cap. 

— Bine, atunci. S-a forţat să zâmbească. 

— Sforăi? 

El a pufnit în râs. 

— Nu știu. 

— O, haide. Cum poţi să nu știi? 

Adam a ridicat din umeri. 

— Pur și simplu, nu știu. 

— Ei bine, asta probabil înseamnă că nu sforăi. Altfel, ți- 
ar fi spus cineva. 

— Cineva? 


t 


— Un coleg de cameră. Și-a dat seama că Adam avea 
treizeci și patru de ani și că probabil nu mai avusese un 
coleg de cameră de zece ani. Sau o iubită. 

El a zâmbit firav și și-a coborât privirea. 

— Atunci, presupun că „iubita mea“ o să-mi spună după 
SBD. 

A spus asta pe un ton liniștit, modest, încercând în mod 
evident să facă o glumă. Dar obrajii lui Olive s-au încălzit și 
nu a mai îndrăznit să se uite la el. În loc de asta, a apucat 
un fir al mânecii cardiganului ei și a încercat să găsească 
ceva de spus. 

— Rezumatul meu idiot. Și-a dres glasul. 

A fost acceptat ca prelegere. 

Adam a privit-o în ochi. 

— Prezentarea profesorilor? 

— Mda. 

— Nu ești fericita? 

— Nu, s-a strâmbat ea. 

— E chestia cu vorbitul în public? 

Își amintise. Sigur că își amintise. 

— Da. O să fie îngrozitor. 

Adam a privit-o fără să spună nimic. Nu i-a spus că avea 
să fie bine, că prelegerea avea să decurgă foarte bine, nici 
că reacţiona exagerat și subestima o oportunitate 
fantastică. Acceptarea calmă a anxietăţii ei a avut exact 
efectul opus al entuziasmului profesoarei Aslan: a relaxat-o. 

— Când eram în anul trei la școala doctorală, a spus 
Adam liniștit, îndrumătorul meu m-a trimis să tin un 
simpozion în locul lui. Mi-a spus numai cu două zile înainte, 
fără slide-uri sau manuscris. Numai titlul prelegerii. 

— Uau. 

Olive a încercat să-și imagineze cum trebuie să te simţi 
când cineva se așteaptă de la tine să faci un lucru atât de 
înfricoșător, avertizat cu așa de puţin timp în avans. in 
același timp, parte din ea s-a minunat că Adam divulga 
ceva despre el fără să i se ceară. 

— De ce a făcut asta? 

— Cine știe? Adam și-a înclinat capul, uitându-se într-un 


punct, deasupra capului ei. În tonul lui exista o urmă de 
amărăciune. Pentru că a avut o urgenţă. Pentru că a crezut 
că ar fi o experienţă formativă. Pentru că a putut. 

Olive ar fi pariat că fusese pentru că putuse. Nu-l 
cunoștea pe îndrumătorul lui Adam, dar mediul academic 
semăna foarte mult cu un club de băieţi, unde celor care 
dețineau puterea le plăcea să profite de cei care nu o 
aveau, fără să suporte niciun fel de consecințe. 

— A fost? E experienţă formativă? 

El a ridicat din nou din umeri. 

— În aceeași măsură în care ar fi orice lucru care te ţine 
treaz și panicat patruzeci și opt de ore non-stop. 

Olive a zâmbit. 

— Și cum te-ai descurcat? 

— M-am descurcat. Adam și-a strâns buzele. Nu 
suficient de bine. A mai tăcut o clipă cu privirea pierdută 
undeva în afara cafenelei. Pe de altă parte, nimic, 
niciodată, nu a fost suficient de bine. 

Părea imposibil ca cineva să analizeze realizările 
științifice ale lui Adam și să le considere deficitare. Că ar fi 
putut fi vreodată mai puţin decât cel mai bun la ceea ce 
făcea. Din acest motiv era așa de sever când îi judeca pe 
alţii? Pentru că fusese învăţat să-și stabilească aceleași 
standarde imposibile și pentru el? 

— Ai păstrat legătura cu el? Cu îndrumătorul tău, vreau 
să zic. 

— S-a pensionat. Tom a preluat ceea ce a fost 
laboratorul lui. 

Era un răspuns așa de necaracteristic de opac, atent 
formulat. Olive nu a putut să nu fie roasă de curiozitate. 

— L-ai plăcut? 

— E complicat. S-a frecat cu mâna la falcă, cu un aer 
meditativ. Nu, nu l-am plăcut. Nici azi nu-mi place. Era... l-a 
luat așa de mult timp să continue, încât Olive a fost 
aproape sigură că nici nu avea s-o mai facă. Dar a 
continuat, privind cum soarele dispărea în spatele stejarilor. 
Feroce, îndrumătorul meu era feroce. 

Ea a chicotit și Adam și-a aruncat asupra ei privirea 


îngustată de confuzie. 

— Îmi pare rău. Încă râdea puţin. Este așa de amuzant 
să te aud plângându-te de fostul tău îndrumător. Pentru 
că... 

— Pentru că? 

— Pentru că pare să fi fost exact ca tine. 

— Nu sunt ca el, a replicat el, mai ferm decât ajunsese 
Olive să se aștepte de la el, ceea ce a făcut-o să pufnească. 

— Adam, sunt destul de sigură că, dacă ar fi să rugăm 
studenţii să te descrie cu un singur cuvânt, termenul 
„feroce” ar apărea de multe ori. 

L-a văzut cum devine rigid chiar înainte de a termina de 
vorbit, linia umerilor tensionându-se dintr-odată, cu falca 
strânsă și zvâcnind. Prima pornire a fost să-și ceară scuze, 
dar nu era sigură pentru ce. Nu era nimic nou în ceea ce-i 
spusese - discutaseră despre maniera lui directă, fără 
compromisuri, de mentorat, iar el întotdeauna o luase bine, 
chiar și-o asumase. Și totuși, acum avea pumnii încleștați 
pe masă, iar privirea era mai întunecată decât în mod 
obișnuit. 

— Eu... Adam, te-am... s-a bâlbâit ea, dar el a întrerupt- 
o înainte de a mai putea continua. 

— Toată lumea are probleme cu îndrumătorul lui, a spus 
el, iar în ton avea o finalitate care a avertizat-o să nu 
termine fraza, să nu întrebe: Ce s-a întâmplat? Până unde 
te-ai dus? 

Așa că Olive a înghiţit în sec și a dat din cap. 

— Profesoara Aslan este... A ezitat, încheieturile 
degetelor lui Adam nu mai erau chiar la fel de albe ca 
înainte, tensiunea din mușchi se disipase ușor. Era posibil 
să-și fi imaginat. Trebuie să-și fi imaginat. E grozavă. Dar 
uneori am senzația că nu înțelege cu adevărat că am 
nevoie de mai multă... Ghidare. Susţinere. Un sfat practic, 
în loc de încurajare oarbă. Nici măcar eu nu sunt sigură de 
ce am nevoie. Cred că s-ar putea ca asta să fie o parte din 
problemă - nu mă pricep să comunic. 

El a dat din cap șia părut să-și aleagă vorbele cu grijă. 

— Mentoratul e dificil. Nimeni nu te învaţă cum s-o faci. 


Suntem instruiți să fim oameni de știință, dar ca profesori 
este răspunderea noastră să ne asigurăm că studenții 
învaţă să producă o știință riguroasă. Îi trag la răspundere 
pe doctoranzii mei și le stabilesc standarde înalte. Le e frică 
de mine, iar asta e OK. Miza e mare, iar dacă să fie speriați 
înseamnă să ia educaţia în serios, atunci pentru mine e în 
regulă. 

Olive și-a înclinat capul. 

— Ce vrei să spui? 

— Treaba mea este să mă asigur că studenţii mei adulți 
nu devin oameni de știință mediocri. Asta înseamnă că eu 
sunt cel însărcinat cu a le cere să reia experimentele sau 
să-și ajusteze ipotezele. Face parte din proces. 

Olive nu fusese niciodată genul care să vrea să-i 
mulțumească pe oameni cu orice preţ, dar atitudinea lui 
Adam faţă de percepțiile altora era așa de indiferentă, încât 
era aproape fascinant. 

— Chiar nu-ţi pasă? a întrebat ea curioasă. De faptul că 
s-ar putea ca studenţii tăi să nu te placă? 

— Nu. Nici eu nu-i plac prea mult. 

Olive s-a gândit la Jess și la Alex și la cealaltă jumătate 
de duzină de doctoranzi și masteranzi îndrumați de Adam, 
pe care nu-i cunoștea foarte bine. Gândul că lui i se păreau 
la fel de enervanți pe cât le părea el de despotic a făcut-o 
să chicotească. 

— Ca să fiu sincer, în general nu-mi plac oamenii. 

— Știu. „Nu întreba, Olive. Nu întreba.“ De mine îţi 
place? 

A trecut o milisecundă de ezitare, în care el și-a strâns 
buzele. 

— Nu. Faci pe deșteaptă și ai un gust abisal la băuturi. A 
trecut cu degetul peste colțul iPadului lui, având un zâmbet 
pe buze. Trimite-mi slide-urile tale. 

— Slide-urile mele? 

— Pentru prelegere. O să arunc o privire peste ele. 

Olive a încercat să nu se zgâiască la el. 

— O, tu... nu sunt studenta ta. Nu trebuie s-o faci. 

— Știu. 


— Chiar nu trebuie... 

— Vreau, a spus el cu o voce scăzută și egală, în timp ce 
o privea în ochi, iar Olive a trebuit să se uite în altă parte 
din cauza pieptului care parcă o strângea. 

— Bine. A reușit în sfârșit să rupă firul dus al mânecii 
puloverului. Cât de probabil este ca părerea ta să mă facă 
să plâng la duș? 

— Asta depinde de calitatea slide-urilor tale. 

Olive a zâmbit. 

— Nu trebuie să te abţii. 

— Crede-mă, nu o fac. 

— Bun. Grozav. Olive a oftat, dar era liniștitor să știe că 
avea să-i verifice munca. O să vii la prelegerea mea? s-a 
auzit întrebând, dar a fost la fel de surprinsă de cerere pe 
cât a părut să fie și Adam. 

— Eu... Vrei să vin? 

„Nu. Nu, o să fie oribil și umilitor și probabil un dezastru 
și o să mă vezi în cel mai prost și slab moment al meu. 
Probabil e cel mai bine dacă te închizi în baie pe toată 
durata prezentării. Numai să nu vii întâmplător în sală și să 
mă vezi făcându-mă de râs.“ 

Și totuși. Numai ideea de a-l avea acolo, stând în public, 
făcea ca perspectiva să pară mai puţin chinuitoare. Nu era 
îndrumătorul ei și nu avea să poată să facă mare lucru dacă 
ar fi fost inundată de un val de întrebări imposibile sau 
dacă s-ar fi oprit proiectorul la jumătatea prelegerii. Dar 
poate nu pentru asta avea nevoie de el. 

Atunci și-a dat seama ce era așa special în legătură cu 
Adam. Faptul că, indiferent de reputaţia lui sau de cât de 
anevoioasă fuse-se prima lor întâlnire, chiar de la început, 
Olive simţise că era de partea ei. lar și iar, și în feluri care 
nu puteau fi niciodată anticipate, o făcuse să se simtă 
nejudecată. Mai puţin singură. 

Olive a expirat lent. Revelația ar fi trebuit să fie 
zguduitoare, dar a avut un efect ciudat de calmant. 

— Da, i-a spus, gândindu-se că s-ar fi putut foarte bine 
să se dovedească a fi un lucru bun. 

S-ar fi putut să nu aibă niciodată ceea ce-și dorea de la 


Adam, dar cel puţin deocamdată era în viaţa ei. Asta 
trebuia să fie suficient. 

— Atunci, o să vin. 

Olive s-a aplecat în faţă. 

— O să pui o întrebare lungă, importantă, care o să mă 
facă să aiurez incoerent și să pierd respectul colegilor mei, 
subminându-mi astfel locul în domeniul biologiei? 

— Posibil. Adam zâmbea. Apoi a făcut un gest spre casa 
de marcat. Vrei să-ţi cumpăr mâzga aceea dezgustătoare 
de dovleac? 

Ea a zâmbit. 

— O, da. Adică, dacă vrei. 

— Aș prefera să-ţi cumpăr orice altceva. 

— Ghinion. 

Olive a sărit în picioare și s-a îndreptat spre ghișeu, 
trăgându-l de mânecă și obligându-l să se ridice odată cu 
ea. Adam a urmat-o cu docilitate, mormăind ceva despre 
cafeaua neagră pe care Olive alegea s-o ignore. 

„Destul”, și-a spus Olive. „Ceea ce ai acum trebuie să fie 
suficient.” 


Capitolul 14 


IPOTEZĂ: Această conferinţă va fi cel mai rău 
lucru care i se poate întâmpla carierei mele 
profesionale, stării mele generale de cine și 
senzaţiei de sănătate mintală. 


În camera de hotel erau două paturi. 

Două paturi duble, mai exact. În timp ce se uita la ele, 
Olive a simţit cum ușurarea îi elibera umerii de o povară și 
a trebuit să reziste tentaţiei de a da un pumn în aer. Luaţi 
d-aici, comedii romantice stupide! Poate că se îndrăgostise 
ca o proastă născută alaltăieri de tipul cu care începuse să 
aibă întâlniri false, dar măcar nu avea să împartă patul cu 
el prea curând. Având în vedere ultimele săptămâni 
dezastruoase pe care le avusese, chiar avea nevoie să mai 


și câștige. 

Erau câteva mici indicii că Adam dormise în patul cel 
mai apropiat de intrare - o carte pe noptieră, într-o limbă ce 
părea a fi germană, un stick de memorie și același ipad pe 
care îl văzuse la el de mai multe ori, un încărcător de 
iphone care atârna din priză. O valiză 16 pagini rămase din 
capitol 62% așezată la piciorul patului, neagră și scumpă. 
Spre deosebire de geanta lui Olive, nu fusese pescuită din 
containerul cu reduceri de la Walmart. 

„Atunci, presupun că ăsta e al meu“, a șoptit ea, 
așezându-se pe patul cel mai apropiat de fereastră și sărind 
de câteva ori ca să testeze fermitatea saltelei. Era o 
cameră frumoasă. Nu ridicol de elegantă, dar Olive s-a 
simţit brusc recunoscătoare pentru felul în care Adam 
pufnise și se uitase la ea, de parcă ar fi fost nebună, când 
se oferise să plătească jumătate din preţ. Cel puțin 
încăperea era suficient de lată ca să nu trebuiască să se 
frece unul de altul de fiecare dată când se mișcau prin 
cameră. Să stea aici cu el nu avea să fie ca o versiune 
sadică a jocului „șapte minute în rai” 26. 

Nu că aveau să fie prea mult timp împreună. Ea urma 
să-și ţină prelegerea în două ore - bleah - apoi să se ducă 
la petrecerea de socializare a departamentului și să piardă 
timpul cu prietenii ei până când... ei bine, până când era 
posibil să facă asta. Șansele erau ca Adam să aibă deja 
tone de întâlniri programate și era posibil ca nici măcar să 
nu se vadă. Olive avea să doarmă când Adam s-ar fi întors 
seara, iar dimineaţă, unul dintre ei avea să se prefacă 
adormit în timp ce celălalt s-ar fi pregătit. Avea să fie bine. 
Inofensiv. Cel puţin situaţia nu avea să fie mai gravă decât 
era deja. 

Ținuta pentru conferință a lui Olive era alcătuită din 
blugi negri și puloverul cel mai puţin deșirat, dar cu câteva 
zile în urmă Anh menţionase că s-ar fi putut ca ansamblul 
să fie prea lejer pentru o prelegere. După ce oftase ore în 
șir, Olive se hotărâse să-și ia rochia neagră petrecută, pe 
care o cumpărase la reduceri înaintea interviului pentru a 
intra la școala doctorală, și pantofii negri cu toc, 


Împrumutați de la sora lui Anh. Atunci păruse o idee bună, 
dar, din momentul în care s-a dus în baie ca să se îmbrace, 
și-a dat seama că rochia intrase pesemne la apă ultima 
dată când o spălase. Nu prea mai ajungea până la 
genunchi, doar cu cinci centimetri deasupra lor. A gemut și 
a făcut o poză pentru Anh și Malcolm, care i-au trimis pe 
rând Tot merge pentru conferință şi un emoji cu un foc. 
Olive s-a rugat, în timp ce se pieptăna, ca Anh să aibă 
dreptate, iar apoi s-a luptat cu rimelul uscat - clar era vina 
ei, căci cumpărase rimelul de la magazinul de un dolar. 

Tocmai ieșise din baie, repetându-și prelegerea în 
barbă, când ușa s-a deschis și cineva - Adam, bineînţeles 
că era Adam - a intrat în cameră. Ținea în mână cardul de 
acces în cameră și scria ceva la telefon, dar s-a oprit 
imediat ce a ridicat capul și a văzut-o pe Olive. A deschis 
gura și... 

Asta a fost tot. A rămas cu gura deschisă. 

— Hei. 

Olive s-a forțat să zâmbească. Inima i se zbătea ciudat 
în piept. Bătea puţin prea repede. Ar fi fost bine, probabil, 
să meargă la medic imediat ce ar fi ajuns acasă. Nu poți fi 
niciodată prea precaut când vine vorba despre sănătatea 
cardiovasculară. 

— Bună. 

Adam a închis brusc gura și și-a dres glasul. 

— Ești... A înghiţit în sec și și-a schimbat greutatea de 
pe un picior pe altul. Aici. 

— Înî. Olive a dat din cap, zâmbind în continuare. Abia 
am ajuns. În mod surprinzător, zborul meu a aterizat fără 
întârziere. 

Adam părea că gândește puţin în reluare. Poate din 
cauza diferenţei de fus 9 orar sau poate noaptea trecută 
ieșise cu faimoșii lui prieteni, oameni de știință, sau cu 
femeia misterioasă despre care vorbise Holden. Adam s-a 
uitat tăcut la Olive pentru câteva secunde, iar când a 
vorbit, a făcut-o numai ca să spună: 

— Arăți... 

Olive a privit în jos, spre rochie și pantofi, întrebându-se 


dacă machiajul de la ochi era deja întins. Îl aplicase cu trei 
minute întregi în urmă, așa că era mai mult decât probabil 
să se fi stricat. 

— Profesional? 

— Nu asta am vrut... Adam a închis ochii și a scuturat 
din cap, ca și cum s-ar fi adunat. Dar da, ai un aer 
profesional. Cum ești? 

— Bine. În ordine. Adică, aș vrea să fi fost moartă. Dar în 
afară de asta... 

Adam a râs încet și s-a apropiat. 

— O să fii bine. 

Olive crezuse că Adam arăta bine cu hanorac, dar asta 
numai pentru că nu-l văzuse niciodată îmbrăcat cu sacou. 

„A avut tot timpul o armă secretă“, s-a gândit ea, 
încercând să nu se holbeze prea evident. „Și acum o 
dezlănţuie. Să-l ia naiba.“ 

— De acord. Și-a dat părul pe spate și a zâmbit. După ce 
mor. 

— Eşti bine. Ai un text scris. L-ai memorat. Slide-urile 
sunt bune. 

— Cred că erau mai bune înainte să mă fi pus să schimb 
fundalul Powerpoint. 

— Era un verde acid. 

— Ştiu. Mă făcea fericită. 

— Imi făcea greață. 

— Hm. În orice caz, mulțumesc că m-ai ajutat să-i dau 
de capăt. „Și pentru că mi-ai răspuns la cele 139 de 
întrebări pe care le-am pus. Mulţumesc pentru că a durat 
mai puţin de zece minute să răspunzi la emailurile mele de 
fiecare dată, chiar dacă era ora 5.30 a.m. Și ai scris greșit 
consens, ceea ce e ciudat și mă face să cred că poate erai 
în continuare pe jumătate adormit? Și pentru că m-ai lăsat 
să stau cu tine. 

— Nu-i nicio problemă. 

S-a scărpinat la nas. 

— M-am gândit că folosești patul ăla, așa că mi-am pus 
lucrurile aici, dar dacă tu... a făcut ea un gest evaziv spre 
cameră. 


— Nu, aici am dormit noaptea trecută. 

— Bine. Olive nu voia să măsoare câţi centimetri erau 
între cele două paturi. Absolut, nu. Deci, cum e conferința 
până acum? 

— La fel. În cea mai mare parte a timpului, am fost la 
Harvard pentru câteva întâlniri cu Tom. M-am întors numai 
pentru prânz. 

Stomacul lui Olive a scos niște sunete zgomotoase când 
a fost menţionată mâncarea. 

— Ești bine? 

— Mda. Cred că am uitat să mănânc azi. 

Sprâncenele lui Adam s-au arcuit. 

— Nu te-am crezut capabilă. 

— Hei! S-a uitat la el. Nivelurile susținute de disperare la 
care am fost supusă în ultima săptămână necesită un 
număr remarcabil de mare de calorii, în caz că... Ce faci? 

Adam se aplecase deasupra valizei, scotocind după ceva 
ce a scos și i-a arătat lui Olive. 

— Ce este? 

— Calorii. Pentru a alimenta obiceiurile pe care le ai 
când ești disperată. 

A luat batonul proteic și a început să-l studieze, 
încercând să nu izbucnească în plâns. Era doar mâncare. 
Probabil o gustare pe care o adusese pentru zborul cu 
avionul și pe care nu o consumase. Nu era nevoie să 
dispere. Era Adam Carlsen, la urma urmelor. 

— Multumesc. Eşti... Ambalajul batonului s-a mototolit în 
timp ce l-a mutat dintr-o mână în cealaltă. Mai vii la 
prelegerea mea? 

— Bineînţeles. Când e, mai exact? 

— Azi la patru, camera 278. Sesiunea 3-b. Vestea bună 
este că se suprapune parţial cu discursul principal, ceea ce 
înseamnă că, din fericire, numai câţiva oameni vor veni... 

Spinarea lui Adam s-a încordat considerabil. Olive a 
ezitat. 

— Dacă nu cumva plănuiai să mergi la discursul 
principal? 

Adam și-a umezit buzele. 


— Eu... 

Ochii lui Olive au ales exact acel moment pentru a 
poposi asupra legitimaţiei care atârna de gâtul lui Adam. 

Adam Carlsen, Dr. 

Universitatea Stanford 

Vorbitor principal 

Lui Olive i-a căzut fata. 

— O, Doamne. S-a uitat la el cu ochii căscați și... O, 
Doamne. Cel puţin avea inspiraţia de a părea rușinat. Cum 
de nu mi-ai spus că ești vorbitorul principal? 

Adam și-a scărpinat falca, imaginea întruchipată a 
disconfortului. 

— Nu m-am gândit la asta. 

— O, Doamne, a repetat ea. 

Ca să fie sinceră, era vina ei. Cel mai probabil, numele 
vorbitorului principal era tipărit cu litere mari în programul 
conferinței și pe întreg materialul promoţional, de 
asemenea, în aplicaţiile conferinţei și în e-mailuri. Olive 
trebuie să fi fost foarte neatentă încât ca să nu vadă. 

— Adam. A vrut să se frece la ochi cu degetele, apoi s-a 
gândit mai bine. Nenorocitul de machiaj. Nu pot să mă 
prefac că sunt iubita vorbitorului principal de la SBD. 

— Ei bine, tehnic vorbind, sunt trei vorbitori principali, 
iar ceilalţi doi sunt femei de aproximativ cincizeci de ani, 
care locuiesc în Europa și Japonia, așa că... 

Olive și-a încrucișat braţele peste piept și i-a aruncat o 
privire inexpresivă până când el a tăcut. Nu se putea abtine 
din râs. 

— Cum de nu a venit vorba despre asta? 

— Nu e mare lucru. Adam a ridicat din umeri. Mă 
îndoiesc că am fost prima lor opţiune. 

— Sigur. „Clar. Pentru că și există acel om care să 
refuze să fie vorbitor principal la SBD.“ Olive și-a înclinat 
capul. Ti s-a părut că am fost o idioată când am început să 
mă plâng de prelegerea mea de zece minute la care vor 
participa paisprezece oameni și jumătate? 

— Deloc. Reacţia ta a fost normală. S-a gândit la asta o 
clipă. Câteodată, într-adevăr, mi se pare că ești idioată, de 


cele mai multe ori când te văd punând ketchup și smântână 
pe covrigi. 

— Este o combinaţie grozavă. 

El a părut că suferă. 

— Când îţi faci prezentarea? Poate reușesc să ajung. 

— Nu. Sunt exact la jumate. Olive a dat din mână, 
sperând să pară nepreocupată. E bine, serios. Și chiar era. 
Oricum va trebui s-o înregistrez chiar eu cu iphone-ul. A dat 
ochii peste cap. Pentru doctor Aslan. Nu a putut veni la 
conferinţă, dar spune că vrea să-mi asculte prima 
prelegere. Pot să ţi-o trimit și ţie, dacă ești admirator al 
bâlbâielilor și al situaţiilor jenante. 

— Mi-ar plăcea. 

— Olive a roșit și a schimbat subiectul. 

— Din cauza asta ai o cameră întreagă pe toată durata 
conferinței, chiar dacă nu stai în ea? Fiindcă ești barosan? 

El s-a încruntat. 

— Nu sunt. 

— Pot să-ţi spun „barosan“ de-acum încolo? 

El a oftat, îndreptându-se către noptieră și băgând în 
buzunar USB-ul pe care Olive îl observase mai devreme. 

— Trebuie să-mi duc slide-urile jos, deșteapto. 

— Bine. Putea să plece. Era în ordine. Complet în ordine. 
Olive nu și-a lăsat zâmbetul să șovăie. Atunci, presupun că 
poate ne vedem după prelegerea mea? 

— Sigur. 

— Și după a ta. Succes. Și felicitări. Este o onoare așa de 
mare. 

Adam, totuși, nu părea să se gândească la asta. A 
zăbovit lângă ușă, cu mâna pe clanţă, în timp ce s-a uitat în 
spate la Olive. S-au privit în ochi pentru câteva clipe înainte 
să-i spună: 

— Să nu ai emoții, bine? 

Olive și-a lipit buzele și a dat din cap. 

— O să fac ce spune profesoara Aslan. 

— Adică, ce anume? 

— O să mă comport cu încrederea în sine a unui bărbat 
alb obișnuit. 


El a rânjit și... iată-le. Gropiţele din obraji care-ţi opreau 
inima. 

— O să fii bine, Olive. Zâmbetul i s-a îmblânzit. Și dacă 
nu, măcar o să se termine. 

Abia câteva minute mai târziu, când stătea întinsă în 
pat, uitându-se la cerul de deasupra Bostonului, și își 
mânca prânzul, și-a dat seama că batonul proteic pe care i-l 
dăduse Adam era acoperit cu ciocolată. 

A verificat a treia oară dacă era camera corectă - nimic 
nu s-ar fi comparat cu o prezentare a cancerului pancreatic 
în faţa unei mulţimi care se aștepta la o prezentare a 
aparatului Golgi - și a simţit o mână așezându-se pe umărul 
ei. S-a întors pe călcâie, a văzut a cui era mâna și a zâmbit 
imediat. 

— Tom! 

Era îmbrăcat cu un costum de culoarea cărbunelui. Părul 
blond era pieptănat pe spate, ceea ce-l făcea să pară mai 
bătrân decât în California, dar, de asemenea, profesional. 
Era o față prietenoasă într-o mare de feţe necunoscute, iar 
prezenţa lui i-a mai calmat dorinţa intensă de a vomita în 
propriul pantof. 

— Hei, Olive. A deschis ușa pentru ea. M-am gândit că o 
să te văd aici. 

— Așa? 

— Din programul conferinţei. S-a uitat la ea ciudat. Nu ai 
observat că suntem la aceeași sesiune de prezentări? 


„O, la naiba.“ 
— Aăă... Eu... Eu nici măcar n-am citit cine mai are 
prezentare. 


„Pentru că am fost prea ocupată să mă panichez.“ 

— Nu-ţi face griji. Majoritatea sunt oameni plictisitori. l-a 
făcut cu ochiul, conducând-o spre podium. În afară de noi 
doi, bineînţeles. 

Prelegerea ei nu a decurs prost. 

Nu a decurs nici grozav. S-a împleticit la cuvântul 
„channelrhodopsină“ de două ori, iar printr-o eroare ciudată 
a proiectorului, coloraţia ei a arătat mai mult ca o pată 
neagră decât ca o felie. 


— Pe computerul meu arată altfel, i-a spus Olive 
publicului, cu un zâmbet tensionat. Trebuie să mă credeți. 

Oamenii au chicotit și aproape că s-a relaxat, 
recunoscătoare că-și petrecuse ore în șir ca să memoreze 
tot ce avea de spus. Sala nu era așa de plină pe cât se 
temuse, dar au fost o mână de oameni - cel mai probabil 
lucrând la proiecte similare, în alte instituţii - care au luat 
notițe și au ascultat preocupaţi fiecare cuvânt pe care l-a 
spus. Ar fi trebuit să fie copleșitor și săi inducă anxietate, 
însă, pe la jumătatea prezentării, și-a dat seama că ideea 
că și altcineva era pasionat de tema de cercetare care îi 
ocupase aproape integral ultimii doi ani din viaţă o făcea să 
se simtă ciudat de euforică. 

În rândul al doilea, Malcolm mima o expresie fascinată 
în timp ce Anh, Jeremy și un grup de alţi doctoranzi de la 
Stanford dădeau entuziasmați din cap de fiecare dată când 
se întâmpla ca Olive să se uite în direcţia lor. Tom alterna 
între a o privi intens și a-și verifica telefonul cu o expresie 
plictisită - normal, de vreme ce deja citise prezentarea. 
Prelegerea era în întârziere, iar moderatorul i-a acordat 
timp pentru o singură întrebare - una ușoară. La sfârșit, doi 
dintre cei care mai aveau prezentări - cercetători cunoscuți 
în domeniul cancerului, vizavi de care Olive a trebuit să se 
abţină din a se purta ca o admiratoare - i-au strâns mâna și 
au pus câteva întrebări despre munca ei. A fost în același 
timp fâstăcită și bucuroasă. 

— Ai fost grozavă, i-a spus Anh când s-a terminat, 
ridicându-se ca s-o îmbrăţișeze. 

De asemenea, arăţi sexy și profesional, iar în timp ce 
vorbeai, am avut o viziune a viitorului tău în mediul 
academic. 

Olive a cuprins-o pe Anh cu braţele. 

— Ce viziune? 

— Erai o cercetătoare de calibru mare, înconjurată de 
studenţi care sorbeau fiecare cuvânt al tău. Și răspundeai 
unui email cu mai multe paragrafe cu un „nu“ cu literă 
mică. 

— Drăguţ. Eram fericită? 


— Sigur că nu. Anh a pufnit. Este mediul academic. 

— Doamnelor, petrecerea departamentului începe în 
jumătate de oră. Malcolm s-a întins ca s-o sărute pe Olive 
pe obraz și s-o strângă de talie. Când purta tocuri, era doar 
puţin mai înaltă decât el. Olive cu siguranţă își dorea o 
fotografie cu ei doi unul lângă altul. Ar trebui să mergem să 
sărbătorim singura dată când Olive a pronunţat corect 
„channelrhodopsină” cu o băutură gratis. 

— Nesimţitule. 

A tras-o într-o îmbrățișare și i-a șoptit în ureche: 

— Ai fost grozavă, Kalamata. Hai să mergem să ne 
facem praf! a spus apoi cu voce tare. 

— De ce nu o luaţi înainte? Mă duc să-mi iau USB-ul și 
să-mi las lucrurile la hotel. 

Olive și-a croit drum spre podiumul care acum era gol, 
simțind că o greutate uriașă îi fusese ridicată de pe umeri. 
Era relaxată și ușurată. Din punct de vedere profesional, 
lucrurile păreau să se îmbunătăţească: constatase că, în 
urma unei pregătiri prealabile adecvate, putea să pună 
laolaltă câteva fraze coerente în faţa altor cercetători. 
Avea, de asemenea,) 77 mijloacele necesare pentru a-și 
desfășura cercetarea în anul următor, iar două nume mari 
din domeniul ei tocmai îi complimentaseră munca. A 
zâmbit, lăsându-și mintea să cântărească oportunitatea 
unui mesaj către Adam, prin care să-i spună că era bine, că 
supraviețuise; probabil, trebuia totodată să întrebe cum 
decursese prezentarea lui. Dacă Powerpointul lui se 
răzvrătise, dacă pronunţase greșit cuvinte cum ar fi 
„micromatriţă” sau „cariotipare“, dacă intenţiona să se 
ducă la petrecerea departamentului. Probabil se întâlnea cu 
prietenii lui, dar poate Olive ar fi putut săi facă cinste cu o 
băutură pentru tot ajutorul pe care i-l dăduse. De data asta 
ar fi și plătit. 

— A fost bine, a spus cineva. 

Olive s-a întors și l-a văzut pe Tom în spatele ei, cu 
braţele încrucișate peste piept în timp ce se sprijinea de 
masă. 

Arăta de parcă ar fi privit-o de ceva vreme. 


— Mulţumesc, și prezentarea ta la fel. 

Prelegerea lui fusese o repetare condensată a celei 
ţinute la Stanford, iar Olive trebuia să recunoască faptul că, 
la un moment dat, nu fusese foarte atentă. 

— Unde e Adam? a întrebat Tom. 

— Cred că e încă la prezentarea lui. 

— Exact, și-a dat Tom ochii peste cap. Probabil cu 
afecţiune, deși Olive nu îi văzuse bine expresia. Asta face, 
nu? 

— Ce face? 

— Te depășește. S-a împins de lângă masă, venind mai 
aproape de ea. Ei bine, depășește pe toată lumea. Nue 
ceva personal. 

Olive s-a încruntat, derutată, vrând să-l întrebe pe Tom 
ce voia să spună cu asta, dar el a continuat: 

— Cred că noi doi o să ne înţelegem grozav anul viitor. 

Amintirea faptului că Tom credea în ea suficient de mult 
cât s-o ia în laboratorul lui i-a dat la o parte disconfortul. 

— Așa e. Olive a zâmbit. Mulţumesc mult pentru că ne 
acorzi o șansă mie și proiectului meu. Abia aștept să 
începem să lucrăm împreună. 

— Cu plăcere. Și el zâmbea. Cred că avem mult de 
câștigat amândoi. Nu ești de acord? 

Lui Olive i se părea că ea avea mult mai mult de 
câștigat decât el, dar a dat din cap oricum. 

— Așa sper. Cred că imagistica și biomarkerii din sânge 
se completează perfect și numai combinându-le pute... 

— Și eu am ce-ţi trebuie, nu-i așa? 

Fondurile de cercetare. Spațiul de laborator. Timpul și 
abilitatea de a te îndruma cum trebuie. 

— Da. Ai. Eu... 

Dintr-odată, a putut să discearnă marginea cenușie a 
corneei lui. Se apropiase? Era înalt, dar nu mult mai înalt 
decât ea. De obicei, nu era așa de impozant. 

— Sunt recunoscătoare. Atât de recunoscătoare. Sunt 
sigură că... 

A simţit mirosul lui nefamiliar în nări „respiraţia caldă și 
neplăcută în colțul gurii ei și degetele strânse ca o 


menghină în jurul braţului și de ce - ce făcea... 

— Ce... Cu inima în gât, Olive și-a eliberat braţul și a 
făcut câţiva pași în spate. Ce faci? 

S-a apucat cu mâinile de bicepși, de locul dureros de 
unde o ținuse Tom. 

Doamne... chiar făcuse asta? încercase s-o sărute? Nu, 
trebuie să-și fi imaginat. Probabil că o ia razna, pentru că 
Tom niciodată nu ar... 

— O avanpremieră, cred. 

Olive se uita la el, prea uluită și anesteziată ca să 
reacționeze, până când el s-a apropiat și s-a mai aplecat o 
dată către ea. Se întâmpla din nou. 

Olive l-a împins. Cu câtă putere a avut, l-a împins cu 
ambele braţe în piept, până când el s-a împleticit și a 
izbucnit într-un râs crud și condescendent. Dintr-odată, 
plămânii lui Olive s-au blocat și nu a mai putut să respire. 

— O avanpremieră la... ce? Ai înnebunit? 

— Haide. 

De ce zâmbea? De ce avea acea expresie odioasă, 
libidinoasă pe faţă? De ce se uita la ea ca și... 

— O fată drăguță ca tine ar trebui să știe jocul deja. A 
privit-o din cap până-n picioare, iar privirea lascivă din ochii 
lui a făcut-o să se simtă dezgustată. Nu mă minți 
spunându-mi că nu ai ales o rochie așa de scurtă în 
beneficiul meu. Frumoase picioare, apropo. Imi dau seama 
de ce-și pierde Adam vremea cu tine. 

— Ce... Ce faci... 

— Olive. A oftat, băgând mâinile în buzunare. Ar fi 
trebuit să nu pară ameninţător, relaxat cum era. Dar nu 
asta era ceea ce transmitea. Nu crezi că te-am acceptat în 
laboratorul meu fiindcă ești bună, nu-i așa? 

Cu gura căscată, a mai făcut un pas în spate. Unul dintre 
tocuri aproape i s-a agăţat de covor și a trebuit să se ţină 
de masă ca să nu cadă. 

— O fată ca tine. Care și-a dat seama așa de devreme 
că poate să avanseze în carieră culcându-se cu profesori 
cunoscuţi, de succes. Zâmbea în continuare. Același 
zâmbet pe care, la un moment dat, Olive îl crezuse plin de 


bunătate. Liniștitor. Te-ai culcat cu Adam, nu-i așa? Știm 
amândoi că o să te culci cu mine din același motiv. 

Olive era pe punctul de a vomita. Urma să vomite chiar 
în această încăpere, fără nicio legătură cu prelegerea ei. 

— Ești dezgustător. 

— Chiar așa? Tom a scuturat din umeri, neperturbat. 
Asta înseamnă că amândoi suntem. Tu l-ai folosit pe Adam 
ca să ajungi la mine și la laboratorul meu. Și la această 
conferinţă. 

— Nu-i adevărat. Nici măcar nu-l cunoșteam pe Adam 
când am depus... 

— O, te rog. Vrei să spui că ai crezut că rezumatul tău 
deplorabil a fost selectat ca prelegere datorită calităţii și 
importanţei lui științifice? A avut o expresie de neîncredere. 
Cineva are o părere foarte bună despre sine însăși, având 
în vedere că cercetarea ei e inutilă și derivativă și că abia 
poate lega două vorbe fără să se bâlbâie ca o idioată. 

Olive a înghețat. Stomacul i s-a întors pe dos, picioarele 
i s-au fixat în pardoseală. 

— Nu e adevărat, a șoptit ea. 

— Nu? Crezi că cercetătorii din domeniu nu vor să-l 
impresioneze pe Adam Carlsen suficient cât să pupe în cur 
persoana pe care se întâmplă s-o reguleze pentru moment? 
Eu cu siguranţă că asta am făcut când i-am spus iubitei lui 
foarte mediocre că poate să vină să lucreze pentru mine. 
Dar poate ai dreptate, a spus el, mimând amabilitatea. 
Poate cunoști mediul academic al cercetării STEM mai bine 
decât mine. 

— O să-i spun lui Adam despre asta. O să... 

— Chiar te rog. Tom și-a desfăcut brațele. Eşti invitata 
mea. Ai nevoie să-mi folosești telefonul? 

— Nu. Nările i s-au lărgit. S-a simţit măturată de un val 
de furie rece. Nu. 

S-a întors pe călcâie și a plecat spre intrare, luptându-se 
cu greața și cu bila care i se urca pe gât în sus. Avea să-l 
găsească pe Adam. Avea să-i găsească pe organizatorii 
conferinţei și să-l raporteze pe Tom. Nu avea să-l mai vadă 
vreodată la fată. 


— Întrebare rapidă. Pe cine crezi că o să creadă Adam, 
Olive? 

Olive s-a oprit brusc, la numai câţiva pași de ușă. 

— Pe o nenorocită căreia i-o trage cam de două 
săptămâni sau pe cineva cu care e prieten de ani buni? 
Care l-a ajutat să obţină cea mai importantă finanţare a 
carierei lui? Care a avut grijă de el de când era mai tânăr 
decât ești tu acum? Care chiar este un cercetător bun? 

S-a răsucit, tremurând de furie. 

— De ce faci asta? 

— Pentru că pot. Tom s-a scuturat din nou. Pentru că, 
oricât de avantajoasă ar fi fost colaborarea mea cu el, 
uneori e puţin enervant cum trebuie să fie cel mai bun în 
toate și îmi place ideea ca, pentru prima dată, să iau ceva 
ce-i aparţine. Pentru că ești foarte drăguță și abia aştept să 
petrec mai mult timp cu tine anul viitor. Cine ar fi ghicit că 
Adam are niște gusturi așa de bune? 

— Eşti nebun. Dacă îţi imaginezi că voi lucra în 
laboratorul tău, ești... 

— O, Olive. Dar o vei face. Pentru că - vezi tu - deși 
munca ta nu este deosebit de bună, completează frumos 
proiectele care se desfășoară în laboratorul meu. 

Olive a scos un hohot amar de râs. 

— Eşti chiar atât de smintit, încât să-ţi imaginezi că voi 
colabora vreodată cu tine după asta? 

— Hm. Mai mult că nu ai de ales. Pentru că, dacă vrei să 
termini proiectul, laboratorul meu e singura ta șansă. ȘI 
dacă nu vrei... ei bine. Mi-ai trimis informaţii despre toate 
protocoalele tale, ceea ce înseamnă că le pot reproduce cu 
ușurință. Dar nu-ţi face griji. Poate o să te menţionez în 
secțiunea de mulţumiri. 

Olive a simţit cum îi fuge pământul de sub picioare. 

— Nu ai face asta, a șoptit. Este ilegal. 

— Ascultă, Olive. Sfatul meu prietenesc: taci și înghite. 
Ține-l pe Adam fericit și interesat cât de mult se poate, iar 
pe urmă vino în laboratorul meu să facem în sfârșit niște 
muncă decentă. Dacă mă faci și pe mine fericit, o să mă 
asigur că poţi salva lumea de cancerul pancreatic. Micuța 


ta poveste tristă despre mama sau mătușa ta sau proastele 
de educatoare de la grădiniță care au murit de cancer nu 
poate să te ducă prea departe. Ești mediocră. 

Olive s-a întors și a fugit din încăpere. 

Când a auzit sunetul cardului de la ușă, și-a șters 
imediat lacrimile cu mâneca rochiei. Nu prea a rezolvat 
problema: plângea de douăzeci de minute bune, și nicio 
rolă întreagă de hârtie igienică nu ar fi putut ascunde ceea 
ce făcuse. Dar, de fapt, nu era vina ei. Fusese sigură că 
Adam trebuia să participe la ceremonia de deschidere, sau 
cel puţin la petrecerea departamentului de după prelegerea 
lui. Nu era el în comisia de socializare și relaţionare? Ar fi 
trebuit să fie în altă parte. Socializând. Interacţionând. 
Comisionând. 

Dar era acolo. Olive i-a auzit pașii pe când intra în 
cameră, apoi oprindu-se în ușa de la baie și... 

Nu se putea convinge să-l privească în ochi. Era 
terminată, la urma urmei, distrusă în mod iremediabil. Dar 
ar fi putut măcar să încerce să-i abată atenţia lui Adam. 
Poate spunând ceva. Orice. 

— Hei. A încercat un zâmbet, dar a continuat să-și 
privească mâinile. Cum a fost prelegerea? 

— Ce s-a întâmplat? 

Adam avea vocea calmă, joasă. 

— Deja ai terminat? își menținea zâmbetul. Bine. Bine, 
asta a fost bine. Cum a fost sesiunea de întrebări și... 

— Ce s-a întâmplat? 

— Nimic. Am... 

Nu a reușit să termine fraza. Și zâmbetul - care, dacă 
era să fie sinceră, nu fusese chiar un zâmbet încă de la bun 
început - i se dezintegra. Olive l-a auzit pe Adam 
apropiindu-se, dar nu s-a uitat la el. 

Pleoapele închise erau singurul lucru care menținea 
ecluzele lacrimilor ferecate, dar nu făceau oricum o treabă 
foarte bună. 

S-a speriat când l-a văzut îngenunchind în faţa ei. Chiar 
lângă scaunul ei, având capul la același nivel cu capul ei, 
studiind-o cu o expresie de îngrijorare. A dat să-și ascundă 


faţa în palme, dar Adam i-a ridicat bărbia cu mâna, până 
când nu a avut de ales și l-a privit în ochi. Apoi, degetele lui 
Adam au alunecat pe obrazul ei, cuprinzându-l în palmă în 
timp ce a întrebat-o din nou: 

— Olive, ce s-a întâmplat? 

— Nimic. 

Avea vocea tremurată. Tot dispărea undeva, se topea 
printre lacrimi. 

— Olive. 

— Serios. Nimic. 

Adam s-a uitat la ea întrebător și nu i-a dat drumul. 

— Cineva a cumpărat ultima pungă de chipsuri? 

A izbucnit într-un hohot scurt de râs, umed și nu 
complet controlat. 

— Da. Tu ai fost? 

— Desigur. l-a șters pomeții cu degetul mare, oprind o 
lacrimă ce cădea. Le-am cumpărat pe toate. 

Zâmbetul lui a părut mai reușit decât cel pe care îl 
Zugrăvise ea mai devreme. 

— Sper că ai o asigurare de sănătate bună, pentru că 
așa o să faci diabet de tip 2. 

— Merită. 

— Monstrule. 

Probabil că se sprijinea în mâna lui, pentru că o mângâia 
din nou cu degetul mare. Așa de delicat. 

— Așa vorbeşti cu iubitul tău fals? Părea atât de 
îngrijorat. Ochii, linia buzelor. Și totuși, atât răbdător. Ce s-a 
întâmplat, Olive? 

Ea a scuturat din cap. 

— Doar... 

Nu-i putea spune. Și nu putea să nu-i spună. Dar mai 
mult decât orice, nu-i putea spune. 

Pe cine crezi că va crede Adam, Olive? 

A trebuit să inspire adânc. Să-și scoată vocea lui Tom 
din cap și să se calmeze înainte să continue. Să găsească 
ceva de spus, ceva care să nu facă cerul să cadă peste 
această cameră de hotel. 

— Prelegerea mea. Am crezut că a mers bine. Așa au 


spus prietenii mei. Dar apoi i-am auzit pe oameni vorbind 
despre ea și au spus... 

Adam chiar ar fi trebuit să n-o mai atingă. Probabil că îi 
uda toată mâna. Și mâneca sacoului. 

— Ce au spus? 

— Nimic. Că a fost derivativ. Plictisitor. 

Că m-am bâlbâit. Știau că sunt iubita ta și au spus că a 
fost singurul motiv pentru care am fost aleasă ca să susțin 
o prelegere. 

A scuturat din cap. Trebuia s-o lase moartă. Să-și scoată 
întâmplarea din minte. Să se gândească bine la ce trebuia 
sa iaca. 

— Cine? Cine au fost ei? 

„O, Adam.“ 

— Cineva. Nu sunt sigură. 

— Le-ai văzut legitimațiile? 

— Nu... nu am fost atentă. 

— Făceau parte din grupul tău? 

Era ceva în tonul lui. Ceva ce sugera violență, furie și 
oase rupte. Mâna lui Adam era în continuare blândă pe 
obrazul ei, dar ochii i se îngustaseră. Era o tensiune nouă în 
maxilarul lui, iar Olive a simţit un fior coborându-i pe șira 
spinării. 

— Nu, a minţit ea. Nu contează. E OK. 

Buzele lui Adam s-au lipit într-o linie dreaptă, nările i s- 
au umflat, așa că Olive a adăugat: 

— Oricum, nu-mi pasă ce gândește lumea despre mine. 

— Bun, a pufnit el. 

Acest Adam, de aici, era acel Adam capricios, irascibil, 
de care se plângeau studenţii lui. Olive nu ar fi trebuit să fie 
surprinsă văzându-l atât de furios, dar nu mai fusese așa cu 
ea înainte. 

— Nu, serios, nu-mi pasă ce zice lumea... 

— Știu că nu-ţi pasă. Dar nu asta e problema, nu-i așa? 
S-a uitat la ea de atât de aproape. Putea vedea galbenul și 
verdele amestecate în maroul deschis al ochilor lui. Nu este 
vorba despre ce spun. Este vorba despre ce crezi tu. 
Despre faptul că tu crezi că au dreptate. Nu-i așa? 


Olive avea gura uscată. 

— Eu... 

— Olive. Ești un cercetător foarte bun. Și vei deveni unul 
și mai bun. Urma să cedeze din cauza felului serios și onest 
în care se uita la ea. Orice ar fi spus idioţii ăia, nu înseamnă 
nimic despre tine, ci înseamnă foarte multe despre ei. Și-a 
mișcat degetele pe pielea ei și le-a trecut prin părul din 
spatele urechii. Munca ta este genială. 

Olive nici măcar nu s-a gândit ce face. lar dacă ar fi 
făcut-o, probabil nu ar fi putut să se abţină. S-a aplecat 
înainte și și-a lipit fața de gâtul lui, îmbrăţișându-l strâns. O 
idee îngrozitoare, stupidă și nepotrivită, iar Adam cu 
siguranţă avea s-o dea la o parte în orice clipă, doar că... 

Palma i-a alunecat pe ceafă, aproape ca și cum ar fi vrut 
s-o lipească de el, iar Olive a stat acolo mai multe minute, 
plângând lacrimi fierbinţi pe pielea gâtului lui, simțind cât 
de călduț, stabil și puternic era sub degetele ei și în viața 
ei. 

„A trebuit să mă faci să mă îndrăgostesc de tine“, s-a 
gândit ea, clipind. „Nenorocitule ce ești.” 

Adam nu i-a dat drumul. Nu înainte ca ea să se retragă 
și să-și șteargă din nou obrajii, sperând că poate, de data 
asta, ar fi reușit să se controleze. Și-a tras nasul, iar el s-a 
întins să ia o cutie de batiste de pe masa televizorului. 

— Chiar sunt bine. 

El a oftat. 

— OK, poate... poate nu sunt bine acum, dar voi fi. A 
luat șervețelul pe care Adam l-a smuls pentru ea și și-a 
suflat nasul. Am nevoie numai de puţin... 

El a studiat-o și a dat din cap, cu o privire din nou 
indescifrabilă. 

— Mulţumesc. Pentru ce ai spus. Pentru că m-ai lăsat să 
plâng cu muci în camera ta. 

Adam a zâmbit. 

— Oricând. 

— Și peste sacoul tău. Te duci... Te duci la petrecerea 
departamentului? a întrebat ea, îngrozită de momentul în 
care ar fi trebuit să se ridice de pe scaun și să iasă din 


cameră. 

„Fii sinceră”, i-a șoptit vocea sensibilă, conștientă din 
capul ei. „Nu vrei să fii fără el. 

— Tu te duci? 

Ea s-a scuturat. 

— Așa am spus. Dar nu am chef să vorbesc cu nimeni 
acum. Deși simt că alcoolul gratis s-ar putea chiar să ajute. 

Și-a mai șters o dată obrajii, dar, în mod miraculos, 
debitul lacrimilor se oprise. Adam Carlsen, care era 
responsabil pentru 90% dintre lacrimile studenţilor din 
departament, reușise să facă pe cineva să se oprească din 
plâns. Cine s-ar fi gândit? 

A privit-o gânditor pentru o clipă, mușcându-se de 
obraz. A dat din cap, părând să fi luat o hotărâre, apoi s-a 
ridicat în picioare cu mâna întinsă către ea. 

— Haide. 

A trebuit să-și întindă gâtul ca să se uite la el. 

— Cred că o să aștept puţin înainte să... 

— Nu ne ducem la petrecere. 

„Noi? 

— Ce? 

— Haide, a repetat el, iar de data asta Olive l-a apucat 
de mână și nu i-a dat drumul. 

Nu ar fi putut, la felul în care degetele lui îi strângeau 
mâna. Adam s-a uitat expresiv la pantofii ei, până când 
Olive a înţeles aluzia și i-a încălțat, folosindu-se de brațul lui 
ca să-și menţină echilibrul. 

— Unde mergem? 

— Să ne luăm niște alcool gratis. Mă rog - a adăugat el - 
gratis pentru tine. 

Aproape că a icnit când și-a dat seama la ce se referea. 

— Nu, eu... Adam, nu. Trebuie să te duci la petrecerea 
departamentului. Și la ceremonia de deschidere. Ești 
vorbitorul principal! 

— Și mi-am spus poezia. l-a luat haina de molton roșu 
de pe pat și a tras-o către intrare. Poţi să mergi în pantofii 
ăștia? 

— Eu, da, dar... 


— Am cartela la mine; nu avem nevoie de ata. 

— Adam. L-a apucat de încheietură, iar el s-a întors 
imediat să se uite la ea. Adam, nu poţi chiuli de la 
evenimentele astea. Oamenii vor spune că... 

Adam avea pe buze zâmbetul lui strâmb. 

— Că vreau să-mi petrec timpul cu iubita mea? 

Creierul lui Olive s-a oprit. Pur și simplu. Și apoi a pornit 
la loc și... 

Lumea era puțin diferită. 

Când a strâns-o din nou de mână, a zâmbit și l-a urmat. 
Un joc pe care adolescenţii au început să-l joace la 
petreceri în SUA la începutul anilor 1950, în care două 
persoane intră în cea mai întunecată debara și fac tot ce 
vor timp de șapte minute. 


Capitolul 15 


IPOTEZĂ: Nu există niciun moment din viaţă care 
să nu poată fi îmbunătăţit de mâncarea livrată pe 
banda rulantă. 


Toată lumea i-a văzut. 

Oameni pe care Olive nu-i cunoscuse niciodată, oameni 
pe care i-a recunoscut de la postările pe bloguri și pe 
Twitter despre știință, oameni din departamentul ei, care îi 
fuseseră profesori în anii anteriori. Oameni care i-au zâmbit 
lui Adam, care i s-au adresat pe numele mic sau cu 
apelativul de politeţe, care i-au spus „Grozav discurs” ori 
„Ne vedem pe aici”. Oameni care au ignorat-o complet pe 
Olive și oameni care au studiat-o cu curiozitate - pe ea, pe 
Adam și locul unde mâinile lor se atingeau. 

Adam a dat din cap, oprindu-se să stea de vorbă numai 
cu Holden. 

— Chiuliţi de la chestia asta plictisitoare? a întrebat el cu 
un zâmbet pe faţă. 

— Îhî. 

— Atunci, o să mă asigur că beau băutura voastră. Și că 
transmit scuzele voastre. 


— Nu e nevoie. 

— O să spun că aţi avut o urgenţă în familie. Holden a 
făcut cu ochiul. Poate o urgenţă a viitoarei familii, cum sună 
asta? 

Adam a dat ochii peste cap și a tras-o pe Olive afară. 
Trebuia să se grăbească pentru a ţine pasul cu el, nu 
fiindcă ar fi mers foarte repede, ci pentru că avea picioarele 
așa de lungi, iar un pas al lui era cam cât trei pași de-ai ei. 

— Ăăă... Sunt pe tocuri. 

S-a întors spre ea, coborându-și privirea în jos, de-a 
lungul picioarelor ei, apoi mutând-o rapid în altă parte. 

— Știu. Ești mai puţin aproape de pământ ca de obicei. 

Ochii lui Olive s-au îngustat. 

— Hei, am un metru șaptezeci și doi. Adică sunt destul 
de înaltă. 

Expresia lui Adam era neutră. 

— Hm. 

— Ce înseamnă fața asta? 

— Ce față? 

— Ata. 

— Faţa mea obișnuită? 

— Nu, asta e fața care zice „nu ești înaltă”. 

El a zâmbit numai puţin. 

— Pantofii ăștia sunt buni pentru mers? 

să ne întoarcem? 

— Sunt buni, dar putem să mergem mai încet? 

Adam a simulat un oftat, dar a încetinit. l-a dat drumul 
la mână și a împins-o în spate ca s-o ghideze spre dreapta. 
Olive a trebuit să-și ascundă un mic fior. 

— Deci... Și-a înfundat pumnii în buzunarele hainei, 
încercând să ignore felul în care vârfurile degetelor o 
furnicau în continuare. Băuturile alea gratis pe care le-ai 
menţionat vin împreună cu mâncare? 

— Îți cumpăr cina. Buzele lui Adam s-au curbat mai 
mult. Nu ești o iubită ieftină însă. 

Olive s-a aplecat într-o parte și și-a lovit umărul de 
bicepșii lui. Nu putea să nu observe că nu se retrăgea 
deloc. 


— Chiar nu sunt. Am în plan să-mi mănânc și să-mi beau 
sentimentele. 

— Zâmbetul lui Adam era mai strâmb decât fusese 
vreodată. 

— Unde vrei să mergi, deșteapto? 

— Să vedem... Ce-ţi place? în afară de apă de la robinet 
și spanac fiert? 

Adam s-a uitat urât la ea. 

— Ce zici de burgeri? 

— Meh... Olive a ridicat din umeri. Sigur. Dacă nu e 
altceva. 

— Ce-i rău la burgeri? 

— Nu știu. Au gust de picior. 

— Ce gust? 

— Ce zici de mâncare mexicană? îţi place mâncarea 
mexicană? 

— Burgerii nu au gust de... 

— Sau italiană? Pizza ar fi grozavă. Și poate au un fel de 
mâncare pe bază de ţelină pe care poţi să-l comanzi. 

— Deci, burgeri. 

Olive a râs. 

— Ce zici de mâncare chinezească? 

— Am mâncat la prânz. 

— Ei bine, oamenii din China mănâncă mâncare 
chinezească de mai multe ori pe zi, așa că n-ar trebui să 
lași asta să te oprească de la... Oh. 

Adam a avut nevoie de doi pași ca să-și dea seama că 
Olive se oprise în mijlocul trotuarului. S-a răsucit ca s-o 
privească. 

— Ce? 

— Acolo. 

A arătat spre panourile alb cu roșu de pe partea cealaltă 
a străzii. 

Adam s-a uitat în direcţia indicată și, pentru câteva 
clipe, a rămas așa, clipind de câteva ori. Apoi: 

— Nu. 

— Acolo, a repetat ea, simțind cum obrajii i se lărgesc 
într-un zâmbet. 


— Olive. Între sprâncenele lui Adam era o cută verticală 
adâncă. Nu. Sunt restaurante mult mai bune la care 
putem... 

— Dar vreau să merg la ăla. 

— De ce? Este... 

Ea s-a apropiat de Adam și l-a apucat de mâneca 
sacoului. 

— Te rog. Te rog? 

Adam s-a ciupit de nas, a oftat și și-a strâns buzele. Dar 
nu mai mult de cinci secunde mai târziu, și-a pus mâna 
între omoplaţii ei ca s-o ghideze pe partea cealaltă a străzii. 


* 


Problema, i-a explicat el în șoaptă, în timp ce așteptau 
să fie conduși la masă, nu era trenul cu sushi, ci conceptul 
de bufet suedez pentru douăzeci de dolari. 

— Nu e niciodată un semn bun, i-a spus, dar vocea lui 
părea mai mult resemnată decât combativă și, când 
chelnerul le-a făcut semn să intre, Adam l-a urmat supus în 
separeu. 

Olive s-a minunat de farfuriile care călătoreau pe banda 
rulantă șerpuind prin restaurant, incapabilă de a-și stăpâni 
rânjetul cu gura deschisă. Când și-a adus aminte de 
prezența lui Adam și și-a îndreptat atenţia spre el, acesta o 
privea cu o expresie pe jumătate exasperată, pe jumătate 
indulgentă. 

— Ştii, i-a spus, cu ochii la o salată de alge care trecea 
pe lângă umărul lui, am putea merge la un restaurant 
japonez adevărat. Sunt mai mult decât încântat să plătesc 
pentru oricât de mult sushi vrei să mănânci. 

— Dar se va mișca în jurul meu? 

El a scuturat din cap. 

— Îmi retrag cuvintele: tulburător de ieftină. 

Olive l-a ignorat și a ridicat ușa de sticlă, apucând un 
rulou și o gogoaşă cu ciocolată. Adam a bălmăjit ceva ce 
semăna mult cu „foarte autentic”, iar când chelnerița s-a 
oprit, a comandat două beri. 


— Ce crezi că e asta? Olive a înmuiat o bucată de sushi 
în sosul ei de soia. Ton sau somon? 

— Probabil carne de păianjen. 

Și-a înfundat bucata în gură. 

— Delicios. 

— Serios? a spus el, părând sceptic. 

Nu era întru totul adevărat. Dar era în ordine. Și asta, ei 
bine, asta era așa de distractiv. Exact lucrul de care avea 
nevoie ca să-și golească mintea de... orice. De orice altceva 
în afară de aici și acum. Cu Adam. 

— Aha. 

A împins bucata care rămăsese spre el, provocându-l în 
tăcere să guste. 

Adam și-a despărțit beţigașele cu o expresie lungă, 
suferindă, și a înfulecat bucata, mestecând mult timp. 

— Are gust de picior. 

— In niciun caz. Poftim. A luat un bol cu edamame de pe 
bandă. Poţi mânca asta. Practic, e broccoli. 

Adam a dus una la gură, reușind să aibă aerul că nu o 
ura: 

— Nu trebuie să vorbim, apropo. Olive și-a înclinat 
capul. Ai spus că nu vrei să vorbești cu nimeni de la hotel. 
Așa că nu trebuie să vorbim, dacă preferi să mănânci - 
Adam s-a uitat cu o lipsă evidentă de încredere la farfuriile 
pe care le adunase - în tăcere. 

„Nu ești chiar nimeni”, părea un lucru periculos pe care 
l-ar fi putut spune, așa că a zâmbit. 

— Pun pariu că ești specialist în tăcut. 

— Asta e o provocare? 

Ea a scuturat din cap. 

— Vreau să vorbesc. Dar putem să nu vorbim despre 
conferință? Sau despre știință? Sau despre faptul că lumea 
e plină de dobitoci? „Și despre faptul că unii dintre ei sunt 
prietenii și colaboratorii tăi apropiaţi?” 

Adam și-a strâns pumnul pe masă, și-a încleștat 
maxilarul și a dat din cap. 

— Grozav. Am putea vorbi despre cât de drăguţ e locul 
ăsta și... 


— Este oribil. 

— ... sau despre gustul de sushi... 

— Picior. 

— ... sau despre cel mai bun film din franciza Fast and 
Furious... 

— Fast no. 5. Deși am sentimentul că o să spui... 

— Tokyo Drift. 

— Exact. 

El a oftat, apoi au schimbat un mic zâmbet. Și apoi, apoi 
zâmbetul a dispărut și doar s-au privit, ceva substanţial și 
dulce colorând aerul dintre ei, atrăgător și abia suportabil. 
Olive a trebuit să-și smulgă privirea de la el pentru că... nu. 
Nu. 

Olive s-a întors, iar ochii i-au căzut pe un cuplu de la o 
masă situată la câţiva metri în dreapta lor. Erau imaginea în 
oglindă a lui Adam și Olive, fiecare stând pe câte o parte a 
separeului lor, schimbând priviri calde și zâmbete timide. 

— Crezi că sunt la o întâlnire falsă? a întrebat Olive, 
lăsându-se pe spate în scaunul ei. 

Adam i-a urmărit privirea către cuplu. 

— Am crezut că astea implică în mare parte cafenele și 
loţiuni de protecție solară. 

— Nu. Numai cele mai bune. 

El a râs discret. 

— Ei bine. S-a concentrat asupra mesei și asupra 
beţigașelor, pe care le-a așezat în așa fel încât să fie 
paralele. Sigur le-aș recomanda. 

Olive și-a aplecat bărbia ca să-și ascundă un zâmbet și 
apoi s-a aplecat în față să fure niște edamame. 


* 


În lift s-a ţinut de bicepsii lui și și-a scos pantofii, eșuând 
în a fi graţioasă, în timp ce el a studiat-o dând din cap. 

— Am crezut că ai spus că nu dor? 

Părea curios. Amuzat? Afectuos? 

— Asta era cu secole în urmă. Olive a luat pantofii în 
mână și i-a legănat pe degete. Când s-a îndreptat, Adam 


era din nou imposibil de înalt. Acum sunt foarte pregătită 
să-mi tai labele picioarelor. 

Liftul a scos un sunet, iar ușile s-au deschis. 

— Pare contraproductiv. 

— O, n-ai idee. Hei, ce faci...? 

Inima lui Olive a stat în loc mai multe clipe când Adam a 
luat-o în braţe exact ca pe o mireasă. A ţipat, iar el a dus-o 
la camera lor doar pentru că avea o bătătură la degetul 
mic. Fără să aibă de ales, l-a cuprins cu brațele după gât și 
s-a lăsat moale, încercând să se asigure că ar fi supraviețuit 
dacă Adam s-ar fi hotărât să-i dea drumul pe jos. Mâinile lui 
erau calde pe spatele ei, antebraţele puternice și încordate. 

Mirosea minunat. Senzaţia de a fi în braţele lui era 
grozavă. 

— Ştii, camera e la numai douăzeci de metri. 

— N-am idee ce înseamnă asta. 

— Adam. 

— Noi, americanii, gândim în picioare, 

Canada. 

— Sunt prea grea. 

— Chiar ești. Ușurinţa cu care a mișcat-o în braţe ca să 
strecoare cartela în ușă, i-a dezminţit cuvintele. Ar trebui să 
tai din dietă băuturile cu aromă de plăcintă cu dovleac. 

Olive l-a tras de păr și i-a zâmbit pe umăr. 

— Niciodată. 

Ecusoanele lor erau în continuare pe  măsuţa 
televizorului, exact unde le lăsaseră, iar pe patul lui Adam 
se afla un program al conferinţei pe jumătate deschis, ca să 
nu mai spunem nimic de muntele de bagaje și pliante 
inutile. Olive le-a observat imediat și s-a simţit de parcă o 
mie de așchii mici i-ar fi intrat în rana proaspătă. Și-a adus 
aminte fiecare cuvânt rostit de Tom, toate minciunile, 
adevărurile și insultele sarcastice și... 

Adam trebuie să fi știut. De cum a pus-o jos, a strâns 
toate lucrurile legate de conferință și le-a așezat pe un 
scaun cu faţa la geam, unde erau ascunse de vedere și 
Olive... Ar fi putut să-l ia în brațe. Nu avea s-o facă - deja 
făcuse asta de două ori pe ziua de azi - dar chiar ar fi putut. 


În loc de asta, a scos hotărâtă toate micile așchii din mintea 
ei, s-a lăsat pe pat cu burta în sus și s-a uitat la tavan. 

A crezut că va fi stânjenitor să fie cu el într-un spațiu 
așa de mic întreaga noapte. Și era puţin, sau cel puţin 
fusese când ajunsese la hotel mai devreme, dar acum se 
simțea calmă și în siguranță. Ca și cum lumea ei, mereu 
febrilă, dezordonată și solicitantă, ar fi încetinit. S-ar fi 
ușurat, numai puţin. 

Cuvertura de pe pat a foșnit când a întors capul să se 
uite la Adam. Părea și el relaxat când și-a așezat haina pe 
spătarul unui scaun, apoi și-a dat jos ceasul și l-a așezat 
frumos pe birou. Familiaritatea liniștită a momentului - 
gândul că ziua ei și ziua lui aveau să se termine în același 
loc, în același timp - a liniștit-o ca o mângâiere lentă pe șira 
spinării. 

— Multumesc. Pentru că mi-ai cumpărat mâncare. 

S-a uitat la ea, încreţindu-și nasul. 

— Nu-mi dau seama dacă a fost vorba de mâncare. 

Ea a zâmbit, răsucindu-se pe-o parte. 

— Nu mai ieși? 

— Să ies? 

— Da. Să te întâlnești cu cercetători foarte importanți. 
Să mai mănânci un kilogram de edamame? 

— Cred că am avut parte de suficientă socializare și 
edamame pentru zece ani de-acum încolo. Și-a scos 
pantofii și șosetele și le-a așezat ordonat lângă pat. 

— Atunci, rămâi? 

El a făcut o pauză și s-a uitat la ea. 

— In afara cazului că preferi să fii singură. 

„Nu, nu aș vrea.“ S-a sprijinit într-un cot. 

— Hai să ne uităm la un film. 

Adam a clipit spre ea. 

— Sigur. Părea surprins, dar nu la modul neplăcut. Dar 
dacă gustul tău în materie de filme seamănă vreun pic cu 
cel privind restaurantele, probabil va fi... 

Nu a văzut perna venind spre el. Obiectul s-a lovit de 
faţa lui și a căzut pe jos, făcând-o pe Olive să chicotească și 
să se ridice de pe pat. 


— Te deranjează dacă mai întâi fac un duș? 

— Deșteaptă. 

Ea a început să cotrobăie prin valiză. 

— Poţi alege filmul. Nu-mi pasă ce alegi, atât timp cât 
nu sunt scene în care sunt omorâți cai, pentru că... la 
naiba. 

— Ce? 

— Mi-am uitat pijamaua. 

Și-a căutat telefonul în buzunarele hainei. Nu era acolo 
și și-a dat seama că nu-l luase la restaurant. 

— Mi-ai văzut... O, aici era. 

Bateria era aproape complet consumată, probabil 
fiindcă uitase să oprească înregistrarea prelegerii ei. Nu-și 
verificase mesajele de câteva ore și a găsit câteva noi - 
cele mai multe de la Anh și Malcolm, care o întrebau unde 
era și dacă plănuia în continuare să vină la petrecere, îi 
spuneau să-și miște curul cât mai repede fiindcă băutura 
curgea în valuri, apoi, în cele din urmă, o informau că se 
duceau cu toţii în centru la un bar. Anh trebuie să fi fost 
deja făcută praf la momentul respectiv, fiindcă ultimul ei 
mesaj suna așa: Sund că vrei * svii. Olive. 

— Mi-am uitat pijamaua și voiam să verific dacă pot 
împrumuta ceva de la prietenii mei, dar nu cred că se întorc 
decât peste câteva ore. Deși cred că se poate ca Jess să nu 
fi mers cu ei, stai să scriu să văd... 

— Poftim. Adam a așezat ceva negru și frumos 
împachetat pe patul ei. Poţi să-l folosești pe ăsta dacă vrei. 

Olive a studiat obiectul, sceptică. 

— Ce este? 

— Un tricou. Am dormit în el aseară, dar probabil e mai 
bun decât rochia pe care o porți. Ca să dormi în el, vreau să 
spun, a adăugat cu o urmă de roșeaţă în obraji. 

— O. Olive l-a ridicat, iar tricoul s-a desfăcut. Imediat a 
observat trei lucruri: era mare, atât de mare încât i-ar fi 
ajuns până la jumătatea coapsei, poate chiar mai jos; 
mirosea dumnezeiește, un amestec între pielea lui Adam și 
detergent de rufe, care a făcut-o să vrea să-și îngroape faţa 
în el și să-l miroasă zile-n șir; și pe piept era scris cu litere 


mari, albe... 

— Biolog ninja? 

Adam s-a scărpinat la ceafă. 

— Nu l-am cumpărat. 

— L-ai... furat? 

— A fost un cadou. 

— Ei bine. Olive a zâmbit. Este un cadou dat naibii. 
Doctor ninja. 

Adam s-a uitat la ea fără nicio expresie. 

— Dacă spui cuiva, neg. 

Ea a chicotit. 

— Eşti sigur că e în ordine? Tu cu ce te îmbraci? 

— Cu nimic. 

Probabil s-a holbat la el puțin prea mult, pentru că Adam 
i-a aruncat o privire amuzată și a dat din cap. 

— Glumesc. Am un tricou pe sub cămașă. 

Olive a dat din cap și s-a grăbit în baie, fiind atentă să 
nu-l privească în ochi. 

Singură sub duş era mult mai greu să se concentreze 
asupra unui sushi stătut și a zâmbetului strâmb al lui Adam 
și să uite de ce ajunsese să se agate de el pentru trei ore. 
Ceea ce-i făcuse Tom era dezgustător și trebuia să facă o 
plângere. Trebuia să-i spună lui Adam. Trebuia să facă 
ceva. Dar de fiecare dată când a încercat să se gândească 
la asta raţional, i-a auzit vocea în cap - mediocră și picioare 
frumoase şi inutil și derivativ şi mica poveste tristă - atât 
de tare, încât i-a fost teamă să nu-i explodeze capul în mici 
fărâme. 

Așa că a făcut un duș cât s-a putut de scurt, timp în care 
și-a distras atenţia citind etichetele șamponului și gelului de 
duș ale lui Adam (ceva hipoalergenic și cu un PH echilibrat 
care îi făceau ochii să i se învârtă în cap) și s-a șters cât s-a 
putut de repede. Și-a scos lentilele de contact, apoi a furat 
puţin din pasta lui de dinţi. Privirea i-a cazut asupra 
periuţei; era negru cărbune, chiar și perii, așa că nu a putut 
să se abţină din a chicoti. 

Când a ieșit din baie, Adam stătea pe marginea patului, 
îmbrăcat cu o pereche de pantaloni de pijama ecosez și cu 


un tricou alb. Ținea telecomanda televizorului într-o mână 
și telefonul în cealaltă, uitându-se încruntat când la un 
ecran, când la celălalt. 

— Era normal. 

— Ce e normal? a întrebat el absent. 

— Să ai o periuță de dinţi neagră. Gura lui Adam a 
tresărit. 

— Vei fi şocată să afli că pe canalul Netflix nu există 
nicio categorie de filme în care caii nu mor. 

— Ce obscenitate, nu-i așa? E foarte necesară. Și-a 
mototolit rochia prea scurtă într-o bilă și a îndesat-o în 
geantă, visând s-o înfunde pe gâtul lui Tom. Dacă aș fi 
americancă, sigur aș candida pentru Congres pe o 
asemenea platformă. 

— Să ne căsătorim de formă ca să-ţi iei cetățenia? 

Inima lui Olive a tresărit. 

— O, da. Cred că e momentul să mimăm că trecem la 
nivelul următor. 

— Deci - a tastat pe telefon - caut pe google „cal mort“ 
plus titlul filmului care ni se pare că sună bine. 

— Așa fac și eu de obicei. A înaintat prin cameră până a 
ajuns lângă el. Ce ai găsit? 

— Asta este despre un lingvist care e rugat să descifreze 
un mesaj extrater... 

Adam a ridicat privirea din telefon și a tăcut imediat. A 
deschis și apoi a închis gura, iar ochii i-au alunecat asupra 
coapselor ei, a picioarelor, a șosetelor cu unicorni și repede 
înapoi la față. Nu, nu la faţă: într-un punct deasupra 
umerilor. Și-a dres glasul înainte de a spune: 

— Mă bucur... că ţi-e bun. 

Se uita din nou la telefon. Ținea telecomanda mai 
strâns. 

A trecut mult timp înainte ca Olive să-și dea seama că 
se referea la tricou. 

— O, da. A zâmbit ea. Exact măsura mea, nu? Era atât 
de mare, încât acoperea cam aceeași suprafaţă din pielea 
ei ca și rochia, dar era la fel de moale și confortabil ca un 
pantof vechi. Poate nu ţi-l dau înapoi. 


— E al tău. 

S-a legănat pe călcâie și s-a întrebat dacă ar fi fost OK 
să se așeze lângă el acum. Ar fi fost normal, de vreme ce 
trebuiau să aleagă filmul împreună. 

— Chiar pot să dorm în el săptămâna asta? 

— Bineînţeles. Mâine plec, oricum. 

Știa asta, bineînțeles. Știuse de prima oară când îi 
spusese, cu două săptămâni în urmă; știuse dimineaţă când 
se urcase în avion, în San Francisco, și știuse cu numai 
câteva ore în urmă, când folosise exact această informaţie 
ca să se consoleze că, oricât de stresantă și de 
stânjenitoare ar fi fost cazarea în aceeași cameră cu Adam, 
măcar avea să fie de scurtă durată. Doar că acum nu era 
stânjenitoare. Nici pe departe la fel de deranjantă ca ideea 
de a se despărți de el pentru mai multe zile. De a fi aici, 
dintre toate locurile cu putință, fără el. 

— Cât de mare e valiza ta? 

— Hm? 

— Pot să vin cu tine? 

Adam a ridicat capul și a privit-o, zâmbind în continuare, 
dar trebuie să fi văzut ceva în ochii ei, în spatele glumei și a 
încercării de a fi amuzantă. Ceva vulnerabil și care implora, 
ceva ce Olive nu reușise să îngroape în mod adecvat în 
fiinţa ei. 

— Olive. A dat drumul telefonului și telecomenzii pe pat. 
Nu le permite. 

Olive doar și-a înclinat capul. Nu avea de gând să plângă 
din nou. Nu avea niciun rost. Și ea nu era așa - o creatură 
așa de fragilă și fără apărare care să se îndoiască de sine la 
fiecare mișcare. Sau, cel puţin, nu fusese. Doamne, îl ura 
pe Tom Benton. 

— Să le permit? 

— Nu le permite să-ți strice participarea la această 
conferinţă. Sau știința. Sau să te facă să te simţi mai puțin 
mândră de realizările tale. 

Olive s-a uitat în jos, studiind galbenul șosetelor ei în 
timp ce-și îngropa degetele de la picioare în mocheta 
pufoasă. Și apoi s-a uitat din nou la el. 


— Ştii care e partea tristă? 

El a scuturat din cap, iar Olive a continuat. 

— Pentru o clipă, în timpul prelegerii... 

Chiar m-am simţit bine. Eram panicată. Mai aveam puţin 
și vomitam, cu siguranţă. Dar în timp ce-i vorbeam acestui 
grup mare de oameni despre munca, ipotezele și ideile 
mele, explicându-mi raţionamentul și încercările și erorile și 
motivul pentru care cercetarea mea e importantă, m-am... 
m-am simţit plină de încredere. M-am simţit bine. Totul 
părea potrivit și plăcut. Așa cum trebuie să fie știința când 
o împărtășești cu alţii. Și-a petrecut brațele în jurul 
mijlocului. Am simţit că poate aș putea fi profesoară, la un 
moment dat. Una adevărată. Și poate să aduc o schimbare. 

Adam a dat din cap, ca și cum ar fi știut exact la ce se 
referea. 

— Aș vrea să fi fost acolo, Olive. 

Olive își dădea seama că era sincer. Că regreta că nu 
fusese cu ea. Dar nici măcar Adam - invincibilul, hotărâtul, 
competentul Adam - nu putea fi în două locuri în același 
timp, Și realitatea era că nu-i văzuse prelegerea. 

N-am nici cea mai vagă idee dacă ești suficient de bună, 
dar nu asta este întrebarea pe care ar trebui să ti-o pui. 
Ceea ce contează este dacă motivul pentru care vrei tu să 
fii într-un mediu academic este suficient de bun. Asta îi 
spusese cu ani în urmă, în baie. Asta își repetase ani de-a 
rândul, de fiecare dată când se lovise de un zid. Dar dacă 
se înșelase, de fapt? Dacă exista ideea de a fi suficient de 
bun? Dacă asta era ceea ce conta cel mai mult? 

— Dacă e adevărat? Dacă într-adevăr sunt mediocră? 

Adam nu a răspuns mult timp. Doar a privit înainte, cu o 
urmă de frustrare în expresie și cu o mină gânditoare. Apoi, 
pe un ton scăzut și egal, a spus: 

— Când eram în anul doi la școala doctorală, 
îndrumătorul meu mi-a spus că sunt un ratat care nu va 
realiza niciodată nimic. 

— Ce? S-ar fi așteptat la orice, numai la asta nu. De ce? 

— Din cauza unui design greșit de furcă moleculară a 
ADN-ului. Dar nu a fost nici prima și nici ultima dată. Și nu 


era motivul cel mai mărunt din care obișnuia să mă mustre. 
Uneori își umilea studenţii în public fără niciun motiv. Dar 
acea dată în mod special nu am uitat-o, pentru că-mi aduc 
aminte cum m-am gândit... A înghiţit în sec. Imi aduc 
aminte cum eram sigur că avea dreptate. Că nu aveam să 
realizez niciodată nimic. 

— Dar tu... „Ai publicat articole în Lancet. Ai titularizare 
și milioane de dolari în finanţări de cercetare. Ai fost 
vorbitor principal la o conferinţă importantă.” Olive nu era 
sigură care dintre argumente să le enumere, așa că s-a 
rezumat la: Ai fost laureat al bursei Macarthur, s-a rezumat 
ea la a-i spune. 

— Am fost. A expirat cu un hohot de râs. Și cu cinci ani 
înainte de bursa Macarthur, în anul al doilea de doctorat, 
am petrecut o săptămână întreagă pregătind aplicaţii 
pentru Drept, fiindcă eram sigur că nu aveam să devin 
niciodată om de știință. 

— Stai. Deci, ceea ce a spus Holden era adevărat? Nu-i 
venea să creadă. De ce Dreptul? 

El a ridicat din umeri. 

— Părinților mei le-ar fi plăcut. Și dacă nu puteam fi om 
de știință, nu-mi păsa ce aveam să devin. 

— Și ce te-a oprit, atunci? 

A oftat. 

— Holden. Și Tom. 

— Tom, a repetat ea, iar stomacul i s-a întors pe dos. 

— AȘ fi renunţat la școala doctorală dacă nu ar fi fost ei. 
Îndrumătorul nostru era un sadic notoriu. Cum sunt și eu, 
presupun. Gura i s-a schimonosit într-un zâmbet plin de 
amărăciune. Îi cunoșteam reputaţia înainte de a începe 
școala. Treaba e că era, de asemenea, genial. Cel mai bun. 
Și am crezut... Am crezut că pot să suport orice mi-ar fi 
aruncat în față, pentru că ar fi meritat. M-am gândit că o să 
fie nevoie de sacrificiu, disciplină și efort. 

Vocea lui Adam era tensionată, ca și cum nu ar fi fost 
obișnuit să dezbată acest subiect. 

Olive a încercat să fie blândă când a întrebat: 

— Și nu a fost așa? 


El a scuturat din cap. 

— Într-un fel, opusul. 

— Opusul disciplinei și al efortului? 

— Am lucrat din greu, asta-i sigur. Dar disciplina... 
disciplina presupune niște așteptări precis articulate. Coduri 
ideale de comportament, iar eșuarea de a adera la ele este 
adresată într-un mod productiv. Sau cel puţin așa am 
crezut. Asta cred în continuare. Ai spus că sunt agresiv cu 
studenţii mei, și poate ai dreptate... 

— Adam, eu... 

— Dar ceea ce încerc să fac este să le stabilesc țeluri și 
să-i ajut să le atingă. Dacă îmi dau seama că nu fac ceea ce 
am agreat împreună că trebuie făcut, le spun ce e greșit și 
ce trebuie schimbat. Nu-i dădăcesc, nu ascund critica în 
laude, nu cred în prostia aia cu feedbackul sub formă de 
biscuit Oreo?5, și dacă li se pare că sunt înfricoșător sau 
antagonist din cauza asta, așa să fie. A inspirat adânc. Dar, 
de asemenea, nu fac niciodată critica să sune ca și cum ar 
fi despre ei. Este întotdeauna despre muncă. Uneori va fi 
făcută, uneori nu, și dacă nu... munca poate fi refăcută. 
Poate fi îmbunătăţită. Nu vreau ca imaginea lor de sine să 
fie legată de ceea ce produc. A făcut o pauză și a părut - 
nu, era ca și cum ar fi fost departe. Ca și cum astea ar fi 
fost niște lucruri la care se gândise mult, ca și cum și-ar fi 
dorit asta pentru studenţii lui. Urăsc cât de arogant sună 
toate astea, dar știința e treabă serioasă și... este datoria 
mea, ca om de știință, cred. 

— Eu... Dintr-odată aerul din camera de hotel era rece. 
„Eu sunt cea care i-a spus“, s-a gândit Olive, simțind cum 
stomacul i se dă peste cap. „Eu sunt cea care i-a spus în 
mod repetat că e înfricoșător și antagonist și că toți 
studenţii lui îl urăsc.“ Și îndrumătorul tău nu credea asta? 

— Nu am înțeles niciodată cu adevărat ce gândea. Dar 
ceea ce știu, după toţi acești ani, este că era abuziv. O 
mulţime de lucruri oribile s-au întâmplat sub supravegherea 


2 „Abordarea Oreo“ a criticii presupune structurarea opiniei oferite 
în trei părţi: o părere sinceră pozitivă, una critică, iar a treia exemplu, 
încrederea în viitoarea reușită. 


lui - cercetători cărora nu le-au fost recunoscute ideile, nu 
au fost recunoscuţi ca autori ai lucrărilor lor. Oamenii au 
fost umiliţi pentru greșeli care ar fi fost normale și pentru 
cercetători experimentați, cu atât mai mult pentru stagiari. 
Așteptările erau majore, dar niciodată complet definite. 
Termenele de predare imposibile erau stabilite în mod 
arbitrar, pe nepusă masă, iar studenţii erau pedepsiţi 
pentru faptul că nu le puteau respecta. Studenţilor 
doctoranzi li se atribuiau în mod constant aceleași sarcini, 
apoi erau asmuţiţi unii împotriva celorlalți și li se cerea să 
concureze unii cu alţii, pentru amuzamentul îndrumătorului 
meu. Odată ne-a pus pe Holden și pe mine în același 
proiect de cercetare și ne-a spus că cel care avea să obţină 
primul rezultate demne de publicat avea să primească 
fonduri pentru următorul semestru. 

Olive a încercat să-și imagineze cum ar fi fost dacă 
doctor Aslan ar fi promovat în mod deschis un mediu 
competitiv între Olive și colegii ei. Dar nu - Adam și Holden 
fuseseră prieteni apropiaţi întreaga viaţă, așa că situația nu 
era comparabilă. Era ca și cum i s-ar fi spus că, pentru a 
primi salariu semestrul următor, Olive ar fi trebuit s-o 
întreacă pe Anh. 

— Ce aţi făcut? 

Adam și-a trecut o mână prin păr, iar o șuviţă i-a căzut 
peste frunte. 

— Ne-am aliat. Ne-am gândit că aveam abilităţi 
complementare - un expert în farmacologie poate obţine 
mai multe rezultate cu ajutorul unui biolog informaţional și 
viceversa. Și am avut dreptate. Am realizat un studiu foarte 
bun. A fost epuizant, dar și înălțător, să ne petrecem atâtea 
ore încercând să ne dăm seama cum am fi putut să ne 
reparăm protocoalele. Să știm că am fost primii care am 
descoperit un anumit lucru. Pentru o clipă, a părut să se 
bucure de amintire. Dar apoi și-a lipit buzele, mișcându-și 
maxilarul. Și la sfârșitul semestrului, când i-am prezentat 
rezultatele îndrumătorului nostru, ne-a spus că niciunul 
dintre noi nu avea să primească finanţare pentru că, prin 
colaborarea noastră, încălcaserăm recomandările. Ne-am 


petrecut următoarea primăvară predând șase cursuri de 
Introducere în biologie pe săptămână, peste munca în 
laborator. Holden și cu mine locuiam împreună și jur că 
odată l-am auzit bălmăjind în somn: „Mitocondriile sunt 
uzina celulelor“. 

— Dar... i-aţi dat îndrumătorului ceea ce vă ceruse. 

Adam a scuturat din cap. 

— El voia o luptă pentru putere. Și, până la urmă, a 
câștigat-o: ne-a pedepsit fiindcă nu am jucat după cum ne- 
a cântat și a publicat descoperirile noastre fără a 
recunoaște rolul pe care îl avuseserăm în obținerea lor. 

— Eu... Degetele i s-au strâns pumn în materialul larg al 
tricoului împrumutat. Adam, îmi pare atât de rău că te-am 
comparat cu el. Nu am vrut... 

— Este în ordine. 

l-a zâmbit tensionat, dar liniștitor. Nu era în ordine. Da, 
Adam putea fi direct, chiar dureros de direct. Incăpăţânat, 
sincer și să nu facă compromisuri. Putea să nu fie 
întotdeauna blând, dar niciodată diabolic sau maliţios. Chiar 
opusul: era sincer până-n măduva oaselor și cerea de la 
ceilalți aceeași disciplină pe care, în mod evident, și-o 
impunea lui. Oricât s-ar fi plâns studenţii lui în legătură cu 
modul dur în care le prezenta părerile sau de orele 
îndelungate pe care le cerea acestora să le petreacă în 
laborator, toţi recunoșteau că era un mentor adevărat, fără 
a fi posesiv. Cei mai mulți dintre ei absolviseră școala cu 
numeroase lucrări publicate și obţinuseră locuri de muncă 
excelente în mediul academic. 

— Nu ai știut, a adăugat el. 

— Totuși... Și-a mușcat buza, simțindu-se vinovată. 
Învinsă. Simţindu-se furioasă pe îndrumătorul lui Adam și 
pe Tom pentru faptul că se purtau ca și cum mediul 
academic ar fi fost locul lor de joacă personal. Pe sine însăși 
pentru că nu știa ce să facă în legătură cu asta. De ce nu a 
depus nimeni plângere? 

Adam a închis pentru puţin timp ochii. 

— Pentru că era pe lista scurtă pentru un Premiu Nobel. 
De două ori a fost. Pentru că avea prieteni puternici bine 


puși și am bănuit că nimeni nu ne-ar fi crezut pe noi. Pentru 
că ar fi putut să ne ridice sau să ne distrugă carierele. 
Pentru că aveam senzaţia că nu exista un sistem adevărat 
căruia să-i cerem ajutorul. Bărbia lui Adam avea o expresie 
amară și nu se mai uita la Olive. Ideea că Adam Carlsen ar 
fi putut să se simtă lipsit de putere era suprarealistă. Și 
totuși, ochii lui spuneau altă poveste. Eram terifiați și 
probabil, undeva în adâncul sufletului, eram convinși că noi 
ne luaserăm acest angajament și o meritam. Că eram niște 
rataţi care nu aveau să realizeze niciodată nimic. 

A durut-o inima pentru el. Pentru ea. 

— Îmi pare rău. 

Adam a scuturat din cap, iar expresia i sa limpezit 
întrucâtva. 

— Când mi-a spus că sunt un ratat, m-am gândit că 
avea dreptate. Eram gata să renunţ la singurul lucru la care 
tineam din cauza asta. Și Tom, și Holden aveau problemele 
lor cu îndrumătorul nostru, bineînţeles. Toată lumea avea. 
Dar m-au ajutat. Dintr-un anumit motiv, îndrumătorul meu 
părea să știe întotdeauna când se întâmpla ceva greșit cu 
studiile mele, dar Tom a mediat mult lucrurile între noi. A 
înghiţit multă mizerie de la el în locul meu. Era preferatul 
lui și a intervenit pentru a face ca laboratorul să semene 
mai puţin cu un câmp de bătălie. 

Faptul că Adam vorbea despre Tom ca și cum ar fi fost 
un erou îi făcea greață lui Olive, dar a tăcut. Asta nu era 
despre ea. 

— Și Holden... Holden mi-a furat aplicaţiile pentru Drept 
și a făcut avioane de hărtie din ele. Era suficient de departe 
de ceea ce mi se întâmpla pentru a putea să mă ajute să 
văd lucrurile obiectiv. Tot așa cum eu sunt departe de ceea 
ce ţi s-a întâmplat ţie azi. Acum o privea. În ochii lui era o 
lumină pe care Olive nu o înţelegea. Nu ești mediocră, 
Olive. Nu ai fost invitată să vorbești fiindcă oamenii cred că 
ești iubita mea - nu există așa ceva, de vreme ce 
rezumatele depuse trec printr-un proces de previzualizare 
secret. Știu, pentru că în trecut am fost cooptat pentru 
această previzualizare. lar munca pe care ai prezentat-o 


este importantă, genială și riguroasă. A inspirat adânc. 
Umerii lui Adam s-au ridicat și au coborât sincronizaţi cu 
bătăile inimii ei. Aș vrea să te vezi așa cum te văd eu. 

Poate a fost datorită cuvintelor, poate a fost datorită 
tonului. Poate era datorită felului în care tocmai îi spusese 
ceva despre el sau datorită felului în care o luase de mână 
mai devreme și o salvase din suferința în care era. 
Cavalerul ei în armură neagră. Poate nu era nimic din toate 
astea, poate erau toate la un loc, poate era ceva ce urma 
oricum să se întâmple. Totuși, nu conta. Dintr-odată, nu au 
mai contat motivul și felul în care se întâmplau lucrurile. 
Ceea ce urma. Singurul lucru de care îi păsa lui Olive era că 
acum își dorea să se întâmple, iar asta i s-a părut suficient. 

Totul a fost atât de lent: pasul în faţă pe care l-a făcut 
ca să ajungă să stea între genunchii lui, mâna pe care a 
așezat-o pe fața lui, felul în care degetele s-au făcut căuș 
pe obrazul lui. Atât de încet, încât ar fi putut s-o oprească, 
ar fi putut să se depărteze, ar fi putut spune ceva, dar nu a 
făcut-o. Doar s-a uitat la ea cu ochii limpezi, de un căprui 
intens, iar inima lui Olive a sărit deodată și s-a potolit când 
Adam și-a înclinat capul și s-a sprijinit în palma ei. 

Nu a surprins-o cât de fină era pielea lui sub barba 
nerasă de o zi și cât de caldă comparativ cu a ei. Și când s- 
a aplecat, de data asta mai înaltă decât el, forma buzelor 
lui sub ale ei a fost ca un cântec vechi, familiar și lejer. La 
urma urmei, nu era primul lor sărut. Totuși, era diferit. 
Calm, timid și preţios, mâna lui Adam ușor așezată pe talia 
ei în timp ce și-a ridicat bărbia spre ea, nerăbdător și 
insistent, ca și cum ar fi fost ceva la care se gândise, ca și 
cum și el și-ar fi dorit. Nu era primul lor sărut, dar era 
primul sărut care era al lor, iar Olive l-a savurat multe clipe. 
Textura, mirosul, apropierea. Gâfâitul discret din respiraţia 
lui Adam, pauzele ciudate, felul în care buzele lor trebuiau 
să muncească puţin pentru a găsi unghiul potrivit și un fel 
de coordonare. 

„Vezi?“, voia să spună, triumfătoare. Cui, nu era sigură. 
„Vezi? întotdeauna a fost să fie așa.“ Olive a zâmbit, lipită 
de buzele lui. Și Adam... 


Adam deja scutura din cap când ea s-a retras, ca și cum 
un „nu“ ar fi așteptat tot timpul în gura lui, chiar în timp ce 
răspundea la sărut. Degetele au strâns-o puternic de 
încheietură, dându-i jos mâna de pe faţă. 

— Nu e o idee bună. 

Zâmbetul lui Olive a dispărut. El avea dreptate. El avea 
perfectă dreptate. Și totuși, se înșela. 

— De ce? 

— Olive. El a scuturat din nou din cap. Apoi a luat mâna 
de pe talia ei și și-a dus-o către buze, ca și cum ar fi vrut să 
atingă sărutul pe care tocmai îl împărtășise, să se asigure 
că fusese real. Asta e... nu. 

Chiar avea dreptate. Dar... 

— De ce? a repetat ea. 

Adam și-a pus degetele peste ochi. O ţinea în continuare 
de încheietură cu mâna stângă, iar ea s-a întrebat distrasă 
dacă măcar era conștient de asta. Dacă știa că degetul 
mare al lui glisa în sus și în jos peste pulsul ei. 

— Nu pentru asta suntem aici. 

A simţit cum i se umflă nările. 

— Asta nu înseamnă... 

— Nu gândești limpede. A înghiţit vizibil. Ești supărată și 
beată și... 

— Am băut două beri. Acum mai multe ore. 

— Eşti un student doctorand, care momentan depinde 
de mine ca să aibă cazare, și chiar dacă nu ar fi așa, 
puterea pe care o am asupra ta ar putea cu ușurință să 
transforme această situaţie într-o dinamică coercitivă 
care... 

— Sunt... Olive a râs. Nu mă simt obligată, eu... 

— Ești îndrăgostită de altcineva! 

Olive aproape că s-a retras. A urât felul în care Adam a 
scuipat cuvintele. Ar fi trebuit s-o descurajeze, s-o 
îndepărteze, să-i intre odată pentru totdeauna în cap cât de 
ridicolă era toată situaţia, ce idee dezastruoasă era. Dar nu 
a avut acest rezultat. Acum, Adam nenorocitul capricios și 
irascibil se contopise așa de bine cu Adam al ei, cel care îi 
cumpărase fursecuri și îi verificase slide-urile și o lăsase să- 


i plângă lângă gât. Se poate să fi existat o vreme în care să 
nu fi putut chiar să-i împace pe cei doi, dar acum multiplele 
lui fațete erau atât de clare. Nu voia să lase deoparte 
niciuna dintre ele. Nici măcar una. 

— Olive. 

A oftat din greu, închizând ochii. Ei i-a trecut prin cap 
ideea că ar fi fost posibil să se gândească la femeia pe care 
o menţționase Holden, apoi aceasta a dispărut, prea 
dureroasă pentru a fi contemplată. 

Ar trebui pur și simplu să-i spună. Ar trebui să fie sinceră 
cu el, să recunoască faptul că nu-i păsa de Jeremy, că nu 
era vorba despre nimeni altcineva. Nu fusese niciodată 
vorba despre altcineva. Dar era terifiată, paralizată de frică, 
iar după ziua pe care o avusese, inima ei era ușor de frânt. 
Era atât de fragilă. Adam ar fi putut s-o spulbere în mii de 
bucățele, și tot nu ar fi înţeles nimic. 

— Olive, așa simţi acum. O lună mai târziu, o 
săptămână, mâine, nu vreau să regreți... 

— Cum rămâne cu ce vreau eu? S-a aplecat în față, 
așteptând câteva secunde prelungi impactul cuvintelor. 
Cum rămâne cu faptul că eu vreau asta? Totuși, poate nu-ți 
pasă. Și-a ridicat umerii, clipind repede ca să alunge 
senzaţia de înțepătură din ochi. Pentru că nu vrei asta, nu? 
Poate că nu mă găsești atrăgătoare și nu vrei asta... 

Felul în care a smucit-o de încheietură, a tras-o lângă el 
și i-a apăsat palma pe zona lui inghinală ca să-i arate că... 
aproape a făcut-o să se dezechilibreze. Oh. 

Oh. 

Da. 

Și-a mișcat maxilarul în timp ce a privit-o în ochi. 

— N-ai nicio idee ce vreau eu. 

l-a tăiat răsuflarea. Tonul scăzut, gutural, al vocii lui, 
umflătura groasă de sub degetele ei, foamea furioasă din 
ochii lui. l-a dat mâna la o parte imediat, dar deja părea 
prea târziu. 

Nu era ca și cum Olive nu ar fi... 

Săruturile pe care le schimbaseră fuseseră întotdeauna 
foarte fizice, dar acum era ca și cum ceva ar fi fost pornit. ÎI 


considerase pe Adam frumos și atractiv de mult timp, îl 
atinsese, stătuse la el în brațe, se gândise la posibilitatea 
vagă de a fi intimă cu el. Se gândise la el, la sex, la el și la 
sex, dar întotdeauna fusese ceva abstract. Tulbure și 
nedefinit. Ca desenul în linii, în alb și negru: doar baza unei 
lucrări, care începea dintr-odată să fie colorată în interiorul 
contururilor. 

Acum era clar, în durerea jilavă care se aduna între 
coapsele ei, în ochii lui care erau numai pupile, cum ar fi 
între ei. Imbătător, transpirat și alunecos. Provocator. Ar 
face lucruri unul pentru celălalt, ar cere lucruri unul de la 
celălalt. Ar fi incredibili de apropiaţi. Și Olive, acum că 
vedea asta, și-o dorea foarte tare. 

A făcut un pas către el, mai aproape. 

— Ei bine, atunci. 

Avea vocea scăzută, dar știa că Adam o auzea. 

Adam și-a strâns ochii. 

— Nu din cauza asta ţi-am spus să vii să stai cu mine. 

— Știu. Olive a dat la o parte o șuviţă neagră de păr de 
pe fruntea lui. Nu este nici motivul pentru care eu am 
acceptat. 

Adam avea buzele desfăcute și se uita la mâna ei, cea 
care aproape fusese încolăcită în jurul erecţiei lui cu o clipă 
în urmă. 

— Ai spus fără sex. 

Chiar spusese asta. Și-a adus aminte cum se gândise la 
regulile ei, enumerându-le la el în birou, și și-a amintit cum 
fusese sigură că nu avea să-și dorească vreodată să-l vadă 
pe Adam Carlsen pentru mai mult de zece minute pe 
săptămână. 

— Am mai spus și că avea să fie ceva care să se 
petreacă numai în campus. Şi tocmai am fost să luăm cina. 
Așadar. 

Poate că Adam știa ce era mai bine, dar ceea ce-și 
dorea era altceva. Aproape putea vedea rămășițele 
controlului lui de sine, putea să-l simtă cum se eroda încet. 

— Eu nu... S-a îndreptat printr-o mișcare infinitezimală. 
Linia umerilor, falca - era așa de tensionat, încă evita s-o 


privească în ochi. Nu am nimic la mine. 

Durata de timp de care a avut nevoie Olive ca să-și dea 
seama la ce se referea a fost puţin jenantă. 

— O, nu contează. Sunt pe pastile. Și curată. Și-a 
mușcat buza. Dar am putea, de asemenea, să facem... alte 
lucruri. 

Adam a înghiţit de două ori, apoi a dat din cap. Nu 
respira normal. Și Olive se îndoia că ar mai fi putut să se 
opună în acest moment. Că măcar și-ar fi dorit asta. 
Făcuse, totuși, un efort considerabil. 

— Dacă o să mă urâăști pentru asta, după? Dacă ne 
întoarcem și te răzgândești? 

— Nu o să mă răzgândesc. Ea s-a tras, Doamne, chiar 
mai aproape de el. Nu se putea gândi la ce urma după. Nu 
putea, nici nu voia. Nu am fost niciodată mai sigură de 
ceva. Poate cu excepția teoriei celulelor, a zâmbit ea, 
sperând că și el avea să zâmbească. 

Gura lui Adam a rămas dreaptă și serioasă, dar nu mai 
conta: data următoare când Olive i-a simţit atingerea, a fost 
în curba șoldului ei, sub bumbacul tricoului pe care i-l 
dăduse. 


Capitolul 16 


IPOTEZĂ: în ciuda a ceea ce spune toată lumea, 
sexul nu va fi niciodată nimic mai mult decât o 
activitate oarecum plăcută. Ah. 


Ah. 

A fost ca un strat de ceaţă dat la o parte. 

Adam și-a smuls tricoul pe care-l purta printr-o mișcare 
fluidă, și a fost ca și cum bumbacul alb ar fi fost numai unul 
dintre lucrurile aruncate în colţul camerei; Olive nu avea un 
nume pentru celelalte obiecte care erau acolo; singurul 
lucru pe care-l știa era că numai cu câteva secunde în urmă 
păruse ezitant, aproape nedorind s-o atingă, iar acum... el 
nu mai era așa. 


Acum conducea spectacolul, înfășurându-și mâinile mari 
în jurul taliei ei, strecurându-și degetele sub elasticul 
chiloţilor ei verzi cu buline și sărutând-o. 

„Sărută ca un bărbat hămesit“, s-a gândit Olive. Ca și 
cum ar fi așteptat în tot acest timp. Ca și cum s-ar fi 
abținut. Ca și cum posibilitatea ca ei doi să facă asta îi 
trecuse prin cap înainte, dar o pusese deoparte, o 
depozitase într-un loc adânc și întunecat unde se 
transformase în ceva înfricoșător și dezlănţuit. Olive credea 
că știa cum avea să fie - se mai sărutaseră, la urma urmei. 
Doar că, și-a dat seama acum, întotdeauna ea fusese cea 
care îl sărutase pe el. 

Poate era nerealistă. Ce știa ea despre felurile diferite 
de săruturi? Totuși, ceva în stomacul ei a vibrat și s-a 
lichefiat când limba lui s-a lipit de-a ei, când a mușcat o 
zonă delicată de pe gâtul ei, când a scos un zgomot gutural 
din fundul gâtului în timp ce i-a apucat fundul cu degetele. 
Mâinile i s-au mișcat pe sub tricoul ei până la cutia toracică. 
Olive a icnit și a zâmbit, lipită de gura lui. 

— Ai mai făcut asta. 

El a clipit derutat, având pupilele mari și întunecate. 

— Ce? 

— În noaptea în care te-am sărutat pe hol. Ai făcut asta 
și atunci. 

— Ce am făcut? 

— M-ai atins. Aici. 

Mâna i-a alunecat până în dreptul cutiei toracice, ca să 
acopere mâna lui prin bumbac. 

S-a uitat la ea printre gene și a început să ridice un colț 
al tricoului peste pulpe și peste șold, până s-a agăţat chiar 
sub sâni. S-a aplecat spre ea, apăsându-și buzele pe partea 
inferioară a coastelor. Olive a icnit. Și a icnit din nou când a 
mușcat-o delicat și a lins același loc. 

— Aici? a întrebat. 

Gemea ameţit. Poate din cauză că era așa de aproape 
sau din pricina căldurii din cameră. Sau a faptului că Olive 
era aproape goală în faţa lui, îmbrăcată numai cu șosete și 
chiloti. 


— Olive. Gura a luat-o în sus, mai puţin de doi 
centimetri, iar dinţii au mușcat din piele și os. Aici? 

Olive nu crezuse că se poate excita atât de tare și atât 
de repede. Sau vreun pic. Pe de altă parte, nu prea se 
gândise la sex în ultimii câţiva ani. 

— Fii atentă, iubito. A supt-o de partea inferioară a 
sânului. A trebuit să se tină de umerii lui, altfel genunchii i- 
ar fi cedat. Aici? 

— Eu... l-a luat o clipă să se concentreze, dar a dat din 
cap. Poate. 

Da, acolo. A fost... a fost un sărut bun. Ochii i-au fluturat 
înainte de a se închide, și nici măcar nu s-a luptat când el i- 
a dat jos tricoul cu totul. Era al lui, la urma urmei. Și felul în 
care o studia nu a făcut-o să se simtă deloc rușinată. 

— Îţi aduci aminte? 

Acum el era cel distras. Uitându-se la sânii ei de parcă 
ar fi fost ceva spectaculos, buzele i s-au depărtat și a 
respire repede și superficial. 

— Ce să-mi amintesc? 

— Primul nostru sărut. 

Adam nu a răspuns. În schimb, a măsurat-o din cap 
până-n picioare cu ochii umezi și a zis: 

— Vreau să te ţin în camera asta de hotel o săptămână. 

A ridicat mâna ca să-i apuce sânul, nu chiar cu blândeţe. 
Doar cu puţin cam multă putere, iar Olive a simţit cum se 
încleștează în gol. Un an. 

A împins-o cu mâinile în omoplaţi ca s-o facă să se 
arcuiască spre el, apoi i-a apucat sânul în gură, numai dinţi, 
limbă și sugere delicioasă. Olive a scâncit cu gura pe dosul 
palmei, pentru că nu știuse, nu se gândise că e așa de 
sensibilă, dar sfârcurile erau dure și aproape o dureau, iar 
dacă el nu ar fi făcut ceva... 

— Ești comestibilă, Olive. 

Și-a lipit palma de șira spinării lui Olive, iar ea s-a mai 
arcuit puţin. Ca o ofertă. 

— Probabil e o insultă, a expirat ea zâmbind, având în 
vedere că singurele lucruri care-ţi plac sunt grâul și 
broccoli... Op. 


Tot sânul lui Olive îi intra în gură. Tot. A gemut din 
fundul gâtului, și era clar că iar fi plăcut s-o înghită cu totul. 
Ar fi trebuit să-l atingă și Olive - ea era cea care ceruse 
asta, așa că ar fi fost normal să se asigure ca pentru el să 
nu fie o corvoadă să fie împreună. Poate să-și pună mâna 
înapoi unde o trăsese el mai devreme și să-l mângâie? 
Putea să-i spună cum îi place. Poate că era ceva ce avea să 
se întâmple o singură dată și aveau să nu vorbească 
niciodată despre asta, dar Olive nu se putea abţine - voia 
ca lui să-i placă. S-o placă pe ea. 

— Este bine așa? Probabil că rămăsese prea mult timp 
în mintea ei, pentru că Adam se uita la ea încruntat, în timp 
ce degetul mare se mișca înainte și înapoi pe osul șoldului 
ei. Ești tensionată. 

Vocea lui era încordată. El și-a apucat organul cu mâna 
aproape fără să-și dea seama, mângâindu-l și strângându-l 
din când în când, când privirea i-a căzut pe sfârcurile ei tari, 
iar Olive s-a înfiorat când a tras-o în jos ca să-și frece 
coapsele unul de altul. 

— Nu trebuie să... 

— Vreau. Ti-am spus. 

Gâtul lui Adam s-a umflat. 

— Nu contează ce ai spus. Poţi oricând să te 
răzgândești. 

— Nu mă răzgândesc. 

Din felul în care se uita la ea, Olive era sigură că avea să 
protesteze din nou. Dar Adam doar și-a sprijinit fruntea de 
sternul ei, cu respiraţia fierbinte deasupra pielii pe care 
tocmai o linsese, și și-a lăsat degetele să se miște de-a 
lungul elasticului chiloţilor, să intre pe sub bumbacul 
subțire. 

— Cred că m-am răzgândit, a șoptit el. 

Ea a înțepenit. 

— Știu că nu fac nimic, dar, dacă îmi spui ce-ţi place, 
pot... 

— Culoarea mea preferată e verde, până la urmă. 

Olive a expirat când degetul lui mare a împins-o între 
picioare, frecându-se de țesătura care era deja umedă și 


întunecată. A expirat repede, până nu i-a mai rămas aer în 
plămâni, jenată la gândul că acum Adam știa exact cât își 
dorea asta și din cauza plăcerii pe care i-o provoca degetul 
lui, mare și lat, ce se plimba peste despicătura ei. 

Cu siguranţă știa. Pentru că s-a uitat la ea, cu ochii 
sticloși și respirând rapid. 

— Doamne, a spus încet. Olive. 

— Vrei... Gura ei era uscată ca un desert. Vrei să-i scot? 

— Nu. Adam a scuturat din cap. Nu încă. 

— Dar dacă noi... 

Și-a agăţat degetul în elastic și a dat strălucitoare, 
inflamată și excitată, o luase mult înainte, având în vedere 
că abia dacă făcuseră ceva. Era prea nerăbdătoare. Era 
jenant. 

— Îmi pare rău. Erau două feluri de fierbinţeală, cea care 
se concentra în partea de jos a abdomenului ei și cea carei 
se ridica în obraji. Olive abia dacă le putea deosebi. Sunt... 

— Perfect. 

Nu vorbea de fapt cu ea. Mai mult singur, minunându-se 
de felul în care degetele i-au alunecat ușor printre pliurile 
ei, desfăcându-le și alunecând înainte și înapoi până când 
Olive și-a aruncat capul pe spate și a închis ochii din cauza 
plăcerii care curgea, se întindea și zvâcnea în ea, în timp ce 
ea nu putea, nu putea, nu putea... 

— Eşti așa de frumoasă. Vorbele au fost șoptite, parcă 
smulse din gura lui. Ca și cum nu ar fi avut de gând să le 
rostească. Pot? 

l-a luat câteva bătăi de inimă să înțeleagă că se referea 
la degetul lui mijlociu, la felul în care se mișca în cercuri în 
jurul intrării ei și o lovea ritmat. Aplicând o ușoară presiune 
chiar pe marginea deja atât de udă. 

Olive a gemut. 

— Da. Orice, i-a răspuns ea, expirând. 

I-a lins sfârcul cu un „mulțumesc“ tăcut și a apăsat. Sau, 
cel puţin, a încercat. Olive a șuierat, iar Adam la fel, cu un 
mut, răgușit „la naiba“. 

Avea degete mari - ăsta trebuia să fie motivul pentru 
care nu intra. Prima falangă, care era aproape prea mare, i- 


a provocat o durere ascuţită și o senzaţie umedă, 
inconfortabilă de plinătate. Olive și-a mutat greutatea pe 
călcâie, încercând să se aranjeze și să facă loc, apoi s-a mai 
mișcat, până când Adam a trebuit s-o apuce de șold cu 
cealaltă mână ca s-o ţină. Olive s-a ţinut de umerii lui, care 
erau uzi leoarcă și înfierbântaţi sub palmele ei. 

— Ssst. 

Degetul lui a zgâriat-o, iar Olive a scâncit. 

— E în ordine. Relaxează-te. 

Imposibil. Totuși, dacă era să fie sinceră, felul în care 
degetul lui se învârtea în ea... deja era mai bine. Nu mai 
era așa de dureros, poate chiar mai bine, iar dacă o atingea 
acolo... Capul i-a atârnat în spate. Și-a încleștat unghiile în 
mușchii lui. 

— Acolo? E un loc bun? 

Olive voia să-i spună că nu, era prea mult, dar, înainte 
de a putea deschide gura, a făcut-o din nou, până când 
Olive nu a mai putut să rămână tăcută și a început să 
geamă, să scâncească și să scoată sunete obscene și 
umede. Până când el a încercat să intre puţin mai mult, iar 
Olive nu a putut să nu tresară. 

— Ce e? Era vocea lui obișnuită, dar de o mie de ori mai 
răgușită. Te doare? 

— Nu... Ah. 

Adam s-a uitat în sus, expunând tenul alb, îmbujorat 
între valurile întunecate ale părului. 

— De ce ești așa tensionată, Olive? Ai mai făcut asta, 
nu? 

— Da... da. Nu era sigură ce o făcea să continue. Orice 
idiot putea vedea de la o mie de kilometri că era o idee 
foarte proastă, dar nu mai era loc pentru minciuni acum, 
fiind atât de apropiaţi. Așa că s-a confesat. De câteva ori. In 
timpul colegiului. 

Adam a ramas nemișcat. Complet imobil. Mușchii i s-au 
încordat, s-au strâns tare sub palmele ei, apoi a rămas așa, 
încordat și nemișcat în timp ce s-a uitat la ea. 

— Olive. 

— Dar nu contează, s-a grăbit să adauge, pentru că 


Adam deja scutura din cap, retrăgându-se de lângă ea. 
Chiar nu conta. Nu pentru Olive; ca atare, nu ar fi trebuit să 
conteze nici pentru Adam. Mă descurc... Am învăţat cum să 
izolez cu micropipeta o celulă intergrală în câteva ore. 
Sexul nu are cum să fie mai greu de atât. Și pun pariu că tu 
faci asta tot timpul, așa că-mi poţi spune cum... 

— Ai pierde. 

Camera era răcoroasă. Degetul lui nu mai era în ea, iar 
mâna nu mai era pe șold. 

— Ce? 

— Ai pierde pariul. Adam a oftat, trecându-și o mână 
peste faţă. Cealaltă, cea care stătuse în ea, s-a dus în jos ca 
să-și aranjeze mădularul. Acum deja arăta enorm, iar Adam 
a tresărit când l-a atins. Olive, nu pot. 

— Bineînţeles că poți. 

El a scuturat din cap. 

— Îmi pare rău. 

— Ce? Nu. Nu, eu... 

— Practic, ești vir... 

— Nu sunt! 

— Olive. 

— Nu sunt. 

— Dar atât de aproape de a fi, încât... 

— Nu, nu așa funcţionează. Virginitatea nu este o 
variabilă continuă, e o categorie. Binară. Nominală. 
Dihotomică. Ordinală, potenţial. Vorbesc despre pătratul 
Chi, poate  corelaţia Spearman, regresiune logistică, 
modelul logic și acea stupidă funcţie sigmoidă și... 

Trecuseră săptămâni, dar zâmbetul lui strâmb tot îi tăia 
respiraţia. Cât de neașteptată era întotdeauna apariţia 
gropiţelor care i se formau. Olive rămăsese fără aer când 
palma lui cea mare i-a apucat un obraz și a adus-o în jos 
pentru un lent, cald, vesel sărut. 

— Eşti așa o deşteaptă, a spus lipit de gura ei. 

— Poate. 

Și ea a zâmbit. Și l-a sărutat. L-a îmbrățișat cu braţele 
înfășurate în jurul gâtului și a simţit un fior de plăcere când 
a tras-o mai aproape de el. 


— Olive, a spus el, retrăgându-se puţin, dacă, dintr-un 
motiv anume, sexul e ceva cu... ceva cu care tu nu ești 
confortabilă sau ce ai prefera să nu faci în afara unei relaţii, 
atunci... 

— Nu. Nu e nimic de genul ăsta. Eu... a inspirat adânc, 
căutând o modalitate de a se explica. Nu e că nu aș vrea să 
fac sex. Doar că... nu vreau în mod deosebit să fac. 

E ceva în neregulă cu creierul meu și cu corpul meu și... 
nu știu ce e cu mine, dar se pare că nu pot să experimentez 
atracţia la fel ca alţi oameni. Ca oamenii normali. Am 
încercat ca, pur și simplu... pur și simplu s-o fac, ca să 
termin cu asta, iar tipul cu care am făcut-o era drăguţ, dar 
adevărul este că pur și simplu nu simt nicio... A închis ochii. 
Era greu să recunoască. Nu simt nicio atracţie sexuală 
decât dacă ajung să am încredere și să-mi placă persoana, 
ceea ce, dintr-un anumit motiv, nu se întâmplă niciodată. 
Sau aproape niciodată. Nu s-a întâmplat de mult timp, dar 
acum... chiar îmi place de tine și am încredere în tine, iar 
pentru prima dată într-un milion de ani, vreau... 

Nu mai putea să bată câmpii, pentru că o săruta din 
nou, de data asta în forță, de parcă ar fi vrut s-o absoarbă 
în sine însuși. 

— Vreau să fac asta, a spus ea, imediat ce a putut. Cu 
tine. Chiar vreau. 

— Și eu, Olive. A oftat. N-ai idee cât de mult. 

— Atunci, te rog. Te rog, nu spune nu. Și-a mușcat buza, 
apoi a mușcat buza lui. Pe urmă, l-a ciugulit de falcă. Te 
rog? 

Adam a inspirat adânc și a dat din cap. Olive a zâmbit și 
i-a sărutat curbura gâtului, iar mâna lui a împins-o în 
regiunea lombară. 

— Dar, a spus el, probabil ar trebui să abordăm diferit 
situaţia. 

l-a luat foarte mult timp să-și dea seama de intenţiile lui. 
Nu pentru că ar fi fost proastă sau nepăsătoare sau atât de 
naivă legat de sex, ci pentru că... 

Pentru că era puţin naivă legat de sex. Dar chiar nu se 
gândise la asta de secole înaintea lui Adam, dar chiar și 


atunci, nu fusese niciodată chiar în acești termeni - el 
deasupra ei, desfăcându-i picioarele cu palmele așezate pe 
partea interioară a coapselor și apoi îngenunchind între ele. 
Alunecând în jos. 

— La ce... 

Felul în care a despărţit-o cu limba a fost ca și cum ea ar 
fi fost o bucată de unt și ar fi vrut s-o taie cu un cuțit 
fierbinte. Era lent, dar ferm, și nu s-a oprit când coapsa lui 
Olive s-a încordat în palma lui sau când a încercat să se 
ferească. Doar a gemut, jos și plin; apoi și-a trecut nasul 
peste pielea de pe joncțiunea abdomenului ei, inspirând 
adânc; apoi a mai lins-o o dată. 

— Adam, oprește-te, a implorat ea. 

Pentru o clipă, el și-a înfipt nasul în pliurile ei, de parcă 
nu ar fi avut nicio intenţie să se oprească. Apoi a ridicat 
capul cu ochii înceţoșatți, ca și cum și-ar fi dat seama că 
trebuia s-o asculte. 

Buzele i-au vibrat pe pielea ei. 

— Mmm? 

— Poate... poate ar trebui să te oprești? 

El a rămas nemișcat, iar mâna i s-a strâns în jurul pulpei 
ei. 

— Te-ai răzgândit? 

— Nu. Dar ar trebui să facem... alte lucruri. 

El s-a încruntat. 

— Nu-ţi place asta? 

— Nu. Ba da. Ei bine, n-am făcut niciodată... Cuta dintre 
sprâncenele lui s-a adâncit. Dar eu sunt cea care te-a atras 
în asta, așa că ar trebui să facem lucruri care-ţi plac ţie, nu 
lucruri pentru mine... 

De data asta a fost partea plată a limbii lui pe clitorisul 
ei, apăsând suficient cât s-o facă să își încleșteze fălcile și 
să expire rapid. Vârful limbii făcea cercuri în jurul lui, o 
mișcare așa discretă, dar care totuși a făcut-o să-și ducă 
mâna la gură, aproape să se muște singură. 

— Adam! Vocea părea a altcuiva. Ai auzit ce-am... 

— Ai spus să fac ceva ce-mi place mie. Îi simţea 
respiraţia fierbinte pe piele. Asta fac. 


— Nu ai cum să vrei... 

A strâns-o de picior. 

— Nu-mi aduc aminte un moment în care să nu fi vrut. 

Nu se simţea ca fiind chiar schema standard de cuplare, 
însă era ceva atât de intim. Îi era greu să protesteze când 
el părea vrăjit, uitându-se la ea - la faţa, la picioarele și la 
restul corpului ei. 

Mâna lui Adam era mare, deschisă deasupra 
abdomenului ei, ţinând-o jos, apropiindu-se de sânii ei, fără 
să ajungă suficient de aproape. Stând așa, Olive era puţin 
jenată de cât de concav era stomacul ei. De felul în care 
coastele îi ieșeau în afară. 

Pe Adam însă părea să nu-l deranjeze. 

— Ai prefera... 

O mușcătură. 

— Nu. 

— Nici măcar n-am spus... 

El s-a uitat în sus. 

— Nu aș prefera să fac nimic altceva. 

— Dar... 

l-a supt una dintre buze cu un sunet puternic, umed, iar 
ea a icnit. Și apoi limba lui era în ea, iar ea a gemut, pe 
jumătate surprinsă de senzaţia de... Da. 

Da. 

— Doamne, a spus cineva. 

Nu fusese Olive, deci trebuie să fi fost Adam. Doamne. 
Era incredibil. Ca din altă lume. Limba lui, intrând și ieșind, 
făcând cercuri, nasul lui pe pielea ei și sunetele discrete pe 
care le scotea din adâncul pieptului de fiecare dată când ea 
se contracta, iar Olive era pe punctul să... ea... 

Nu era sigură că urma să aibă orgasm. Nu cu o altă 
persoană în cameră care s-o atingă. 

— Asta s-ar putea să dureze o vreme, a spus ea 
scuzându-se, urând cât de subţire îi suna vocea. 

— Doamne, da. Limba lui a traversat-o în întregime, într- 
o mângâiere lungă. Te rog. 

Ea nu crezuse că avea să-l audă vreodată atât de 
entuziasmat în legătură cu ceva, nici măcar legat de 


finanţări sau biologie computațională. Asta a ridicat totul la 
alt nivel, iar situaţia s-a accentuat când i-a observat brațul. 
Cel care nu o ţinea de fesă cu picioarele desfăcute. 

Nu își dăduse pantalonii jos încă, din câte putea să vadă 
Olive, și asta era incorect, de vreme ce ea era complet 
desfăcută. Dar felul în care braţul lui Adam se muta, felul în 
care mâna i se mișca încet în sus și în jos, asta era aproape 
insuportabil. S-a arcuit mai mult, șira spinării i-a format o 
curbă perfectă în timp ce ceafa s-a lovit de pernă. 

— Olive. 

S-a întors câţiva centimetri în spate și a sărutat 
interiorul tremurând al coapsei ei. A inspirat adânc pe nas, 
ca și cum ar fi vrut să-i absoarbă mirosul. Nu poţi termina 
încă. Buzele lui s-au frecat de pliurile ei în timp ce limba a 
intrat în ea din nou, iar Olive a închis ochii. O căldură 
lichidă, fierbinte, înflorea în burta ei, vărsându-se peste tot 
pe ea. Degetele ei sau încleștat pe cearceaf, căutând un 
punct de susţinere. Asta era imposibil. Inimaginabil. 

— Adam. 

— Nu. Încă două minute. 

A supt... Doamne, da. Acolo. 

— Îmi... pare rău. 

— Încă unul. 

— Nu pot... 

— Concentrează-te, Olive. 

Până la urmă, vocea lui a fost cea care a ruinat totul. 
Acel ton scăzut, posesiv, aluzia unui ordin în răgușeala 
scăzută a vorbelor lui, iar plăcerea a măturat-o ca valul 
unui ocean. Mintea i-a explodat și, pentru câteva secunde, 
nu a mai fost chiar ea însăși, apoi au trecut minute, iar 
când a perceput din nou lumea, el o lingea în continuare, 
dar mai încet, ca și cum nu ar fi avut alt scop decât s-o 
deguste. 

— Vreau să-ți fac sex oral până leșini. 

Buzele lui erau așa moi pe pielea ei. 

— Nu. Olive a tras un pumn în pernă. Eu... nu poți. 

— De ce? 

— Trebuie să... 


Nu putea gândi limpede, nu încă. Mintea îi era confuză, 
se bâlbâia. 

Aproape că a ţipat când Adam a împins un deget 
înăuntru. De data asta s-a scufundat ca o piatră în apă, lin 
și fără obstacol, iar pereţii s-au fixat pe el ca și cum l-ar fi 
primit pe Adam înăuntru și l-ar fi ţinut acolo. 

— Lisuse. l-a lins din nou clitorisul, iar ea era prea 
sensibilă pentru asta. Probabil. Ești... și-a agăţat degetul în 
ea, apăsând pe tavanul canalului ei, iar plăcerea a umplut- 
o, revărsându-se peste margine, așa de mică, și strâmtă, și 
caldă. 

Căldura a inundat-o la interior din nou, i-a scos aerul din 
plămâni, lăsând-o cu gura deschisă în timp ce, în spatele 
pleoapelor, vedea o explozie de culori luminoase. Adam a 
gemut ceva ce nu era chiar coerent, a mai strecurat un 
deget chiar la sfârșitul orgasmului ei, și întinderea 
încordată a devenit dezastruoasă. Corpul i-a înflorit în ceva 
ce nu-i mai aparţinea, ceva făcut din văi luxuriante și 
vârfuri înalte strălucitoare. 

S-a simţit grea și fără oase și nu a fost sigură cât a durat 
înainte să ridice palma spre fruntea lui Adam ca să-l 
împingă delicat, făcându-l să se oprească. l-a aruncat o 
privire mohorâtă, dar s-a supus, iar Olive l-a tras în sus, 
pentru că arăta ca și cum ar fi putut s-o ia de la capăt în 
orice clipă, iar ei i-ar fi plăcut să-l aibă alături de ea. Poate 
că el se gândea la același lucru: s-a ridicat deasupra ei, 
sprijinind-și greutatea în antebraţ; și-a împins pieptul în 
sânii ei și a cuibărit o coapsă mare între picioarele ei. 

Olive avea în continuare stupidele de șosete în picioare 
și, Doamne, Adam se gândea probabil că era cea mai 
jalnică partidă de sex de care avusese... 

— Pot să te pătrund? 

A spus-o, apoi a sărutat-o, nepreocupat de locul în care 
fusese gura lui cu câteva secunde înainte. Olive s-a întrebat 
dacă ar fi trebuit să fie scârbită de asta, dar încă zvâcnea 
de plăcere, contractându-se din cauza replicilor provocate 
de amintirea a ceea ce tocmai făcuse el. Nu se putea 
convinge să-i pese și era plăcut să-l sărute așa. Foarte 


plăcut. 

— Mmm. 

A ridicat palmele apucându-i obrajii și a început să-i 
deseneze pe față cu degetele mari. Erau roșii și fierbinţi. 

— Ce? 

— Pot să te pătrund? A supt-o de baza gâtului. Te rog? 

A respirat lângă pâlnia urechii ei, și... nu era ca și cum 
ar fi putut spune nu. Sau ca și cum ar fi vrut. A dat din cap 
a acceptare și s-a întins după organul lui, dar el i-a luat-o 
înainte, și-a dat jos pantalonii și l-a apucat în pumn. Era 
mare. Mai mare decât crezuse Olive că este, decât credea 
că ar fi putut fi cineva. Putea simţi în continuare inima lui 
Adam în timp ce acesta s-a aliniat cu ea și a împins vârful 
spre deschizătura ei și... 

Olive era moale acum. Și flexibilă. Dar, în continuare, nu 
suficient de desfăcută. 

— Ah. Eşti atât de mare. 

Nu era chiar dureros, dar pe aproape. Cu siguranţă, nu 
era ușor. Și totuși, senzaţia, felul în care Adam se împingea 
în fiecare parte din ea, conţinea o promisiune. 

Adam a gemut pe gâtul ei. Întreg corpul îi vibra de 
tensiune. 

— Poţi să suporţi. 

— Pot, a spus ea cu o voce subţire, iar răsuflarea i s-a 
tăiat undeva la jumătatea cuvântului. „Femeile nasc, la 
urma urmei.” Doar că el nu era înăuntru, nu cu totul. Nici 
măcar pe jumătate. Și nu mai era loc. 

Olive s-a uitat la el. El avea ochii închiși, semiluni 
întunecate pe fundalul pielii lui, iar falca era tensionată. 

— Dacă e prea mult? 

Adam și-a coborât buza spre urechea ei. 

— Atunci... A încercat să se împingă, poate chiar era 
prea mult, dar fricţiunea era încântătoare. Atunci o să 
facem dragoste așa. Olive a închis ochii când el a atins un 
loc care a făcut-o să scâncească. Doamne, Olive. 

Întreg corpul ei pulsa. 

— Este aici ceva ce artrebui să fie... 

— Doar... 


l-a sărutat clavicula. Respirația lor era dezorganizată de- 
acum, zgomotoasă în tăcerea camerei. 

— Stai liniștită o clipă. Ca să nu-mi vină deja. 

Olive și-a înclinat soldul, iar el freca din nou acel loc. 

l-a făcut coapsele să tremure și ea a încercat să le 
deschidă mai mult. Să-l invite înăuntru. 

— Poate ar trebui? 

Olive a dat din cap. Ajunseseră până în acest punct prea 
ameţiţi pentru a avea vreo coordonare a sărutului, dar 
buzele lui Adam erau moi și calde când le-a atins de gura la 
Olive. 

— Da. 

— În tine? 

— Dacă... 

Adam a pus mâna în spatele genunchiului lui Olive și l-a 
înclinat, desfăcându-i picioarele într-un unghi la care ea pur 
și simplu nu se gândise. Ținând-o ferm deschisă. 

— Dacă vrei. 

— Ești perfectă, mă înnebunești. 

L-a primit înăuntru și l-a tras complet, până a ajuns să 
fie înfipt adânc și s-o întindă până în ceea ce ar fi trebuit să 
fie punctul de rupere, dar care, de fapt, doar o făcea să se 
simtă plină, sigilată, perfectă. 

Au expirat amândoi. Olive a ridicat o mână și a petrecut- 
o ezitant în spatele cefei transpirate a lui Adam. 

— Hei, i-a zâmbit ea. 

Adam a zâmbit la rândul lui, ușor discret. 

— Hei. 

Avea ochii opaci, ca un vitraliu. S-a mișcat în interiorul 
ei, doar o aluzie de împingere, și a făcut ca tot corpul ei să 
se încleșteze în jurul lui, până a ajuns să-i simtă organul 
zvâcnind și pulsând în ea, ca o tobă. Capul i-a căzut pe 
pernă, iar cineva gemea gutural și lipsit de control. 

Apoi, Adam a ieșit, s-a împins din nou înăuntru și au 
anihilat regula „fără sex“. În interval de câteva secunde, 
împingerile s-au transformat din ezitante și exploratoare în 
rapide și totale. Mâna i-a alunecat pe spatele lui Olive, 
ridicând-o spre el în timp ce se cufunda în ea, iar și iar, 


frecându-se în interiorul ei, de ea, împingând plăcerea în 
sus de-a lungul coloanei ei. 

— Este în regulă? a întrebat în urechea ei, fără a fi chiar 
capabil să se oprească. 

Olive nu a putut răspunde. Nu în timpul respirației 
sacadate, nu în timp ce degetele săpau cu disperare în 
așternuturi. Tensiunea s-a acumulat din nou în interiorul ei, 
a devenit mare și solicitantă. 

— Trebuie să-mi spui dacă nu-ţi place, a gâfâit el. Ceea 
ce fac. 

Era nerăbdător, puţin stângaci, își pierdea controlul și 
aluneca afară din ea, trebuind să-și împingă organul înapoi 
înăuntru; pierduse concentrarea, dar și ea la fel, prea 
inundată de senzaţia de bine, de cât de stupefiantă era 
plăcerea, de cât de lin aluneca înăuntru și afară. De cât de 
potrivit părea totul. 

— Eu... 

— Olive, trebuie să... 

S-a oprit cu un geamăt, pentru că ea și-a unduit 
șoldurile și s-a încleștat în jurul lui. Apuncându-l mai strâns, 
absorbindu-l mai tare. 

— Imi place. A ridicat braţul ca să-și înfigă degetele în 
părul lui. Să-i surprindă privirea, să fie sigură că este atent 
în timp ce ea a spus: îmi place la nebunie, Adam. 

Adam a pierdut total controlul. A scos un sunet primitiv 
și s-a scuturat, împingând tare și bălmăjind, cu buzele lipite 
de pielea ei, cât de perfectă era, cât de frumoasă, de când 
așteptase asta, cum nu avea să-i dea drumul niciodată. 
Olive ia simţit orgasmul crescând, plăcerea fierbinte, 
orbitoare, în timp ce tremura deasupra ei. 

Și a zâmbit. lar când a simţit din nou cum se înfioară, a 
mușcat umărul lui Adam și s-a lăsat să se scufunde. 


Capitolul 17 


IPOTEZĂ: Când cred că am ajuns la fundul 
prăpastiei, cineva o să-mi întindă o lopată. Acel 
cineva e probabil Tom Benton. 


Olive a adormit după prima dată și a visat multe lucruri 
ciudate, fără sens. Rulouri de sushi în formă de păianjen. 
Prima ninsoare din Toronto, în ultimul an pe care l-a avut cu 
mama ei. Gropiţele lui Adam. Rânjetul lui Tom în timp cea 
scuipat cuvintele „Mica poveste tristă”. Din nou Adam, de 
data asta serios, rostindu-i numele în felul lui unic. 

Apoi a simţit cum salteaua se adânceşte și a auzit 
sunetul unui obiect așezat pe noptieră. A clipit lent ca să se 
trezească, fiind dezorientată în lumina scăzută din cameră. 
Adam stătea pe marginea patului, așezându-i o șuviţă de 
păr în spatele urechii. 

— Bună, a zâmbit ea. 

— Bună. 

Olive a întins mâna ca să-i atingă coapsa prin pantalonii 
pe care Adam nu reușise să-i dea jos cu totul. Era încă 
fierbinte, încă ferm, încă prezent. 

— Cât timp am dormit? 

— Nu mult. Poate treizeci de minute. 

— Hm. S-a întins puţin cu mâinile deasupra capului și a 
observat paharul cu apă de pe noptieră. 

— E pentru mine? 

El a dat din cap, iar Olive s-a sprijinit în cot ca să îl bea, 
zâmbindu-i drept mulțumire. A observat privirea lui Adam 
zăbovind pe sânii ei, care erau încă sensibili și dureroși din 
cauza gurii lui, apoi a alunecat asupra mâinilor lui. 

Poate că acum, că făcuseră sex - „sex bun“, s-a gândit 
Olive, „sex uimitor”, deși cine știe cum i se păruse lui 
Adam? —, avea nevoie de spaţiul lui. Poate își voia 
nenorocita de pernă înapoi. 

l-a dat paharul gol și s-a ridicat. 

— Ar trebui să mă mut în patul meu. 

Adam a scuturat capul cu o intensitate care sugera că 
nu voia ca ea să plece nicăieri, niciodată. Mâna lui liberă s-a 
încolăcit strâns în jurul taliei ei, ca și cum ar fi vrut s-o lege 
de el. 

Pe Olive n-a deranjat-o. 

— Eşti sigur? S-ar putea să fiu genul care trage pătura. 


— E în ordine. Mie mi se face cald. A dat la o parte o 
șuviță de păr de pe fruntea ei. Și, conform spuselor unei 
anumite persoane, arăt ca și cum aș sforăi. 

Ea a icnit, prefăcându-se indignată. 

— Cum a îndrăznit? Spune-mi cine a fost, și voi avea 
grijă personal să te răzbun... A ţipat când Adam i-a lipit 
paharul rece ca gheața de gât, apoi a izbucnit în râs, 
ridicându-și genunchii și încercând să se răsucească de 
lângă el. Îmi pare rău, nu sforăi. Dormi ca un prinţ! 

— Să știi că da. 

A așezat paharul pe noptieră, mulţumit, dar Olive a 
rămas ghemuită, îmbujorată și gâfâind de la lupta cu el. 
Adam zâmbea. Cu gropiţe. Același zâmbet pe care îl 
avusese mai devreme în gâtul ei, lipit de pielea ei, cel care 
o gâdilase și o făcuse să râdă. 

— Imi cer scuze pentru șosete, apropo. Sa strâmbat. 
Este un subiect controversat, știu. 

Adam s-a uitat la materialul în culorile curcubeului care 
era întins peste gambele ei. 

— Șosetele sunt un subiect controversat? 

— Nu șosetele în sine. Doar să le ţii în picioare în timpul 
sexului. 

— Serios? 

— Absolut. Cel puţin conform numărului revistei 
Cosmopolitan pe care îl ţinem acasă pentru a strivi gândaci. 

El a ridicat din umeri, ca un om care nu citise în viața lui 
de-cât New England Journal of Medicine şi poate Mic tratat 
de împins camionete. 

— De ce i-ar păsa cuiva de asta? 

— Poate nu vor aibă în cunoștință dacă fac sex cu 
persoane care au degetele picioarelor oribile, desfigurate. 

— Tu ai degetele de la picioare desfigurate? 

— De-a dreptul grotești. Demne de un spectacol de circ. 
În antiteză cu sexul. Practic, un contraceptiv încorporat. 

Adam a oftat, în mod evident amuzat. Se lupta din 
răsputeri să-și menţină aerul capricios, încruntat, intens, iar 
lui Olive îi plăcea la nebunie. 

— Te-am văzut în șlapi de nenumărate ori. Care, apropo, 


nu fac parte din ţinuta acceptată în laborator. 

— Cred că te înșeli. 

— Serios. 

— Nu-mi place ce insinuaţi, doctor Adam Carlsen. lau în 
serios regulile Universităţii Stanford în ceea ce privește 
sănătatea mediului și siguranţa și... Ce faci? 

Era atât de mare comparativ cu ea, încât a putut s-o 
imobilizeze cu o mână pe abdomen în timp ce se lupta să-i 
scoată șosetele, iar dintr-un motiv anume, ea s-a bucurat 
de fiecare moment. S-a luptat din toate puterile, și poate 
Adam avea să aibă vreo două vânătăi a doua zi, dar când a 
reușit, în sfârșit, să i le scoată, Olive era cu respiraţia tăiată 
din cauza  râsului. Adam ia mângâiat picioarele cu 
smerenie, ca și cum ar fi fost delicate, ar fi avut o formă 
perfectă și nu ar fi aparţinut cuiva care alerga la două 
maratoane pe an. 

— Ai avut dreptate, a spus el. Opintindu-se să respire, 
Olive s-a uitat la el curioasă. Picioarele tale sunt destul de 
hidoase. 

— Ce? A icnit și s-a eliberat, împingându-l în umăr până 
când Adam a ajuns pe spate, sub ea. Ar fi putut cu 
siguranţă să o dea la o parte, imens cum era. Și totuși. 
Retrage-ţi cuvintele. 

— Tu ai spus asta prima. 

— Retrage-ţi cuvintele. Picioarele mele sunt drăguţe. 

— Intr-un mod hidos, poate. 

— Așa ceva nu există. 

Râsul lui a fluturat călduț peste obrazul ei. 

— Probabil există un cuvânt în germană pentru asta. 
Drăguţ, dar excepţional de urât. 

Olive i-a muscat buza numai cât era nevoie pentru ca el 
să simtă, iar Adam a părut să-și piardă autocontrolul pe 
care îl avea întotdeauna. A părut să vrea dintr-odată mai 
mult și s-a răsucit până când ea a ajuns dedesubt, 
transformând mușcătura ei într-un sărut. Sau poate Olive 
făcuse asta, având în vedere că limba ei îi lingea buza 
exact în locul de unde mușcase. 

Probabil ar fi trebuit să-i spună să se oprească. Era 


transpirată și lipicioasă și ar fi trebuit să se retragă să facă 
un duș. Da, asta părea o etichetă potrivită pentru sex. Dar 
el era călduț și puternic, de-a dreptul strălucitor. Mirosea 
delicios, chiar după tot ce făcuseră, iar Olive nu se putea să 
nu se lase distrasă și să-și pună brațele după ceafa lui. Să-l 
tragă în jos. 

— Cântărești o tonă, i-a spus. 

Adam a vrut să se ridice să plece, dar Olive și-a 
înfășurat picioarele în jurul mijlocului lui, ţinându-l aproape. 
Se simțea atât de în siguranţă cu el. Invincibilă. Un 
adevărat învingător. O transformase într-o persoană 
puternică, feroce, cineva care l-ar putea distruge pe Tom 
Benton și cancerul pancreatic înainte de micul dejun. 

— Nu, îmi place. Stai, te rog. 

A zâmbit spre el și a văzut cum respirația lui se 
accelerează. 

— Chiar ești genul care acaparează pătura. 

Era un loc la baza gâtului ei, pe care Adam îl 
descoperise mai devreme, un loc ce o făcea să suspine, să 
se arcuiască și apoi să se topească deasupra pernei. L-a 
atacat de parcă ar fi fost adevărata Stea a Nordului pentru 
el. Avea un fel de a o săruta, pe jumătate precaut, pe 
jumătate nereţinut, care a făcut-o să se întrebe de ce ea 
obișnuise să considere sărutatul o activitate așa de 
plictisitoare și fără rost. 

— Ar trebui să merg să mă spăl, a spus ea, fără să se 
miște. El a alunecat în jos numai câţiva centimetri, suficient 
cât să fie distras de clavicula ei, apoi de curbura sânului ei. 
Adam. 

A ignorat-o și a trecut peste proeminenţa oaselor 
șoldului, peste coaste, peste pielea întinsă a burţii. A 
sărutat fiecare pistrui, de parcă ar fi vrut să îi memoreze. Și 
erau așa de mulţi. 

— Sunt lipicioasă, Adam. A încercat ușor să se extragă. 

Palma lui s-a mutat pe fundul ei, drept răspuns. Ca s-o 
ţină locului. 

— Ssst. Te curăț eu. 

Și-a pus degetul în ea, iar Olive a icnit, pentru că... O 


Doamne. Oh. O, Doamne. Putea auzi zgomotele ude de 
acolo, ale ei și ale orgasmului lui, iar el ar fi trebuit să fie 
scârbit, și ea ar fi trebuit să fie la rândul ei scârbită, și 
totuși... 

Nu era. lar el gemea, de parcă s-ar fi simţit îmbătat de 
satisfacția faptului de a o murdări, pe dinafară și pe 
dinăuntru. Și satisfacția faptului că ea îl lăsase. Olive a 
închis ochii și și-a permis să se scufunde, simţindu-l cum îi 
linge pielea dintre coapsă și abdomen, auzind gemete joase 
și icneli din propria gură, strecurându-și degetele în părul 
lui ca să-l tragă mai mult peste ea. Cu siguranță că 
ajunsese să fie curată până când a terminat în contracţii 
lente care au sporit în valuri mari și i-au făcut coapsele să-i 
tremure în jurul capului lui Adam, moment în care el a 
întrebat: 

— Pot să te pătrund iar? 

Olive s-a uitat la el, încălzită și ameţită din cauza 
orgasmului, și și-a mușcat buza. Voia. Chiar îl voia peste ea, 
în ea, s-o împingă în saltea cu pieptul lui puternic, iar 
braţele să i se încolăcească în jurul corpului. Acel sentiment 
de securitate, de a aparține în sfârșit, care părea să devină 
apropia mai mult de el. 

— Vreau. l-a atins cu mâna braţul de care se sprijinea. 
Doar că... mă doare și... 

Adam a regretat imediat că întrebase. Olive și-a dat 
seama după felul în care i s-a rigidizat corpul înainte să se 
dea jos de pe ea, ca și cum nu ar fi vrut s-o înghesuie, ca și 
cum ar fi vrut să-i ofere spaţiul pe care ea nu și-l dorea. 

— Nu, s-a panicat Olive. Nu că... 

— Hei. 

Adam a observat cât de fâstăcită era și s-a aplecat s-o 
sărute. 

— Chiar vreau să... 

— Olive. S-a încolăcit în jurul ei. Mădularul s-a frecat de 
spatele ei, dar Adam și-a mutat imediat soldurile. Ai 
dreptate. Hai să ne culcăm. 

— Ce? Nu. Olive s-a ridicat, încruntată. Nu vreau să mă 
Culc. 


Adam se lupta cu sine, era evident pentru Olive. Încerca 
să-și ascundă erecţia. Incerca să nu se uite la corpul ei 
dezbrăcat. 

— Ai zburat azi-dimineaţă devreme. 

Probabil nu te-ai adaptat la fusul orar... 

— Dar avem numai o noapte. O singură noapte. 

O noapte în care Olive să suspende lumea exterioară. Să 
evite să se gândească la Tom și la ce se întâmplase mai 
devreme și la femeia misterioasă de care era îndrăgostit 
Adam. O noapte în care să uite că, oricare ar fi fost 
sentimentele pe care le avea faţă de el, nu erau reciproce. 

— Hei. Adam s-a întins și i-a pus părul lui Olive peste 
umăr. Nu-mi datorezi nimic. Hai să dormim puţin și... 

— Avem o singură noapte. Hotărâtă, l-a împins cu palma 
în piept, încălecându-l. Simţea bumbacul fin al pantalonilor 
lui pe pliurile ei. Vreau toată noaptea. 

l-a zâmbit cu fruntea lipită de fruntea lui, iar părul era ca 
o cortină între ei și lumea exterioară. Crea un fel de 
sanctuar. A apucat-o de mijloc de parcă nu s-ar fi putut 
abţine, trăgând-o spre el, și... o, se potriveau așa de bine. 
„Haide, Adam. Știu că ești bătrân, dar nu te poţi culca 
încă.“ 

— Eu... A părut să uite ce era pe punctul de a spune în 
clipa în care mâna ei i-a alunecat în pantaloni. Cu ochii 
închiși, a expirat scurt și... da. Bine. Olive. 

— Da? 

Olive a continuat să alunece în jos pe corpul lui. Și să 
tragă de pantalonii lui. Adam a făcut niște jumătăţi de 
eforturi s-o oprească, dar nu părea să dețină complet 
controlul, așa că, până la urmă, a lăsat-o să-i scoată hainele 
pe care le mai avea pe el. Olive și-a dat părul pe spate și s- 
a așezat pe călcâie între coapsele lui. 

Adam a încercat să se uite în altă parte și nu a reușit. 

— Ești așa de frumoasă. 

Cuvintele au fost rostite pe un ton scăzut, șoptit, de 
parcă i-ar fi alunecat din gură. Libere și neinvitate, ca toate 
celelalte lucruri care se întâmplau. 

— Nu am făcut niciodată asta, s-a confesat ea. 


Nu s-a rușinat, probabil pentru că era vorba despre 
Adam. 

— Nu. Vino aici. 

— Așa că probabil nu va fi bine. 

— Tu... Olive. Nu trebuie. Nu ar trebui. 

— S-a notat. A așezat un sărut pe șoldul lui, iar Adam a 
gemut de parcă ar fi fost ceva special. De parcă ar fi fost 
mai bine decât orice altceva. Dar dacă ai vreo dorință. 

— Olive. O să... 

Geamăt. Urma să geamă, un sunet asurzitor ce venea 
din adâncul pieptului lui. Olive și-a frecat nasul de pielea de 
pe abdomenul lui, observându-i organul zvâcnind cu coada 
ochiului. 

— Îmi place cum miroși. 

— Olive. 

Lent, precis, și-a înfășurat mâna la baza erecţiei lui și a 
studiat-o pe sub gene. Capătul era deja strălucitor și, deși 
ea nu știa mare lucru, părea aproape de orgasm. Părea 
foarte tare, și deasupra ei pieptul i sa mișcat, buzele s-au 
desfăcut, pielea s-a înroșit. Părea că nu avea să dureze 
mult, ceea ce... era bine. Dar, totodată, Olive voia să aibă 
parte de timp. Voia atât de mult timp cu Adam. 

— Cineva ţi-a făcut asta înainte? Nu-i așa? 

Adam a dat din cap, după cum Olive se și aștepta. Mâna 
lui a strâns așternuturile, tremurând ușor. 

— Bine. Deci poţi să-mi spui dacă greșesc. 

A rostit ultimul cuvânt lângă organul lui și a părut că 
oscilează împreună, pe un fel de lungime de undă care a 
explodat și s-a sfărâmat când ea l-a atins cu adevărat, 
înainte să-și despartă buzele pe capul organului lui, ea s-a 
uitat la el și i-a aruncat un zâmbet discret, care a părut să-l 
termine. Spatele i s-a arcuit. A gemut și ia ordonat pe tonuri 
scăzute să-i acorde o clipă, să înainteze încet, să nu-l lase 
să ajungă la orgasm, iar Olive s-a întrebat dacă spinarea lui 
se topea în aceeași plăcere lichidă, clocotită, pe care o 
simţise ea mai devreme. 

Probabil nu ar fi avut cum să fie mai evident că nu mai 
făcuse asta niciodată. Chiar și așa, părea ca el să fie excitat 


peste măsură. Era clar că el nu se mai putea abţine - s-a 
împins în faţă, și-a înfipt degetele în părul ei, i-a împins 
capul până ce gâtul ei era strâns în jurul organului lui. Ela 
gemut, a vorbit, a privit-o în ochi, ca și cum ar fi fost 
fascinat de felul în care îl privea. A bălmăjit cuvinte pe un 
ton răgușit. „Olive, da.“ „Linge. „la-o... adânc. Fă-mă să 
termin". 

A auzit laude și termeni de alint ieșind din gura lui - cât 
de bună era, cât de adorabilă, cât de perfectă; obscenităţi 
despre buzele ei, trup și ochi, și poate ar fi fost rușinată 
dacă nu ar fi fost plăcerea care se revărsa din amândoi, 
inundându-le creierele. Părea natural ca Adam să ceară ce 
voia. lar ea să-i ofere asta. 

— Pot să...? Dinţii lui Olive au zgâriat sub capul 
organului lui, iar Adam a gemut brusc. În gura ta. 

Nu a trebuit decât să-i zâmbească, iar plăcerea lui a 
părut nucleară, bubuind în el și traversându-i întreg corpul. 
Ceea ce simţise Olive mai devreme, înfierbântat și aproape 
dureros. Încă sugea delicat, când Adam și-a recăpătat 
controlul membrelor și i-a apucat obrazul cu palma. 

— Lucrurile pe care vreau să ţi le fac... Nici nu ai idee. 

— Cred că s-ar putea să am. Și-a lins buzele. O parte, 
cel puţin. 

Adam avea ochii strălucitori în timp ce a mângâiat colţul 
gurii lui Olive, iar ea s-a întrebat cum ar fi fost posibil să 
termine de făcut asta, să termine cu el, în doar câteva ore. 

— Mă îndoiesc. 

Olive s-a aplecat în față, ascunzând un zâmbet în 
încheietura coapsei lui. 

— Ştii că poţi. L-a mușcat de zona plată a abdomenului 
și l-a privit în ochi. Fă-le. 

Zâmbea în continuare când a ridicat-o pe pieptul lui și 
au reușit să doarmă câteva minute. 

Chiar era o cameră drăguță de hotel, se gândea Olive. 
Mai ales ferestrele mari. Și panorama Bostonului după 
lăsarea întunericului, traficul și norii și senzaţia că acolo, 
afară, se întâmpla ceva, ceva din care nu trebuia să facă 
parte, pentru că era aici. Cu Adam. 


— Ce limbă e aia? i-a venit să întrebe. 

Adam nu putea chiar să-i privească fața, nu în condiţiile 
în care Olive ţinea capul cuibărit sub bărbia lui, așa că a 
continuat să deseneze modele cu degetele pe șoldul ei. 

— Care? 

— Cartea pe care o citeşti. Cea cu tigrul pe copertă. 
Germană? 

— Olandeză. 

A simţit cum îi vibrează vocea, din pieptul lui în carnea 
ei. 

— Este un manual de taxidermie? 

Adam a ciupit-o ușor de șold, iar Olive a chicotit. 

— A fost greu de învăţat? Olandeza, adică. 

Adam a inspirat mirosul părului ei, gândindu-se pentru o 
clipă. 

— Nu sunt sigur. Deja o știam. 

— A fost ciudat? Să crești cu două limbi? 

— Nu chiar. Am învăţat în olandeză mai ales înainte să 
ne mutăm aici. 

— Câţi ani aveai? 

— Mmm. Nouă? 

Ideea că Adam fusese copil a făcut-o pe Olive să 
zâmbească. 

— Vorbeai olandeză cu părinții tăi? 

— Nu. A făcut o pauză. Erau ajutoare în casă. Multe. 

Olive s-a ridicat să-l privească, sprijinindu-și bărbia de 
mâini și palmele de pieptul lui. L-a privit cum o privește, 
bucurându-se de jocul luminilor străzii pe faţa lui cu 
trăsături puternice. Era frumos oricum, dar acum, în orele 
vrăjite, îi tăia respiraţia. 

— Părinții tăi erau ocupați? 

Adam a oftat. 

— Erau foarte dedicați muncii lor. Nu erau foarte buni la 
a-și face timp pentru nimic altceva. 

Olive a îngânat delicat, invocând o imagine mentală: un 
Adam de cinci ani, arătându-le o figurină din lemn părinţilor 
lui înalţi, neatenţi, îmbrăcaţi în costume închise la culoare, 
înconjurați de agenţi secreţi care vorbeau în căști. Olive nu 


știa nimic despre diplomaţi. 

— Ai fost un copil fericit? 

— E... complicat. A fost o educaţie ca la carte. Singurul 
copil al unor părinţi bogaţi financiar, dar săraci emoţional. 
Puteam să fac orice, dar nu aveam pe nimeni cu care să 
fac. 

Suna trist. Olive și mama ei avuseseră întotdeauna 
foarte puţine, dar nu se simţise niciodată singură. Până la 
cancer. 

— Cu excepţia lui Holden? 

Adam a zâmbit. 

— Cu excepţia lui Holden, dar asta a fost mai tărziu. 
Cred că deja eram rigid când lam întâlnit. Invăţasem să mă 
distrez de unul singur cu... lucruri. Activităţi. Scoală. Și când 
trebuia să fiu alături de oameni, eram... antagonist și 
inabordabil. Olive și-a dat ochii peste cap și l-a mușcat 
delicat de bărbie, făcându-l să chicotească. Am devenit ca 
părinţii mei, a spus el meditativ. Dedicat exclusiv muncii 
mele. 

— Asta nu e deloc adevărat. Eşti foarte bun la a-ţi face 
timp pentru alţii. Pentru mine. Olive a zâmbit, dar Adam s-a 
uitat în altă parte, ca și cum s-ar fi rușinat, iar ea s-a 
hotărât să schimbe subiectul. Singurul lucru pe care știu să- 
| spun în olandeză e ik hou van jou. 

Pronunţia ei trebuie să fi fost proastă, pentru că, mult 
timp, Adam a părut să nu înțeleagă. Apoi a înţeles, iar ochii 
i s-au căscat. 

— Colega mea de cameră de la colegiu avea un poster 
cu „te iubesc” scris în toate limbile, a explicat Olive. Chiar 
vizavi de patul meu. Era primul lucru pe care îl vedeam 
dimineaţa după ce mă trezeam. 

— Și la sfârșitul anului patru știai în toate limbile? 

— La sfârșitul primului an. Ea a intrat într-o organizaţie 
de fete din anul doi, ceea ce a fost mai bine. Olive și-a 
coborât privirea, și-a înfundat nasul în pieptul lui, apoi l-a 
privit din nou. E destul de prostesc, dacă stai să te 
gândești. 

— Prostesc? 


A 


— Cine are nevoie să știe cum se spune „te iubesc” în 
toate limbile? Oamenii abia dacă au nevoie să știe cum se 
zice într-o singură limbă. l-a dat părul lui Adam pe spate. 
„Unde e toaleta?”, pe de altă parte... 

Adam s-a sprijinit în atingerea ei, ca și cum asta l-ar fi 
alinat. 

— Waar is de wc? 

Olive a clipit. 

— Asta este „Unde e toaleta?”, a explicat Adam. 

— Da, mi-am dat seama. Doar că... vocea ta... Și-a dres 
glasul. l-ar fi fost mai bine fără să știe cât de atractiv suna 
când vorbea altă limbă. În orice caz. Ăsta ar fi un afiș util. 
Și-a trecut degetele peste fruntea lui. De la ce e asta? 

— Faţa mea? 

— Cicatricea asta mică. Cea de deasupra sprâncenei. 

— A. De la o bătaie prostească. 

— O bătaie? Olive a chicotit. Unul dintre studenţii tăi a 
încercat să te omoare? 

— Nu, eram mic. Deși i-aș putea vedea pe studenţii mei 
turnându-mi acetonitril în cafea. 

— O, absolut. Olive a aprobat dând din cap. Și eu am 
una. 

Și-a dat părul în spatele umărului și i-a arătat micuța 
linie în formă de semilună de lângă tâmplă. 

— Știu. 

— Știi? Despre cicatricea mea? 

Adam a dat din cap. 

— Când ai observat-o? E foarte vagă. 

El a ridicat din umeri și și-a trecut degetul mare peste 
cicatrice. 

— De la ce e? 

— Nu-mi aduc aminte. Dar mama mi-a spus că, atunci 
când aveam patru ani, a fost o furtună uriașă în Toronto. 
Zăpada sa adunat nămeţi, cea mai puternică furtună din 
ultimii cincizeci de ani, știi cum e. Și toată lumea știa că se 
apropie, iar ea mă pregătise de câteva zile, spunându-mi că 
era posibil să sfârșim blocate în casă pentru mai mult timp. 
Eram atât de entuziasmată, încât m-am dus afară și m-am 


aruncat cu faţa înainte în zăpadă, doar că am făcut asta 
cam la jumătate de oră după ce începuse furtuna, așa că 
am sfârșit lovindu-mă cu capul de o piatră. A râs delicat, și 
Adam la fel. Fusese una dintre poveștile preferate ale 
mamei ei. lar acum, Olive era singura persoană care o 
putea spune. Povestea exista în ea și în nimeni altcineva. 
Îmi e dor de zăpadă. California e frumoasă și urăsc frigul. 
Dar chiar mi-e dor de zăpadă. 

Adam a continuat să-i mângâie cicatricea cu un zâmbet 
discret pe faţă. lar apoi, când tăcerea se instalase în jurul 
lor, a spus: 

— La Boston va fi zăpadă. Anul viitor. Inima lui Olive a 
bubuit în piept. 

— Da. 

Doar că ea nu avea să fie la Boston. Trebuia să 
găsească alt laborator. Sau să nu lucreze deloc într-un 
laborator. 

Mâna lui Adam a urcat pe gâtul lui Olive, acoperindu-i cu 
blândeţe ceafa. 

— Sunt trasee bune de căţărat, unde obișnuiam să merg 
cu Holden în timpul doctoratului. Mi-ar plăcea să te duc 
acolo, a adăugat Adam după o scurtă ezitare. 

Olive a închis ochii și, pentru o clipă, și-a permis să-și 
imagineze. Părul negru al lui Adam pe fundalul alb al 
zăpezii, împreună cu verdele intens la copacilor. Bocancii ei 
afundându-se în pământul moale. Aerul rece intrându-i în 
plămâni și o mână caldă cuprinzându-i mâna. 

Aproape putea vedea fulgii fluturându-i în spatele 
pleoapelor. Extaz. 

— Dar vei fi în California, a spus ea distrasă. 

O pauză. Prea lungă. 

Olive a deschis ochii. 

— Adam? 

Adam și-a împins limba în obraz, ca și cum s-ar fi gândit 
bine la cuvintele pe care urma să le spună. 

— Există o șansă de a mă muta la Boston. 

Olive a clipit spre el, derutată. Să se mute? El ar putea 
să se mute? 


— Ce? 

Nu. Ce spunea? Adam nu avea să plece de la Stanford, 
nu? Nu fusese niciodată... pericolul de a pleca nu fusese 
niciodată real. Nu? 

Doar că nu spusese niciodată asta. Olive s-a gândit la 
conversațiile pe care le avuseseră, iar se plânsese de faptul 
că departamentul blocase fondurile de cercetare, despre 
faptul că suspectaseră că el avea de gând să plece, despre 
presupunerile pe care oamenii le făcuseră din cauza 
colaborării lui cu Tom, dar... nu spusese niciodată că se 
înșelau. Spusese că fondurile îngheţate fuseseră alocate 
cercetării pentru anul curent. Din cauza asta le voia 
eliberate cât mai curând posibil. 

— Harvard, a  șoptit ea, simțindu-se incredibil de 
proastă. Te muţi la Harvard. 

— Nu s-a hotărât încă. Adam avea în continuare mâna în 
jurul gâtului ei, cu degetul mare glisând în sus și-n jos peste 
pulsul de la baza gâtului. Mi s-a cerut să mă prezint la un 
interviu, dar nu există o ofertă oficială. 

— Când? Când te duci la interviu? a întrebat Olive, deși, 
de fapt, nu avea nevoie de răspunsul lui. Totul începea să 
capete sens în mintea ei. Mâine. Nu te duci acasă. Nu 
spusese niciodată că avea să se ducă. Îi spusese numai că 
avea să plece devreme de la conferință. O, Doamne. 
„Proastă, Olive. Proastă.'1 Te duci la Harvard. Pentru 
interviuri în restul săptămânii. 

— Era singura modalitate de a evita ca departamentul 
să devină și mai suspicios, a explicat el. Conferinţa a fost o 
faţadă bună. 

Olive a dat din cap. Nu a fost bine, a fost perfect. Și, 
Doamne, i se făcuse greață. Și nu o ţineau genunchii, deși 
stătea întinsă. 

— O să-ţi ofere poziţia, a șoptit ea, deși probabil Adam 
știa deja. 

Era Adam Carlsen, la urma urmei. Și i se ceruse să se 
prezinte la interviu. Ei îl curtau pe el. 

— Nu e sigur încă. 

Era. Bineînţeles că era. 


— De ce Harvard? a izbucnit ea. De ce... de ce vrei să 
pleci de la Stanford? 

Avea vocea subțire, deși făcea tot posibilul să pară 
calmă. 

— Părinții mei locuiesc pe Coasta de Est și, deși am 
neînțelegerile mele cu ei, o să aibă nevoie să fiu mai 
aproape de ei, mai de-vreme sau mai târziu. A făcut o 
pauză, dar Olive își dădea seama că nu terminase. 

Motivul principal e Tom. Și finanțarea. Vreau să trec la o 
muncă similară, dar nu va fi posibil decât dacă înregistrăm 
rezultate bune. Am fi mult mai productivi dacă aș fi în 
același departament cu Tom. Din punct de vedere 
profesional, e evident că trebuie să mă mut. 

Olive se pregătise, dar tot simţea un pumn în stomac ce 
o lăsase fără aer, îi făcuse stomacul să i se dea peste cap și 
inima să i se oprească. Tom. Era despre Tom. 

— Desigur, a șoptit ea. Asta a ajutat-o să-i pară vocea 
mai fermă. Are sens. 

— Și aș putea și să te ajut să te adaptezi, sa oferit el, 
mult mai sfios. Dacă vrei. La Boston. În laboratorul lui Tom. 
Să-ţi arăt locurile dacă... dacă te simţi singură. Să-ţi cumpăr 
chestia aia cu dovleac. 

Olive nu putea răspunde. Chiar nu putea să răspundă. 
Așa că și-a lăsat capul să îi atârne pentru câteva clipe, și-a 
ordonat să fie tare, apoi și-a ridicat capul și i-a zâmbit din 
nou. 

Putea să facă asta. Avea să facă asta. 

— La ce oră pleci mâine? 

Probabil doar se muta la un alt hotel, mai aproape de 
campusul Harvard. 

— Devreme. 

— Bine. S-a aplecat și și-a îngropat faţa în gâtul lui. Nu 
aveau să doarmă, nici măcar o secundă. Ar fi fost așa o 
risipă. Nu trebuie să mă trezești când pleci. 

— Nu-mi duci bagajele jos când plec? 

Olive a râs și s-a cuibărit mai adânc în el. Asta, s-a 
gândit ea, asta avea să fie noaptea lor perfectă. Și ultima. 


Capitolul 18 


IPOTEZĂ: O inimă se va frânge mai uşor și decât 
cea mai slabă legătură de hidrogen. 


Nu soarele care era sus pe cer a fost cel care a trezit-o, 
nici curăţenia - mulțumită lui Adam, probabil, și a unui 
anunț cu 

Vă rugăm, nu deranjati agăţat de ușă. Ceea ce a scos-o 
pe Olive din pat, chiar dacă nu-și dorea deloc să facă fată 
zilei, a fost băzâitul frenetic de pe noptieră. 

Și-a îngropat faţa în pernă și a întins braţul să apuce 
telefonul, pe care l-a dus apoi la ureche. 

— Da? a scâncit ea, ca să constate că nu era un telefon, 
ci un șir foarte lung de notificări. Includea un e-mail de la 
doctor Aslan, care o felicita pentru prelegere și îi cerea 
înregistrarea, două mesaje de la Greg: Ai văzut pipeta 
multicanal? Lasă, am găsit-o, unul de la Malcolm: Sună- 
mă când găsești mesajul și... 

O sută patruzeci și trei de la Anh. 

— Ce nai... A clipit spre ecran, a deblocat telefonul și a 
început să deruleze mesajele. 

Ar fi putut fi o sută patruzeci și trei de mesaje prin care 
îi amintea să se dea cu loţiune de protecție solară? 

Anh: O 

Anh: M 

Anh: G 

Anh: OMG 

Anh: Omg Omg OMFG 

Anh: Unde dracu ești? 

Anh: OLIVE 

Anh: OLIVE LOUISE SMITH 

Anh: (Glumeam, ştiu că nu ai încă un nume) 

Anh: (Dar dacă ai avea, ar fi Louise. Ştii că am 
dreptate) 

Anh: Unde ești? 

Anh: Ratezi așa multe RATEZI AȘA MULTE | 


Anh: UNDE NAIBA E CAMERA TA, VIN LA TINE 

Anh: Trebuie să vorbim PERSONAL despre asta 

Anh: Ai MURIT? 

Anh: Ai face bine să fi murit ESTE SINGURUL 
MOTIV PENTRU CARE TE-AS IERTA CĂ Al RATAT ASTA 

Anh: Ol, asta este pe bune, este DOAR FANTEZIE 
SJFTSFTSA 

Anh: 

00000000000000000000000000000000 OL 

Olive a gemut, și-a frecat faţa, a hotărât să treacă peste 
celelalte 125 de mesaje și să-i trimită lui Anh numărul 
camerei ei. S-a dus la baie și s-a întins după periuţa de 
dinţi, încercând să nu observe că locul în care fusese 
periuţa lui Adam era acum liber. Oricare ar fi fost lucrul din 
cauza căruia Anh o luase razna, era foarte probabil ca Olive 
să nu fie prea impresionată. Jeremy dansase step irlandez 
la petrecerea departamentului sau Chase făcuse nod unei 
codite de cireașă cu limba. Mare valoare de divertisment, 
cu siguranţă, dar Olive ar fi supraviețuit fără amândouă. 

Și-a șters fata, considerând că se descurca destul de 
bine să nu se gândească la cât de tare o durea; la felul în 
care îi zbârnâia corpul, vibra de parcă nu ar fi avut nicio 
intenţie să se oprească peste două, trei sau cinci ore; la izul 
vag, plăcut, al lui Adam pe pielea ei. 

Da. Făcea o treabă grozavă. 

Când a ieșit din baie, cineva era pe punctul de a dărâma 
ușa. A deschis-o și i-a găsit pe Anh și Malcolm, care au 
îmbrăţișat-o și au început să vorbească atât de tare și de 
repede, încât aproape abia distingea cuvintele - deși a 
prins termenii „schimbarea paradigmei“ „transformarea 
vieții“ și „moment de cumpănă în istorie“. 

Au vorbit până au ajuns lângă patul nefolosit al lui Olive 
și s-au așezat. După câteva momente în care au bălmăjit 
unul peste altul, Olive a hotărât să intervină și a ridicat 
mâinile. 

— Staţi așa. Deja începea s-o doară capul. Ziua de azi 
avea să fie un coșmar din atât de multe motive. Ce s-a 
întâmplat? 


— Cel mai ciudat lucru, a spus Anh. 

— Cel mai tare, a întrerupt-o Malcolm. Vrea să spună cel 
mai tare. 

— Unde ai fost, Ol? Ai spus că te întâlnești cu noi. 

— Aici. Am fost doar, hm, obosită după prelegere și am 
adormit și... 

— Jalnic, Ol, foarte jalnic, dar nu am timp să te cert 
pentru asta, fiindcă trebuie să te pun la curent cu ce s-a 
întâmplat aseară... 

— Eu ar trebui să-i spun, i-a aruncat Malcolm o privire 
expresivă lui Anh. De vreme ce este despre mine. 

— Corect, a admis ea, cu un gest vesel. 

Malcolm a zâmbit mulțumit și și-a dres gâtul. 

— Olive, cu cine am vrut să fac sex în ultimii câţiva ani? 

— Aăă... S-a scărpinat la tâmplă. Putea să numească 
vreo treizeci de oameni fără să se gândească. Victoria 
Beckham? 

— Nu. Adică da. Dar nu. 

— David Beckham? 

— De asemenea, da. Darnu. 

— Cealaltă tipă de la Spice Girl? Cea în trening Adidas... 

— Nu. Bine, da, dar nu te concentra pe celebrităţi, 
concentrează-te pe oameni adevărați... 

— Holden Rodrigues, a izbucnit Anh pierzându-și 
răbdarea. S-a combinat cu Rodrigues la petrecerea 
departamentului. Ol, trebuie să te anunţ cu cel mai profund 
regret că ai fost detronată și nu mai ești președinta clubului 
Amorezat de Profesor. Te retragi plină de rușine sau accepți 
poziţia de trezorier? 

Olive a clipit. De mai multe ori. De nenumărate ori. Și 
apoi s-a auzit spunând: 

— Uau. 

— Nu e cel mai ciudat... 

— Tare, Anh, a intervenit Malcolm. Cel mai tare. 

— Lucrurile pot fi ciudate într-un mod tare. 

— Da, dar asta este tare în mod pur, sută la sută, zero la 
sută ciudat... 

— Stai așa, a intervenit Olive. Durerea ei de cap s-a 


intensificat o dată sau de două ori. Holden nici măcar nu e 
în departament. De ce a fost la petrecere? 

— N-am idee, dar ai adus în discuţie o chestiune 
interesantă, și anume, de vreme ce e în farmacologie, 
putem face ce vrem fără să trebuiască să spunem nimănui. 

Anh și-a înclinat capul. 

— Aşa să fie? 

— Da. Am verificat regulile de socializare de la Stanford 
pe drum spre magazinul de unde voiam să cumpărăm 
prezervative. Practic, preludiul. A închis ochii extaziat. O să 
mai intru vreodată într-o farmacie fără să mă excit? 

Olive și-a dres glasul. 

— Sunt așa fericită pentru tine. Chiar era. Deși se simțea 
puţin ciudat. Cum s-a întâmplat? 

— M-am dat la el. A fost glorios. 

— A fost complet lipsit de rușine, Ol. Și glorios. Am făcut 
niște poze. 

Malcolm a icnit consternat. 

— OK, asta e ilegal și aș putea să te dau în judecată. Dar 
dacă arăt bine în ele, trimite-mi-le și mie. 

— Asta fac, iubitule. Acum, spune-ne despre sex. 

Faptul că Malcolm, care în mod obișnuit era foarte 
deschis când venea vorba despre viaţa lui sexuală, doar a 
închis ochii și a zâmbit a spus multe. Anh și Olive au 
schimbat niște priviri lungi, impresionate. 

— Și asta nici măcar n-a fost partea cea mai bună. Vrea 
să se mai vadă cu mine. 

Azi. O întâlnire. A folosit cuvântul „întâlnire” spontan. 
Malcolm s-a lăsat pe spate pe saltea. E sexy. Și amuzant. Și 
drăguţ. O bestie dulce și obscenă. 

Malcolm părea așa de fericit, încât Olive nu s-a putut 
abţine: a înghiţit nodul care îi apăruse în gât seara trecută, 
la un moment dat, și a sărit în pat alături de el, 
îmbrăţișându-l cât de tare a putut. Anh a urmat-o, făcând 
același lucru. 

— Sunt așa fericită pentru tine, Malcolm. 

— La fel. 

Vocea lui Anh era înfundată în părul lui. 


— Și eu sunt fericit pentru mine. Sper că e serios. Mai 
știi când spuneam că mă antrenez pentru aur? Ei bine, 
Holden e platină. 

— Ar trebui să-l întrebi pe Carlsen, a sugerat Anh. Dacă 
știe care sunt intenţiile lui Holden. 

Probabil că nu avea să aibă prea curând ocazia să 
întrebe. 

— O să-l întreb. 

Malcolm s-a întors către Olive. 

— Chiar ai adormit aseară? Sau ai sărbătorit cu Carlsen 
în moduri care nu pot fi numite? 

— Să sărbătoresc? 

— l-am spus lui Holden că sunt îngrijorat din cauza ta, 
iar el mi-a spus că probabil sărbătoreaţi. Ceva despre 
fondurile lui Carlsen care au fost eliberate? Apropo, nu mi- 
ai spus niciodată că Holden și Carlsen sunt prieteni - pare o 
informaţie pe care să vrei s-o împărtășești cu fondatorul și 
cel mai vocal membru al fan clubului Holden-Rodrigues, 
coleg de cameră cu tine... 

— Stai. Olive s-a ridicat în picioare, cu ochii larg 
deschişi. Fondurile eliberate sunt... cele care erau 
îngheţate? Cele pe care Stanford le ţinea? 

— Poate? Holden a spus ceva despre directorul 
departamentului, care în sfârșit s-a relaxat. Am încercat să 
fiu atent, dar să vorbesc despre Carlsen, sincer, e cam 
moartea pasiunii - fără supărare. In plus, mă tot pierdeam 
în ochii lui Holden. 

— Și în fundul lui, a adăugat Anh. 

— Și în fundul lui, a oftat Malcolm fericit. 

Așa un fund frumos. Are nișe mici gropiţe în partea 
inferioară a spatelui. 

— O, Doamne, și Jeremy la fel! Vreau să le mușc. 

— Nu sunt cele mai drăguţe? 

Olive nu a mai ascultat și s-a ridicat de pe pat, apucând 
telefonul ca să verifice data. 

Douăzeci și nouă septembrie. 

Știuse, bineînţeles. Știuse de mai bine de o lună că urma 
să vină această zi, dar în ultima săptămână fusese prea 


ocupată, dându-se de ceasul morţii în legătură cu 
prelegerea, ca să se concentreze pe altceva, iar Adam nu-i 
amintise. Cu toate cele care se întâmplaseră în ultimele 
douăzeci și patru de ore, nu era surprinzător că uitase să 
menţioneze că-i fuseseră eliberate fondurile. Chiar și-așa. 
Implicaţiile erau... 

A închis ochii în timp ce volumul conversaţiei animate a 
lui Anh și Malcolm a crescut în fundal. Când a deschis ochii, 
telefonul s-a aprins din cauza unei notificări. De la Adam. 

Adam: Am interviuri până la 4.30, dar sunt liber 
toată seara. Vrei să mergem la cină? Sunt mai multe 
restaurante bune aproape de campus (deși cu o 
rușinoasă lipsă de benzi rulante). Dacă nu ești 
ocupată, aş putea să-ți prezint campusul, poate chiar 
laboratorul lui Tom. 

Adam: Nu insist, bineînţeles. 

Era aproape ora două după-amiaza. Olive se simţea ca 
și cum oasele ei ar fi fost de două ori mai grele decât în 
ziua precedentă. A inspirat adânc, și-a îndreptat umerii și a 
început să scrie mesajul pentru Adam. 

Știa ce avea de făcut. 


A bătut la ușă la cinci fix, iar Adam a deschis numai 
câteva secunde mai târziu, încă îmbrăcat în pantaloni și cu 
un sacou cu nasturi, care trebuie să fi fost ținuta de interviu 
și... 

Zâmbindu-i. Nu un zâmbet din acela numai pe jumătate, 
cu care se obișnuise, ci un zâmbet adevărat. Cu gropiţe și 
cute în jurul ochilor și cu o bucurie autentică de a o vedea. 
l-a sfâșiat inima în mii de bucăţi, chiar înainte de a apuca să 
vorbească. 

T Olive. 

Incă nu-și dăduse seama de ce felul în care îi spunea 
numele era atât de unic. Era ceva în spatele lui, ceva ce nu 
ajungea chiar până la suprafață. Un sentiment al 
potenţialului. O profunzime. Olive s-a întrebat dacă era real, 


dacă doar își imagina ea, dacă el era conștient de asta. 
Olive s-a întrebat multe lucruri, apoi și-a ordonat să 
înceteze. Acum nu mai avea nicio importanţă. 

— Intră. 

Era un hotel chiar mai elegant decât cel de la conferință, 
iar Olive a dat ochii peste cap, întrebându-se de ce oamenii 
simțeau nevoia să risipească mii de dolari pe cazare pentru 
Adam Carlsen, când el abia acorda atenţie lucrurilor din 
jurul lui. Ar fi trebuit să-i dea pur și simplu un pat pliant și 
să doneze banii pentru cauze bune. Pentru balene. 
Psoriazis. Olive. 

— Am adus asta, presupun că e ata. 

A făcut câţiva pași spre el și a întins un încărcător de 
telefon, lăsând cablul să atârne, astfel încât să fie sigură că 
Adam nu avea nevoie s-o atingă. 

— Da. Mulţumesc. 

— Era în spatele veiozei de pe noptieră, probabil l-ai 
uitat. Și-a strâns buzele. Sau poate e vârsta. Demenţa s-a 
instalat deja. Toate acele plăci amiloide. 

Adam a privit-o și Olive a încercat să nu zâmbească, dar 
deja o făcea, iar el dădea ochii peste cap și o făcea 
deșteaptă și... 

Asta era. Făceau asta din nou. La naiba. 

Și-a lăsat privirea să rătăcească, pentru că... nu. Gata. 

— Cum a fost interviul? 

— Bine. E totuși numai prima zi. 

— Din câte? 

— Prea multe. A oftat. Am programate și întâlniri cu 
Tom, legate de finanţare. 

Tom. Da. Bineînțeles. Bineînţeles - din cauza asta era 
aici. Ca să-i explice lui că... 

— Mulţumesc pentru că ai ieșit, a spus Adam cu o voce 
scăzută și onestă. Ca și cum, urcându-se în tren și 
acceptând să se întâlnească cu el, Olive i-ar fi oferit multă 
plăcere. M-am gândit că o să fii ocupată cu prietenii tăi. 

Olive a scuturat din cap. 

— Nu. Anh a ieșit cu Jeremy. 

— Îmi pare rău, a spus el, părând să îi pară sincer rău 


pentru ea. 

l-a luat lui Olive mai multe momente ca să-și aducă 
aminte minciuna pe care i-o spusese și presupunerea lui 
Adam că era îndrăgostită de Jeremy. Se întâmplase cu 
numai câteva săptămâni înainte, dar părea deja atât de 
demult, pe vremea când nu fusese capabilă să-și imagineze 
nimic mai rău decât ca Adam să descopere care erau 
sentimentele ei sincere. Părea așa 5 prostesc, după toate 
care se întâmplaseră în ultimele câteva zile. Chiar ar trebui 
să fie sinceră, dar care ar fi fost rostul acum? Lasă-l pe 
Adam să creadă ce vrea. La urma urmei, i-ar fi fost mai 
convenabil decât adevărul. 

— Și Malcolm e cu... Holden. 

— A, da. 

Adam a dat din cap, părând extenuat. 

Olive și-a imaginat scurt cum Holden îi scrie un mesaj lui 
Adam, echivalentul tratamentului la care fuseseră Anh și 
Olive supuse în ultimele două ore, și a zâmbit. 

— Cât de rău este? 

— Rău? 

— Chestia asta între Holden și Malcolm. 

— A. Adam s-a sprijinit cu umărul de perete, încrucișând 
brațele peste piept. Cred că poate fi foarte bine. Pentru 
Holden, cel puţin. Chiar îi place Malcolm. 

— Ţi-a spus? 

— Nu s-a oprit din vorbit. A dat ochii peste cap. Ştiai că 
Holden are în secret vârsta de doisprezece ani? 

Olive a râs. 

— Și Malcolm la fel. lese la multe întâlniri, iar de obicei e 
bun la gestionarea așteptărilor, dar chestia asta cu 
Holden... Am mâncat un sendviș la prânz, iar el ne-a spus 
că Holden e alergic la arahide. Nici măcar nu era un sendviș 
cu unt de arahide și dulceaţă. 

— Nu e alergic, se preface pentru că nu-i plac alunele. 
Adam și-a masat tâmplele. Azi-dimineată am fost trezit de 
un haiku despre coatele lui Malcolm. Holden îmi trimisese 
mesajul la 3 a.m. 

— Era bun? 


Adam a ridicat o sprânceană, iar Olive a râs din nou. 

— Sunt... 

— Cei mai răi. Adam a scuturat din cap. Dar cred că s-ar 
putea ca Holden să aibă nevoie de asta. De cineva la care 
să tină și care să tină la el. 

— Și Malcolm la fel. Sunt doar... preocupată că s-ar 
putea să vrea mai mult decât este Holden dispus să dea? 

— Crede-mă, Holden e foarte pregătit să completeze 
formulare pentru impozite comune. 

— Bun. Mă bucur. A zâmbit. Apoi a simţit cum zâmbetul 
îi dispare la fel de repede. Relaţiile unilaterale nu sunt 
foarte bune. 

„Eu ar trebui să știu. Și poate și tu.“ 

Adam și-a studiat palma, gândindu-se, fără îndoială, la 
femeia pe care o menţionase Holden. 

— Nu. Nu, nu sunt. 

Gelozia era un fel ciudat de durere. Derutantă, 
nefamiliară, ceva cu care nu era obișnuită. Jumătate 
tăioasă, jumătate tulburătoare și fără ţintă, așa de diferită 
de singurătatea pe care o simţise începând cu vârsta de 
cincisprezece ani. Lui Olive îi era dor de mama ei în fiecare 
zi, dar cu timpul ajunsese să fie capabilă să-și controleze 
durerea și s-o transforme în motivaţie pentru munca ei. În 
scop. Gelozia însă... suferinţa ei nu aducea nici un 
beneficiu. Numai gânduri neobosite și ceva ce o strângea în 
piept de fiecare dată când se gândea la Adam. 

— Trebuie să te întreb ceva, a spus Adam. 

Seriozitatea tonului lui a făcut-o să-l privească. 

— Sigur. 

— Oamenii pe care i-ai auzit vorbind ieri la conferinţă... 

Olive a înţepenit. 

— Aș prefera să nu... 

— Nu o să te oblig să faci nimic. Dar oricine ar fi fost 
persoanele alea, vreau... 

Cred că ar trebui să iei în considerare să depui o 
plângere. 

O, Doamne. Doamne. Era o glumă proastă? 

— Chiar îţi plac plângerile, nu? 


A râs o dată, ca o vagă încercare să facă haz de necaz. 

— Vorbesc serios, Olive. Și dacă te hotărăști că vrei s-o 
faci, te ajut cum pot. Vin cu tine și vorbesc cu organizatorii 
conferinţei sau mergem direct la biroul de plângeri de la 
Stanford... 

— Nu. Eu... Adam, nu. Nu voi depune o plângere. S-a 
frecat la ochi cu buricele degetelor, având senzaţia că asta 
era numai o farsă uriașă și dureroasă. Doar că Adam habar 
n-avea. El chiar voia s-o protejeze, iar tot ce-și dorea Olive 
era... să-l protejeze pe el. Deja m-am hotărât. Ar face mai 
mult rău. 

— Știu de ce crezi asta. Am simțit la fel în timpul școlii 
doctorale, cu mentorul meu. 

Toţi am simţit așa. Dar există modalităţi de a o face. 
Oricine ar fi persoana asta... 

— Adam, eu... Și-a trecut o mână peste faţă. Trebuie s-o 
lași baltă. Te rog. 

Adam a studiat-o în tăcere câteva minute, apoi a dat din 
cap. 

— Bine. Desigur. S-a împins de la perete și s-a îndreptat, 
în mod evident nemultumit să renunţe la subiect, dar 
făcând eforturi. Vrei să mergem la cină? E un restaurant 
mexican prin apropiere. Sau sushi - sushi adevărat. Și un 
cinema. Poate găsim un film sau două în care nu mor cai. 

— Nu sunt... Nu mi-e foame, de fapt. 

— Ah. Expresia lui Adam o tachina. Blând. Nu am știut 
că se poate așa ceva. 

— Nici eu. Olive a chicotit vag, apoi s-a forţat să 
continue. Azi este douăzeci și nouă septembrie. 

A trecut o clipă. Adam a studiat-o răbdător și curios. 

— Este. 

Olive și-a mușcat buza de jos. 

— Ştii ce a hotărât directorul în legătură cu fondurile 
tale? 

— O, da. Fondurile vor fi eliberate. Părea fericit, cu ochii 
strălucitori aproape la modul copilăros. Asta i-a frânt puţin 
inima lui Olive. Voiam să-ţi spun la cină. 

— E grozav. A reușit să zâmbească, un zâmbet firav și 


jalnic în anxietatea ei crescândă. Este chiar grozav, Adam. 
Sunt fericită pentru tine. 

— Trebuie să fi fost vorba despre abilităţile tale de a 
întinde loţiunea de protecţie solară. 

— Da. Râsul ei părea fals. Trebuie să mi le trec în C.V. 
lubită falsă cu experiențe multiple. Microsoft Office și 
abilităţi excelente cu  loţțiunea de protecţie solară. 
Disponibilă imediat, rog numai pretendenți serioşi. 

— Nu imediat. S-a uitat la ea cu curiozitate. Cu tandreţe. 
Nu pentru o vreme, aș spune. 

Greutatea pe care o simţise în stomac din momentul în 
care realizase ce trebuie să facă a devenit mai apăsătoare. 
Acum... asta era. Coda. Momentul în care totul avea să se 
termine. Olive putea s-o facă, și așa trebuia, iar lucrurile 
aveau să se îmbunătăţească apoi. 

— Cred că ar trebui să fiu. A înghiţit în sec și a simţit ca 
și cum i-ar fi curs acid pe gât. Disponibilă. A scanat faţa lui 
Adam, ia observat confuzia și și-a încleștat pumnul în tivul 
hanoracului. Ne-am dat un termen de expirare, Adam. ȘI 
am obținut tot ce am vrut. Jeremy și Anh sunt un cuplu 
stabil - mă îndoiesc că măcar își aduc aminte că eu am ieșit 
cu Jeremy. Și fondurile tale au fost eliberate, ceea ce e 
minunat. Adevărul e... 

O înţepau ochii. l-a strâns, reușind să-ţi rețină lacrimile. 
Cu greu. 

„Adevărul, Adam, este că prietenul tău, colaboratorul 
tău, o persoană la care în mod evident ţii și de care ești 
apropiat, este oribil și dezgustător. Mi-a spus niște lucruri 
care ar putea să fie adevărate sau poate minciuni - nu știu. 
Nu sunt sigură. Nu mai sunt sigură de nimic și mi-aș dori 
așa de tare să te întreb. Dar mi-e teamă că s-ar putea să 
aibă dreptate și ca tu să nu mă crezi. Și mi-e chiar mai 
teamă că o să mă crezi, și că ceea ce îţi spun te va obliga 
să renunțţi la ceva foarte important pentru tine: prietenia și 
munca ta cu el. Mi-e teamă de tot, după cum vezi. Așa că, 
în loc să-ţi spun acel adevăr, o să-ţi spun alt adevăr. Un 
adevăr care, cred, va fi cel mai bun pentru tine. Un adevăr 
care mă va scoate din ecuaţie, dar îi va îmbunătăți 


rezultatele. Pentru că încep să mă întreb dacă asta 
înseamnă să fii îndrăgostit. Să fii de acord să te sfâșii în 
fărâme, pentru ca cealaltă persoană să poată rămâne 
întreagă. 

A inspirat profund. 

— Adevărul e că ne-am descurcat grozav. Și e timpul să 
punem punct. Își dădea seama din felul în care i se 
deschisese gura, din dezorientarea din ochii lui în timp ce-i 
căutau privirea, că încă nu înţelegea ce-i spusese. Nu cred 
că e nevoie să anunţăm pe cineva în mod explicit, a 
continuat ea. Oamenii nu ne vor mai vedea împreună, iar 
după o vreme vor crede că... că nu a mers. Că ne-am 
despărţit. Și poate tu... Asta era partea cea mai dificilă. Dar 
merita să audă. El îi spusese același lucru, la urma urmei, 
când crezuse că e îndrăgostită de Jeremy. Îţi doresc numai 
bine, Adam. La Harvard și... cu prietena ta adevărată. Pe 
oricine ai alege. Nu-mi imaginez că ar putea exista cineva 
care să nu-ţi răspundă la sentimente. 

A văzut exact momentul în care el a înţeles. Putea 
delimita sentimentele care se luptau pe faţa lui - surpriza, 
derutarea, puţină încăpățânare, o fracțiune de secundă de 
vulnerabilitate, care s-au topit toate într-o expresie goală, 
plată. Apoi i-a văzut gâtul încordându-se. 

— Da, a spus el. Da. 

Se uita la pantofi, absolut nemișcat. Acceptând, încetul 
cu încetul, cuvintele ei. 

Olive a făcut un pas în spate și s-a legănat pe călcâie. 
Afară a sunat un iPhone, și câteva secunde mai târziu 
cineva a izbucnit în râs. Sunete normale, într-o zi normală. 
Totul era normal. 

— Așa e cel mai bine, a spus ea, pentru că tăcerea 
dintre ei era ceea ce nu putea suporta. Așa ne-am înțeles. 

— Cum vrei tu. Avea vocea răgușită și părea... absent. 
Retras într-un loc din interiorul lui. Cum ai tu nevoie. 

— Nu-ţi pot mulțumi suficient pentru tot ce ai făcut 
pentru mine. Nu doar în legătură cu Anh. Când ne-am 
întâlnit, mă simţeam așa de singură și... O clipă nu a putut 
să continue. Mulţumesc pentru toate băuturile cu mirodenii 


și pentru imuno-amprentă și pentru că ţi-ai ascuns 
animalele împăiate când am venit în vizită... 

Nu a putut să mai continue fără să se înece. Usturimea 
din ochi o ardea acum, ameninţa să dea pe dinafară, așa că 
a dat o dată din cap, cu hotărâre, ca un punct pentru 
această frază care atârna fără un sfârșit la orizont. 

Și asta ar fi fost tot. Cu siguranţă ar fi fost sfârșitul. Ar fi 
lăsat-o așa, dacă nu ar fi trecut pe lângă el în drum spre 
ușă. Dacă el nu s-ar fi întins și ar fi apucat-o de încheietură. 
Dacă nu și-ar fi retras imediat mâna și nu ar fi privit-o cu o 
expresie consternată, ca și cum ar fi fost șocat că 
îndrăznise s-o atingă fără a-i cere în prealabil permisiunea. 

Dacă nu ar fi spus: 

— Olive. Dacă ai vreodată nevoie de ceva, orice. Orice. 
Oricând. Poţi veni la mine. 

Falca i se mișca, de parcă ar fi fost alte cuvinte pe care 
le păstra nerostite. Vreau să vii la mine. 

Olive aproape că nu a înregistrat când a șters umezeala 
de pe obraz cu dosul palmei sau când s-a apropiat de el. 
Mirosul lui a fost cel care a alertat-o - săpun și ceva 
întunecat, subtil, dar, o, așa de familiar. Creierul ei îl 
cartografiase, îl înmagazinase în toate simţurile. Ochii 
pentru zâmbetul lui, pielea pentru mâini, mirosul în nările 
ei. Nici măcar nu a avut nevoie să se gândească la ce să 
facă, doar sa împins în vârfurile degetelor de la picioare, și- 
a sprijinit degetele de bicepșii lui și l-a sărutat delicat pe 
obraz. Pielea lui era fină, caldă și puţin înţepătoare; 
neașteptată, dar bine-venită. 

Un la revedere potrivit, s-a gândit ea. Corespunzător. 
Acceptabil. 

Așa cum era și mâna lui care se ridica pe spatele ei, 
trăgând-o spre corpul lui și oprind-o din alunecarea pe 
călcâie, sau felul în care i s-a întors capul, până când buzele 
ei au ajuns să nu se mai frece de pielea obrazului. 
Respirația i s-a intensificat, un pufăit peste colțul gurii lui, 
plăcerea profundă care i-a traversat pe amândoi când au 
închis ochii și și-au permis numai să fie, acolo, împreună. 

Tăcuţi. Nemișcați. Un ultim moment. 


Apoi, Olive a deschis gura și a întors capul, respirând 
peste buzele lui. 

— Te rog. 

Adam a gemut adânc. Dar ea era cea care se apropiase, 
care adâncise sărutul, care își băgase mâinile în părul lui, 
zgâriind scalpul cu unghiile scurte. Ea a fost cea care l-a 
tras chiar mai aproape, iar el a fost cel care a împins-o cu 
spatele de perete și a gemut în gura ei. 

Era înfricoșător cât de bine se simțeau. Cât de ușor ar fi 
fost să nu se oprească niciodată. Să lase timpul să se 
întindă și să se îndrepte, să uite orice altceva și, pur și 
simplu, să rămână în acest moment pentru totdeauna. 

Dar Adam a fost cel care s-a retras primul, menţinându-i 
privirea lui Olive în timp ce încerca să se adune. 

— A fost bine, nu-i așa? a întrebat Olive, cu un zâmbet 
discret, melancolic. 

Nici ea nu era sigură la ce se referea. Poate la braţele lui 
în jurul ei. Poate la acest ultim sărut. Poate la toate 
celelalte lucruri. La loţiunea de protecţie solară, la 
răspunsurile lui ridicole despre culoarea preferată, discuţiile 
liniștite seara târziu... totul fusese atât de bine. 

— A fost. 

Vocea lui Adam suna prea profundă pentru afla lui. Când 
și-a apăsat buzele de fruntea ei o ultimă dată, Olive a simţit 
cum iubirea pentru el devenise mai mare decât un râu 
revărsat. 

— Cred că ar trebui să plec, a spus ea cu blândete, fără 
să-l privească, iar Adam a lăsat-o fără un cuvânt, așa că ea 
a plecat. 

Când a auzit zgomotul ușii care se închidea în spatele ei, 
a fost ca și cum ar fi căzut de la mare înălţime. 


Capitolul 19 


IPOTEZĂ: Când am dubii, îmi salvez fundul 
întrebând un prieten. 


Olive și-a petrecut urmatoarea zi la hotel, dormind, 
plângând și făcând exact lucrul care o băgase în această 
încurcătură: minţind. Le-a spus lui Anh și Malcolm că avea 
să fie ocupată întreaga zi cu prieteni de la colegiu, a 
acoperit ferestrele cu draperiile negre și s-a ascuns în pat. 
Care, tehnic vorbind, era patul lui Adam. 

Nu și-a permis să se gândească prea mult la situaţie. 
Ceva în interior - foarte posibil să fi fost vorba despre inima 
ei - era spart în mai multe bucăţi mari, nu atât spulberat, 
cât spart cu grijă în două și apoi fiecare bucată, din nou. Tot 
ce putea face era să se complacă în mijlocul rămășițelor 
sentimentelor ei. A ajutat-o mult să-și amorţească durerea 
faptul că a dormit aproape toată ziua. Incepea să-și dea 
seama repede că era bine să fie amorțită. 

A minţit și în următoarea zi. A simulat o cerere de ultimă 
oră din partea doctorului Aslan când a fost invitată să li se 
alăture prietenilor ei de la conferinţă într-o excursie prin 
Boston. Apoi a inspirat adânc pentru a căpăta putere. 

A tras draperiile, și-a forţat sângele să înceapă iar să 
curgă (cu cincizeci de genuflexiuni, cincizeci de abdomene 
și cincizeci de flotări, deși la ultimele a trișat, sprijinindu-se 
în genunchi), apoi a făcut un duș și s-a spălat pe dinți 
pentru prima dată în ultimele treizeci și șase de ore. 

Nu era ușor. Faptul că a văzut tricoul lui Adam cu Ninja 
Biolog în oglindă a făcut-o să lăcrimeze, dar și-a amintit că 
luase o hotărâre. Hotărâse că binele lui Adam trebuia să 
vină înaintea binelui ei și nu regreta decizia. Dar a naibii să 
fie dacă l-ar fi lăsat pe Tom Nenorocitul Benton să-și asume 
creditul pentru un proiect la care lucrase de-a rândul. Un 
proiect care însemna totul pentru ea. Poate viaţa ei nu era 
nimic mai mult decât o mică poveste tristă, dar era 
povestea ei tristă. 

Poate că avea inima frântă, dar creierul nu avea nicio 
problemă. 

Adam spusese că motivul pentru care majoritatea 
profesorilor nu se deranjaseră să răspundă, poate nici 
măcar nu citiseră e-mailul, era faptul că venea din partea 
unui student. Așa că i-a urmat sfatul: i-a trimis un e-mail 


profesoarei Aslan și a rugat-o să o prezinte tuturor 
cercetătorilor pe care ea îi contactase înainte, plus celor 
două persoane care fuseseră în grupul ei la prezentare și 
care manifestaseră interes privind munca ei. Profesoara 
Aslan mai avea puţin până la pensionare și aproape 
abandonase ideea de a produce știință, dar era în 
continuare profesor plin la Stanford. Asta trebuia să 
însemne ceva. 

Apoi, Olive a întreprins căutări extinse pe tema eticii 
cercetării, a plagiatului și a furtului de idei. Problema era 
puţin tulbure, având în vedere că Olive descrisese detaliat - 
cu multă nesăbuinţă, își dădea seama acum -, toate 
protocoalele în raportul pe care i-l prezentase lui Tom. Dar, 
când a început să examineze lucrurile cu un cap mai 
limpede, a hotărât că situaţia nu era pe atât de groaznică, 
pe cât înţelesese la început că ar fi fost. Raportul pe care-l 
scrisese, la urma urmei, era bine structurat și minuţios. Cu 
niște mici modificări, ar fi putut să-l transforme într-o 
publicaţie academică. Cu puţin noroc, ar fi trecut repede de 
examinarea colegilor, iar concluziile ar fi fost publicate sub 
numele ei. 

A încercat să se concentreze asupra faptului că, în ciuda 
tuturor insultelor și a comentariilor lui grosolane, Tom, unul 
dintre cercetătorii de top din Statele Unite, își exprimase 
interesul în a-i fura ideile. A luat asta ca pe un compliment 
foarte, foarte pe dos. 

Și-a petrecut următoarele câteva ore evitând cu multă 
grijă gândurile legate de Adam, căutând în schimb alți 
potenţiali cercetători care ar fi putut s-o susțină în anul 
următor. Avea mici șanse de a găsi pe cineva, dar merita să 
încerce. Când cineva a bătut la ușă, era deja mijlocul după- 
amiezii, iar ea adăugase trei nume noi la listă. S-a îmbrăcat 
repede ca să poată deschide ușa, așteptându-se să fie 
cineva pentru curăţenie. Când Anh și Malcolm au dat buzna 
înăuntru, s-a blestemat fiindcă nu se uitase pe vizor. Chiar 
merita să fie tăiată cu toporul de un criminal în serie. 

— OK, a spus Anh, aruncându-se pe patul încă făcut al 
lui Olive, ai la dispoziţie două fraze ca să mă convingi că nu 


trebuie să fiu supărată pe tine fiindcă nu m-ai întrebat cum 
a decurs evenimentul meu. _ 

— La naiba! Olive și-a acoperit gura cu mâna. Imi pare 
așa de rău. Cum a fost? 

— Perfect. Ochii lui Anh străluceau de fericire. S-a 
prezentat atât de multă lume, iar tuturor le-a plăcut. Ne 
gândim să-l transformăm într-un eveniment anual și să 
înființăm o organizaţie la modul formal. Mentorat colegial. 
Odată oamenii ajunși în școala doctorală, fiecare îndrumă 
alți doi studenţi. Și în zece ani punem stăpânire pe toată 
nenorocita de lume. 

Olive s-a uitat la ea, fără cuvinte. 

— Asta e... ești uimitoare. 

— Sunt, nu-i așa? Bine, acum e rândul tău să cerșești. 
Șiii... start. 

Olive a deschis gura, dar mult timp nu a scos niciun 
sunet. 

— Nu am o scuză adevărată. Am fost numai ocupată 
Cu... ceva ce m-a rugat profesoara Aslan să termin. 

— Asta e ridicol. Ești în Boston. Ar trebui să fii într-o 
cârciumă irlandeză, prefăcându-te că-ţi place echipa Red 
Sox și să mănânci Dunkies?”, nu să muncești. Pentru şefa 
ta. 

— Tehnic vorbind, suntem aici pentru o conferinţă 
legată de muncă, a subliniat Olive. 

— Conferinţă, pe naiba, a zis Malcolm și s-a așezat pe 
pat lângă Anh. 

— Putem, te rog, să ieşim în oraș toți trei, împreună? a 
implorat Anh. Hai să facem Freedom Trail:29. Cu 
înghețată. Și bere. 

— Unde e Jeremy? 

— Își face prezentarea. lar eu m-am plictisit, a zis Anh 
cu un rânjet neastâmpărat. 

Olive nu avea chef de socializare, de bere sau de 
freedom trail-uri, dar, la un moment dat, trebuia să înveţe 

să navigheze productiv prin societate cu inima frântă. 

A zâmbit și a spus: 

— Lasă-mă să-mi verific e-mailul, pe urmă putem să 
mergem. Adunase, în mod inexplicabil, cincisprezece e- 
mailuri în cele treizeci de minute care trecuseră de când 
verificase ultima dată, dintre care numai unul nu era spam. 

Azi, 3.11 p.m. 

DE LA: Aysegul-AslanQstanford.edu 

PENTRU: Olive-SmithOstanford.edu 

SUBIECT: Abordarea cercetătorilor pentru proiectul de 
cancer pancreatic 

Olive, 

Aș fi bucuroasă să te prezint și să-i întreb pe colegii mei 
despre oportunităţile pe care le ai în laboratoarele lor. Sunt 
de acord că există posibilitatea să fie mai binevoitori dacă 
e-mailurile vin de la mine. Trimite-mi lista, te rog. 

Apropo, încă nu mi-ai trimis înregistrarea prelegerii. Abia 
aștept s-o ascult! 

Cu căldură, 

Aysegul Aslan, doctor în științe 


Olive a făcut niște calcule mentale ca să se hotărască 
dacă era politicos să trimită lista, și nu înregistrarea 
(probabil că nu), a oftat și a început să descarce fișierul din 
laptopul ei. Când și-a dat seama că dura mai multe ore, 
oftatul i s-a metamorfozat într-un geamăt. 

— Asta o să dureze ceva vreme, copii. Trebuie să-i trimit 
profesoarei Aslan un fișier audio și trebuie să-l editez 
înainte. 

— Bine, a pufnit Anh. Malcolm, vrei să ne distrezi cu 
povești ale întâlnirii tale cu Holden? 

— OK. Mai întâi, a purtat cel mai drăguţ sacou albastru- 
bebeluș. 

— Albastru-bebelus? 

— Mai tacă-ţi gura cu tonul ăla sceptic. Apoi mi-a adus o 
floare. 

— De unde a luat floarea? 

— Nu sunt sigur. 


Olive a cotrobăit prin MP3, încercând să-și dea seama 
unde să taie fișierul. La sfârșit erau minute întregi de 
tăcere, de când își lăsase telefonul în camera de hotel. 

— Poate a furat-o de la bufet? a spus ea, distrasă. Am 
impresia că am văzut niște garoafe roz la parter. 

— Era o garoafă roz? 

— Poate. 

Anh a chicotit. 

— Și se mai spune că romantismul a murit. 

— Taci din gură. Apoi, spre sfârșitul catastrofic, ce nu mi 
s-ar fi putut întâmpla decât mie, având în vedere că toată 
nenorocita mea de familie e obsedată de știință și, ca atare, 
participă la toate conferințele. Toţi. 

— Nu. Spune-mi că nu te-ai... 

— Ba da. Când am ajuns la restaurant, am dat peste 
mama, tata, unchiul și bunicul meu. Care au insistat să 
stăm cu ei. Ceea ce înseamnă că prima mea întâlnire cu 
Holden a fost o nenorocită de masă de Ziua Recunoștinței. 

— Olive a ridicat privirea din laptopul ei și a schimbat o 
privire indignată cu Anh. 

— Cât de rău a fost? 

— Interesant că întrebi, fiindcă trebuie să raportez cu 
cea mai mare tulburare că a fost spectaculos. L-au iubit - 
pentru că e un om de știință dat naibii și mai fin decât un 
smoothie organic - și, în decursul a două ore, a reușit 
cumva să-i convingă pe părinţii mei că planul de a lucra în 
industrie e beton. Nu glumesc - mama m-a sunat azi- 
dimineată și nu a vorbit decât despre cum am evoluat ca 
persoană și că am în sfârsit controlul viitorului meu și cum 
alegerile mele romantice reflectă asta. A spus că tata e de 
acord. Poţi să crezi? în orice caz, după masă am fost la 
îngheţată, iar apoi ne-am întors la hotelul lui Holden și am 
făcut sex în poziţia șaizeci și nouă de parcă lumea ar fi 
urmat să se termine... 

O fată ca tine. Care și-a dat seama așa de devreme în 
timpul carierei ei academice că modul prin care poate 
avansa profesional este să se reguleze cu savanți 
cunoscuți, de succes. Te-ai culcat cu Adam, nu-i așa? Știm 


amândoi că o să te culci cu mine din aceleași moti... 

Olive a pus pauză, oprind imediat redarea înregistrării. 
Inima îi bătea în piept cu putere - la început, din cauza 
confuziei, apoi, dându-și seama ce înregistrase din 
greșeală, apoi, în sfârșit, din cauza furiei la auzul acelor 
vorbe din nou. Și-a dus mâna tremurândă la gură, 
încercând să-și extragă vocea lui Tom din minte. Petrecuse 
două zile încercând să-și revină, și acum... 

— Ce naiba a fost asta? a întrebat Malcolm. 

— Ol? 

Vocea timidă a lui Anh i-a amintit că nu era singură în 
cameră. A ridicat privirea și a constatat că prietenii ei se 
ridicaseră în picioare. Se uitau la ea cu ochii căscaţi de 
preocupare și îngrijorare. 

Olive a scuturat din cap. Nu voia... nu, nu avea puterea 
să explice. 

— Nimic, doar... 

— O recunosc, a spus Anh, venind să se așeze lângă ea. 
Recunosc vocea. De la prelegerea la care am fost. A făcut o 
pauză, căutând privirea lui Olive. Era Tom Benton, nu-i așa? 

— Ce nai... Malcolm s-a ridicat în picioare. Vocea lui 
suna de-a dreptul alarmată. De asemenea, furioasă. Ol, de 
ce ai o înregistrare cu Tom Benton spunând asemenea 
mizerii? Ce s-a întâmplat? 

Olive s-a uitat la el, apoi la Anh, apoi din nou la el. O 
studiau cu expresii îngrijorate, sceptice. La un moment dat, 
Anh trebuie s-o fi apucat de mână pe Olive, care și-a spus 
că trebuia să fie puternică, pragmatică, amorţită, dar... 

— Eu doar... 

A încercat. Chiar a încercat. Dar fata i sa crispat, iar 
ultimele câteva zile s-au prăbușit și au izbucnit în flăcări în 
ea. Olive s-a aplecat în faţă, și-a îngropat capul în poala lui 
Anh și a izbucnit în plâns. 


Olive nu avea nicio intenție de a-l auzi pe Tom 
scuipându-și veninul din nou, așa că le-a dat prietenilor ei 


căștile, s-a dus în baie și a lăsat robinetul pornit până au 
terminat de ascultat. A durat mai puţin de zece minute, dar 
ea a plâns în tot acest timp. Când Anh și Malcolm au venit 
în baie, s-au așezat lângă ea pe pardoseală. Anh plângea și 
ea, iar lacrimile mari și pline de furie i se prelingeau pe 
obraji. 

„Măcar avem o cadă de baie pe care putem s-o 
umplem”, s-a gândit Olive în timp ce-i întindea sulul de 
hârtie igienică pe care îl acaparase. 

— Este cea mai dezgustătoare, detestabilă, 
condamnabilă fiinţă umană, a spus Malcolm. Sper că are 
diaree explozivă chiar acum. Sper să facă negi genitali. 
Sper să se potcovească cu cel mai mare și dureros 
hemoroid din univers. 

Sper... 

Anh l-a întrerupt. 

— Adam știe? 

Olive a scuturat din cap. 

— Trebuie să-i spui. Și apoi trebuie să faceţi plângere ca 
să fie dat afară din mediul academic. 

— Nu... nu pot. 

— Ol, ascultă-mă. Ceea ce a spus Tom este hărțuire 
sexuală. Este imposibil ca Adam să nu te creadă - ca să nu 
mai spunem că ai o înregistrare. 

— Nu contează. 

— Ba bine că nu! 

Olive și-a șters obrajii cu palmele. 

— Dacă îi spun lui Adam, nu o să mai vrea să colaboreze 
cu el, iar proiectul la care lucrează împreună este prea 
important pentru el. Ca să nu mai spun că vrea să se mute 
la Harvard anul viitor și... 

Anh a pufnit. 

— Nu, nu vrea. 

— Ba da. Mi-a spus că... 

— Olive, am văzut cum se uită la tine. Este îndrăgostit 
până peste urechi. În niciun caz nu o să vrea să se mute la 
Boston dacă tu nu te muţi - și să fiu a naibii dacă te las să 
mergi să muncești pentru gunoiul ăsta... Ce? Ochii i s-au 


mutat de la Olive la Malcolm, care schimbau o privire lungă. 
De ce vă uitaţi unul la altul așa? Și de ce faceţi feţele de 
glumă interioară? 

Malcolm a oftat, ciupindu-se de nas. 

— OK, Anh, fii atentă. Și înainte de a întreba - nu, nu 
inventez nimic. Este adevărul. A inspirat adânc înainte de a 
începe. Carlsen și Olive nu au fost niciodată împreună. S-au 
prefăcut pentru ca tu să crezi că Olive nu mai era 
interesată de Jeremy - ceea ce, de fapt, nu a fost de la bun 
început. Nu sunt sigur ce obținea Carlsen din aranjament, 
am uitat să întreb. Dar, pe la jumătatea întâlnirilor false, 
Olive a început să se îndrăgostească de Carlsen, l-a minţit 
și a pretins că e îndrăgostită de altcineva. De atunci... S-a 
uitat la Olive. Ei bine, nu vreau să fiu băgăreț, dar, 
judecând după faptul că ieri un singur pat din această 
cameră de hotel era nefăcut, sunt destul de sigur că... 
recent, lucrurile s-au schimbat. 

Era așa de dureros de exact, încât Olive a trebuit să-și 
îngroape faţa între genunchi. La timp ca s-o audă pe Anh 
spunând: 

— Asta nu e adevărat. 

— Este. 

— Nu... Asta e un film Hallmark. Sau o nuvelă pentru 
adolescenţi prost scrisă. Care nu se va vinde bine. Olive, 
spune-i lui Malcolm să-și păstreze slujba pe care o are, nu 
va da lovitura ca scriitor. 

Olive s-a uitat în sus, iar încruntarea lui Anh era cea mai 
profundă pe care o văzuse vreodată. 

— Este adevărat, Anh. Îmi pare atât de rău că te-am 
minţit. Nu am vrut, dar... 

— Ai avut întâlniri false cu Adam Carlsen? 

Olive a dat din cap. 

— Doamne, am știut că sărutul ăla a fost ciudat. 

Olive a ridicat mâinile ca să se apere. 

— Anh, îmi pare rău... 

— Ai avut întâlniri false cu nenorocitul de Adam Carlsen? 

— A părut o idee bună și... 

— Dar te-am văzut  sărutându-l! în parcarea 


departamentului de biologie! 

— Numai pentru că m-ai forţat să... 

— Dar ai stat la el în brațe! 

— Din nou, m-ai forţat - nu a fost cel mai tare moment 
al prieteniei noastre, apropo... 

— Dar l-ai dat cu loţiune de protecţie solară. În faţa a cel 
puţin o sută de oameni! 

— Numai fiindcă cineva mi-a spus să fac asta. Observi 
un tipar? 

Anh a scuturat din cap, ca și cum ar fi fost brusc 
indignată de propriile acţiuni. 

— Eu doar... arătaţi bine împreună! Era așa evident din 
felul în care Adam te privea că era nebun după tine. Și 
reciproca - te uitai la el ca și cum ar fi fost singurul tip de 
pe planetă, și părea ca și cum întotdeauna te-ai fi controlat 
să nu sari pe el, iar eu voiam să știi că puteai să-ţi exprimi 
sentimentele dacă așa simţeai - chiar am crezut că te ajut 
și... ai avut întâlniri false cu Adam Carlsen? 

Olive a oftat. 

— Ascultă, îmi pare rău că am minţit. Te rog, nu mă urî, 
eu... 

— Nu te urăsc. Anh era indignată. Am o ură discretă 
pentru propria persoană pentru că te-am obligat să faci 
toate chestiile alea. Ei bine, poate nu ură, dar mi-aș scrie 
un e-mail plin de vorbe grele. Și sunt incredibil de flatată că 
ai fost dispusă la așa ceva pentru mine. Adică, a fost 
nechibzuit, ridicol și inutil de complicat, și ești un adevărat 
aparat de debitat comedii romantice și... Doamne, Ol, ești 
așa o idioată. Dar ești o idioată adorabilă și ești idioata 
mea. A scuturat din cap, nevenindu-i să creadă, dar a 
strâns genunchiul lui Olive cu mâna și l-a privit pe Malcolm. 
Stai. Chestia ta cu Rodrigues e reală? Sau vă prefaceți că v- 
o trageţi pentru ca un judecător să îi acorde custodia finilor 
lui, care au rămas recent orfani? 

— Ce avem noi e foarte real. Zâmbetul lui Malcolm era 
încrezut. Ne-o tragem ca iepurii. 

— Fantastic. Ei bine, Ol, o să mai vorbim despre asta. O 
să mai vorbim mult despre asta. Probabil o să vorbim 


despre cea mai măreaţă poveste de dragoste falsă a 
secolului douăzeci și unu tot mileniul care vine, dar pentru 
moment ar trebui să ne concentrăm pe Tom, iar faptul că tu 
și Adam sunteţi sau nu împreună nu schimbă nimic. Tot 
cred că ar vrea să știe. 

Eu aș vrea să știu. Ol, dacă lucrurile ar sta invers, dacă 
tu ai fi cea care ar risca să piardă ceva, iar Adam ar fi cel 
care ar fi fost hărtuit sexual... 9 

— Nu am fost. 

— Ba da, Ol, ai fost. 

Privirea lui Anh era sinceră, îi pătrundea în ochi, iar Olive 
și-a dat seama atunci de enormitatea a ceea ce se 
întâmplase. De ceea ce făcuse Tom. 

A inspirat sacadat. 

— Dacă lucrurile ar sta invers, aș vrea să știu. Dare 
diferit. 

— De ce e diferit? 

„Pentru că eu sunt îndrăgostită de Adam. El nu e 
îndrăgostit de mine.” Olive și-a masat tâmplele, încercând 
să gândească, în pofida durerii tot mai intense de cap. 

— Nu vreau să-l văduvesc de ceva ce iubește. Adam Îl 
respectă și-l admiră pe Tom, și știu că Tom i-a luat 
apărarea lui Adam în trecut. Poate e mai bine pentru el să 
nu știe. 

— Dacă ar exista o modalitate să aflăm ce ar prefera 
Adam, a spus Malcolm. 

Olive a pufnit drept răspuns. 

— Mada. 

— Dacă ar exista cineva care-l cunoaște foarte bine pe 
Adam, pe care să-l putem întreba, a spus Malcolm, de data 
asta mai tare. 

— Mda, a repetat Anh, ar fi grozav. Dar nu există, așa... 

— Dacă ar fi cineva în această încăpere care a început 
recent să se vadă cu cel mai apropiat prieten al lui Adam, 
de aproape trei decenii, aproape că a ţipat Malcolm, plin de 
indignare pasiv-agresivă, ceea ce le-a făcut pe Anh și Olive 
să schimbe o privire cu ochii căscaţi. 

— Holden! 


— Ai putea să-i ceri sfatul lui Holden! 

Malcolm a pufnit. 

— Voi două puteţi fi atât de deștepte, dar, totodată, atât 
de încete la minte. 

Olive și-a amintit deodată ceva. 

— Holden îl urăște pe Tom. 

— Ha? De ce-l urăște? 

— Nu știu. A ridicat din umeri. Adam a clasat-o ca pe o 
ciudățenie de personalitate a lui Holden, dar... 

— Hei. Personalitatea bărbatului meu e perfectă. 

— Poate e vorba despre altceva? 

Anh a dat din cap energic. 

— Malcolm, unde poate Olive să-l găsească pe Holden în 
clipa asta? 

— Nu știu. Dar... s-a bătut peste telefon cu un rânjet 
încrezut, se întâmplă să am numărul lui de telefon chiar 
aici. 

Holden (sau Holden-Fundrotund, cum îl salvase Malcolm 
în telefon) tocmai își încheia prezentarea. Olive a prins 
ultimele cinci minute - ceva despre cristalografie ce nici nu 
a înţeles, nici nu ar fi vrut să înţeleagă - și nu a fost deloc 
surprinsă să constate că era un vorbitor charismatic și 
plăcut. L-a abordat pe podium odată ce a terminat de 
răspuns la întrebări, iar el a zâmbit când a observat-o 
urcând treptele, părând sincer fericit s-o vadă. 

— Olive. Noua mea colegă de cameră prin alianţă! 

— Da. Așa. Mmm, grozavă prelegere. Și-a ordonat să nu- 
și mai frământe mâinile. Voiam să-ţi pun o întrebare. 

— Este despre acizii nucleici din al patrulea slide? Pentru 
că am bătut câmpii cu multă graţie printre ei. Studenta 
mea la doctorat a realizat schema, iar ea e mult mai 
deșteaptă decât mine. 

— Nu. Întrebarea este despre Adam. 

Expresia lui Holden s-a luminat. 

— Ei bine, de fapt, este despre Tom Benton. 

Acum, expresia i s-a întunecat la fel de repede. 

— Ce e cu Tom? 

Corect. Ce voia să întrebe despre Tom, mai exact? Olive 


nu era chiar sigură cum să abordeze subiectul. Nu era nici 
măcar sigură ce voia să întrebe. Sigur, ar fi putut să-și 
vomite întreaga poveste de viaţă în faţa lui Holden și să-l 
implore să rezolve situaţia pentru ea, dar cumva nu părea o 
idee bună. Și-a stors creierii o clipă, apoi a întrebat: 

— Ştiai că Adam se gândește să se mute la Boston? 

— Da. Holden a dat ochii peste cap și a arătat spre 
ferestrele înalte. Pe cer erau niște nori uriași, de rău augur, 
care amenințau să explodeze într-o ploaie torențială. 
Vântul, deja rece în luna septembrie, scutura un nuc 
american singuratic. Cine ar vrea să se mute aici din 
California? a spus el pe un ton batjocoritor. 

Lui Olive îi plăcea ideea de anotimpuri, dar nu și-a 
exprimat preferința. 

— Crezi... Crezi că ar fi fericit aici? 

Holden a studiat-o intens timp de un minut. 

— Ştii, deja erai fata mea favorită dintre iubitele lui 
Adam - nu că ar fi fost așa de multe; ești singura care ar 
putea intra în competiţie cu modelarea computaţională cam 
peste un deceniu - dar întrebarea ţi-a adus premiul întâi pe 
viață. S-a gândit la chestiune o clipă. Cred că Adam ar 
putea fi fericit aici - în felul lui, bineînţeles. Fericit în felul lui 
deprimant, lipsit de entuziasm. Dar da, fericit. Cu condiţia 
să fii și tu aici. 

Olive a trebuit să se abţină ca să nu pufnească. 

— Cu condiţia ca Tom să se poarte frumos. 

— De ce spui asta despre Tom? Nu... Nu vreau să-mi 
bag nasul, dar mi-ai spus să fiu atentă cu el la Stanford. Nu- 
ţi place de el? 

Holden a oftat. 

— Nu e că nu-mi place de el - chiar dacă nu-mi place. 
Mai de-grabă nu am încredere în el. 

— Totuși, de ce? Adam mi-a spus despre lucrurile pe 
care le-a făcut Tom pentru el când îndrumătorul lui a fost 
abuziv. 

— Vezi tu, de aici vine o mare parte a lipsei mele de 
încredere. Holden și-a mușcat buza de jos, ca și cum ar fi 
vrut să se hotărască dacă să continue sau nu. A intervenit 


Tom ca să-i salveze curul lui Adam de nenumărate ori? 
Sigur. Neîndoielnic. Dar, în primul rând, cum au apărut 
aceste ocazii? îndrumătorul nostru era o mare figură, dar 
nu era obsedat de control. Când a venit în laborator, era 
prea preocupat să fie un nesimţit faimos, ca să știe ce se 
întâmpla în laborator zi de zi. Motiv pentru care avea post- 
doctoranzi, ca Tom, care să fie mentori pentru studenți, ca 
Adam și ca mine, și care conduceau de fapt laboratorul. Și 
totuși, îndrumătorul știa despre fiecare dintre micile greșeli 
ale lui Adam. Venea la fiecare câteva săptămâni, îi spunea 
lui Adam că e o fiinţă umană ratată pentru lucruri minore, 
pentru că încurca reactivii sau fiindcă scăpa o eprubetă, 
după care Tom, post-doctorandul în care îndrumătorul 
nostru avea cea mai multă încredere, intervenea în mod 
public în apărarea lui Adam și-l scotea din situația 
respectivă. Schema era ciudat de specifică și se întâmpla 
numai cu Adam, care era de departe studentul cel mai 
promiţător din programul nostru. Destinat măreției și așa 
mai departe. La început am fost puţin suspicios că Tom îl 
sabota pe Adam în mod intenţionat. Dar în ultimii ani m-am 
întrebat dacă ceea ce voia nu era cumva cu totul altceva... 

— l-ai spus lui Adam? 

— Da. Dar nu am avut dovezi, iar Adam... ei bine, îl 
cunoști. Este loial la modul încăpățânat, neclintit, și îi era 
destul de recunoscător lui Tom. S-a scuturat. Au sfârșit-o 
devenind amici și au fost prieteni apropiaţi de atunci. 

— Te-a deranjat? 

— Nu în sine. Imi dau seama că aș putea părea gelos pe 
prietenia lor, dar adevărul este că Adam a fost întotdeauna 
prea concentrat și încăpățânat ca să aibă mulţi prieteni. Am 
fost fericit pentru el, cu adevărat. Dar Tom... 

Olive a dat din cap. Da. Tom. 

— De ce ar face asta? Răzbunarea asta ciudată pe 
Adam? 

Holden a oftat. 

— Asta este motivul pentru care Adam mi-a respins 
îngrijorările. De fapt, nu există un motiv evident. Adevărul e 
că nu cred că Tom îl urăște pe Adam. Sau, cel puţin, nu 


cred că e așa de simplu. Dar cred că Tom este deștept și 
foarte, foarte viclean. Că e vorba probabil și despre niște 
invidie, ceva dorinţă de a profita de Adam, poate de a-l 
controla și de a avea putere asupra lui. Adam are tendința 
de a-și minimaliza realizările, dar este unul dintre cei mai 
buni oameni de stiintă ai generaţiei noastre. Să ai influenţă 
asupra lui este un privilegiu, și nu unul neînsemnat. 

— Da. 

Olive a dat din nou din cap. Întrebarea pentru care 
venise începea să capete formă în mintea ei. 

— Știind toate astea - cum este Tom, de fapt - dacă ai 
avea dovada, i-ai arăta-o lui Adam? 

Spre meritul lui, Holden nu a întrebat care era dovada, 
sau dovada a ce. A scanat fața lui Olive cu o expresie 
gânditoare, clară, iar când a vorbit, și-a ales cuvintele cu 
mare grijă. 

— Nu pot răspunde la această întrebare în locul tău. Nu 
cred că ar trebui. A bătut darabana pe podium cu degetele, 
ca și cum ar fi fost adâncit în gânduri. Dar vreau să-ţi spun 
trei lucruri. Pe primul probabil deja îl știi: Adam este în 
primul rând, și mai mult decât orice, un om de știință. Eu la 
fel, și tu la fel. Și știința de calitate se poate întâmpla numai 
când tragi concluzii bazate pe dovezile existente - nu doar 
pe cele care sunt ușoare sau care îţi confirmă ipoteza. Nu 
ești de acord? 

Olive a dat din cap, iar el a continuat. 

— Al doilea lucru, de care s-ar putea să fii sau nu 
conștientă, pentru că are legătură cu politicile și cu mediul 
academic, care nu sunt ușor de înțeles pe de-a-ntregul 
până când nu participi la întâlniri de cinci ore cu corpul 
profesoral o dată la două săptămâni. Dar uite care e treaba: 
colaborarea dintre Tom și Adam este într-o mai mare 
măsură în beneficiul lui Tom decât al lui Adam. Acesta e 
motivul pentru care Adam este cercetătorul principal al 
finanțării care le-a fost acordată. Tom este... ei bine, poate 
fi înlocuit. Nu mă înţelege greșit, este un cercetător foarte 
bun, dar cea mai mare parte a faimei i se trage de la faptul 
că a fost omul de încredere al fostului nostru îndrumător. A 


moștenit un laborator care deja era o mașinărie bine unsă 
și l-a menținut funcţional. Adam și-a creat singur linia de 
cercetare de la zero, dar cred că tinde să uite cât de bun 
este. Ceea ce probabil e mai bine, pentru că și așa este 
destul de nesuferit. A pufnit. Îți imaginezi cum ar fi dacă ar 
avea și un ego mare? 

Olive a râs la această idee, iar sunetul a ieșit ciudat de 
umed. Când și-a ridicat mâinile la obraji, nu a fost surprinsă 
că erau uzi. Aparent, să plângă în tăcere era noua ei stare 
de referinţă. 

— Ultimul lucru, a continuat Holden, nederanjat de 
fântânile arteziene, este ceva ce probabil nu știi. A făcut o 
pauză. Adam a fost recrutat de multe instituţii în trecut. 
Multe. l-au fost oferiţi bani, poziţii de prestigiu, acces 
nelimitat la instalaţii și echipamente. Asta include și 
Harvardul - anul ăsta nu a fost prima lor încercare de a-l 
aduce. Dar a fost prima dată când a fost de acord să se 
prezinte la interviu. Și a hotărât asta numai după ce tu te-ai 
hotărât să lucrezi în laboratorul lui Tom. l-a aruncat un 
zâmbet blând, apoi s-a uitat în altă parte, începând să-și 
strângă lucrurile și să le bage în rucsac. Inţelege ce poţi din 
asta, Olive. 


Capitolul 20 


IPOTEZĂ: Oamenii care mă supără vor ajunge să 
regrete. 


Trebuia să mintă. 

Din nou. 

Devenea un fel de obicei, iar în timp ce a ţesut un plan 
elaborat pentru secretara departamentului de biologie de la 
Harvard, plan în care ea era un student doctorand al 
profesorului Carlsen, care avea nevoie imediată să îl 
localizeze pentru a-i transmite personal un mesaj crucial, și- 
a jurat că avea să fie ultima dată când mințea. Era prea 
stresant. Prea dificil. Nu merita presiunea pe care o punea 
asupra sănătăţii ei psihofizice și cardiovasculare. 


În plus, nu era deloc bună. Secretara departamentului 
nu a părut să creadă un cuvânt din ceea ce a spus Olive, 
dar trebuie să fi hotărât că nu era niciun pericol în a-i spune 
unde îl duseseră profesorii de la departamentul de biologie 
pe Adam la prânz - conform lui Yelp, un restaurant fițos 
care era la mai puţin de zece minute cu mașina. Olive și-a 
privit blugii rupţi și tenișii Converse lila și s-a întrebat dacă 
aveau s-o lase înăuntru. Apoi s-a întrebat dacă Adam avea 
să fie supărat. Apoi s-a întrebat dacă făcea o greșeală și 
dădea peste cap viaţa ei, a lui Adam, a șoferului de la Uber. 
A fost foarte tentată să schimbe destinaţia cu hotelul 
conferinţei, când mașina a tras la marginea trotuarului, iar 
șoferița - Sarah Helen, conform aplicaţiei - s-a întors către 
ea zâmbind. 

— Am ajuns. 

— Mulţumesc. 

Olive a început să se dea jos de pe scaunul pasagerului 
și a descoperit că nu-și putea mișca picioarele. 

— Eşti în ordine? a întrebat Sarah Helen. 

— Da. Doar că... 

— O să vomiţi la mine în mașină? 

Olive a scuturat din cap. Nu. Da. 

— Poate? 

— Nu face asta, sau îţi distrug ratingul. 

Olive a dat din cap și a încercat să se strecoare afară de 
pe banchetă. Picioarele ei încă nu răspundeau la comenzi. 

Sahar Helen s-a încruntat. 

— Hei, ce-i cu tine? 

— Eu doar... Avea un nod în gât. Trebuie să fac o 
chestie. Pe care nu vreau s-o fac. 

Sarah Helen a îngânat: 

— Chestia e legată de muncă sau de iubire? 

— Aăă... amândouă. 

— Bleah. Sarah Helen s-a scărpinat la nas. Dublă 
ameninţare. Poţi amâna? 

— Nu, nu prea. 

— Poţi ruga pe altcineva s-o facă pentru tine? 

— Nu. 


— Îţi poţi schimba numele, să-ţi cauterizezi amprentele, 
să intri în programul de protecţie a martorilor și să dispari? 

— Ăăă, nu sunt sigură. Deocamdată, nu sunt cetăţean 
american. 

— Atunci, probabil că nu. Poţi spune „la naiba“ și să 
suporţi consecinţele? 

Olive a închis ochii și s-a gândit la asta. Care ar fi fost, 
mai exact, consecințele dacă nu ar fi făcut ceea ce plănuia? 
în primul rând, Tom ar fi fost liber să fie în continuare 
nenorocitul care era. Și Adam nu ar fi știut niciodată că a 
fost folosit. Sar fi mutat la Boston. lar Olive nu ar fi avut 
niciodată ocazia de a mai vorbi cu el vreodată, și tot ce 
însemnase Adam pentru ea s-ar fi terminat... 

Cu o minciună. 

O minciună, după multe alte minciuni. Atât de multe 
minciuni spusese, atât de multe lucruri adevărate ar fi 
putut spune, dar n-o făcuse, numai fiindcă se temuse prea 
mult de adevăr, de a-i îndepărta pe oamenii la care ţinea. 
Numai din cauză căi fusese frică să nu-i piardă. Numai 
fiindcă își dorise să nu fie din nou singură. 

Ei bine, minciunile nu funcţionaseră prea bine. De fapt, 
în ultima vreme făcuseră de-a dreptul un rahat din toată 
situaţia. Atunci, venise vremea pentru planul B. 

Venise timpul să spună și niște adevăr. — Nu. Nu vreau 
să suport consecinţele. Sarah Helen a zâmbit. 

— Atunci, prietena mea, ai face bine să te duci să faci ce 
trebuie. A apăsat pe un buton, iar ușa pasagerului s-a 
descuiat cu un clic. Și ai face bine să-mi dai un rating 
perfect. Pentru ședința gratuită de psihoterapie. 

De data asta, Olive a reușit să iasă din mașină. l-a dat 
lui Sarah Helen un bacșiș de 150 la sută, a inspirat adânc și 
și-a croit drum spre restaurant. 


k 
L-a găsit imediat pe Adam. Era mare, la urma urmei, iar 


restaurantul nu, ceea ce a făcut căutarea foarte ușoară. Ca 
să nu mai vorbim că era împreună cu aproximativ zece 


oameni care arătau foarte tare ca niște profesori serioși de 
la Harvard. Și, desigur, Tom. 

Să mă ia naiba, s-a gândit ea, strecurându-se pe lângă 
gazda ocupată și mergând spre Adam. S-a gândit că 
paltonul ei roșu aprins din flanel avea să-i atragă atenţia, 
apoi avea să-i transmită prin gesturi să-și verifice telefonul 
și să-i scrie te rog, te rog, te rog să-mi dai cinci minute din 
timpul tău după ce termini întâlnirea. S-a gândit că cea mai 
bună opţiune era să-i spună în seara asta - interviul avea 
să fie a doua zi și ar fi putut să ia hotărârea în cunoștință de 
cauză. S-a gândit că planul ei avea să funcţioneze. 

Nu s-a gândit că Adam avea s-o observe în timp ce 
stătea de vorbă cu o tânără și frumoasă membră a corpului 
profesoral. Nu s-a gândit că avea să se oprească brusc din 
vorbit, că ochii aveau să i se caște și gura să se deschidă; 
că avea să bălmăjească „Scuzaţi-mă“, în timp ce o privea 
pe Olive, și să se ridice de la masă, ignorând privirile 
curioase care erau îndreptate către el; că avea să vină spre 
intrare, unde era Olive, cu pași lungi și repezi și cu expresie 
preocupată pe figură. 

— Olive, ești bine? a întrebat-o și... 

O. Vocea lui. Și ochii lui. Și felul în care i s-au ridicat 
mâinile, ca și cum ar fi vrut s-o atingă, ca să se asigure că 
era intactă și chiar era acolo - deși, chiar înainte ca 
degetele să i se înfășoare în jurul brațului ei, a ezitat și le-a 
lăsat să cadă în lateral. 

Asta i-a frânt puţin inima. 

— Sunt bine. A încercat să zâmbească, îmi... îmi pare 
rău că te-am întrerupt. Știu că e important, că vrei să te 
muţi la Boston, însă asta nu e potrivit. Dar e acum sau 
niciodată, și nu eram sigură dacă aș avea curajul să... 
Bătea câmpii. Așa că a inspirat adânc și s-a uitat din nou la 
el. Trebuie să-ţi spun ceva. Ceva ce s-a întâmplat. Cu... 

— Hei, Olive. 

Tom. Bineînțeles. 

— Bună, Tom. Olive a rămas cu privirea la Adam și nu s- 
a uitat la Tom. Nu merita să fie privit. Ne poţi lăsa puţin 
singuri? 


Îi putea distinge zâmbetul libidinos și artificial cu colţul 
ochiului. 

— Olive, știu că ești tânără și nu știi cum funcţionează 
lucrurile astea, dar Adam e aici la un interviu pentru o 
poziţie foarte importantă și nu poate pur și simplu... 

— Pleacă, a ordonat Adam, cu o voce scăzută și rece. 

Olive a închis ochii și a dat din cap, făcând un pas în 
spate. Bine. Era bine. Era dreptul lui Adam să nu vorbească 
cu ea. 

— Bine, îmi pare rău, eu... 

— Nu tu. Tom, lasă-ne. 

O, așa deci. Bine, atunci. 

— Frate, a spus Tom, părând amuzat, nu poţi să te ridici 
de la masă în mijlocul unei cine-interviu și să... 

— Pleacă, a repetat Adam. 

Tom a râs cu nerușinare. 

— Nu. Nu dacă nu vii cu mine. Suntem colaboratori, iar 
dacă tu te porți ca un nesimţit în timpul unui interviu cu 
departamentul meu din cauza unei studente căreia i-o 
tragi, asta va strica imaginii mele. Trebuie să te întorci la 
masă și... O fată drăguță ca tine ar trebui deja să știe cum 
merg lucrurile. Nu mă minți spunându-mi că nu ai ales o 
rochie așa de scurtă în beneficiul meu. Frumoase picioare, 
apropo, înțeleg de ce-și pierde Adam timpul cu tine. 

Nici Tom, nici Adam nu o văzuseră pe Olive scoțându-și 
telefonul sau apăsând play. Amândoi au fost nedumeriţi o 
clipă, derutaţi - auziseră în mod evident cuvintele, dar nu 
erau siguri de unde veneau. Până când înregistrarea a 
început din nou. 

Olive. Doar nu crezi că te-am acceptat în laboratorul 
meu pentru că ești bună, nu-i așa? 0 fată ca tine. Care și-a 
dat seama așa de repede că poate să avanseze în carieră 
dacă se regulează cu oameni de știință cunoscuți, de 
succes. Te-ai regulat cu Adam, nu-i așa? 

Amândoi știm că o să te culci și cu mine din același 
motiv. 

— Ce nai... 

Tom a făcut un pas în față, cu mâna întinsă, ca să apuce 


telefonul lui Olive. Nu a ajuns departe, pentru că Adam l-a 
împins cu o palmă în piept, făcându-l să se împleticească în 
spate câţiva pași. 

Încă nu se uita la Tom. Și nici la Olive. Se uita la 
telefonul ei cu o expresie întunecată, periculoasă și 
înfricoșător de nemișcată pe faţă. Probabil că Olive ar fi 
trebuit să fie speriată. Poate era, puţin. 

Vrei să-mi spui că ai crezut că rezumatul tău jalnic a fost 
selectat datorită calității și a importanței lui științifice? 
Cineva aici are o părere foarte bună despre propria 
persoană, având în vedere că cercetarea ei este inutilă, 
derivativă și că abia dacă poate lega două vorbe fără să se 
bâlbăie ca o idioată. 

— El a fost, a șoptit Adam. Avea vocea scăzută, abia o 
șoaptă, înșelător de calmă. Privirea era de nepătruns. Tom 
a fost motivul pentru care ai plâns. i 

Olive nu a putut decât să dea din cap. In fundal, vocea 
înregistrată a lui Tom continua. Vorbea despre cât de 
mediocră era Olive. Cum Adam nu ar fi crezut-o niciodată. 
O insulta. 

— E ridicol. Tom se apropia din nou, încercând să ia 
telefonul. Nu sunt sigur care e problema nenorocitei ăsteia, 
dar în mod evident... 

Adam a explodat cu o asemenea viteză, încât Olive nici 
măcar nu l-a văzut când sa mişcat. La un moment dat 
stătea în fața ei, în următorul moment îl lipea pe Tom de 
perete. 

— O să te omor, a scrâșnit el din dinți, puțin mai mult 
decât un mormăit. Dacă mai spui un singur cuvânt despre 
femeia pe care o iubesc, dacă numai te gândești la ea, o să 
te omor. 

— Adam, abia a putut să mai articuleze Tom, înecându- 
se. 

— De fapt, o să te omor oricum. 

Oamenii alergau spre ei. Recepţionista, un chelner, 
câţiva profesori de la masa lui Adam. Formau o mulțime, 
țipând derutaţi și încercând să-l elibereze pe Tom din 
strânsoarea lui Adam - fără succes. 


Mintea lui Olive s-a dus la momentul în care Adam 
împinsese camioneta lui Cherie și, într-un moment de 
isterie, aproape a râs. Aproape. 

— Adam, a strigat ea. 

Vocea abia i se auzea în haosul din jur, dar a ajuns până 
la el. S-a întors să o privească, și în ochii lui se reflecta un 
întreg univers. 

— Adam, nu, a șoptit ea. Nu merită. 

Adam a făcut un pas în spate și i-a dat drumul lui Tom. 
Un domn mai în vârstă - probabil un rector de la Harvard - 
a început să-i ceară explicaţii, să-i spună cât de 
inacceptabil era comportamentul lui. Adam l-a ignorat pe el 
și pe restul lumii. Sa dus direct la Olive și... 

L-a luat capul în braţe cu ambele mâini, degetele i-au 
alunecat în părul ei și a ţinut-o strâns în timp ce și-a lipit 
fruntea de fruntea ei. Era cald și mirosea a el, a siguranţă și 
acasă. Degetele mari ale lui Adam au șters mizeria 
lacrimilor de pe obrajii ei. 

— Îmi pare rău. Îmi pare așa de rău. Nu am știut și îmi 
pare rău, îmi pare rău, îmi pare rău... 

— Nu e vina ta, a reușit ea să bălmăjească, dar el nu 
părea s-o audă. 

— Îmi pare rău. Îmi.. 

— Doctore Carlsen, a bubuit o voce de bărbat din 
spatele lor, iar Olive a simțit corpul lui Adam rigidizându-se. 
Cer o explicație. 

Adam nu i-a dat nicio atenție bărbatului și a continuat s- 
o țină în brațe pe Olive. 

— Doctore Carlsen, a repetat bărbatul, este 
inacceptabil... 

— Adam, a șoptit Olive. Trebuie să-i răspunzi. 

Adam a expirat. Apoi a așezat un sărut lung pe fruntea 
lui Olive, înainte de a se dezlipi de ea. Când Olive a putut 
să-i arunce o privire, părea să arate mai mult ca el însuși. 

Calm. Furios pe întreaga lume. În control. 

— Trimite-mi imediat înregistrarea, i-a șoptit lui Olive. 

Ea a dat din cap, iar Adam s-a întors către bărbatul mai 
în vârstă care tocmai îl abordase. 


— Trebuie să stăm de vorbă. Între patru ochi. La 
dumneavoastră în birou? 

Celălalt bărbat părea șocat și jignit, dar a dat rigid din 
cap. In spatele lui, Tom se agita, iar Adam și-a încleștat 
falca. 

— Țineţi-l departe de mine. S-a întors către Olive înainte 
de a pleca, aplecându-se deasupra ei și coborându-și 
vocea. Palma lui caldă era pe cotul ei. O să mă ocup de 
asta, i-a spus. În ochii lui era ceva hotărât, cinstit. Olive nu 
se simţise niciodată mai în siguranţă sau mai iubită. Și apoi, 
vin să te găsesc și o să am grijă de tine. 


Capitolul 21 


IPOTEZĂ: Purtarea lentilelor de contact expirate 
va cauza infecții bacteriene și/sau fungice și va 
avea repercusiuni ce se vor întinde pe ani întregi. 


— Holden ţi-a trimis un mesaj. 

Olive și-a mutat privirea de la fereastră și s-a uitat la 
Malcolm, care își deconectase modul avion de la telefon în 
secunda în care aterizaseră la Charlotte pentru escală. 

— Holden? 

— Da. De fapt, e de la Carlsen. 

Inima i-a săltat în piept. 

— Și-a pierdut încărcătorul și nu poate să-ţi scrie, dar el 
și Holden sunt pe drum înapoi spre SFO”. 

A dat din cap, simțind un val de ușurare. Asta explica 
tăcerea lui Adam. Nu îi mai scrisese de cu o seară în urmă. 
Fusese îngrijorată că îl arestaseră și cântărea posibilitatea 
de a-și goli contul de economii ca să-i plătească cauţiunea. 
Toţi cei doisprezece dolari și șaisprezece cenți. 

— A. Unde au escală? 

— Nu au escală. Malcolm a dat ochii peste cap. Zbor 
direct. Ajung la SFO la zece minute după noi, deși abia 

acum pleacă de la Boston. Să-i ia naiba pe bogați. 

— Holden a zis ceva despre... 

Malcolm a scuturat din cap. 

— Avionul lor e pe punctul de a pleca, dar putem să-i 
așteptăm la SFO. Sunt sigur că Adam va avea niște noutăţi 
pentru tine. 

— Vrei numai să te giugiulești cu Holden, nu? 

Malcolm a zâmbit și și-a sprijinit capul de umărul ei. 

— Kalamata mea mă cunoaște foarte bine. 

Părea de necrezut că fusese plecată pentru mai puţin de 
o săptămână. Că tot haosul se desfășurase în doar câteva 
zile. Olive se simţea năucită, șocată din rărunchi, ca și cum 
creierul ei ar fi găfâit după ce ar fi alergat la maraton. Era 
obosită și voia să doarmă. li era foame și voia să mănânce. 
Era furioasă și voia să vadă că Tom primește ceea ce 
merită. Era anxioasă, iritată ca un nerv vătămat și voia o 
îmbrăţișare. De preferat, de la Adam. 

In San Francisco a împachetat paltonul care nu mai era 
util în geantă și s-a așezat pe ea. Și-a verificat telefonul 
pentru mesaje noi, în timp ce Malcolm s-a dus să cumpere 
o sticlă de cola dietetică. Erau mai multe mesaje de la Anh, 
care o contacta din Boston, și unul de la proprietarul clădirii 
în care locuia, prin care o anunţa că liftul nu funcţiona. A 
dat ochii peste cap, a trecut pe e-mailul academic și a găsit 
câteva mesaje necitite, marcate ca importante. 

A apăsat pe semnul exclamării roșu și a deschis unul 
dintre ele. 


Azi, 5.15 p.m. 

CĂTRE: Aysegul-AslanQstanford.edu 

CC: Olive-SmithQstanford.edu 

SUBIECT: Proiect pentru Cancerul 

Pancreatic 

Aysegul, 

Mulţumesc pentru că m-ai contactat. Am avut onoarea 
de a asista la prelegerea lui Olive de la SBD - am fost în 
aceeași grupă de prezentare - și am fost foarte 
impresionată de munca ei pentru găsirea instrumentelor de 


detectare timpurie a cancerului pancreatic. Mi-ar plăcea s-o 
am în laboratorul meu anul viitor! Poate putem vorbi la 
telefon toate trei în curând? 

Toate cele bune, 

Anna 

Olive a icnit. Și-a acoperit gura cu mâna și a deschis 
imediat un alt mail. 


Azi, 3.19 p.m. 

DE LA: Robert-GordonQumn.edu 

PENTRU: Aysegul-AslanQstanford.edu, 

Olive-SmithQstanford.edu 

SUBIECT: Proiect pentru Cancerul 

Pancreatic 

Doamnă profesoară Aslan, domnișoară Smith, 

Munca dumneavoastră în domeniul cancerului 
pancreatic este fascinantă și aș aprecia oportunitatea unei 
colaborări. Ar trebui să programăm o întâlnire pe zoom. 

R. 


Mai erau încă două e-mailuri. Patru, în total, de la 
cercetători în domeniul cancerului, toate răspunsuri la 
mesajul de introducere al profesoarei Aslan și care spuneau 
că le-ar fi plăcut s-o primească pe Olive în laboratoarele lor. 
A simţit un val de fericire așa de violent, încât aproape a 
ametit. 

— Oh, uite peste cine am dat. 

Olive s-a ridicat în picioare. Malcolm era acolo, ținându-l 
de mână pe Holden, și numai cu un pas în spate... 

Adam. Arăta obosit și frumos, și la fel de mare pe viu 
cum fusese în mintea ei în ultimele douăzeci și patru de 
ore. Uitându-se direct la ea. Olive și-a adus aminte 
cuvintele pe care le spusese cu o seară înainte în 
restaurant și a simţit cum îi ard obrajii, cum i se contractă 
pieptul, cum inima îi sare din piept. 

— Ascultă-mă, a început Holden să vorbească fără ca 
măcar să salute, noi patru. Întâlnire dublă. Diseară. 

Adam l-a ignorat și a venit lângă Olive. 


— Cum ești? a întrebat pe un ton scăzut. 

— Bine. Pentru prima dată după câteva zile, nu era o 
minciună. Adam era acolo. Și toate acele mesaje în cutia ei 
poștală. Tu? 

— Bine, a răspuns el cu jumătate de zâmbet. 

Olive a avut un sentiment ciudat că, la fel ca ea, nu 
minţea. Inima a început să-i bată chiar mai tare. 

— Ce ziceţi de chinezesc? a intervenit Holden. Tuturor 
ne place chinezescul? 

— Sunt OK cu chinezesc, a mormăit Malcolm, deși nu 
părea entuziasmat de ideea de întâlnire dublă, cel mai 
probabil, fiindcă nu voia să stea vizavi de Adam și să 
retrăiască trauma întâlnirilor comisiei consultative. 

— Olive? 

— Mmm, îmi place mâncarea chinezească. 

— Perfect. Și lui Adam la fel, așa că... 

— Nu ies la masă, a spus Adam. 

Holden s-a încruntat. 

— De ce? 

— Am lucruri mai bune de făcut. 

— Cum ar fi? Vine și Olive. 

— Las-o în pace pe Olive. E obosită și suntem ocupați. 

— Am acces la calendarul tău Google, nesimţitule. Nu 
ești ocupat. Dacă nu vrei să pierzi timpul cu mine, poţi să fii 
sincer. 

— Nu vreau să pierd timpul cu tine. 

— Rahat cu ochi ce ești. După săptămâna pe care 
tocmai am avut-o. Și de ziua mea. 

Adam s-a repliat ușor. 

— Ce? Nu e ziua ta. 

— Ba da, este. 

— Ziua ta e pe zece aprilie. 

— Chiar este? 

Adam a închis ochii, scărpinându-se la frunte. 

— Holden, am vorbit zilnic în ultimii douăzeci și cinci de 
ani și am fost la cel puţin cinci dintre petrecerile tale cu 
tematică Power Rangers. Ultima a fost când ai împlinit 
șaptesprezece ani. 


Malcolm a încercat să-și acopere râsul tușind. 

— Știu când e ziua ta. 

— Ai știut întotdeauna greșit, dar eu am fost prea drăguţ 
ca să-ţi spun. A pus o palmă pe umărul lui Adam. Deci, 
chinezesc, ca să sărbătorim binecuvântarea nașterii mele? 

— De ce nu thailandez? a intervenit Malcolm, 
adresându-i-se lui Holden și ignorându-l pe Adam. 

Holden s-a văicărit puţin și a început să spună ceva 
despre lipsa larvelor bune la Stanford, ceva ce lui Olive i s- 
ar fi părut interesant în mod normal, doar că... 

Adam se uita la ea din nou. De la câţiva centimetri 
deasupra capetelor lui Holden și Malcolm, Adam se uita la 
ea cu o expresie care era pe jumătate apologetică, 
jumătate enervată și... foarte intimă, cinstit vorbind. Ceva 
familiar, ce mai împărtășiseră. Olive a simţit cum ceva în 
interiorul ei se topește și a sufocat senzaţia cu un zâmbet. 

Dintr-odată, ideea cinei a părut grozavă. 

Va fi distractiv, a mimat către Adam în timp ce Holden și 
Malcolm erau ocupați să se certe dacă ar fi trebuit să 
încerce noul loc cu burgeri. 

Va fi chinuitor, a mimat la rândul lui, abia despărțindu-și 
buzele, cu un aer resemnat și bosumflat, și așa de 
încântător, de Adam, încât Olive nu a putut să se abţină să 
nu izbucnească în râs. 

Holden și Malcolm s-au oprit din ceartă și s-au întors 
către ei. 

— Ce? 

— Nimic, a spus Olive, iar colțul gurii lui Adam se curba 
și el în sus. 

— De ce râzi, Ol? 

Olive a deschis gura pentru a se apăra, dar Adam i-a 
luat-o înainte. 

— Bine. Mergem. A folosit persoana întâi plural, ca și 
cum el și Olive ar fi fost „noi“, ca și cum nu ar fi fost vorba 
de nicio prefăcătorie până la urmă între ei, iar inima lui 
Olive s-a ridicat în gât. Dar sunt scutit de orice ieșiri legate 
de ziua de naștere tot anul viitor. De fapt, să fie doi ani. ȘI 
drept de veto pentru noul loc cu burgeri. 


Holden a dat cu pumnul în aer, apoi s-a încruntat. 

— De ce veto la burgeri? 

— Pentru că, a spus el, cu privirea la Olive, burgerii au 
gust de picioare. 

— Ar trebui să începem discutând despre lucrul cel mai 
evident, a spus Holden, mestecând aperitivele pe care le 
primiseră din partea casei, iar Olive s-a tensionat pe loc. Nu 
era sigură că voia să discute situaţia legată de Tom cu 
Malcolm și Holden înainte de a vorbi singură cu Adam. 
După cum s-a dovedit, nu ar fi trebuit să se îngrijoreze. Și 
anume, faptul că Malcolm și Adam se urăsc reciproc. 

Alături de Olive în separeu, Adam s-a încruntat din 
cauza confuziei. Malcolm, care stătea vizavi de Olive, și-a 
acoperit fața cu palmele. 

— Am aflat din surse sigure, a continuat Holden 
neabătut, că Adam a calificat experimentele lui Malcolm 
drept neglijente și o risipă a fondurilor pentru cercetare în 
timpul unei întâlniri a comisiei, iar Malcolm a fost jignit de 
aceste afirmaţii. Acum, Adam, i-am spus lui Malcolm că 
probabil doar aveai o zi proastă - poate unul dintre 
studenţii tăi despărțise un infinitiv într-un e-mail sau poate 
că salata ta de rucola nu fusese suficient de organică. Ai 
ceva de spus în apărarea ta? 

— Aăă... încruntarea lui Adam s-a adâncit, la fel ca 
palma peste faţă a lui Malcolm. Holden a așteptat atent un 
răspuns, iar Olive a urmărit întreaga desfășurare a 
evenimentului, întrebându-se dacă ar fi fost bine să-și ia 
telefonul și să filmeze acest accident de mașină. Nu am 
nicio amintire legată de această întâlnire a comisiei. Deși 
sună ca fiind vorbele mele. 

— Grozav. Acum spune-i lui Malcolm că nu a fost nimic 
personal, ca să putem trece mai departe și să mâncăm 
niște orez prăjit. 

— O, Doamne, a bălmăjit Malcolm. Holden, te rog. 

— Nu mănânc orez prăjit, a spus Adam. 

— Tu poţi mânca bambus crud, în timp ce oamenii 
normali mănâncă orez prăjit. Dar, în această clipă, iubitul 
meu crede că iubitul celei mai bune prietene a lui și cel mai 


bun prieten al iubitului lui are ceva cu el, iar asta îmi strică 
stilul de întâlniri duble, așa că, te rog. 

Adam a clipit lent. 

— Cel mai bun prieten? 

— Adam. Holden a arătat cu degetul mare spre feţele pe 
care le făcea Malcolm. Acum, te rog. 

Adam a oftat din greu, dar s-a întors către Malcolm. 

— Orice aș fi spus sau făcut, nu a fost personal. Mi s-a 
spus că pot fi inutil de antagonist. Inabordabil. 

Olive nu a apucat să vadă reacţia lui Malcolm. Pentru că 
era ocupată să studieze ușoara curbură a buzelor lui Adam, 
care devenise aproape un zâmbet când s-a uitat la Olive și 
i-a întâlnit privirea. Pentru o clipă, scurta secundă în care i- 
a menţinut privirea înainte să se uite în altă parte au fost 
numai ei doi. Și acest soi de trecut pe care îl împărtășeau, 
stupidele lor glume personale și felul în care se tachinau în 
soarele verii târzii. 

— Perfect. Holden a bătut din palme, deranjant de tare. 
Pachețele de primăvară la aperitiv, da? 

Cina asta era o idee bună. Această seară, această masă, 
acest moment. Faptul că stătea alături de Adam, mirosul 
proaspăt de ploaie, petele întunecate de pe bluza lui 
Hanley, cenușie, de la furtuna care începuse exact pe când 
ei se strecurau în restaurant. Aveau de vorbit mai târziu, să 
poarte o conversaţie serioasă despre Tom și despre multe 
alte lucruri. Dar pentru moment era așa cum fusese 
întotdeauna pentru ei: ca și cum s-ar fi strecurat în rochia 
preferată, una pe care o crezuse pierdută în dulapul ei, 
numai ca să descopere că era la fel de confortabilă cum 
obișnuia să fie. 

— Vreau pacheţele de primăvară. S-a uitat la Adam. 
Părul lui începea să fie lung din nou, așa că a făcut ceea ce 
părea natural: s-a întins și i-a turtit vârtejul. O să ghicesc la 
nimereală și o să presupun că urăşti pacheţelele de 
primăvară, la fel cum urăști toate lucrurile bune din lume. 

A mimat din buze „deșteapto“ spre ea exact în timp ce 
chelnerul le-a adus apa și a așezat meniurile pe masă. Trei 
meniuri, ca să fim exacţi. Holden și Malcolm au luat câte 


unul, iar Olive și Adam au schimbat o privire expresivă și |- 
au apucat pe cel care rămăsese. Funcţiona perfect: Adam l- 
a înclinat în așa fel încât secţiunea vegetariană să fie pe 
partea lui, iar toate felurile de antreuri prăjite, pe partea ei. 

A fost o coincidentă fericită, care a făcut-o să râdă. 

Adam a bătut cu degetul peste secțiunea de băuturi. 

— Uitaţi-vă la această abominaţie, a șoptit el, cu buzele 
aproape de urechea ei - un puf de aer fierbinte, intim și 
plăcut în aerul condiţionat răcoros. 

Olive a zâmbit. 

— Nu cred. 

— Oribil. 

— Minunat, vrei să spui. 

— Nu vreau să spun asta. 

— Asta este noul meu restaurant preferat. 

— Nici măcar n-ai încercat încă. 

— Va fi spectaculos. 

— Va fi îngrozitor... 

Cineva și-a dres vocea, amintindu-le că nu erau singuri. 
Malcolm și Holden se holbau amândoi - Malcolm cu o 
expresie suspicioasă, perspicace, iar Holden zâmbind în 
cunoștință de cauză. 

— Despre ce e vorba? 

— Oh. Obrajii lui Olive s-au încălzit puţin. Nimic. Doar că 
au ceai cu perle de tapioca și cu aromă de plăcintă cu 
dovleac. 

Malcolm s-a prefăcut că-i vine să vomite. 

— Bleah, Ol. Scârbos. 

— Taci din gură. 

— Sună grozav. Holden a zâmbit și s-a sprijinit de 
Malcolm. Ar trebui să împărțim unul. 

— Poftim? 

Olive a încercat să nu râdă de expresia îngrozită a lui 
Malcolm. 

— Nu-l porni pe Malcolm pe tema aromă de plăcintă cu 
dovleac, i-a spus lui Holden într-o șoaptă exagerată. 

— O, la naiba. 

Holden s-a strâns de piept într-o expresie prefăcută de 


teroare. 

— Asta e o chestiune serioasă. Malcolm ia dat drumul 
meniului pe masă. Aroma de plăcintă cu dovleac este 
mătreața satanei, prevestitorul apocalipsei și are gust de 
fund - nu la modul plăcut. Adam a dat încet din cap de 
lângă Olive, profund impresionat de tirada lui Malcolm. O 
singură băutură latte cu aromă de plăcintă cu dovleac are 
aceeași cantitate de zahăr pe care o găsești în cincizeci de 
Skittles, dar niciun pic de dovleac. Poţi să verifici. 

Adam s-a holbat la Malcolm cu o expresie foarte 
asemănătoare cu admiraţia. Holden i-a întâlnit privirea lui 
Olive și i-a spus la modul conspirativ: 

— Băieţii noștri au așa de multe în comun. 

— Așa e. Cred că să urască întregi categorii inofensive 
de mâncare este o trăsătură de personalitate. 

— Aroma de plăcintă cu dovleac nu e inofensivă. Este o 
bombă de zahăr radioactivă și copleșitoare, care își croiește 
calea în orice fel de produs, și este de una singură 
responsabilă pentru extincţia focilor hawaiiene. Și tu - a 
arătat cu degetul spre Holden - mergi pe o gheață subțire. 

— Ce... de ce? 

— Nu pot să mă văd cu cineva care nu-mi respectă 
poziţia vizavi de aroma de plăcintă cu dovleac. 

— Sincer vorbind, nu e o poziţie foarte respectabilă - 
Holden a observat privirea lui Malcolm și a ridicat mâinile 
într-o atitudine defensivă. Nu am știut, iubitule. 

— Ar fi trebuit să știi. 

Adam a pocnit din limbă, amuzat. 

— Da, Holden. Descurcă-te mai bine. 

S-a lăsat pe spate, iar umărul lui s-a frecat de umărul lui 
Olive. Holden i-a arătat degetul mijlociu. 

— Adam cunoaște și respectă poziţia lui Olive vizavi de 
burgeri, iar ei nici măcar nu sunt... Orice ar fi fost Malcolm 
gata să spună, a avut inspiraţia să se oprescă. Ei bine, dacă 
Adam știe, ar trebui și tu să știi despre aroma de plăcintă 
cu dovleac. 

— Adică, nu era Adam un bou până acum douăsprezece 
secunde? 


— Cum se schimbă lucrurile, a șoptit Adam. 

Olive s-a întins să-l ciupească, dar el a oprit-o, apucând- 
o cu mâna de încheietură. 

Diabolic, a mimat către el. Adam a zâmbit doar 
răutăcios, studiindu-i pe Malcolm și Holden cu puţin cam 
multă bucurie. 

— Haide. Nici măcar nu se poate compara, a spus 
Holden. Olive și Adam sunt împreună de ani buni. Noi ne- 
am întâlnit acum mai puţin de o săptămână. 

— Nu sunt împreună de ani, l-a corectat Malcolm, 
scuturând un deget către el. Mâna lui Adam era înfășurată 
în continuare în jurul încheieturii lui Olive. Au început să se 
vadă cu o lună înaintea noastră. 

— Nu, a insistat Holden. Lui Adam îi plăcea de ea de 
secole. Probabil i-a studiat în secret obiceiurile alimentare 
și a alcătuit șaptesprezece baze de date, a construit 
algoritmi pentru a prezice preferinţele ei culinare... 

Olive a izbucnit în râs. 

— Nu-i adevărat. A luat o gură de apă, zâmbind în 
continuare. Abia am început să fim împreună. La începutul 
semestrului. 

— Da, dar vă cunoșteaţi de mai devreme. 

Holden se încrunta. V-aţi întâlnit în anul dinainte să-ți 
începi doctorantura, când ai venit pentru interviu, și de 
atunci e fixat pe tine. 

Olive a scuturat din mână râzând, întorcându-se către 
Adam ca să se amuze împreună. El părea... altfel. Îngrijorat, 
poate, sau apologetic, sau resemnat. Panicat? Și uite-așa, 
în restaurant s-a lăsat tăcerea. Răpăitul ploii pe ferestre, 
sporovăială oamenilor, clinchetul tacâmurilor - toate s-au 
estompat; podeaua s-a înclinat, s-a scuturat puţin, și aerul 
condiționat a devenit puţin prea rece. La un moment dat, 
degetele lui Adam dăduseră drumul încheieturii ei. 

Olive s-a gândit la incidentul din baie. Ochii care o 
usturau și obrajii uzi, mirosul de reactiv și de piele curată 
de bărbat. Imaginea tulbure a unei siluete întunecate stând 
în faţa ei și vocea lui profundă, liniștitoare, amuzată. Panica 
de a avea douăzeci și trei de ani și a nu avea nici cea mai 


vagă idee ce ar trebui să faci, unde ar trebui să te duci, 
care era alegerea cea mai bună. 

Motivul meu este suficient de bun pentru a mă înscrie la 
școala doctorală? 

Este cel mai bun. 

Dintr-odată, lucrurile păruseră destul de simple. 

Fusese Adam, la urma urmei. Olive avusese dreptate. 

Lucrul în legătură cu care se înșelase fusese 
presupunerea că el nu și-o amintea. 

— Da, a spus ea. Nu mai zâmbea. Adam se uita în 
continuare la ea. Presupun că ai dreptate. 

IPOTEZĂ: Când am de ales între varianta A (să 
spun o minciună) și varianta B (să spun adevărul), 
o voi sfârși în mod inevitabil... 

Nu. Nu de data asta. 


Olive nu avea nicio îndoială că poveștile lui Holden erau 
mult exagerate și rezultatul unor ani buni de ateliere de 
comedie, dar chiar și-așa, nu se putea abţine să nu râdă 
mai tare decât o făcuse înainte. 

— Și sunt trezit de apa asta care curgea peste mine... 

Adam a dat ochii peste cap. 

— A fost o picătură. 

— Și mă întreb de ce plouă în cabană, când îmi dau 
seama că vine de la patul de sus și că Adam, care avea 
vreo treisprezece ani atunci... 

— Șase. Aveam șase ani, iar tu aveai șapte. 

— Făcuse pipi în pat, iar urina se scurgea prin saltea pe 
mine. 

Olive și-a acoperit gura cu mâna, fără să reușească de 
fapt să-și ascundă amuzamentul - la fel cum nu reușise 
când Holden povestise că un pui de dalmaţian îl mușcase 


odată pe Adam prin blugi sau că fusese votat „cel mai 
probabil să-i facă pe oameni să plângă“ în albumul ultimului 
an de scoală. 

Cel puțin Adam nu fusese jenat și nici pe departe la fel 
de supărat cum păruse după ce Holden vorbise despre cum 
suferise după Olive. Ceea ce explica... multe lucruri. 

Totul, poate. 

— Frate. Șase ani, a scuturat Malcolm din cap și și-a 
șters ochii. 

— Eram bolnav. 

— Totuși. Pare cam târziu ca să ai un accident? 

Adam s-a uitat pur și simplu la Malcolm până când 
acesta și-a coborât privirea. 

— E, poate nu chiar așa târziu, de fapt, a murmurat el. 

Lângă casa de marcat era un bol mare de prăjituri cu 
răvașe. Olive l-a observat pe drum când ieșea din 
restaurant, a scos un chiţăit de încântare și și-a scufundat 
mâna în el ca să pescuiască patru pacheţele de plastic. Le- 
a dat câte unul lui Holden și lui Malcolm și a mai întins unul 
pentru Adam, cu un zâmbet poznaș pe față. 

— Le urăști, nu-i așa? 

— Nu. A acceptat prăjitura. Dar cred că au gust de 
polistiren. 

— Probabil au valori nutritionale similare, a mormăit 
Malcolm în timp ce ieșeau în umezeala răcoroasă a serii. 

In mod surprinzător, Adam și cu el își găseau multe 
lucruri în comun. 

Nu mai ploua, dar strada strălucea în lumina de sub un 
felinar; o briză delicată a foșnit frunzele, iar picături rătăcite 
de ploaie s-au împrăștiat pe jos. Aerul se simţea proaspăt, 
plăcut în plămânii lui Olive după orele petrecute în 
restaurant. Și-a lăsat în jos mânecile, frecându-și din 
greșeală mâna de abdomenul lui Adam. l-a zâmbit, cu un 
zâmbet jucăuș, apologetic; Adam a roșit și și-a mutat 
privirea. 

— „Cel care râde de propria persoană nu rămâne 
niciodată fără subiecte de râs.“ Holden a băgat în gură 
prăjitura, clipind din cauza mesajului pe care îl găsise. Simt 


așa, o răceală? Această prăjitură cu răvaș tocmai m-a 
criticat? 

— Așa se pare, a răspuns Malcolm. Al meu spune „De ce 
să nu-ţi oferi singur plăcere, în loc să aștepți pe altcineva să 
facă asta pentru tine?“ Cred că și răvașul meu te-a criticat, 
iubitule. 

— Ce e în neregulă cu seria asta? Holden a arătat cu 
degetul spre Adam și Olive. Ale voastre ce spun? 

Olive deja îl deschidea pe-al ei, ciugulind dintr-un colţ în 
timp ce scotea hârtia. Era banal, și totuși inima i-a sărit din 
piept. 

— Al meu e normal, l-a informat pe Holden. 

— Minti. 

— Nu. 

— Ce spune? 

— „Nu e niciodată prea târziu să spui adevărul*’. 

S-a scuturat și s-a întors ca să arunce ambalajul de 
plastic. În ultima clipă s-a hotărât să păstreze bucăţica de 
hârtie și a strecurat-o în buzunarul din spate al pantalonilor. 

— Adam, deschide-l pe-al tău. 

— Nt. 

— Haide. 

— Nu o să mănânc o bucată de carton ca să nu vă 
rănesc sentimentele. 

— Eşti un prieten de căcat. 

— În conformitate cu industria prăjiturelelor cu răvaș, tu 
eşti un iubit de căcat, aşa că... 

— Dă-l încoace, a intervenit Olive, smulgând prăjitura 
din mâna lui Adam. 

Parcarea era complet goală, în afară de mașinile lui 
Adam și Malcolm. Holden venise la aeroport cu Adam, dar 
el și cu Malcolm plănuiau să-și petreacă noaptea la 
apartamentul lui ca să-și plimbe câinele, pe Fleming. 

— Te duce Adam, da, Olive? 

— Nu e nevoie. Sunt mai puţin de zece minute pe jos 
până acasă. 

— Și geanta ta? 

— Nu e foarte grea, iar eu... s-a oprit dintr-odată, și-a 


mușcat buza pentru o clipă, în timp ce a contemplat 
variantele, apoi a simţit cum zâmbește, în același timp 
ezitant și cu un scop. De fapt, Adam mă conduce, nu? 

Adam a fost tăcut și de nepătruns pentru o clipă. Apoi a 
spus calm: 

— Desigur, strecurând cheile în buzunarul blugilor și 
bareta genţii lui Olive peste umăr. 

— Unde locuiești? a întrebat când Holden nu mai era 
aproape. 

Olive a făcut semn cu mâna. 

— Ești sigur că vrei să-mi duci geanta? Am auzit că e 
ușor să-ți strici spatele după ce ajungi la o anumită vârstă. 

Adam s-a uitat la ea, iar Olive a râs, intrând în cadență 
cu el în timp ce ieșeau din parcare. Strada era liniștită, cu 
excepția zgomotului făcut de tenișii ei Converse pe betonul 
ud și al mașinii lui Malcolm care a trecut pe lângă ei câteva 
secunde mai târziu. 

— Hei, a strigat Holden de la fereastra pasagerului, ce 
scria pe răvașul lui Adam? 

— Mmm. Olive s-a prefăcut că se uită la bileţel. Nu mare 
lucru. Doar „Holden Rodrigues, doctor în științe, este un 
ratat“. 

Malcolm a accelerat chiar când Holden îi arăta degetul 
lui Olive, izbucnească în râs. 

— Ce spune, de fapt? a întrebat Adam când au rămas 
singuri. 

Olive i-a întins fâșia mototolită de hârtie și a rămas 
tăcută în timp ce el a înclinat-o ca s-o citească în lumina 
felinarului. Nu a fost surprinsă când a văzut un mușchi 
contractându-se pe falca lui sau când a strecurat răvașul în 
buzunarul pantalonilor. La urma urmei, știa ce scria pe el. 

„Poţi să te îndrăgostești. Ai de cine.” 

— Putem vorbi despre Tom? a întrebat ea, ocolind o 
baltă. Nu trebuie, dar dacă putem... 

— Putem. Ar trebui. Olive a văzut cum Adam înghiţea în 
sec. Harvard o să-l concedieze, bineînţeles. Încă urmează 
să se hotărască asupra altor măsuri disciplinare. Au fost 
întâlniri până foarte târziu aseară. S-a uitat scurt la ea. Din 


cauza asta nu te-am sunat mai devreme. Coordonatorul 
Titlului IX de la Harvard ar trebui să te contacteze în scurt 
timp. 

— Bun. Și finanțarea ta? 

Falca i s-a încleștat. 

— Nu sunt sigur. O să găsesc o soluție... sau nu. Nu-mi 
pasă foarte tare în clipa asta. 

Asta a surprins-o. Însă apoi nu a mai surprins-o, când s-a 
gândit că implicaţiile profesionale ale trădării lui Tom nu ar 
fi avut cum să fie la fel de dureroase precum cele 
personale. 

— Îmi pare rău, Adam. Știu că era prietenul tău... 

— Nu era. Adam s-a oprit brusc în mijlocul străzii. S-a 
întors spre ea cu ochii de un căprui clar, intens. Habar n-am 
avut, Olive. Am crezut că-l cunosc, dar... Mărul lui Adam i s- 
a ridicat, apoi a coborât. Nu ar fi trebuit să am încredere în 
el în ceea ce te privește. Imi pare rău. 

A spus „în ceea ce te privește” ca și cum Olive ar fi fost 
ceva special, preţios pentru el. Comoara cea mai de preț. 
Lui Olive i-a venit să tremure, să râdă și să plângă în același 
timp. Era și fericită, și derutată. 

— Mi-a fost... Mi-a fost frică să nu te superi pe mine. 
Pentru că îţi stricam aranjamentele. Relaţia cu Tom și 
poate... poate că nu te-ai mai fi putut muta la Boston. 

El a scuturat din cap. 

— Nu-mi pasă. Nu ar putea să-mi pese mai puţin de 
toate astea. 

I-a susținut privirea îndelung, în timp ce gura părea să-i 
înghită restul cuvintelor. Dar nu a continuat, așa că Olive a 
dat din cap și s-a întors, începând din nou să meargă. 

— Cred că am găsit un alt laborator. Ca să-mi termin 
studiul. Unul mai aproape, așa că nu o să trebuiască să mă 
mut anul viitor. 

Și-a așezat părul după ureche și i-a zâmbit. Simţea o 
bucurie intrinsecă să-l aibă pe Adam alături de ea, o 
prezenţă atât de fizică și de netăgăduit. La un nivel primar, 
visceral, o cuprinsese o fericire euforică, pe care i-o aducea 
întotdeauna proximitatea lui. Dintr-odată, Tom a devenit 


ultimul lucru despre care voia să vorbească cu Adam. 

— A fost plăcută cina. Și apropo, ai avut dreptate. 

— Despre mâzga cu dovleac? 

— Nu, aia a fost minunată. Despre Holden. Chiar e 
insuportabil. 

— Începe să-ţi placă după zece ani, sau ceva de genul 
asta. 

— Chiar? 

— Nu. Nu chiar. 

— Bietul Holden. A lăsat să-i scape un râs discret. Nu ai 
fost singurul care și-a amintit, să știi. 

S-a uitat la ea. 

— Ce să-mi amintesc? 

— Întâlnirea noastră. Cea din baie, când am venit pentru 
interviu. 

Lui Olive i s-a părut că poate Adam a șovăit pentru o 
fracțiune de secundă. Sau poate că nu. Totuși, era o nuanţă 
de incertitudine în felul profund în care a tras aer în piept. 

— Chiar ţi-ai amintit? 

— Da. Doar că mi-a luat o vreme ca să-mi dai seama că 
tu erai. De ce nu ai spus nimic? 

Era așa curioasă ce se petrecuse în capul lui Adam în 
ultimele câteva zile, săptămâni, ani. lIncepea să-și 
imagineze puţin, dar unele lucruri... unele lucruri trebuia să 
i le clarifice. 

— Pentru că te-ai prezentat ca și cum nu ne-am mai fi 
întâlnit înainte. Lui Olive i sa părut că poate Adam roșise 
puţin. Poate nu. Poate era imposibil să-și dai seama, sub 
cerul fără nori și sub luminile galben-palid. Și mă... Mă 
gândisem la tine. Ani întregi. Și nu am vrut să... 

Nici nu-și putea imagina. Trecuseră unul pe lângă 
celălalt pe holuri, fuseseră la nenumărate simpozioane de 
cercetare ale departamentului și la seminarii împreună. Nu 
se gândise deloc la asta, dar acum... acum se întreba dacă 
el se gândise. 

Îi dădea înainte despre fata asta minunată de ani buni, 
dar era îngrijorat de faptul că erau în același departament, 
spusese Holden. 


Și Olive presupusese altceva. Se înșelase așa tare. 

— Nu era nevoie să minţi, știi, a spus ea, fără să acuze. 

Adam și-a aranjat breteaua rucsacului lui Olive pe umăr. 

— Nu am minţit. 

— Într-un fel, ai minţit. Prin omisiune. 

— Adevărat. Ești... Și-a strâns buzele. Ești supărată? 

— Nu, nu chiar. Nu e o minciună chiar așa de gravă. 

— Nu e? 

Olive și-a mușcat degetul mare o clipă. 

— Eu am spus minciuni mult mai grave. Și nici eu nu am 
spus nimic despre întâlnirea noastră, nici după ce am făcut 
legătura. 

— Totuși, dacă simţi că... 

— Nu sunt supărată, a spus cu blândeţe, pe un ton 
decisiv. S-a uitat la el, dorindu-și să înţeleagă. Încercând să- 
și dea seama cum să-i spună. Cum să-i arate. Sunt... în alte 
feluri. A zâmbit. Bucuroasă, de exemplu. Că ţi-ai amintit de 
mine, din ziua aceea. 

— Ești... O pauză. Ești foarte memorabilă. 

— Ha. Nu sunt, serios. Eram un nimeni - o parte dintr-o 
cohortă uriașă care venea. A pufnit și s-a uitat în jos la 
picioarele ei. 

Pașii ei trebuiau să fie mult mai rapizi ca să ţină pasul cu 
picioarele lui lungi. Am urât primul an. A fost așa stresant. 

Adam s-a uitat la ea surprins. 

— Îți aduci aminte prima ta prelegere la un seminar? 

— Da. De ce? 

— Prezentarea ta pentru lift - ai numit-o prezentare 
turbo-lift. Ai pus printre slide-uri o poză din The Next 
Generation. 

— O, da. A râs. Nu știam că ești fan Star Trek. 

— Am avut o fază. Și picnicul din anul acela, când ne-a 
plouat. Jucai Freeze Tag de multe ore cu copiii cuiva. Te 
iubeau - au trebuit pur și simplu să-l dezlipească pe cel mai 
mic de tine ca să-l bage în mașină. 

— Copiii doctorului Moss. S-a uitat la el curioasă. O briză 
ușoară i-a ciufulit părul, dar pe Adam nu a părut să-l 
deranjeze. Nu am crezut că-i plac copiii. De fapt, am crezut 


chiar opusul. 

Adam a ridicat o sprânceană. 

— Nu-mi plac tinerii de douăzeci și cinci de ani care se 
poartă ca niște bebeluși. Nu mă deranjează dacă chiar au 
trei ani. 

Olive a zâmbit. 

— Adam, faptul că știai cine sunt... A avut vreo legătură 
cu decizia de a te preface că te vezi cu mine? 

Pașii ei trebuiau să fie mult mai rapizi ca să ţină pasul cu 
picioarele lui lungi. Am urât primul an. A fost așa stresant. 

Adam s-a uitat la ea surprins. 

Olive a zâmbit. 

— Adam, faptul că știai cine sunt... A avut vreo legătură 
cu decizia de a te preface că te vezi cu mine? 

Cam o duzină de expresii i-au trecut peste faţă lui Adam 
când a încercat să găsească un răspuns, iar Olive nu a 
putut interpreta nici măcar una. 

— Voiam să te ajut, Olive. 

— Știu. Cred asta. S-a frecat cu degetele la gură. Dara 
fost vorba numai despre asta? 

Adam și-a strâns buzele. A expirat. A închis ochii și, 
pentru o fracțiune de secundă, a arătat de parcă i-ar fi fost 
smuls sufletul din piept. Apoi a spus resemnat: 

— Nu. 

— Nu, a repetat ea, gânditoare. Aici stau eu, apropo, a 
concluzionat ea, și a arătat spre o clădire înaltă din 
cărămidă, de pe colţ. 

— Sigur. Adam s-a uitat în jur, studiind strada. Să-ţi duc 
bagajul sus? 

— Eu... poate mai târziu. E ceva ce vreau să-ţi spun. 
Înainte. 

— Bineînţeles. 

Adam s-a oprit în faţa ei, iar Olive s-a uitat la el, la liniile 
frumoasei, familiarei lui fete. Între ei era numai o briză 
proaspătă și distanţa pe care Adam o considerase potrivită. 
Prietenul ei fals, încăpățânat și schimbător. Unic într-un 
mod minunat, perfect. Special într-un mod delicios. Olive a 
simţit cum inima i se revarsă. 


A tras aer în piept. 

— Chestia e, Adam... Am fost proastă. Și m-am înșelat. 
S-a jucat nervoasă cu o șuviță de păr, apoi și-a coborât 
mâna peste stomac și... OK. OK. Urma să-i spună. 

Avea să facă asta. Acum. E ca... testarea statistică a 
ipotezei. Eroarea de tip l. 

E înfricoșător, nu-i așa? 

Adam s-a încruntat. Olive își dădea seama că el nu avea 
idee unde voia să ajungă cu asta. 

— Eroarea de tip I? 

— Un fals pozitiv. Să crezi că ceva se întâmplă, când nu 
se întâmplă. 

— Știu ce e eroarea de tip l. 

— Da, bineînțeles. Doar că... în ultimele câteva 
săptămâni, m-a îngrozit ideea că aș fi putut să interpretez 
greșit o situaţie. Că aș fi putut să mă conving de ceva ce nu 
era adevărat. Să văd ceva ce nu era acolo, numai pentru că 
voiam să văd. Cel mai rău coșmar al unui cercetător, nu? 

— Da. Adam s-a încruntat. Tocmai de aceea, în analizele 
tale setezi un nivel al semnificației care e... 

— Dartreaba e că și eroarea de tip Il e proastă. 

L-a privit în ochi, ezitant și cu nerăbdare în același timp. 
Era speriată - atât de speriată de ceea ce era pe punctul de 
a spune. Dar și entuziasmată de ideea că el avea în sfârșit 
să știe. Hotărâtă să se destăinuie. 

— Da, a fost el de acord, derutat. Și falsurile negative 
sunt rele. 

— Asta e treaba cu știința. Suntem instruiți să credem 
că falsurile pozitive sunt rele, dar falsurile negative sunt la 
fel de terifiante. A înghiţit în sec. Să nu fii capabil să vezi 
ceva, chiar dacă este chiar în fața ochilor tăi. Să te faci 
intenţionat orb, numai fiindcă ţi-e frică să nu vezi prea mult. 

— Vrei să spui că educaţia superioară de statistică e 
inadecvată? 

A expirat cu un hohot de râs, roșind brusc, chiar și în 
răcoarea întunecată a nopţii. Incepeau s-o usture ochii. 

— Poate. Dar, de asemenea... cred că am fost 
inadecvată. Nu mai vreau să fiu așa. 


— Olive. A făcut un pas mai aproape de ea, numai câţiva 
centimetri. Nu suficient cât s-o înghesuie, dar destul pentru 
ca Olive să-i simtă căldura. Ești bine? 

— Au fost... așa de multe lucruri care s-au întâmplat, 
chiar înainte de a te întâlni, și cred că m-au dat peste cap 
puţin. Cea mai mare parte a timpului am trăit cu frica dea 
nu fi singură și... O să-ţi spun despre aceste lucruri, dacă 
vrei. Mai întâi trebuie să înţeleg singură ce s-a întâmplat. 
Să înţeleg de ce a părut o idee mai bună aceea dea mă 
proteja cu o grămadă de minciuni, decât să admit o singură 
dată adevărul. 

Dar cred... A tras adânc aer în piept. A simţit o lacrimă, 
o singură lacrimă alunecând în jos pe obraz. Adam a văzut- 
o și i-a mimat numele. Cred că, la un moment dat, am uitat 
că sunt cineva, a continuat ea. Am uitat de mine. Ea a fost 
cea care s-a apropiat de el. Cea care a pus mâna pe tivul 
cămășii lui, care a tras încet și s-a ţinut de el, care a 
început să-l atingă, să plângă și să zâmbească în același 
timp. Sunt două lucruri pe care vreau să ţi le spun, Adam. 

— Ce pot... 

— Te rog. Lasa-mă să-ţi spun. 

Adam nu era foarte bun la asta. La a sta acolo, fără să 
facă nimic, în timp ce ochii ei erau tot mai plini de lacrimi. 
Olive își dădea seama că Adam se simțea inutil, cu mâinile 
strânse pumn pe lângă corp, iar ea... ea îl iubea chiar mai 
mult pentru asta. Pentru că se uita la ea ca și cum ar fi fost 
începutul și sfârșitul fiecărui gând deal lui. 

— Primul lucru este că te-am minţit. lar minciuna mea 
nu a fost numai prin omisiune. 

— Olive... 

— A fost o minciună adevărată. Una rea. Una stupidă. 
Te-am lăsat... nu, te-am făcut să crezi că aveam 
sentimente pentru altcineva, când în realitate... nu aveam. 
N-am avut niciodată. 

Adam a ridicat mâna și i-a cuprins obrazul cu palma. 

— Ce vrei... 

— Dar asta nu e foarte important. 

— Olive. A tras-o mai aproape, lipindu-și buzele de 


fruntea ei. Nu contează. Oricare ar fi motivul pentru care 
plângi, o să rezolv eu problema. O să repar lucrurile. 

— Adam, l-a întrerupt ea cu un zâmbet umed. Nu este 
important, pentru că al doilea lucru este într-adevăr ceea 
ce contează. 

Erau așa de aproape acum. Olive îi simţea mirosul și 
căldura, iar mâinile lui îi mângâiau faţa, în timp ce degetele 
alunecau înainte și înapoi ca să-i șteargă obrajii. 

— lubito, a șoptit el. Care este al doilea lucru? 

Olive plângea în continuare, dar nu fusese niciodată mai 
fericită. Așa că a rostit cuvintele, probabil cu cel mai stricat 
accent pe care îl auzise el vreodată. 

— Ik hou van jou, Adam. 


Epilog 


REZULTAT: Analiza atentă a datelor colectate, 
ținând cont de confuziile potenţiale, de erorile 
statistice și de discriminarea experimentatorului, 
arată că, atunci când mă îndrăgostesc, lucrurile nu 
sunt chiar așa de rele. 


Zece luni mai târziu 


— Stai acolo. Stai chiar acolo. 

— Serios? 

Îi făcea pe plac. Puțin. Acea expresie de bosumflare 
delicioasă devenise preferata lui Olive în ultimul an. 

— Putin mai aproape de fântână. Perfect. 

A făcut un pas în spate pentru a-și admira lucrarea, apoi 
i-a făcut cu ochiul în timp ce și-a scos telefonul să facă 
repede o poză. A luat în considerare pentru scurt timp să o 
pună în locul imaginii de fundal a ecranului pe care o avea 
acum - un selfie cu ei doi în Joshua Tree, cu câteva 
săptămâni în urmă, Adam mijindu-și ochii în soare, iar Olive 
sărutându-l pe obraz - dar apoi s-a gândit mai bine. 

Vara lor fusese plină de excursii la cățărat, de înghețată 


delicioasă și săruturi târzii în noapte pe balconul lui Adam, 
râzând, spunând povești și privind la stelele care erau mult 
mai strălucitoare decât cele pe care Olive le lipise pe 
tavanul dormitorului ei după ce se urcase pe o scară. Urma 
să înceapă să lucreze într-un laborator la Berkley în mai 
puţin de o săptămână, ceea ce avea să presupună un 
program mai ocupat și stresant și puţină navetă. Și totuși, 
abia aștepta. 

— Stai aici, i-a ordonat ea lui Adam. la-ţi o expresie 
antagonistă și inabordabilă. Și spune „aromă de plăcintă cu 
dovleac”. 

Adam a dat ochii peste cap. 

— Care e planul tău dacă intră cineva? 

Olive s-a uitat în jurul ei. Holul era liniștit și pustiu, iar 
luminile estompate de seară făceau ca părul lui Adam să 
pară aproape albastru. Era târziu, vară și weekend pe 
deasupra: nu avea să vină nimeni. Chiar dacă ar fi venit, 
Olive Smith și Adam Carlsen erau deja o poveste răsuflată. 

— Cum ar fi? 

— Ar putea să apară Anh. Ca să te ajute să recreezi 
magia. 

— Sunt destul de sigură că a ieșit cu Jeremy. 

— Jeremy? Tipul de care ești îndrăgostită? 

Olive a scos limba la el și s-a uitat în jos la telefon. 
Fericită. Era așa de fericită, și nici măcar nu știa de ce. Doar 
că... de fapt, știa. 

— Bine. Într-un minut. 

— Nu ai de unde să știi exact momentul. 

— Greșit. Am făcut o imuno-amprentă în seara aceea. M- 
am uitat la jurnalele laboratorului meu și am reconstituit 
momentul și locul până în ultimul detaliu. Sunt un 
cercetător meticulos. 

— Hm. Adam și-a încrucișat mâinile peste piept. 

— Cum a ieșit amprentarea? 

— Nu asta e ideea. A zâmbit. Ce făceai aici, apropo? 

— Ce vrei să spui? 

— Acum un an. De ce te plimbai prin departament 
noaptea? 


— Nu-mi aduc aminte. Poate aveam un termen de 
predare. Sau poate mă duceam acasă. A ridicat din umeri și 
a scanat holul până când privirea i-a căzut pe fântână. 
Poate îmi era sete. 

— Poate. A făcut un pas către el. Poate așteptai în 
secret un sărut. 

l-a aruncat o privire lungă, amuzată. 

— Poate. 

A mai făcut un pas, apoi încă unul și încă unul. Apoi i-a 
sunat alarma, o dată, exact când a ajuns în fața lui. Altă 
intruziune în spaţiul lui personal. Dar, de data asta, când s- 
a ridicat pe vârfuri, când și-a înfășurat braţele în jurul 
gâtului lui, Adam a tras-o spre el. 

Trecuse un an. Exact un an. Și corpul lui ajunsese să-i fie 
atât de familiar, îi cunoștea lățimea umerilor, asprimea 
bărbii, mirosul pielii; putea simţi zâmbetul în ochii lui. 

Olive s-a lăsat pe el, l-a lăsat să-i susțină greutatea, apoi 
s-a mișcat până când gura i-a ajuns aproape la nivelul 
urechii lui. Și-a lipit buzele de ea și a șoptit delicat peste 
pielea lui. 

— Pot să te sărut, doctore Carlsen? 


Nota autoarei 


Scriu povești care se desfășoară în mediul academic 
pentru că este singurul pe care îl cunosc. Poate fi un mediu 
foarte izolat, izolant, solicitant. În ultimii zece ani, am avut 
niște mentori (femei) excelenți, care m-au susţinut în mod 
constant, dar pot numi zeci de circumstanțe în care m-am 
simțit ca și cum aș fi fost o ratată de proporţii care merge 
din gafă în gafă prin știință. Dar asta este școala de 
doctorantură, după cum știu toți cei care au trecut prin ea: 
o întreprindere stresantă, competitivă, sub o mare 
presiune. Mediul academic are modul lui special de a sfâșia 
echilibrul dintre viața profesională și cea personală, 
epuizându-i pe oameni și făcându-i să uite că reprezintă 
mai mult decât numărul de articole pe care le publică sau 


banii pentru finanţări pe care sunt capabili să-i atragă. 

Să iau lucrul pe care-l iubesc cel mai mult (să scriu 
povești de dragoste) și să-l așez în contextul mediului 
academic STEM a avut un efect surprinzător de terapeutic. 
Experiențele mele nu au fost aceleași cu cele ale lui Olive 
(nu am avut parte de iubiţi falși din același mediu), dar am 
reușit totuși să revărs multe din frustrările, bucuriile și 
dezamăgirile mele în aventurile ei. Exact ca Olive, în ultimii 
câţiva ani m-am simţit singură, hotărâtă, neajutorată, 
speriată, fericită,  încolţită, inadecvată,  neînțeleasă, 
entuziasmată. Când am scris /poteza iubirii, am avut ocazia 
de a da o notă plină de umor, uneori autoindulgenţă, 
acestor experiențe și mi-am dat seama că-mi pot privi 
propriile ghinioane din altă perspectivă - uneori chiar să râd 
de ele! Din acest motiv - știu că probabil n-ar trebui s-o 
spun - această carte înseamnă pentru mine la fel de mult 
cât a însemnat disertaţia mea de doctorat. 

Bine - asta este o minciună. Înseamnă muuult mai mult. 

Dacă nu sunteţi familiarizați cu asta, câteva cuvinte 
despre un subiect care apare destul de des în carte: Titlul 
IX este o lege federală care interzice orice fel de 
discriminare pe baza genului, în toate instituţiile care 
primesc finanţări federale (respectiv, cele mai multe 
universități). Constrânge în mod legal școlile să răspundă și 
să remedieze situaţiile de comportament nepotrivit, 
pornind de la mediu de lucru ostil până la hărțuire și ultraj. 
Școlile reglementate au coordonatori pentru Titlul IX, a 
căror sarcină este să gestioneze plângerile și încălcările 
regulamentului și să informeze comunitatea instituţiei 
despre drepturile ei. Titlul IX a fost și este în continuare 
esenţial în garantarea accesului egal la educaţie și pentru 
protejarea studenţilor și a angajaţilor de discriminarea 
bazată pe gen. 

In ultimul rând: femeile din organizaţiile STEM pe care le 
menţionează Anh în carte sunt fictive, dar cele mai multe 
universităţi găzduiesc filiale ale unor organizaţii similare. 
Pentru resurse adevărate privind susţinerea femeilor din 
mediul academic în STEM, vizitaţi awis.org. Pentru resurse 


care susțin în mod specific femeile BIPOC în STEM, vizitaţi 
Sswoc.org. 


Mulţumiri 


Mai întâi, daţi-mi voie să spun: asfgsadgfasfdg. Nu-mi 
vine să cred că această carte există. Serios, asdadgdadfafs. 

În al doilea rând, daţi-mi voie să mai spun: această carte 
nu ar fi existat dacă aproximativ două sute de oameni nu 
m-ar fi tinut de mână în ultimii doi ani. Urmează genericul 
de final. Într-o ordine foarte dezorganizată, trebuie să le 
mulțumesc următorilor oameni din viaţa mea: 

Lui Thao Le, minunatul meu agent (mesajele tale directe 
mi-au schimbat viaţa în bine); lui Sarah Blumenstock, 
fantasticul meu re-dactor (care nu este acel gen de 
redactor); Rebeccăi și lui Alannah, primele mele valori beta 
(o strigare specială lui Alannah pentru titlu); spiridușilor 
mei, pentru că au fost maliţioși și pentru că au luat 
întotdeauna apărarea c.p.; Daddy Lucy și Jen (mulțumesc 
pentru toate lecturile și pentru SM, pentru că m-ai ţinut cu 
nesfârșită răbdare de mână), lui Claire, 

Court, Julie, Katie, Kat, Kelly, Margaret și soţiei mele, 
Sabine (ALIMONE!), după cum și lui Jess, Shep și Trix, 
bunicii mei onorifici. Cuvintele mele sunt puternice, prieteni 
întru susținere: Celia, Kate, Sarah și Victoria. Colegilor mei, 
care au crezut în mine de la început: Court, Dani, Christy, 
Kate, Mar, Marie și Rachelle; lui Caitie, pentru că a fost 
prima persoană reală care m-a făcut să simt că pot vorbi 
despre toate astea; lui Margo Lipschultz și Jennie Conway, 
pentru părerile valoroase după primele schiţe; lui Frankie, 
pentru sugestiile oportune; lui Psi, pentru că m-a inspirat cu 
scrisul ei frumos; familiei Breklets, pentru răhăţit și înnodat; 
lui Sharon Ibbotson, pentru contribuţia editorială nepreţuită 
și pentru încurajări; Stephanie, Jordan; lui Lindsey Merill și 
Kat, pentru citirea beta a manuscrisului și pentru că m-au 
ajutat să-l editez; lui Lilith, pentru arta uimitoare și 
minunata copertă, ca și oamenilor de la Penguin Creative; 


lui Bridget O'Toole și Jessicăi Brock pentru că m-au ajutat 
să-i fac pe oameni să creadă că ar putea să vrea să 
citească această carte; tuturor celor de la Berkley, care au 
ajutat la conturarea acestui manuscris în spatele scenei; lui 
Rian Johnson, pentru că a făcut Chestia care m-a inspirat să 
fac Toate Chestiile. 

Adevărul e că nu m-am văzut niciodată ca pe cineva 
care ar scrie vreodată altceva decât articole științifice. Și 
probabil n-aş fi făcut-o niciodată dacă n-ar fi fost toți autorii 
de gen fanfiction care au postat lucrări uimitoare online și 
m-au încurajat să încep și eu să scriu. Și, cu siguranţă, naș 
fi avut tupeul să încep să scriu ficțiune originală dacă n-ar fi 
fost susținerea, uralele, încurajările și critica constructivă 
pe care le-am primit de la fanii Star Wars și Star Trek. 
Tuturor celor care au postat un comentariu sau felicitări 
pentru ficţiunile mele, care m-au aclamat pe social media, 
care m-au abordat prin mesaje directe, care au desenat 
artă pentru mine sau au făcut colaje, care m-au ovaţionat, 
care și-au acordat timpul ca să citească ceva din ce am 
scris, vă mulţumesc. Serios, vă mulțumesc foarte mult. Vă 
datorez foarte mult. 

În ultimul, și să fim cinstiţi, cel din urmă rând, niște 
mulțumiri cu jumătate de gură lui Ștefan, pentru toată 
iubirea și răbdarea lui. Ai face bine să nu citeşti asta, 
hipster arogant ce ești. 


